是咁的，我叫魯路修，今年中五。 我係一個普通到冇得再普通既中學生。 我既樣一般，又唔好運動。朋友圈子唔大， 因為我係一個好怕麻煩既人，好多時候係我識人，人地唔識我。 正因為咁，我中一至中四既生活係十分頹廢。但我自問有幾個知心好友，每日可以同佢地一齊顛，我就滿足。 所以我到中五，都係單身，直至我遇上佢。 就算到左中五，我仍無改我既頹廢作風，每日只上鐘意既堂，其餘就訓。 放學極速做完功課就返屋企打機或者訓教。 但眼見身邊朋友都開始有拖拍，由起初可以十人打自訂LOL，RC嘈到仆街， 變到只係岩岩好夠五人開場NG，個心都會痛一痛。 但冇辦法，這些機會不是屬於我的。 直至最近，我有幾個女仔朋友同我講，話隔離班好似話有人鐘意我，呢件事亦令我成為我班上既話題。 肥豬：「你估究竟係邊個鐘意我地魯路修呀嗱？會唔會係女神Cherry？」 Jason：「肯撚定係個肥婆Amy啦！佢就想係女神Cherry！」 我：「收皮啦你兩個，個個謠言黎咋傻仔。」 呢兩個都係我死黨，肥豬其實同我差唔多size，但次次影相佢都大我一個碼，所以叫肥豬。 至於Jason雖然唔算高大有型，但呢條契弟成日都溝到女，不過次次都俾女飛。 而佢地提到既Cherry就厲害啦，全級公認女神， 長頭髮加上白滑既肌膚，可以殺死人既笑容仲有一份無法形容既氣質，用完美都不足以形容佢。 好似有男神級數既師兄試過追佢都慘遭拒絕，令佢增添一份無法接近既感覺。 至於肥婆Amy，有乜好提？字面已說明一切。

「唉如果真係Cherry就麻煩啦，我一定俾人屌係厹或者笑我係兵。」 我一路暗屌，一邊快快手做功課，務求盡快離開學校。 四點鐘我就同我既死黨離開學校，準備前往召喚峽谷。 由於我住個區同我大部分朋友既區相隔都幾遠下，所以我要自己坐車， 車程大部分時間我都係靠聽歌同望風景打發時間，當思考人生。 幾經辛苦終於返到屋企，第一時間就開RC搵班仆街仔， 點知一開，屌，一個人都冇，成班仆街放我飛機。 我諗住沖個涼再訓陣先再搵佢地。唔訓由自可，一訓就嚇到我差D瀨屎。 係夢入面，我收到個Whatsapp，內容係咁： 「如果個個並唔係謠言，係事實既話..」 之後有人拍我膊頭，我轉身一睇… 屌你係肥婆AMY！！！  之後我就嚇醒左，自出娘胎以來第一次覺得現實真好。 我望一望電話，哇原來已經九點，嗱嗱聲食個杯麵算。 正當我一邊食杯麵一邊睇當年係高登仍被稱為「火滾撚樣」既火影既時候， 我收到一個Whatsapp，內容如下。 「Halo。」 我睇一睇個號碼，唔識既，但出於禮貌我決定覆佢。 「你係邊位？」 「我係邊個？呢個問題我想你親自搵出答案。」 「吓？咁你搵我有乜事？」我心諗呢條仆街咁中二病既。 「我今日搵你，係想同你講，個個並唔係謠言，係事實。」 喂喂喂，等等先，咁似我頭先個夢既！？ 對象唔會真係肥婆AMY嘛？？ 「聽日四點三，我係學校後山既公園等你。BYE。」 屌搞到咁春神秘為乜，好難捉摸呀！

到左第二日，段Whatsapp對話加上個惡夢令我成日都無辦法集中精神， 我仲專登換左套體育衫，諗住到時走佬都方便D。 眨下眼就放學，我專登避開我班Friend係學校附近商場徘徊， 你知啦，如果真係肥婆AMY既話我肯定被人笑到GRAD架嘛。 等到差唔多四點三，我就慢慢行上學校後山既公園。 去到公園，咩人都見唔到。 正當我以為自己只係俾人整蠱，終於可以鬆一口氣之際， 身後忽然傳黎一把女聲。 係一把溫柔而又帶點調皮既女聲。 「你遲到啵。」 我不斷搵把聲既來源，先發現原來有個女學生坐係鞦韆之上。 因為陽光既關係，我無辦法睇清楚佢個樣， 但從體積上黎睇，絕不是肥婆AMY。 「Sorry我遲到，不過你究竟係？」 我一邊講，一邊嘗試用手遮下陽光並行近佢。 「事到如今點解你仲要問？唔用你對眼去確認？」女學生都開始走近我。 隨住我同佢既距離開始收窄，我開始睇到佢既樣。 陽光照射下晶瑩剔透既肌膚，一把動人既啡色長髪，仲有個個笑容。 我非常驚訝因為眼前呢位毫無疑問係女神Cherry。 Cherry：「Halo, 魯路修。 」 我：「係Cherry..?你搵我有咩事..？ 」 「你咁都唔明？」佢輕輕一跳，令我倆距離收窄到近乎零。 「我想要你，仲有你既世界。」 佢講完呢句，就輕吻了我左邊臉一下， 再留下一句「聽日見啦。 」就離開左。 公園裏，剩低我，陽光，仲有一大堆疑問。

「我想要你，仲有你既世界。」 呢句野不斷係我腦海裏徘徊。 我心入面不斷loop個唔知子宮頸癌定咩婦女病個廣告。 點解係我？點解佢會揀我？ 一時之間太多問題實在令我無辦法好好思考。 好快就到左第二日，我冇乜點訓過就出門口返學 。 一落樓，係一堆人羣之中， 我發現有個女仔望住我，令我好唔自在。 呢種情況下，我一定會啤返過去。 但我好快就後悔咁做，因為目光既彼岸係Cherry。 Cherry：「早啊。 」 我：「點解你會係度？點解你會知我住邊 」 Cherry：「行啦。」 佢唔肯答我，我唯有同佢一齊行去坐車。 「點解你要黎搵我？」我忍唔住問。 「男女朋友一齊返學好正常啫。 」佢玩住電話咁答我。 男女朋友？我同佢？ 車好快就到學校附近，佢臨落車係我耳邊同我講： 「一陣lunch time見啦，男朋友~ 」 講完佢就自己走左去。 佢既背影，仍然有份神秘感，感覺同佢係學校時好唔同。 其實我會唔會係做左佢隻兵？

我決定唔將呢兩日既事話比我班死黨知，因為連我自己都唔太相信。 我返到班房，發現肥豬佢地不懷好意咁對我笑。 唔通佢地知道左？ 「點呀魯路修？ 」肥豬笑笑口咁問。 我：「咩點啊屌你。」 肥豬：「尋晚成晚都冇on rc，搞咩黎呀？ 」 師父：「肯定成晚打飛機啦佢。 」 我：「係呀係呀，何止打飛機呀我，屌埋你家姐添呀on9仔。 」 好彩佢地無發現。 師父係個好高既男仔，目測190，樣又唔算衰，可惜係on9仔。 叫佢師父因為佢打機真係幾勁 ，所以我地都尊稱佢為師父。 順帶一提，佢家姐真係幾正。 一輪擾攘後，大家都返埋位上堂。 話說今年班主任唔知發咩神經，編位時一定要男女一齊坐，搞到我地班fd散開哂。 我隔離都坐左個女仔，佢叫徐若晴。 眼大大幾靚架，都叫有D身材。可惜唔係我個Type。 若睛：「喂lulu，正啦有人鐘意你喎。 」 我：「屌你咩弱智，我傳番話肥豬鐘意你啊嗱。 」 若睛：「我好驚呀。」 傾傾下，Miss入左班房我都冇為意。 Miss張一入黎就話今日呢堂要為下星期既班際活動分組， 一聽到呢到，我就同肥豬佢地打左個眼色，佢地都用眼神覆左我。 正當大家都為分組傾得興高彩烈之際，Miss張突然補充一句： 「Eh…各位同學，今次活動比較特別，你地要同其他班一齊進行。」 「咩意思呀Miss。 」肥豬追住問。 「你地分完組之後要同B班既組合併做一組去活動。」 全埸嘩然，因為呢D野係完全冇先例。 順帶一提。Cherry就係讀B班。

成個上晝大家既注意力都去哂分組既事，連師父佢地都係。 師父：「喂，一陣食晏不如搵得仔佢地傾下分組。魯路修你點睇。」 我：「你同佢去傾啦，佢班仆街次次食晏都食日本野，我邊有錢。」 Jason，師父，肥豬：「死仆街扮窮。 」 我又點敢同佢地講，Cherry約左我lunch time見呢？ 就係放lunch前十五分鐘，我收到一個Whatsapp。 「我地買完野食就係尋日個公園見啦。」 「好的。」 收到呢個Whatsapp，我心裏有種莫名其妙既興奮。 唔通呢d就係拍拖？ 為左留個好印象比Cherry，我專登買d唔會食得太樣衰既野食去 。 當我去到公園時，Cherry已經到左，我唯有行快兩步去搵佢。 我選擇同佢隔開一個位咁坐，諗住留返d空間比大家。 正當我準備食我既手卷之際，突然聽到Cherry講： 「咦，你今日唔食芝士麵既？ 」 我當堂嚇一跳，點解佢咁清楚我？ 「Eh…今日想轉下口味嘛。 」 Cherry冇再應我，專心食佢既腿蛋治。 Dead air維持左十分鐘左右，我真係勁尷尬，勁想搵個窿捐  。 相反Cherry好似冇乜野，係旁邊望佢，真係好靚。 我又點會襯得起佢呢... 直至Cherry食完腿蛋治，同我講： 「你可唔可以應承我一件事？」 「咩事」我又一次被佢嚇一嚇。 Cherry：「你應承左先啦。」 我：「好啦好啦，咁可以話我知係咩事未？」 「下星期既活動分組，我！要！同！你！一！組！ 」 我都係第一次見Cherry咁激動。

「下星期既活動分組，我！要！同！你！一！組！ 」 Cherry係個冇人既公園對我大叫。 「呢件事有少少難度喎…Jason佢地話想同Dickson一組… 」 Dickson其實就係得仔，叫佢得仔因為師父覺得Dickson中譯就係「撚仔」 ， 我地決定文雅D叫佢得仔。 「你岩岩應承左我架… 你係班會副主席你一定有辦法既… 」 Cherry露出一個楚楚可憐既樣望住我，令我一時無法招架。 「好啦我盡力啦…」 Fine，我投降。 「咁咪乖囉~ 」 佢又突然開心返，仲摸一摸我個頭，自己走左。 我冇辦法睇清楚呢個人。 過左lunch time，班老師決定用剩低既堂向我地解釋下個活動究竟要做乜。 「屌又要入hall，on9都知個活動係開放日啦。 」師父係走廊咆哮，點知比個訓導聽到。 「你！出黎！ 」訓導陳sir對住師父大叫。 「仆街啦今次… 」師父死死地氣行出去，盡失霸氣。全班都恥笑佢。 大家帶住笑聲咁入hall，我先發現原來我地班最早到。 坐低唔到一分鐘，Form5其他班都陸續入到hall，當然包括B班。 肥豬細細聲咁話：「今日既Cherry都係咁完美 」 聽到肥豬咁講，我先留意到Cherry係邊。 當我望過去個陣，我發現原來Cherry都望住我 。 四目交投之下，Cherry對我笑左一笑 ，之後就望返上台。 肥豬突然好興奮咁話：「Cherry對我笑呀！Cherry對我笑呀！！  」 「俾人恥笑都咁開心既你。 」Jason一邊玩手指一邊講。 D人坐低哂之後，老師們都開始走上台。 「咳咳，各位Form5既同學，今日叫大家黎係想同大家解釋下星期既活動。」 「你地下星期三全日唔需要上堂，全日都用黎準備十二月中既學校開放日。 」 正當我心諗屌你咁撚正既時候，台上個老師A又突然補充： 「同學們，星期三既堂將會分開係今個星期六日補返，唔出席當曠課。」 屌那星，真有你的。 

一聽到話星期六日要返去補課，我就無再聽落去。 我都唔知過左幾耐先被人叫醒，話簡介完左，而家返班房開會。 我望一望隻錶，屌，兩點半咋。 我地成班好似喪屍咁行返班房，睇黎都無邊個有聽架啦。 去到班房門口，見到師父on99企係度，我就問佢： 「做乜企係度唔入去呀老細。 」 「入到去既我仲會係度咩傻仔。開門啦Jason。 」 我地自己配左條班房鎖匙以備不時之需。班主任都知。 Jason開左門之後大家都狗衝返自己位，我都唔例外，但我俾人叫停左。 「喂魯路修，落去搵Miss Chan拎返上次份分組表啦。」 「屌你咩晨哥，頭先又唔講。 」 「最多我俾你搭lift嗱。 」 「成交。 」 叫我落去既係藍洛晨，係班會主席，份人好nice又靚仔，好受人歡迎。 我行到去lift口，見到部lift係G/F，屌唔撚等。 我慢慢由4/F行落去，行到3/F我見到一個人。 Cherry。 我學校比較特別，Form 5 AB班既班房係三樓，CD班就係四樓。 見到Cherry，我突然覺得好緊張，不知不覺加快左自己既步伐。 「行咁快做乜啊你。」Cherry叫停左我。 「Eh…我要拎番份分組表上班房。」我完全唔敢直視佢。 「我都係，一齊行啦。 」 我再一次俾佢牽著鼻子走。 係行落教員室既途中，我地並冇交談。 我一直注視佢既背影。究竟邊個佢先係真正既佢？ 點解佢會揀我？呢一切好似黎得太快… 正當我想開聲問之際，佢突然開聲。 「其實被人鐘意，係咪真係要搵理由？」 呢句野既衝撃力太大，正中我要害，佢好似可以睇穿我諗乜咁。 好快就到教員室，我同佢好快都拎到分組表，準備返班房。 「不如，我地搭lift？」我嘗試打開話題。 「好吖。 」佢帶住微笑咁答我。 係lift入面，我無法抬起頭。 我同佢既差距實在太大。 「如果你真係認為自己咁差配唔起我，點解你唔試下做D野改變自己？」 Cherry佢對住lift門講。冇望過我。 我再一次，冇得反駁。 lift好快到咗三樓，Cherry都出左lit。 正當我準備禁關門之時，Cherry突然轉身面向我，臉帶笑容咁同我講。 「記住你應承左我D乜啊，同埋…」 「俾D自信啦。 」 佢講完就頭也不回咁離開，lift門都開始緩緩關上。 果個笑容，簡直就係天使既微笑。 我都要努力先得 。

部lift一到四樓開門，我就衝左出去。 我用我最快既速度跑返班房。 「傾到邊？」我一入班房就問。 「冇啊… 岩岩叫左若睛簡單咁再講多次囉。」大家都好似俾我嚇親。 「講完未？講完既話我有個提議！」 「我地要同B班既異性一組！ 」 成班都DEAD AIR左，直至若睛問： 「即係點」 「我簡單D講，大家都好清楚，我地班分組模式係男既一組，女既一組。」 「我知道B班都係咁既模式，我認為我地好應該把握今次機會識下其他班既異 性！仲有一年中學就完啦！青春要過去啦！你地同唔同意？ 」 一聽到我提起青春，師父佢地突然就好興奮咁贊成   ，其他人可能都被我既熱血 感染到紛紛表示贊成。至於點解我會知B班既分組模式？ 因為我望左一眼Cherry手上既分組表。 總算成功踏出第一步，之後要做既就係點先可以同Cherry一組。 於是，我向Cherry send左個Whatsapp： 「我想知你個組有咩人，同埋可以提議下你個班既人要同我果班既異性一組嘛？ 」 過左兩分鐘，我收到個Whatsapp，內容係： 「無問題吖，我個組有： 我 林穎欣 吳天恩 張楚珊」 我一見到林㯋欣個名，就知一定無問題了。 「小可喎魯路修，竟然會咁熱血。 」肥豬一路笑一路講。 「我幫你製造機會咋仆街，咁你咪有機會溝到林㯋欣囉。 」 「好兄弟。 」肥豬向我心口細細力打左拳。 林穎欣係肥豬由中二就開始暗戀既對象，個人高高瘦瘦，好文靜。 「好啦咁多位，下星期三就要開始準備架啦，我希望合組既名單聽日，即係星期五可以收齊，得唔得？」 晨哥開始埋尾。 最後，我非常順利咁係冇被佢地懷疑既情況下同到Cherry一組。 畢竟大家既注意力都去哂肥豬度。  星期五夜晚，我收到Cherry既Whatsapp。 「聽日放半晝，不如我地去街？ 」

「聽日放半晝，不如我地去街？ 」 一睇到呢句Whatsapp，我連口中飲緊果啖水都噴左出黎。 實在太令人興奮了。  「好啊…幾點邊度等？」 「二點旺角站等啦，我想換件衫先。 」 「好啊無問題。」 我好辛苦咁回佢Whatsapp，因為我成隻手都震緊。 回左Whatsapp之後，我終於忍唔住係屋企大叫。 你地可能會話，夜晚係屋企大叫唔會被屋企人屌咩？ 怕乜，我自己住既。 我父母長期係外地做野，一年先返香港四次左右。 我仲有個家姐既，不過又係成日唔見人。 雖然唔會被屋企人屌，但會被兄弟屌。 因為原來我RC開左音量感應。   被一眾兄弟問候完之後，我決定退下火線，早d休息抖足精神。 星期六一早我就起左身，梳洗好就精精神神咁落樓。 Cherry又係同一位置等緊我。 Cherry：「早啊，今日好精神喎。 」 我：「係啊，今日約左你嘛。 」 我好似係第一次敢望住佢講野，好事黎既。 同早兩日一樣，Cherry一落車就自己走左去。 諗諗下，只係四日，個「謠言」已經冇人再提起， 我同Cherry一齊左，都只係四日，呢一切，都好似黎得太快。 到而家，我都未係好明點解佢要揀我。 但我已經暫時放棄思考，只想好好享受。 星期六日既補課都只係返半日，可能班教畜都想快D收工，所以大家都抱住返黎玩既心態上堂。 好快星期六既補課就係一片喧嘩聲下結束。 「喂魯路修，去G-Force？ 」肥豬開始周圍搵人。 「唔啦，家姐今日返，我要執屋。」 我又講大話了。原諒我啦各位兄弟，我會補償架。  返屋企換套衫洗個臉，我就急急腳出門口，因為出旺角都要八個字。 更何況，第一次同女女出街梗係唔可以遲到。 結果既係，我早左半個鐘到。 我唯有周圍望去打發時間，見到一pair pair情侶真係眼火爆。  咦，唔係喎。我都係等緊女，應該無資格話佢地。 1:50左右，我見到Cherry。 佢著住一件灰色Tee，加條熱褲，看似平凡但又不平凡。 佢呢身裝束將佢既優點完全表露出黎，白滑既長腿，傲人既身材。 不得了不得了。 我feel到我心跳開始加速，紅都臉哂。 

我都係第一次見Cherry唔着校服。 仙女下凡形容佢又好似唔夠，總知就係索啦。 我感覺到在場有唔少目光都注視係Cherry身上，直至佢行到我面前。 D目光就從Cherry身上移開，轉而怒視我。 Cherry：「手。」 我未比得切反應佢就捉起我隻左手，拖走左我。 原來佢隻手係咁細，但好䁔，我不自覺咁笑左出黎。 我開始出少少力，試下減慢佢既速度，仲同佢講： 「慢慢啦，你好趕時間咩。 」 Cherry：「噢！Sorry啊… 」 佢好似被我嚇親，露出少有既驚訝樣，仲驚到放開左我隻手。 不得了，我已經完全被佢迷倒了。  「唔緊要，你鐘意去邊就去邊啦，慢慢黎。 」 我重新拖起佢隻手。 之後我地行左新之城，兆萬，潮特等等，多數都係陪佢睇野，佢仲周不時問我邊件衫 好唔好睇，邊隻公仔得唔得意。最後仲走左去影貼紙相。 拍拖個種感覺，我終於都有機會體會到，真係好開心。 佢帶俾我一個新既世界。 一諗到呢度，我就忍唔住係地鐡站入面攬住佢。係佢耳邊同佢講： 「多謝你，多謝你為我帶黎既一切。 」 「嗯，仲會陸續有黎啊，因為…」 「你同你既世界已經屬於我架啦。 」 佢係我懷內講完，就輕輕推開左我，上左同我屋企相反方向既地鐡，仲同我揮手道別。 咦？ 點解佢塊臉好似有眼淚…

我心情好複雜，一邊我因為同Cherry出街好開心，但一邊又因為最後Cherry好 似流淚而感到困惑。 唔通我做錯左D乜？ 我一邊諗自己做錯乜一邊行返屋企，不經不覺已經行到屋企門口。 拎緊鎖匙之際，我先發現有條女帶住兩個喼坐左係我屋企門口。 「喂，小姐你邊位」我保持警剔咁問。 「返黎啦？開門啦。」 痴撚線，點解要我開門比你呢個陌生人。 咪住先，呢把聲咁熟既！ 「你唔係美星啊化？ 」 「仆街仔，叫番我家姐。肯開門未？ 」 我嗱嗱聲開門，點知佢一見我開左門就推開我，一支箭飛入屋。 我唯有幫佢拎佢果兩個喼入屋，再關返度門。 「做乜無啦啦返黎呢度？」我斟杯水比我家姐。 「哦，最近要係呢邊返工咪搬返黎囉。 」 佢一啖就飲哂我比佢杯水。 估唔到今朝我隨口up既野，竟然會變真。  我家姐叫美星，大我5年。早幾年話想學咖啡就自己走左去，數數下都有三年冇見過佢lu。今次見到佢感覺佢變左好多，直情成個人唔同哂。佢竟然剪左個鮑伯頭短髪，明明以前佢最鐘意佢把長髮，份人仲串左好多。 唉，屋企多左個人，麻煩。 「你間房冇郁過架，冇乜野我沖涼訓覺啦，聽日仲要返學。」 我一邊拎衫褲一邊講。 「聽日要返學咁你今日又出旺角？  」 我嚇到即刻望住佢，佢又知我今日係旺角既  「個女仔幾靚喎，有我七成。 」 佢對住我奸笑。 呢個女人，完全係惡魔。

比我家姐嚇一嚇，搞到我成睌都冇覺好訓。 原本諗住星期日唔返算，但諗起Cherry每日都會係樓下等我，我決定返。 點知落到樓，唔見Cherry。 我望一望隻錶，再唔行就會遲到，我唯有sd個whatsapp比Cherry就走。 「我今日落樓唔見你啊，我返學先啦，你返到去whatsapp我啦 」 尋日Cherry最後既疑似眼淚，今日又突然唔見人，兩件事加埋， 硬係令我有少少不安。 我電話成個上晝都冇響過。 係學校入面，我都冇見過Cherry，聽人講佢今日冇返。 我拎電話睇，發現Cherry並冇睇我既訊息，最後上線時間係尋晚。 佢到底發生咩事？病左？ 今日既補課我完全冇心機上，成個上晝都係度睇Whatsapp，心入面不斷諗， Cherry而家點呢？不如去佢屋企搵佢？ 但我係呢刻先發現我根本唔知佢住邊，甚至連佢鐘意乜我都唔知。 佢對我瞭如止掌，但我對佢根本一無所知。 我對佢既了解，就只係得佢叫咩名，幾時生日同埋 佢話想要我，仲有我既世界。 無力感席捲我全身。 「聽Cherry父母講，Cherry今日好似唔舒服喎。」 若睛一句野將我由沉思中拉走。 我調整呼吸，故作鎮定咁講： 「你又知人地既事。 」 「佢住我隔離咋傻仔。 」 「多謝你，若晴。」 我心入面咁講。

直至放學，Cherry都冇覆我，我決定去搵佢。 係多番試探之下，終於俾我從若睛口中得知Cherry既住處。 都係多得若睛，我先知Cherry住係邊，真係失敗 。 但係呢刻我反而有少少在意點解若睛冇啦啦會提起Cherry。 唔通佢知道左？ 但而家唔係諗呢D野既時候，我要去搵Cherry。 好快，我就去到Cherry屋企門口，準備噤鐘。 偏偏係呢個時候，我先噤唔落手。 覺得個鐘好似D咩自爆裝置咁，噤左可能返唔到轉頭。 點知突然有個肥師奶撞一撞我，搞到我差少少失平衡，仲比佢屌我阻住哂。 當我注意返個鐘個陣，先發現原來我已經噤左落去。 我可能要多謝頭先個肥師奶。 過左半分鐘到，木門打開左，開門既正正就係Cherry，佢披住件灰色既冷衫出黎着門。 「咦…點解你會識黎既…？ 」 Cherry好似幾意外我出現係佢屋企門口出現。 「Eh…不如比我入黎先？ 」我好尷尬咁講。 「好啦好啦，入黎先啦，記得除鞋啵。 」Cherry用返佢個把調皮既聲講。 原來佢屋企冇人，佢屋企都幾大，三房單位，叫有個海㬌。 我參觀完佢屋企，解釋左點解識黎之後，好快入正題，問佢仲乜唔返學。 「冇啊，有少少感冒啫… 」 我見Cherry臉有難色，唔舒服應該係真，但係好似仲有其他心事。 「尋日最後，你係咪喊？」我單刀直入咁問。 「嗯…」Cherry支吾以對，逃避緊我既目光。 去到呢度，我終於都忍唔住，上前緊緊咁攬住佢。 「對唔住，我雖然唔知道你因乜事喊，但係我認為令你喊一定係我唔啱。你放心，我以後都唔會俾你喊。我又好我既世界又好，永遠都係你既！」 起初Cherry仲有少少驚訝，但聽完我咁講，佢都攬住我，仲講： 「傻瓜，我尋日係開心到喊咋…」 「對唔住啊，要你擔心我。」 我覺得我同佢之間既距離一下子小左好多。

經過星期日之後，我同Cherry既關係可以話進展神速。 由開頭只係佢主動講野，變到而家大家都傾唔停。 日日都一齊返學，不斷Whatsapp，但lunch time同放學我總留返比我既兄弟 。 Cherry都同意我咁做，認為唔可以有異性冇人性。但其實我動機並唔係咁。 我只係唔想比人知我拍拖住。我認為未係一個適當時候公開。 時間好快就到星期三，即係所謂既「準備日」。 我事前都做左少少準備，同Cherry講左肥豬既事，Cherry話同意幫我。 係時候補償兄弟  。 講係咁講，但果日要做D乜我地根本就冇頭緒。唯有見步行步。 星期三一早，班老師就叫哂Form5入hall，仲叫各班正副主席都入後台。 麻撚煩 。 開頭我諗住叫晨哥幫個忙同班老師講，話我肚痛上唔到去住。 點知我突然見到Cherry俾左個好凌勵既眼神我，好似一定要我去咁。 Fine，我投降。 入到後台，老師A叫我地班既正副主席一等到老師B講完野就調動班同學開始做野。唉，麻煩。 於是，我地班正副主席就要onon99咁企係個老師B後面，等佢講完。 唔知過左幾耐，條仆街終於講完，叫我地接手。 晨哥拍我一下，叫我叫返醒我個班D契弟。我一睇，嘩屌，六成人訓哂，唔怪得咁靜  。 之後再搞左一輪，終於叫做調動好班懶鬼。 先係到簡單咁介紹下個開放日啦。 咁呢，個開放日就係學校為左吸金而搞既。 學校將Form5四班160人分成八個人一組，變相有20組。 而每組就會負責一樣項目去搞一個展覽、攤位咁。 起初我個組打算負責校史，貪佢夠悶可以hea。 點知Cherry突然帶住佢個組行過黎，仲好溫柔咁同我地講： 「Hi，我冇記錯既我地八個人應該係一組架可？ 」 要同Cherry扮唔識搞到我差少少忍唔住笑。 師父同Jason掛住打白貓冇理到，而肥豬就因為見到林㯋欣好緊張。 即係得我一個係可以回應。 我：「我諗就係啦，我叫魯路修，呢三個係Jason，師父同肥豬。 」 Cherry之後都介紹左佢既組員，正當我話不如做校史個陣，Cherry突然話： 「不如我地做空中花園？ 」

「不如我地做空中花園？ 」 Cherry既提議出乎我意料之外，我見師父佢地都嚇一嚇，但冇乜反抗。 空中花園呢，可以話係份苦差黎。對住D花花草草之餘又要曬。 但我見Cherry好似好想負責呢樣咁，反正平時食乜去邊度玩都係我話事，所以我就膽粗粗話好。即管睇下Cherry想點搞。 咁大家就走去遞左份工作表俾班老師，之後就開始傾。 Cherry：「係咁既，我想係空中花園門口放兩個人招呼來賓。」 張楚珊：「好提議吖，我去？加多個男仔？ 」 張楚珊好似好興奮，不停原地跳。 Cherry：「珊珊你熟空中花園，應該係入面幫手。不如㯋欣你去？」 林㯋欣：「無問題吖，咁魯路修你地邊個去？搵個見得人架喎。 」 一聽到林㯋欣話要個見得人既去，師父同Jason都突然抬起頭，好似幾嬲。 我：「我咁樣衰，一定唔得啦 ，我派肥豬去。 」 係呢刻，我feel到林㯋欣有種不滿既眼神。 咁佢究竟想邊個去做架。Jason？ Who Fucking Care，兄弟幸福最重要。Right？ 之後其他崗位都分配好，我地D男仔基本上就只係負責維持秩序。 傾傾下話咁快就一日，又放學。 我今日都係同肥豬佢地一齊走，沿途肥豬同我講： 「多謝你呀魯路修，特登安排我同林㯋欣一齊做野… 」 我：「屌，講呢D。 」 師父：「但係條仆街好撚串喎。 」 Jason：「同意。」 其實我都覺，只係冇講出來。 雖然話俾哂機會肥豬，但林㯋欣好似唔太鐘意佢… 反而林㯋欣好似睇中左其他人。 加油啊，肥豬。

個日之後問番Cherry，佢話揀空中花園係因為好feel，容易製造機會喎。 我就覺得佢睇劇睇得太多。 不過負責空中花園都有樣好處既，就係唔洗做任何野。 唔似生物丶物理科咁要準備展版，因為學校唔會俾你郁個花園。 所以我地要做既野只有一樣，等。 見其他組捱生捱死做塊board，我地就日日玩，超爽der。 所以星期六日我周不時都可以同Cherry出下街，睇下戲咁。 幾想時間永遠停留係呢段日子。 肥豬個邊，我叫左Jason幫下佢，試下増加佢既自信。 望到肥豬咁，我都不禁嘆一口氣。 一星期前，我都係咁。 Cherry既出現，改變左我。 至於屋企個邊，我家姐成日都好夜先返，仲搞到屋企好亂，麻撚煩。 但有時佢都幾好既，會請我出去食飯，請我睇佢想睇既戲囉。 話說佢Whatsapp我話今晚出街食，預埋我，叫我七點出尖沙咀等佢喎。 我見反正係屋企冇乜野做，不如早少少出去行下，所以我六點左右就係尖咀。 話就話行街，但其實尖沙咀都無乜野岩我行，所以我走左去行商務睇書。 書店最好既地方，就係靜。 我隨手拎起本書，翻開到內文隨意睇。 可能因為太靜啦，我開始回憶返呢一星期既事。 首先，同Cherry由唔熟，變到而家好好感情。 幾年冇見既家姐又突然返左黎。 而家仲話要幫肥豬溝女。 所有野都好似好突然，但係我好開心。 我既青春應該冇浪費了。 我望一望隻錶，差唔多夠鐘了。 我放返低本書，返去地鐡站。

去到地鐡站個陣，原來家姐已經到左。 家姐成身裝束都係黑色，黑色短䄂衫，黑色熱褲，黑絲加對黑boot。 「屌你搞乜，去完喪禮？ 」 「行啦仆街仔，次次都要我等。 」 仲以為佢要帶我食乜好野，屌，咪又係一蘭。  美星：「隨便叫，我請。 」 我：「哇，咁多謝啊。 」 之後我好客氣咁叫左加飯加蛋再加黑木耳。食到飽一飽。 食完之後同佢上返地面，準備坐地鐡走。 突然聽到有人大叫。 「喂！美星！」 家姐一聽到有人叫佢個名，即刻周圍望。我拍拍佢，示意條友就係前面過緊黎。 叫家姐個名條友好高大，兇神惡殺咁。 家姐嚇到縮係我後面，佢咁驚我都係第一次見。 我印象中既家姐，係天不怕地不怕既。 好快，個死高佬就走到我地面前。 高佬：「你走左去邊？呢個口靚仔又係咩人。」 我最憎俾人叫做口靚仔。 我真係好憎俾人叫做口靚仔。 Cherry啊，請你賜予我勇氣，賜予我擊退眼前呢個死高佬既勇氣。 我深呼吸，然後同個高佬講： 「行開啦，阻住哂。 」 「我同條女講野關你撚事呀口靚仔？ 」個死高佬好似嬲嬲地。 哦，原來係前姐夫。 我：「我係佢…」 「佢係我條仔！ 」 哇，乜咁大整蠱呀八婆！

「佢係我條仔！ 」 家姐對住條死高佬講，仲特登「橋」住我隻手。 「佢係你條仔？咪玩啦，佢口靚仔黎咋。 」 吖，屌你老母又叫我口靚仔。唔串柒你唔得。 我：「唔通揀你D傻仔咩，兵黎咋你。俾人強制退伍都唔知。 」 高佬：「兵你老味！我同佢出過街架！ 」 美星：「我冇話過你係我條仔喎。 」 我：「聽到未呀，出過街就當係你條女，哪來的自信。 」 美星：「佢都痴線既，無啦啦當人係自己條女，走啦bb。 」 果然係同一個啊媽生，講野一樣咁串。 俾我地串得多，高佬好似大受打擊，粒聲唔出原地企係度，我見到咁就即刻帶埋家姐走人。 行左一陣就同家姐落到地鐡站，我同佢講： 「肯放手未呀，你箍到我好痛呀。 」 「有靚女請你食波餅你執到啦。叻仔呀，抵家姐請你食飯。 」 佢好似仲未有意欲放開我。算啦，由佢啦，鬼叫佢係我家姐。 我：「啱先個高佬咩人黎架？」 美星：「佢？以前既同事囉，成日煩住我，都On99既 」 咁又難怪佢既，咁我家姐係正既，有樣有身材。 係男人都想溝佢架啦，除左我同我老豆。 我：「咁點解你咁驚佢？ 」 美星：「唔？冇呀我驚佢嬲起上黎會打我咪搵你擋。 」 我家姐雖然外表係正，但內裏都係一個賤人。 好快我地就返到屋企，原來唔知幾時開始佢已經放開左我。 係佢返自己房之前，突然講左句： 「對你女朋友好D啊，你好難得有咁既機會架。 」 屌你吖，最後都要攞個尾彩。洗你講咩，我對Cherry不知幾好。 

日子慢慢過去，大家除左忙之前提過既開放日之外，仲要忙多樣野， 無錯，就係UT。 咁小弟呢，就係祼考個類人黎既。好彩成績都唔差。所以無野要煩。 但係Cherry就好注重自己成績，所以佢好俾心機溫書，冇乜點理我。 測驗前兩星期我仲叫佢唔好陪我返學，專心應付好測驗好過。 所以呢排我同Cherry都小左交流，放多左D時間落兄弟度。 原本諗住可以大玩特玩，點知肥豬又話要努力溫書。 我：「屌你咩，五年黎UT大家都唔溫書架啦，你而家先話要溫？」 肥豬：「今次點同呢，我要做好門面工夫俾人睇架。 」 我：「天真，唔通見你成績好就會同你一齊咩。 」 肥豬：「收皮啦你，你成績唔差先可以咁講咋。」 再講落去都冇意思，我同師父Jason三個自己返去打機，留低肥豬一個。 為左溝女，可以去到幾盡？ 用好成績，真係可以易D溝到女？ 我不由自主再諗Cherry揀我既原因。 我成績唔算好出眾，又唔係特別靚仔，但Cherry就係揀左我。 唉屌，話左唔諗架嘛。 UT臨近，LOL團越來越少人，今日得番三個人。 Jason：「等我ADC Carry你地啦。」 我：「收皮，冇我SUP你你只係一隻貴D既兵仔。」 師父：「全部都同我收皮，我最勁。」 3個人由五點玩到十點先肯停，轉而係RC吹水傾今次UT出乜。 我同師父，Jason都係修歷史做X1科，所以大部分時間都一齊上堂。 Jason就揀左bio做x2，我同師父就係ICT。 係高中入面，只要你掌握到出卷者既心態同評分標準，基本上唔會Fail。 所以我地三個歷史唔溫書都唔會出事，有時仲可以好高分。 我地係傾通識會點出，希望可以幫到肥豬，呢科係佢弱點。 畢竟係兄弟，唔想佢衰。 傾到興高彩烈個陣，肥豬都入左黎RC，一入黎就話： 「喂今日放學B班有人示愛喎。」 師父：「邊個做傻事。」 肥豬：「咪A班個Harry囉，佢同Cherry示愛呀！ 」 我水都噴埋出黎，同一時間都收到Cherry既Whatsapp。 「今日有人同我示愛呀…」 你老母，打我女朋友主意？

收到Cherry既Whatsapp，我即刻扮唔知咁覆佢： 「邊個咁大膽？ 」 「A班個Harry囉…話咩是但一科俾佢考到第一就俾個機會佢喎… 」 估唔到真係有人會用成績去溝女。 「得，冇問題。我唔會俾佢成功。唔洗擔心。 」 荒謬，把自己看得那麼高。 明知四主科都係晨哥包辦第一，Harry肯定諗住靠X科。 Harry既X科係歷史同文學，但係文學本身係若睛既天下所以無需擔心。 唔好意思，歷史我唔會俾你得手。 只要係歷史擋住佢，就係我贏。 我決定係RC開咪，同師父佢地講： 「喂不如今次歷史爆盡佢。」 師父：「次次都差唔多架啦，無啦啦爆乜。 」 我：「睇佢仆街都好呀。 」 Jason：「我無問題。 」 師父：「邊個最低分就要做一個月契弟。 」 我：「怕你麼。」 就係咁，久違了既認真mode要開了。 同一時間，我係度諗。 都係時候要公開了。 估唔到怕麻煩既我，都會有想贏既一日。 所有野，都係為左守住Cherry。 或者，趁呢次公開同Cherry既關係可以有雙重效果。 一， 摧毀Harry既幻想；二，俾所有對Cherry有幻想既人一個下馬威。 講就要爆盡，但我唔會死咪書，因為咁其實冇乜用，只會增加自己壓力。 我要做既事，只有一樣，調整好自己狀態。 好似《龍珠》悟空打斯路之前咁，放鬆自己，務求發揮到100%實力。 一星期後，就係UT了。

一星期好快就過去。今日就係第一日UT。 呢一星期我停哂所有娛樂，每日返屋企就係對住幅牆整理歷史知識。 家姐問我係咪痴撚左線，對住幅牆講野。 話冇緊張，就係呃你既。輸左可能會冇左個女朋友架。 但除左緊張，我竟然有少少興奮。 只要贏左，就可以抹殺Harry既小小希望，諗起都流口水。 我好似有少少變態。 歷史排左係第二日先考，第一日只係考通識。 一打開份卷，屌，又係講中國，你唔悶我都悶啦老細。 隨隨便便咁做完之後，我就偷望左肥豬一眼。 衰仔又寫得幾落力喎，應該有溫過下書。 之後我就安心睡了。 第一日既UT就咁過去。 第二日，考既係中文同歷史。 中文只係三篇閱讀理解，識就識，唔識就唔識。所以冇乜壓力。 今日重點係歷史。 考完中文有半個鐘頭Break，我同Jason仲有師父佢地落左去小食部食野。 途中，我見到Cherry。 我向佢點左下頭，表示我有信心。 要贏既理由有好多，但可以輸既理由一個都冇。 食完野我地就返上課室，一入去就見到Harry，枱頭全部都係書。 Harry：「你地有冇溫書？」 師父：「唔溫都可以炒你啦。 」 Jason：「要溫架咩。 」 我冇理佢，只係笑左一笑就返埋位，拎定文具。 今日既我，係凌駕於阿修羅既存在。 開卷前一刻，師父突然話： 「不如寫名果陣加型男上去。 」 於是，我地三個都寫左五個字既名。 一打開份卷，我嘴角失守了。 太易玩了。 之後兩日既UT，我都係笑住咁做。

短短四日既UT一眨眼就過左去，緊接住既當然係派卷啦。 第一堂派既係通識，唔，幾好，31/40，全班第四。 肥豬個邊都有喜訊，28/40，比以前大有進步。 我問一問若睛，幾時先上X1，佢話Lunch time前先係。 屌，仲有三堂。 之後數學同中文都派左，非常慶幸全部合格。 同預期既一樣，主科全部都係晨哥包辦第一。 接住落黎既，就係歷史堂。 今日既歷史堂係B班，即係Cherry既課室上堂。 我落到去3樓，見到Harry同Cherry講緊野，Cherry好似一臉不情願咁。 我忍唔住行埋去打算俾個下馬威佢，問Harry： 「喂Harry哥，有一科攞到全級第一未呀？ 」 Cherry見到我好似安心左少少。 「未呀，不過而家就攞。 」 Cherry臉色又變到好難睇，我見到都有少少唔開心。 你都未免太有自信了吧，小心仆街啊老友。 但居然俾佢搞到Cherry咁唔開心，我真係有少少嬲。 好快，教歷史既Miss Wong就帶住疊卷入班房，我都開始緊張。 Miss Wong：「首先，今次大家表現都好好，有位同學只差一分就可以滿分，要讚下大家。 」 師父：「邊個咁痴線。 」 我：「一定唔係我。」 講笑咋，一定要係我！ Jason：「我只想知邊個要做契弟。 」 Miss Wong突然又講：「靜D，我未講完。 」 「有三位同學我要鬧既，呢三位同學係試卷封面寫左D唔適當既野。 」 屌，擺明話我地啦。  「好，而家宣布，最高分59分！第一名係…」 「一定要係我啊，呀唔係，第一唔係Harry就得啦…   」 我係心入面不斷重複呢句說話。

「第一名係係魯路修！」 真係我？ 我既反應好似D垃圾港女拎到港姐冠軍咁。 我抬頭望一望Miss，Miss又講： 「係你嗱，出黎攞卷啦。 」 我舉高我隻右手，展示勝利者既姿態咁行出去拎卷。 途中見到Harry塊臉黑哂。太爽啦。 第二57分係Jason，第三56分係A班既女仔，師父第四，Harry第五。 我對一對總分，發現自己應該有滿分，於是同Miss講： 「Miss，我應該有滿分喎。 」 Miss Wong：「我知吖，我扣你一分因為你寫左野係封面，係乜你自己知啦。 」 我同Jason大笑左出黎，師父就冇笑，因為佢要做契弟。 係呢刻，Harry突然拎佢份卷同Answer key向Miss理論，話自己唔應該咁低分。 Miss見佢咁激動，帶左佢出班房，同佢係走廊傾。 佢地都傾左好耐，傾到落堂都未傾完，我都幾乎訓着。 之後Miss自己入返班房先，同我地講改正既事。 Harry成隻死狗咁款返入班房，見到佢咁我都有少少替佢可惜。 如果佢要追既人唔係Cherry，或者我唔會咁認真，佢就有機會。 只怪佢揀錯對象？定怪我冇公開？ 好快，B班既人都返到課室門口等我地落堂，當中都包括Cherry。 Miss Wong見到咁多人都急急腳落堂，等佢可以快D同佢班八婆fd食lunch。 歷史Class既同學都開始走人，還返個課室俾人。 Harry原本都準備走，但佢一見到Cherry就衝左上去。 唉，何苦呢。 佢好似係咁叫Cherry俾個機會佢咁，幾乎成個走廊都聽到，搞到Cherry好難堪。 我終於忍唔住，將D書交俾師父佢地，走過去搵Harry。 我隔開左佢同Cherry，靠過去Harry旁邊，壓低把聲同Harry講： 「唔好咁啦，咁好難睇啊。」 Harry：「我同Cherry講野唔關你事… 」 我：「當然關我事，因為…」 「Cherry係我女朋友。」 原本我有更多更惡毒既說話可以講，但呢一刻，我竟然講唔出口。 我唔想再刺激佢。明明我好想徹底摧毀佢 我之後拎走Cherry手上既書，交俾旁邊既一個女仔。 我做左一個出生至今最大膽既決定。 係咁多人面前，拖走左Cherry。

眾目睽睽下，我帶走左Cherry。 我同佢一句野都冇講過，一直拖住佢係人羣入面穿插，直出校門。 去到一個少人D既地方，我先敢放開手，擰轉頭望Cherry。 原來佢喊緊。 個下我真係嚇親，我唯一既反應就係擦擦對手，幫佢抹走眼淚。 Cherry個對水汪汪既大眼睛，令佢份外迷人。 我：「美女，賞臉同我食個lunch嘛？ 」 Cherry無答我，只係一邊掩住塊臉一邊點頭。 之後我同Cherry去左食譚仔，全程大家都有講有笑。 食完我地就拖住手，慢慢咁行返學校。 Cherry：「頭先多謝你…你好型…」 我：「唔？一直都型架我。」 Cherry：「衰人，放學見啦。 」 Cherry輕輕打左我一下就同我係學校3樓分別。 我一返班房就被人圍。 內容離唔開「你幾時溝到女神」，「點溝架」等等。 好彩有晨哥一手將我拉返出黎再隔開班人，我先抖到氣。 千辛萬苦我終於返到埋自己位，但師父佢地又撲左上黎。 起初，我以為佢地會同其他人問一樣既問題。 點知，佢地只係講左一句野就走左。 「偽毒可恥。 」 下晝既堂，我都冇心機上。只係知自己所有科都合格就夠。 聽若睛講，Harry文學第二但佢早退左。 好快就到放學，當我想同師父佢地say sorry話有野做走先個陣，竟然見到佢地望住我，仲向我揮手示意叫我走。 好兄弟。 我極速pack好行裝，衝去B班班房搵Cherry。 落到去，先發現佢已經企係班房門口等緊我。 當我行埋返去個陣，換黎既一片「wow~」聲。 但而家既我無畏無懼，我行返去捉起Cherry隻手，同佢講： 「Sorry要你等，行啦我地。 」 就係咁，我同Cherry就係一片喧嘩聲中離開學校。 Cherry叫我陪佢去後山公園，話有野想同我講。 於是我地就咁慢慢行上去公園。 不經不覺已經一個月。 呢個公園，係所有野既開始。 起初我仲驚係肥婆Amy向我示愛，而家諗番真係得啖笑。 個日既陽光同今日一樣咁耀眼。 Cherry突然甩開我隻手，跑到去我面前，背向陽光。 呢一幕，同一個月前完全一樣。 Cherry：「魯路修，記唔記得我地一齊左幾耐？ 」 有少少意外Cherry都會問呢D野，不過我梗係記得啦。 「一個月左右。」 「我地第一次去街係去邊？」 「旺角。」 「咁我地第一次kiss呢？」 「你指你錫我臉個次？」 「唔係，我指嘴對嘴個D。」 死啦，有咩？我應該會記得架。 「Eh…我冇印象喎，乜有咩 」 「搞錯呀…咁都唔記得… 」 「係今日啊。 」 講完，Cherry就上前用雙手㩒住我塊臉，錫左落黎。 呢一刻，時間仿佛靜止了。

我唔知呢下kiss現實中維持左幾耐，但係我感覺上維持左超過十分鐘。 我個腦一片空白，直至Cherry退後，我先返回現實。 大家都好似好尷尬咁唔出聲，我決定要打破呢個dead air。 我：「你都幾猴擒喎，哈哈… 」 Cherry：「衰人… 」 佢又想喊了。我只好上前緊緊攬住佢，同佢講： 「唔好喊，我會好好記得今日。所以，唔好喊。 」 Cherry：「嗯。 」 我：「呀，但係今日咁高調，星期一點算好。 」 Cherry：「我好失禮你咩 」 我：「講下笑啫，我係屬於你架嘛。 」 Cherry：「知就好！ 」 就係咁，我同佢再係公園傾左一陣，發覺時間都唔早，係時候返去。 正當我想同Cherry走個陣，我電話突然響。 係家姐打黎。 我：「搵我做乜。」 家姐：「係邊。」 我：「學校。 」 家姐：「得，五分鐘後黎接你，有地方要去。」 佢講完就cut我線，沒禮貌的傢伙。 聽到佢話五分鐘後黎接我，我就加快腳步，想送左Cherry去地鐵站先。 點知行到去學校門口，已經見到我家姐係度，身後有一架白色Stream。 家姐：「魯路修，上車。」 聽到家姐叫我個名，Cherry即刻捉實我手臂，起哂槓咁問： 「佢係邊個…」 其實又唔怪得Cherry咁緊張既，因為家姐一身黑色緊身裙，極具侵略性。都唔少人望住佢。 我：「哦，佢叫美星，係我家姐。 」 我句野出口未夠一秒，就已經比家姐強行從Cherry身邊帶走拖上車。 家姐突然又同Cherry講：「啊妹，你都上車。 」 開頭Cherry只係呆左咁望住我，我向佢點頭佢先敢上車。 一上車，家姐就問我： 「啊妹住邊，我送佢番去先。 」 「XX邨。」 「得，坐穩。 」 我即刻叫Cherry扣好安全帶，因為我都唔知會唔會有危險。 係送Cherry返去既路程中，我感覺到Cherry唔係咁開心。 岩岩大好氣氛就咁俾家姐破壞哂，唉。 好快就到Cherry既屋苑，家姐叫我送Cherry入去，但唔好咁耐。 所以我就送Cherry去到佢個座樓下，臨走前我同佢講： 「星期一見啦，有乜事whatsapp我。 」 Cherry：「嗯，你家姐好靚… 」 我：「唔…係咩？不過佢只係我家姐，我女朋友係你。 」 Cherry：「口花花，我走啦，唔好要你家姐等。 」 我目送完Cherry入樓之後就返去架車度。家姐好似等得唔耐煩，落左車。 我行到埋去，忍唔住問家姐： 「我地其實要去邊？ 」 家姐：「機場，啊爸啊媽返左黎。 」 數數下，今次係佢地今年第三次返黎。

雖然好少見父母，但我又未誇張到會唔記得佢地個樣既。 上一次見佢地係幾時呢？八月？定六月？ 但呢一刻我有樣更重要既野諗緊。 「喂，你幾時考到車牌架？架車點黎？ 」 家姐：「唔？一年前囉，部車就上個月上網買。 」 我：「咁你揸過幾多次？」 家姐：「今次第四次。 」 FUCK MY LIFE。 去機場既車程我唔敢訓着，怕一睡不起。 去到機場泊好車，家姐係車尾箱拋左一個紙袋比我。 我一睇，係我平時既衫黎。 家姐：「快D換左佢，我係接機個度等你。 」 又幾細心喎衰鬼。 我拿拿聲搵個廁所換走套校服，不得不提機場廁所真係好一般。 我一換完就去接機大堂想搵返家姐，但話咁易咩機場咁多人。 我搵極都搵唔到家姐，仲比人撞左幾下。 正當我想打電話搵家姐個陣，有人係後面搭我膊頭。 比人搭我膊頭係我好唔鐘意既事，僅次於俾人叫我口靚仔。 「口靚仔，我地好耐冇見。」 罪該萬死。 我：「放手。你知道你踩緊我底線。」 「你都係冇變。」隨着佢放開手，我都擰轉身。 我：「三個月可以點變啊，老豆。 」 無錯，做哂兩樣我最憎既野既人就係我老豆。 啊媽同家姐都係老豆後面拖住兩個喼咁慢慢行過黎，家姐仲對我奸笑。 唉，佢又做左D乜。 我：「你地今次返黎做乜？」 老豆：「掛住我個仔嘛。 」 我：「無人可以係我面前講大話，連你都唔可以。 」 我已經好嬲。 啊媽：「魯路修冷靜D，今次我地返黎係參加你大伯既喪禮。 」 大伯死左我都唔知添。 老豆：「就係咁啦，所以我地至少會留係香港一個禮拜。 」 我：「咁你地住酒店？ 」 老豆：「梗係返屋企啦。 」 我：「我個邊得番間單人房喎，美星搬左過黎。 」 美星：「叫我家姐。 」 老豆：「咁呀，我地去美星度住咪得，魯路修幫手拎行李。 」 我真係好唔鐘意佢。 係送佢地去家姐屋企途中，我冇講過野，自己打橫訓係最後個排。 唔知過左幾耐就到左，家姐叫我落車幫手搬行李，佢話佢留係架車到等我。 雖然好唔情願，但始終係血親。我結果都有幫手搬行李，送佢地上去。 幫佢地安頓好哂之後，我都準備走，點知俾啊媽叫住。 啊媽：「魯路修。 」 我：「咩事？」 啊媽：「你大個仔啦，拍拖都好正常既。」 嘖，家姐真係講左出黎。 我：「係既… 」 啊媽：「啊媽都後生過，都有拍過拖，好明白你而家既感覺。你要記住黎緊既日子你可能會好開心好幸福，但都可能會有傷心難過，失落既時候。你一定要有心理準備。」 「黎緊既路可能會好難行，雖然我地唔會時時刻刻係你身邊，但你要知道，就算所有人都唔鐘意你，我地永遠都咁愛你。 」 聽到呢度，我頭也不回咁走左。 再唔走，我怕我會喊。 原來，我好愛我父母。 至少，我愛我啊媽。

只係短短一日，心情好似坐過山車咁。 聽到啊媽咁講，我不禁諗我同Cherry既未來。 可能前路真係會滿佈障礙，但我想走落去，同Cherry一齊走落去。 我落到樓，上左家姐車，直奔回家訓覺。 星期六，Cherry都冇搵我，我都無特意去搵佢。 我一個人係張床上卷埋一舊，乜都唔想諗。 好耐冇見既自卑感伴隨不安再次包圍我。 我想同Cherry行落去啫，但佢想唔想同我行落去呢？ 佢可能會鐘意其他人架嘛。 我就係咁頹廢左一日。 星期日唔知幾時，家姐入左我房。 美星：「換衫，出去食飯。唔好要啊爸佢地等。 」 我：「我唔去啦。」 家姐：「咁我WTS比你條女講分手。 」 我：「玩撚夠未呀？ 」 家姐：「精神哂啦？比三分鐘你。 」 算啦，出去轉換下心情都好既。 換好衫，拎起部電話望望。哇，四十幾個Whatsapp冇睇？ 係喎，今朝係咁聽到電話響都冇理到。 我心存少少希望咁睇下有冇由Cherry發黎既訊息。 有一個。 「起身未啊。」 我心情即時由谷底彈返上黎。 其他既msg全部都係黎自唔同既Group，暫時就無視啦。 「起左啦，而家去同父母食飯。 」 正當我想再覆個陣，家姐又入左黎。 家姐：「出發啦。」 唉，點解成日都要阻住我。 我無諗過，一餐飯會引起之後咁多事。 去到餐廳，家姐同個接待講過兩句，就有waiter行過黎帶我地去個六人卡位。 我：「家姐，我地唔係四個咩。」 家姐：「我都唔知，啊爸叫我留五位。」 我地坐低等左陣，啊爸佢地就到左，後面仲有個阿叔。 原來係二叔。 唉，我最怕呢D家庭聚會。 我無聊得濟決定繼續同Cherry whatsapp。 我：「做緊咩啊 」 過左一分鐘，我收到回覆： Cherry：「無啊做緊功課咋 」 我：「好悶呀我，聽日先見到你 」 Cherry：「我都係。 」 係呢刻，我發現餐廳外有對男女好熟口臉。 男既我應該唔識，但個女既，我幾肯定係林㯋欣。 乜佢有仔架咩？Cherry冇同我講過喎。 果時，距離開放日仲有一星期。

星期一，我第一次同Cherry一齊入校門。 如我所料，吸引左唔少目光。 當然，係學校入面我地無拖手，所以並未引起老師們既關注。 我返到班房，發現肥豬未返到。 我急急腳放低個袋，行去搵師父同Jason。 師父：「點呀偽毒。 」 Jason：「偽毒可恥。 」 我：「唔係呀，有正經野搵你地。」 師父：「我不嬲都好正經。 」 我：「關於肥豬架，其實我地知唔知個林穎欣有冇男朋友架？」 Jason：「係喎，無留意添。 」 師父：「問下你條女咪得囉。」 我：「問過啦，佢話冇，但係我星期日見到林穎欣拖住條仔呀。」 Jason：「咁大鑊，肥豬知道實傷心死。 」 師父：「喂，記唔記得之前傳條女做援交單野。」 我：「仆街你唔提起我都唔記得！肥豬仲因為我地講呢單野差少少同我地反面。」 Jason：「喂，佢返黎啦，唔好再講。 」 肥豬好風騷咁行入班房，心情好似好好。 唉，真係唔敢同佢講。 摧毀朋友既希望，我真係做唔出。 但係睇住佢死，好似更衰。 我應該點做？ 我決定去請教神既化身，晨哥。 我：「晨哥早晨。」 晨哥：「早晨呀魯路修，星期六日有冇同芷睛去街呀？ 」 芷睛係Cherry中文名。 我：「唔係呀晨哥，今次我係想問你D關於林穎欣既野架。」 晨哥：「咁快睇中另一個嗱？」 晨哥佢成日都玩我。不過佢認真起上黎好恐怖，眼神會唔同哂，完全係另一個人。 我：「晨哥我今次係為兄弟架，你知唔知林穎欣係咪真係有做援交 」 我專登細聲D，希望肥豬聽唔到。 晨哥擦一擦自己對手，突然入左認真mode。 「見係你先講，援交單野係真既。 」 OH MY GOD，原來肥豬真係鐘意左個妖女。 晨哥：「咁你又會點做？話俾肥豬知？定係由佢？ 」 我一時三刻真係答唔到。

其實講定唔講，結果可能都係一樣。 而家講，等肥豬死左條心。 唔同佢講，等佢之後自己發現，自己死心。 就算點都係會死心，我都做唔到咁重要既決定。 我決定搵埋師父同Jason傾，等大家做決定。 可能我只係怕一個人負上「傷害朋友」呢個沉重既責任。 上歷史堂個陣，我地三個開左個會。 我：「喂，晨哥都話係真架喎。」 Jason：「咁大件事？好似都係話比肥豬知好D。」 師父：「係，起碼等個傻仔知道先再決定係咪追佢。」 原來大家都係想先話比肥豬知。 我：「好吖，但邊個去講？我而家有左Cherry好怕會刺激到肥豬。 」 師父：「算啦，三個一齊去最好，最多你企後面。 」 Jason：「而家唔講，可能佢會更憎我地，憎我地唔將真相話佢知。」 呢句中point。 我地最後決定放學前同肥豬講，我亦有事先知會Cherry。 開放日前一星期，大家都要為自己既崗位打點一下，我地都唔例外。 我地認為係上去空中花園前係最好既時機同肥豬講。 時間一眨眼就過去，好快到放學。 肥豬滿心歡喜咁行過黎叫我地上去。 肥豬：「喂，上去啦，唔好要班女等。 」 師父：「上去前，我地有野想同你講。 」 肥豬：「咩事咁凝重呀屌。 」 我：「關於個個林穎欣架。」 當我講完個陣，Cherry佢地就到咗我班房門囗。 我叫師父佢地繼續講，我上去開門先。 我真係唔想親眼目睹個一幕。 我出左班房，話師父佢地有野要傾，叫Cherry佢地跟我上去先。 上到空中花園，我執哂所有掃帚出黎，準備隨便執下就算。 張楚珊佢地都好識做，拎左掃帚就行去第二邊，留低我同Cherry。 Cherry：「佢地…而家同肥豬講嗱？」 我：「係吖，我地唔可以睇住佢踩落個泥沼度。 」 Cherry：「我都估唔到穎欣會做個D野… 」 我：「始終人不可以貌相嘛。」 過左十五分鐘左右，師父佢地都上左黎，仲叫我過去。 肥豬：「Sorry呀魯路修，要你為我操心。」 我：「我sorry就真啦，摧毀左你既希望。 」 肥豬：「傻啦，其實我都知我係時候要醒架啦。 」 「我都知我係時候要醒架啦。」 肥豬咁理性既發言，反而令我更驚，好似帶起左個面具咁。 我個心好似有D痛。

聽左肥豬話放棄左之後，我始終都放心唔落。 我識既肥豬，絕對唔係一個咁理性既人。 有時候，面具係一樣非常恐怖既野。 雖然面具本身並無任何力量，但佢可以為人帶黎力量。 當人戴起面具，即係代表佢係某程度上已經捨棄左自我。 人一捨棄自我，幾唔乎情理以及人類認知既野都做得出。 我怕肥豬已經係我地面前帶起左面具。 係星期三上歷史堂個陣，我再次同師父佢地討論肥豬。 我：「喂，覺唔覺肥豬既反應太過平淡。」 Jason：「係，好似一早知咁。 」 師父：「你估佢會唔會走去幫襯條女啊嗱哈哈。 」 一言驚醒夢中人呀師父。 其實會唔會肥豬一早知林穎欣做援交，只係唔願意面對。 而家我地咁樣刺激佢，佢會唔會真係走去幫襯架！？ 諗起我都覺得恐怖。 我：「喂，唔係啦，不如叫肥豬照去示愛啦。」 Jason：「你on9架？推佢去死？ 」 師父：「同女女拍拖拍到傻左呀你？ 」 我：「我怕佢真係走去幫襯咋，到時候咩都冇得返轉頭架啦。 」 講完呢句，大家靜左幾乎一分鐘。之後由師父打破沉默。 師父：「好似又有少少道理，講黎聽聽。 」 我：「示愛就繼續，另一面我地要同林穎欣暗示肥豬同我地係知佢做援交，遊說佢接受肥豬。」 師父：「聽落唔錯，但實行有難度，不過我做。 」 Jason：「我無所謂。」 就係咁，作戰正式開始。 但我冇諗過，結局會大出我所料，原來所有野只係不切實際既幻想。 當然呢個係後話。 首先，我地要說服肥豬重新拾回要追林穎欣既念頭。 於是，我地又揀返同一時間同肥豬講，但今次由我講。 我：「喂肥豬過一過黎。 」 肥豬：「做乜呀，快快手搞掂上面D野就返去打機啦。 」 我：「我問你，你係咪一早知林穎欣做援交？」 就算係兄弟既面具，我都要拆穿，因為我好着緊我既兄弟。

我：「我問你，你係咪一早知林穎欣做援交？」 肥豬迴避我既眼神咁答我： 「咪你地話我知架喎。 」 我：「咁乜野叫做『我都知我係時候要醒架啦。』 ？ 」 我：「你知道無人可以係我面前講大話，連你都唔可以。 」 肥豬突然發難，一腳踢跌旁邊張櫈。 肥豬：「做乜啫你？溝到女好勁咩？係要搞鳩我。係吖我一早知啦，咁又點？」 呢個先係我所認識既肥豬。 我：「咁點解我地話要幫你溝佢個陣，你唔同我地講？」 肥豬：「你痴線架，點講呀？同你地講我暗戀對象做援交架，但我就係鐘意佢呀？」 佢又講得岩，換轉係我都開唔到口。 講到呢到，肥豬開始眼濕濕。同一時間，Cherry佢地又到左。 我望一望肥豬個頹廢樣，心諗行開一分鐘應該無問題就行左出去搵Cherry。 Cherry：「你地又做乜啊… 」 我：「無事放心，我比條鎖匙你，你地上去先啦乖。 」 林穎欣：「哇，條友搞乜，男人老狗係學校喊？ 」 屌，咪因為你囉。 我：「SHUT THE FUCK UP AND GET THE FUCK OFF OK?」 講完呢句我就頭也不回返入班房搵肥豬。 我：「嗱，肥豬，一句講哂，你係咪真係鐘意條女先？ 」 肥豬：「係呀，我唔怕認。」 我：「係咪鐘意到明知條女做援交都想溝佢先？」 肥豬諗左一秒，好肯定咁點頭。 我：「得，無問題，你照去溝佢，你溝到既話我保證冇人會提返起呢件事。」 肥豬：「吓？咩意思？」 我：「字面上既意思，行啦我地。」 有D人鐘意一個人，無論對方做過D乜，其他人話佢D乜，都會咁鐘意佢。 有人話咁樣好傻，但我係由心入面尊敬呢種人，因為呢份感情係最純潔。 一心一意鐘意一個人，其實好浪漫，亦係我一直追求既野。 我希望肥豬呢份浪漫，可以感動到林穎欣呢條八婆， 雖然我認為佢唔配呢份浪漫。

學校既事，總算叫做暫告一段落。 大家已經冇再特別注意我同Cherry，肥豬都決定左始終都要追林穎欣。 我終於叫做可以放鬆下，至少係星期五前我係咁諗。 星期四，我地好似平時咁上堂，但班上有一種緊張感，可以話係殺氣。 因為今日要揀旅行地點。 每年傾親呢樣野，大家都會好激動，同選班長個陣有得fight。 我今年仲要係副主席，做左一個識郁既箭靶。 其實係早會個陣，已經有人向老師提議旅行地點，但係老師話下晝先傾，令成班人都好緊張，起哂槓咁。 係上英文堂個陣，我只係問若睛佢旅行想去邊度啫，已經引黎不少仇視既目光。 諗諗下，我都好似好耐冇同若睛吹水，每日既對話都只局限於功課。 我：「喂，弱智。」 若睛：「做乜呀lulu 」 我：「呢排唔開心咩？」 若睛：「無啊做乜。 」 我：「無啊見你呢排唔同我傾計以為你唔開心啫。」 若睛：「咁你而家有女朋友嘛，我都係避忌D好。 」 我：「痴線啦，朋友黎架嘛洗乜避忌。 」 係呢個時候，Miss叫我地靜D，話有野要宣布。 Miss：「Listen up class, eh…我都係用返中文啦 ，學校希望你地可以更有效咁學習，決定根據你 地既能力分組，所以聽日開始英文就會分組上堂架啦，而家我就讀個名單先啦。」 屌，咁麻煩。 讀左分組名單，一班40人分成Group 1,2,3,4，每組再同其他3班既組合併。 我，Jason，晨哥仲有若睛入左Group 1，師父同肥豬就Group 4。 我一知道左結果之後就Whatsapp Cherry。 我：「你英文入左邊個Group呀~ 」 Cherry：「我就梗係Group1啦~你呢？ 」 我：「好叻咩~我都係Group1啫嘛~ 」 Cherry：「咁咪好，俾你有多D機會親近我~ 」 以後英文堂可以同Cherry一齊上，真係諗起都開心。 上完英文堂就到下晝既午讀，一場腥風血雨既戰爭要準備開始了。 晨哥行到去黑版前，揮揮手叫我出去，我就知死期到了。 晨哥仲拎起粉筆，係黑版寫左兩個字： 「旅行」 全班激動到幾乎暴動。

全班一見到「旅行」兩個字就即刻興奮起黎。 有人拍枱，有人大叫，都有人只係齋坐。 「今年去沙灘啦！」 「去石澳啦！」 「去長洲好D！」 意見此起彼落，點知師父突然爆左句： 「咪撚再去北潭涌啊屌！ 」 全場聽到都爆笑，晨哥捉緊機會，打算控制埸面。 晨哥：「各位既意見我都收到架嗱，大家都冷靜D先。 」 大家都冇理到晨哥繼續係度喪笑，我就打算幫手控制一下，點知晨哥用手示意我唔好出聲，再好大力咁拍枱。 個一下拍枱毫無疑問係我聽過既拍枱聲入面最響既，全場都靜左。 「唔好要我同一句野講兩次。 」 大家都忽然發現，晨哥而家係認真mode，絕對唔惹得，所以大家都安靜落黎。 晨哥：「咁咪乖囉。 」 所以話，做人有型又有霸氣係幾咁好。 晨哥：「我就同B班既主席傾過，大家都表示有興趣一齊玩。 」 講到呢度，大家都用不屑既眼神望住我。屌，唔關我事架。 晨哥：「岩岩大家提議既地點都有幾個係適合既，我而家寫出黎先。」 晨哥之後係黑版寫左幾個地方名，分別有西貢郊野公園，石澳，仲有長洲。 師父即刻拍哂手掌話正呀冇北潭涌，晨哥一聽到就馬上補返上去。 我：「好啦，各位，而家有三個…呀唔係有四個地點，一分鐘後投票。 」 投票好快就結束左，最後係大比數決定去石澳。 有人高興有人愁，不過我就冇乜所謂，反正去邊都係咁玩。 搞掂哂之後，晨哥叫我同佢去B班一趟，將結果話俾B班知。 晨哥：「呀魯路修，你估B班會唔會咁岩又係揀中石澳嗱？ 」 我：「邊有可能咁岩呀晨哥。 」 晨哥：「嘻嘻，唔知呢。」 好快去到B班，我見到佢地都投緊票，所以同晨哥係出面等。 神奇既係，竟然有28個人投票去石澳。 晨哥一見到咁就打開人地班房門仲行左入去，而我仲on99咁企係出邊。 Cherry行出黎叫我入埋去，一入到去我就受到一陣wow聲歡迎。 Wow聲蓋過左晨哥講緊野把聲，我就知大件事。 但我唔可以俾自己班主席係人地班房發脾氣架嘛，於是我決定大叫： 「大家靜D先！晨哥講緊野！」 大家注意力終於返去晨哥度，我都鬆一口氣。 晨哥同B班講返我地班都會去石澳，提議大家一齊玩等等濕鳩野。聽到我都想訓。 B班班女都好贊成晨哥，仲係咁提議唔同既game傾傾下都唔知就夠鐘，我唯有提提晨哥。 晨哥一臉不願意咁話：「咁無辦法啦，開放日後先傾玩咩game啦我地。 」 之後我同佢就準備走，臨走前我仲同Cherry講一陣見，班女仲要係咁wow。 一上樓梯，晨哥就同我講： 「屌，好彩有你咋魯路修，差少少甩唔到身，班豬西真係煩過我老母。  」 點解D女唔知佢有呢一面。

我自問係一個臉皮幾薄既人，俾人吉中要害就好易發顛。 但我好多時都盡力控制住自己，避免自己係人前發顛。 我一生人，真正嬲既，唔多於十次。 我亦冇諗過我會係自己女朋友面前發顛。 但世事總是難以預料的。 星期五，大家都帶住一種好怪既感覺上堂。 我覺得呢種唔係好似尋日咁既敵意，而係好似計劃緊某D野咁。 所以我決定提高警覺，以免自己踩屎。 但結果都係中左伏。 今日係第一日英文分組上堂，我地Group1係我個班房上堂，唔洗去其他課室。 等其他Group既人都走哂之後，班房得番10個人左右。 坐係我旁邊既若睛走左過去同佢個fd Alice坐。 我都試下叫Jason過黎我呢邊坐，因為佢旁邊有人坐。 但個仆街仔唔so我，我唯有同後面既晨哥吹水。 慢慢，其他Group1既人都開始聚集係班房門口，等miss到。 Miss過左兩分鐘左右就匆匆忙忙咁入左班房，叫D人自己揀位坐。 班契弟好似工展會開幕咁一下子湧入黎，唔洗一分鐘已經幾乎坐滿哂。 開頭我仲諗洗唔洗呀，但之後我至發現原來呢一切都係有預謀既。 成個班房得返我旁邊冇人坐，而仲有一個人未坐低。 個個就係Cherry。 我屌左出聲。

你班仆街陰鳩我。 我竟然會唔記得我以前都做過呢D野陰鳩Jason，實在太大意了。 呢個moment，我應該點做？ 我即時向晨哥投以一個求助既眼神。但佢只顧調戲女女。 冇辦法啦，唯有頂硬上。反正呢種事遲早會遇到。 我向Cherry揮揮手，叫佢過黎坐。 呢一個舉動，引起全班既wow。 Cherry完全冇被wow聲嚇到，好自在咁行過黎坐低。 不愧係女神級，自帶氣場。 Cherry：「Hi。 」 我：「Hi，好耐冇見。 」 Cherry：「我諗有兩個鐘左右冇見啦。 」 呼，原來都唔係咩羞恥事啫，無事無事。 多得Cherry既臨危不亂，問題可以話不攻自破。大家都開始上堂。 同Cherry上堂原本係我好期待既事，但到呢刻先發現原來無乜大不了。 佢有佢take notes，我有我發白日夢，大家冇乜交流。 可能我心入面怕自己做錯野會再引起全班騷動而故意避忌。 我偷望左Cherry一眼，原來佢專心上堂個樣好靚。 佢好似發現左我望佢，對住黑板細細聲咁講： 「做咩呀你。 」 我：「無，你好靚啫。 」 Cherry：「上堂啦。 」 算啦，阻人上堂唔係咁好，尤其對象係自己女朋友。 我繼續發我既白日夢算，聽下其他人講野。 當中有一段好刺激到我神經既對話。 「呀，你話啦，點解Cherry會咁睇唔開揀個傻仔啦可？」 「個傻仔自作多情咋，你睇下Cherry都冇理佢。 」 「哈哈係喎，毒撚想溝女神？發夢啦垃圾。 」 唔，呢段對話擺明衝住我黎。有意思。 唔知係咪錯覺，全班好似靜左少少，令呢段對話份外顯眼。 忍一時，風平浪靜。 好，我忍。 「啊，Anson你估下我可以用幾耐時間可以溝到Cherry兼食埋呢？」 「食完咪比返個傻仔埋單囉。 」 咁難聽既野都可以若無其事咁當笑話講？ 你老味，我唔撚忍。其實講我，我冇乜所謂。 但挑戰人既底線，後果可以會好嚴重。 我係一個好靜既環境下企左起身，全部人都望住我，當然包括Cherry。 Cherry：「唔好呀，坐返低啦。」 我：「唔好出聲，我而家好嬲。 」 我應該係第一次喝Cherry，雖然唔想，但我真係忍唔到。 Cherry都無再制止我，我好認真咁同晨哥講： 「晨哥，打人係咪記一個大過？」 晨哥：「唔？係呀。 」 我：「唔該哂。」 我行左過去MK仔度，交叉雙手好大聲講： 「肯收聲未？」 MK仔Anson：「垃圾嬲呀？明話你呀。」 好好既答案。 我好細聲咁講： 「左邊定右邊？」 我無等佢答，我就一巴打落去佢左邊臉再踢左佢心口一腳，行左出班房門口。

其實而家既我比平時更加冷靜。 MK仔俾人打會點？還拖係其中一個反應。 俾我打個個MK仔帶埋佢另外個FD追出黎打我。 呢一切我都預計到，我亦特登冇還手。 我知道雙拳當然難敵四手啦，我要等。 傻仔先會因為被人打一巴就發顛打返人。 好快訓導們衝哂出黎，大叫停手。 係而家了。 我接住左其中一個MK仔既拳，再格硬同佢十指緊扣。 我出盡力咁將佢D手指向後反，痛到佢鳩叫。 呢樣可以話係我唯一可以做既野。 訓導們好快就分開我地仲拉哂我地落訓導房。 係訓導房入面，訓導們都係只鬧MK仔唔閙我。 因為佢地所睇到既係：MK仔毆打同學，同學迫不得已還手自衞。 佢地唔會知我曾經打左個MK仔一巴之餘仲踢鳩佢。 因為無人信我會做呢D野，加上晨哥一定會幫我封住呢件事。 所以無過幾耐，我就被訓導主任送上班房繼續上堂。 臨上去前，我仲細細聲同MK仔講左句： 「睇黎你兩個連垃圾都不如，單細胞生物。」 呢次可以話係技術性擊倒。 有時你唔需要夠對方好打先可以打敗佢地。 只要動動腦筋，善用周邊環境就可以扭轉局面。 我今次向所有人宣告左兩件事。 1. 我魯路修並唔係垃圾，亦唔會永遠襯唔起Cherry。 2. 我唔容許有人侮辱Cherry。 但估唔到呢件事係之後會為我帶黎另一個麻煩。

MK仔件事之後，學校入面再冇人敢亂講我同Cherry既事。 當晚我即刻sd左個WTS比Cherry同佢講sorry話語氣重左。 好彩Cherry話肯原諒我，但係有條件。 就係以後唔可以亂咁講粗口同打交。 我心諗：唔打得交冇所謂啦，反正我都唔打交。 但唔可以亂咁講粗口真係有少少難度。 但為左Cherry，我改。 呢條路一定好辛苦。 星期一，就已經係開放日。 學校將開放時間定係十一點開始，而我地學生就要八點返去準備。 今日幾好陽光，睇黎天公都肯為肥豬行個方便。 我同Cherry七點九就去到空中花園，兩個人坐係空中花園既長櫈。 雖然有陽光，但12月既朝早都係有少少凍。 Cherry係佢個袋入面拎左條紅色披肩出黎。 Cherry：「你凍唔凍？」 我：「小小啦。」 Cherry：「咁你過黎啦。」 Cherry拉左我過去，將披肩包住我地兩個。 Cherry仲索性挨落我膊頭度，而我都用左手搭住佢膊頭。 Cherry：「諗緊乜？」 我：「諗緊肥豬既事，希望佢順利。」 其實我個腦而家一片空白，只係顧住享受呢個moment。 呢種感覺，好幸福。 唔知過左幾耐，其他人都到左，我同Cherry先分開返。 我地男仔拎左幾張枱同帳篷上黎佈置，而女仔就幫手檢查多次D花草。 係搬野既途中，我見到晨哥叫我過去。 晨哥：「肥豬今日表白啊可？ 」 我：「應該係。」 晨哥：「希望佢一切順利啦，唔好有乜意外事。 」 晨哥講完就走左去。 意外事？晨哥想指D乜？ 佢呢一句野提高左我既戒心，似乎今日會有野發生。

開放日過左一半，都係冇乜特別事發生。 唔通晨哥嚇我？ 唔會既，晨哥應該唔會放流料。 都係小心D好D。 但見到肥豬開始同林穎欣有傾有笑，我都有點安慰。 之前返上去空中花園既途中，我見到個兩個MK仔。 佢地個樣好似好唔滿意咁，我都不甘示弱，啤到佢地實一實。 其實我心入面有少少驚，所以我靜靜雞走左去搵全班最好打既FD。 個FD花名叫十四，高高地中等身材但好撚打得。 我：「喂，十四。 」 十四：「做乜事。」 我：「如果我一陣WTS你SOS既話，你帶埋小明同阿偉上天台OK？」 十四：「屌，你叫到一定無問題啦。 」 所以話做人有番一兩個好打得既FD係非常重要的。 就係咁，我就安安樂樂準備放Break。 我地組決定分開放Break等訪客唔會摸門釘，首先放break既就係我同Cherry。 我：「食乜好呢？ 」 Cherry：「不如M記算啦，唔好要佢地等。 」 我：「謹遵王命。 」 Cherry：「唔好玩啦，快D行啦。 」 就係咁，我地就秤左兩袋M記返去空中花園。 唉，我都想要多少少時間同Cherry獨處。 返到上去空中花園，出奇地一個客人都冇。 可能因為四點幾太矖所以冇人敢上天台。 我靈機一觸，叫其他人去放Break。 咁樣就可以有機會同Cherry獨處。 天台終於得番我地兩個，我地雖然一齊食薯條，但係欠缺交流。 我：「好悶呀… 」 Cherry：「唔？你講咩話？ 」 算啦，今日我同Cherry都集中哂落肥豬度。 我望一望個天，太陽好似就快落山，個天好紅。 我：「哇個天好靚，好適合肥豬示愛。」 Cherry：「黃昏示愛一定好浪漫。」 無心既發言竟然得Cherry既回應。 諗諗下，Cherry好似就係係黃昏叫我同佢一齊。 突然間，一下踢門聲劃破了空中花園既寧靜。

跟住踢門聲入黎既，係幾個金毛MK同埋之前打算我個兩個。 我以為佢地想黎搞事，但佢地全部都口腫面腫咁，似被人打過。 直至十四佢地係後面行出黎，我至知道發生左咩事。 十四：「我見佢地係樓梯鬼鬼祟祟咁裝你地，所以我打左佢地一身。 」 仆街，學阿姐話齋，嚇到個心離一離呀。 我：「喂十四麻煩哂。 」 我：「咁你地搵我咩事呢 」 MK仔A：「梗係打柒你個垃圾啦！ 」 我：「哦？咁點解會搞成咁？ 」 MK仔B：「你好彩咋仆街！ 」 十四聽到就打左佢地兩個一巴，叫佢地收聲。 我：「算啦，你個FD連個毒撚都搞唔掂，你再諗下幫唔幫佢啦。」 之後十四就放走班MK仔再走去搵訓導報告，我都親自送十四返去下面以表謝意。 Cherry一直冇出聲，一直企係我後面，好似有少少嚇親。 晨哥講既意外就係呢樣？咁我可以放心了。 再上返空中花園個陣，其他人都已經返哂黎，仲有幾位客人。 師父：「去左邊玩呀你。 」 我：「有少少事做行開左陣啫，肥豬好似好掂喎。」 Jason：「我都想佢掂。」 我同佢地吹左兩句之後就返去搵Cherry。 我：「點呀你？冇嚇親嘛？」 Cherry：「小小啦，十四係你一早安排定？」 我：「係啊，今朝feel到佢地有少少古怪所以搵定十四。」 Cherry：「又打交。 」 我：「我冇打人喎。 」 Cherry：「咦 又係喎…算你啦。 」 我：「但如果冇十四既話，我會親自出手。」 Cherry：「點解要打交？ 」 我：「因為我絕對唔容許你受傷。 」 一句好肉麻，但係呢句係出自我真心既說話。 雖然我知道自己冇可以保護Cherry既力量。 同一時間，花園既另一邊傳黎一下掌摑聲。 林穎欣嬲爆爆咁衝過黎踩左我一腳，再講左一句就走左去。 「魯路修，你好野！ 」

吓？我？ 我做左D乜？ 百思不得其解之下，我決定直接問肥豬。 我：「喂你搞乜黎呀？ 」 肥豬：「我見頭先冇乜人幾好feel咪同佢坦白講囉… 」 我：「咁幾好吖，因乜事搞成咁？」 肥豬：「屌，原本佢都ok受架，衰在我口多多唔小心講到援交…」 我：「屌...咁都未知於去到咁啦老闆，你仲講左D乜呀… 」 肥豬：「佢問我關咩事，我high得濟話唔介意佢做援交… 」 我：「唉，你真係… 」 我：「咪住先，咁關我咩事？ 」 肥豬：「佢問我仲有冇人知，我話你地都知，仲話係你叫我去馬… 」 救命，我想dup9肥豬落街。  我：「算啦你冇行架啦，援交單野唔好傳出去啦，留條路比人。」 搞左咁耐，得個吉。 唉，可惜。 直至開放日完，我地都冇再見過林穎欣。 冇人知佢去左邊，就連Cherry都搵唔到佢。 我係度諗，會唔會全部都係我既錯？ 如果我當初扮睇唔到或者唔講出黎，肥豬可能仲可以同林穎欣做朋友。 最衰都係我。 完左之後我先送Cherry返屋企，藉此討論下呢件事。 我：「你話係咪最衰係我？ 」 Cherry：「唔係既，你都只係想肥豬好啫。 」 我：「嗯。 」 Cherry：「唔好亂諗啦，諗下旅行玩乜仲好啦。 」 我：「可以既話，我想一直係你身邊… 」 Cherry：「又亂講野啦，你一定永遠屬於我架。 」 對比起而家既肥豬，我既幸福反而令我更慚愧。 係送左Cherry返去之後，我慢慢咁返屋企，順便比自己靜下。 係途中，我見到林穎欣同個IT毒男一齊。 佢一身戰鬥格，肯定又開緊工。 我費事俾佢見到會尷尬，決定走入7-11。 但係入面拎起左支雪碧準備比錢之際，有人叫住左我。 「喂魯路修。」 係晨哥。 「最後都係變成咁呢，真係可惜。」 睇黎晨哥講既意外，唔係指MK仔個單。

「晨哥你意思係指你一早估到會咁？」 我開始對晨哥有少少防範。 佢好似可以睇穿所有野。 「唔…雖然過程有少少唔同，但結果都係一樣。 」 晨哥講完就打開左粒可樂味珍寶珠食。 「只係我冇估到係肥豬自己爆響口啫。」 我：「你意思係有人會講呢件事出黎？」 晨哥冇答我，只係繼續食佢既珍寶珠。 我：「晨哥，點解你會知咁多。」 其實肥豬示愛呢件事，只有五個人知。 究竟晨哥點樣知道？ 晨哥：「我諗你而家一定係想講冇人可以係我面前講大話？ 」 嘖，我完全被佢睇穿。 晨哥：「魯路修，你一直都講大話但又要人對你講真話，唔覺得自己好矛盾咩？」 佢講得好岩。 我一直都對唔少人講大話。 晨哥：「肥豬件事，你就當我係先知啦，唔好諗太多。 」 晨哥講完呢句，就拍左我背一下走左。 7-11入面，得我一個呆呆咁望住個雪櫃。 我冇買到支雪碧就繼續上路。 沿途都冇再見過晨哥或林穎欣。 條街上面好似只有我一個人。 我抬起頭望住個天，開始傻笑。 原來我，都一直被人睇穿。 晨哥話我矛盾，一D都冇錯。 我一直都對身邊既人有所隱瞞。 好似最初呃肥豬佢地去見Cherry。 仲有同Cherry一組件事，呃佢地話幫肥豬溝女。 但係我又要求所有人對我坦白。 真係好矛盾。 哈哈。 但係只有一個人我唔會亦唔可以呃佢。 Cherry。 因為直到呢一刻，佢就係我既世界，我既一切。

係決心同愧疚感夾雜下，我好辛苦。 開放日後有兩日補假，我決定約Cherry出黎行下街轉換下心情。 只係12月頭，街上就已經開始有聖誕既裝飾，商品節既威力。 可能因為今日係星期二，旺角冇咁多人，行都行得舒服D。 同時，令我更容易留意到周邊既人。 我見到林穎欣，佢一個人。 我拍拍Cherry，示意佢留意。 Cherry：「我尋日之後都冇再見過佢了。 」 我：「我見過一次，佢當時同個男仔一齊。」 Cherry一聽到咁就鬆開我隻手，走上前搵林穎欣。 我冇跟上去，只係離遠咁望住佢地兩個傾。 傾左冇耐，Cherry就拉左林穎欣過黎，話搵個地方坐低先再傾。 我見林穎欣一臉極不情願，其實我都係。 但Cherry總係可以令人聽佢支笛。 最後我地三個係STARBUCKS坐低左，傾計最好既地方。 原本我打算由我去買野飲，因為望住林穎欣太尷尬，但Cherry話佢去買，叫我坐低。 張枱得番我同林穎欣，氣氛好尷尬，大家都冇講野，我直頭想搵窿捐。 快D返黎啦Cherry。 就係呢刻，林穎欣突然開聲： 「可以同Cherry一齊，你執到啦。」 既然佢打開左對話，我都應該回應佢。 我：「直頭係我一生最大既福氣啦。」 林：「你就好，我根本冇呢D福氣。」 我：「其實你有，只係你放棄左。」 肥豬咁鐘意你直頭係你三世既福份。 正當我想問佢點解要去做援交個陣，Cherry就返左黎。 Cherry坐低左，放低三杯野飲，擦擦雙手，望住林穎欣講： 「Ada，點解你要去做援交？」

Cherry總係咁直接。 但係呢一刻，或者已無需轉彎抹角。 直接問可能對大家都好。 所以我靜靜咁等待林穎欣既答案。 佢飲左一啖野，然後就講： 「我貪錢囉。」 雖然我好想呢個答案係真，但我見到佢眼神有所閃縮，一定係大話。 我忍唔住出聲。 我：「唔好講大話啦，你呃唔到我。」 一講完呢句我又諗起晨哥對我講既野。 我始終本性難移。 對話因為我靜左一陣，大家都只係飲野。 我冇咁多耐性，等左兩分鐘我已經忍唔住起身準備走。 就係呢一刻，林穎欣先再開口。 「哈，講大話有乜問題？」 我：「吓？」 林：「點解要對你地班人下下講真話？你地又唔係我邊個。」 佢講得好岩。 人其實冇必要對其他人講真話。 每個人都會想為自己留一兩個秘密去保護自己。 當其他人試圖去探索呢D秘密既時候，人就會用大話去掩飾。 我都會咁做，而且係經常咁做。 因為我想留既秘密，實在太多了。 聽到佢咁講，Cherry即刻捉住佢隻手。 Cherry：「你唔好咁啦，我地都係想幫你啫。」 一聽到「幫」呢個字，林穎欣突然好大反應。 林：「幫我？你？明明就係因為你，我先冇哂所有野！」 佢up乜9？ Cherry面有難色，睇黎又係我唔知既野。 Cherry：「我講過好多次唔係你諗咁…」 Cherry咁難堪既樣我都係第一次見。 林：「你講我就要信？事實係Leo見完你就唔要我！」 Leo？好似係F.6架喎。 而家諗落，有人話佢以前好似係同個高Form一齊。 我：「咁同你去做援交有乜關係。」 我忍唔住插嘴，因為佢地而家離哂題。 林穎欣突然變得一臉失落。 林：「援交冇乜唔好吖，可以搵錢又可以當拍拖。」 「最重要既係，唔會怕被人飛…」 原來如此。 我：「咁點解你唔同肥豬一齊。」 林：「我根本唔鐘意佢，只係當佢朋友。」 我：「試下冇壞啫。」 林：「咪傻，咁做對大家都唔好，而且…」 「我心入面一早有一個人。」 佢雙眼冇一絲既猶豫，佢講既係真。

聽過林穎欣既說話之後，我開始對佢有所改觀。 由討厭變成憐憫。 我並冇問佢鐘意邊個，當係為佢留返少少秘密。 而且，係邊個我根本唔在乎。 我聽完就帶左Cherry走，留低佢一個。 走個陣，我望到佢嘆左一口氣。 從眼神睇，係一個傷心既嘆氣。 返到學校，感覺改變左唔少。 開放日過左，有好多事發生。 最影響我既，就係令我覺得我要珍惜眼前人。 畢竟我同Cherry既關係有少少微妙。 可能終有一日佢會離開我。 我可以做既，就只有珍惜同佢一齊既每一日。 同樣，我提醒自己要小心晨哥。 佢可以睇穿一切。 至於Leo件事，我冇問，等Cherry自己想講先講。 學校方面，大家都係度等旅行同放假，所以好hea。 唯獨肥豬一個悶悶不樂，甚至有種冷酷既感覺。 連我都唔敢靠近。 食lunch果陣肥豬都自己走左去。我有少少擔心。 我同Cherry食lunch果陣都提起呢件事。 我：「肥豬今日好怪，粒聲唔出，我有少少擔心。」 Cherry：「唔怪得佢既…準備左咁多都係比Ada拒絕…」 我：「唉，兩個都傻。」 明明肥豬咁痴心，只可惜佢已心有所屬。 不過佢都有為肥豬着想過，份人唔差。 Cherry：「lulu，想唔想知果個Leo既事？」 呢次係Cherry第一次叫我花名。 我應該要開心？但我而家可能要面對一個沉重既真相，我真係笑唔出。 我決定暫時隱藏自己既情緖，進入無情既狀態。 我：「好吖，你想講我就聽。」 Cherry：「Ada提到既Leo，你應該都知道係F.6既人，佢以前係Ada男朋友。」 我：「我都大概估到，咁同你有乜關係。」 Cherry：「有一日放學，佢突然走黎搵我，話好鐘意我想同我一齊。」 唔出奇，大把人想同Cherry一齊。 我：「當時佢仲同林穎欣一齊？」 Cherry：「嗯，我果陣就係咁同佢講，佢話可以隨時同Ada分手。」 我：「賤。」 Cherry：「我都覺得係咁，加上我對佢冇興趣，所以我拒絕左佢。」 我：「咁點解林穎欣仲會話你搞到佢冇哂所有野。」 Cherry：「我都唔知…我只係知過左兩日佢地就散左，但係我真係冇做過咩野…」 Cherry開始掩住塊臉，情緒有點激動。 我見到佢咁，摸摸佢個頭安慰佢。 我：「乖，我知唔關你事。」 我選擇相信Cherry。 今次既真相，我選擇唔去追尋，而係完全相信Cherry。 呢一刻，我feel到有人望住我，仲要係帶有敵意。

當我試圖去搵出個個目光既來源既時候，發現原來周圍冇人。 錯覺？應該冇可能。 此地不宜久留，我帶埋Cherry急急腳走人。 下午既堂好快過去，準備進入班務課。 今日既班務課小有地由我主持，因為晨哥話要去開會傾閃避球比賽。 呀，好麻煩。 我：「好啦大家，開放日都過去左啦，我地下一個活動係咩。」 師父：「旅行呀屌你！」 我：「梁國雄議員，請你冷靜坐返低先。」 我：「冇錯，就係旅行。旅行所有野幾乎都準備好，只係差game，有冇idea。」 「Runningman啦」 「沙灘排球啦」 「大風吹啦」 大家都不停比意見，經過一輪投票後，終於決定好game。 我突然醒起晨哥叫我準備閃避球既出場名單，岩岩好。 我：「好，game已經決定好，仲有一件事要大家注意，當日會舉行閃避球選拔。」 大家冇乜特別大反應，可能都只係當game咁玩。 傾完一輪後就已經放學，大家都奪門而出。 我原本想提醒師父要留意肥豬，但諗落佢都咁大個人，無得睇。 而Jason就同我一齊去左B班，我就去接Cherry，佢就去接張楚珊。 原來佢係開放日已經溝到手，佩服。 今日都係一樣，我送Cherry返屋企先再自己返去。 佢有問過我點解咁哂時間，我答佢朝早佢去我屋企等我，放學我送佢返去都係應該。 其實，我只係想盡可能見多佢一陣。 畢竟唔知邊日可能會有個好似咩Leo咁既高大靚仔帶走佢。 我可以做既，只有珍惜每一秒。 我並唔係懷疑Cherry，而係我有自知之明。 雖然表面上我已經唔再自卑，但心入面我其實仲係好驚。 要進入神既境界，對我黎講實在太難了。 因為我歸根到底只係一個毒撚。 返屋企途中，我見到若睛。 佢好似有叫我，但係我冇理到。 我而家真係好想一個人靜下。

有人話過，屋企人係最好既傾訴對象。 而家既我，或者應該搵人傾下？ 我返到屋企樓下，望上去。 適當時候就應該要依靠下其他人。 正當我踏前一步，準備入大廈個陣，有人叫住左我。 「魯路修？」 邊個呀？我已經好煩啦。 我回頭一睇，原來係林穎欣。 我：「咩事呀。」 林：「無，估唔到會係呢度見到你啫。」 我：「我住呢度。」 林：「我都係喎。」 我望清楚佢，佢一身白Tee短褲加拖鞋，果然係街坊。 我：「哦？係咩？冇野既我走先。」 林：「可唔可以傾兩句？」 我其實想拒絕佢，但諗到佢或者可以做我既傾訴對象，我就有興趣傾。 我：「你介唔介意等一陣，我想上去換件衫先。」 林：「好，十五分鐘後羅馬廣場等。」 我倆就此暫別。 返上屋企，家姐未返，我將行裝扔哂入房再換走套校服。 洗左個臉，個腦總算冇咁緊。 望望隻錶，5:30 PM，係時候出門口了。 我無特別裝扮，因為根本無必要。 我行到羅馬廣場，佢坐係中央，身邊有兩支野飲。 我行過去，佢拋左支野飲比我。 林：「坐低慢慢傾啦。」 咁既開場白，反而令我有所戒備。 但係我都係選擇左坐低係佢旁邊。 我：「有咩想同我講。」 林：「估唔到你住呢到喎，平時冇撞過你既。」 無聊既開場白。 我：「唔岩時間咪撞唔到，冇乜野我走先。」 林：「你好趕時間咩？」 我：「我只係唔想哂任何時間係無謂既問候上。」 我轉身準備走，但卻因為佢一句說話停低。 「同Cherry一齊，係咪好冇安全感？」 呢句說話，深深咁刺入我心。 不知不覺間，我開始怒視住佢。

「你咁講係咩意思。」 「我有講錯咩？佢咁完美，而你只係一個平凡人。」 冇錯，Cherry係非常完美，成績好人又靚，身材又唔差，人緣都好。 而我？成績只係一般，人又毒，隨手係街都可以執到幾個。 短短幾句說話，我心深處既不安同自卑就被佢掘哂出黎。 我開始傻笑。 但佢仍然繼續講。 「佢了解你既一切，你鐘意食乜去邊，連你最鐘意既動畫係乜佢都知。」 「但你對佢幾乎係一無所知。」 唔好再講啦好嗎。 「咁樣既極端對比，你同佢係埋一齊，有安全感咩？」 我不停提醒自己要冷靜，但只要望到佢個樣，我就無法冷靜落黎。 好想離開呢度，偏偏雙腳係呢一刻無法動彈。 咁至少，請唔好再比我聽到啦好嗎？ 可能係我平時做得衰野多，上帝冇理會到我既請求。 我只能默默咁企係度受刑。 諷刺既係，佢講既每一句野，都係我一直想講出黎既。 原來自己心入面既想法被其他人講出黎既感覺係咁唔好受。 我好想佢收聲。 我：「你講夠未？」 林：「係咪比我講中哂？」 我：「其實關你咩事啫？」 林：「既然咁辛苦，點解仲要同佢一齊？」 唔？佢岩岩講咩？ 林：「記唔記得我講過，我心入面有一個人？」 唔係真既。我一定係發夢。 我發現我既手腳係呢一刻終於可以活動自如。 正當我轉身準備走個陣，佢又拉住左我。 我：「唔好掂我。」 我想推開佢，遠離呢個地方。 林：「果個人就係你啊，魯路修。」 佢緊緊咁抱住我。 可笑既係，我竟然係呢個擁抱中感受到同Cherry一齊冇既安全感。 大腦冇話俾我聽眼前呢個人講既係真定假。

對於林穎欣既擁抱，我並無任何反應。 可能我心入面其實享受緊呢一刻。 但我既理智開始返黎，提醒我有D野唔係好合理。 林：「我地有冇可能？我真係好鐘意你…」 佢對眼，非常真誠，帶一點可憐，但又令人感到有所隱瞞。 我閉上雙眼，整理一下思緖。嗯，應該係咁了。 我：「你係咪想由芷睛身邊搶走我，當係報復你冇左Leo件事？」 唯有係咁，先可以解釋到所有野。 亦只有咁，我先說服到我自己。 佢聽到我咁講成個人都震左一下。 唉，真係咁。 我：「你咁做好無聊。」 林：：「唔係…」 我：「你自己都話過，感情野要認真，但你睇你而家做緊乜？」 林：「我好認真！呢D野我先唔會玩！」 佢突然大叫嚇親我，嚇到我跌左支野飲落地。 而家既佢，同平時係學校既佢好唔同。 平時強悍既佢，而家居然顯得弱不禁風。 當我執返起支野飲個時，發現有水滳緊落地。 落雨？唔係吖今日好好天。 我又冇出汗。 咁剩低既可能性只有一個，佢喊緊。 我最怕女人喊，求下你唔好喊。 我抬起頭望住佢，發現原來佢已經淚流滿面。 林：「點解？點解每次我都被佢搶走我想要既野？」 大鑊，有點失控了。 林：「Leo係咁，你又係咁，每次D人都只會留意到佢！」 林：「佢根本唔係鐘意你！佢只係想搶先我一步佔有你！」 「佢想借你去趕走身邊既狗公咋！咁樣既人你真係鐘意咩！？」 「只有我，先係鐘意你架！」 我冇制止佢講落去。 我怕我望到佢，會全數接受哂佢講既野。 我係第一次咁想逃避同人眼神接觸。 其實係呢一刻，我已經開始懷疑自己係咪真係鐘意Cherry。 始終，所有野黎得太快，成件事太夢幻。 表白，出街，KISS，所有野都已經出現。 成件事猶如一個劇本咁進行。 係呢個時候，一句說話係我腦中響起。 「我想要你，仲有你既世界。」 仲有一個人係我眼前出現。 美星。 呢兩樣野既出現，驅走我心中所有軟弱，將我拉回現實。

「走啦魯路修。」 美星一句好似呀媽叫阿仔返屋企食飯既説話為我打開左突破口。 林穎欣聽到有人叫我個名，下意識咁回頭望。 我冇放過呢個機會，轉身跑。 抱歉，請容許我逃避。 我而家真係冇辦法答。 我留低佢一個係羅馬廣場。 係返屋企既途中，我同家姐冇講過野。 我偷瞄左佢一眼，佢毫無表情。 屌，死撚硬。 一關埋屋企鐵閘，家姐就開始破口大鬧。 美星：「你到底係果度做咩？仲搞喊個女仔？」 我：「佢係我同學，係佢叫我陪佢傾兩句號…」 美星「哦？傾兩句會搞喊人？你最好同我老實D。」 「無人可以係我面前講大話，你都唔可以。」 果然係姊弟啊。 暪唔到佢架啦。 我一五一十咁話哂俾佢知，包括Leo件事。 美星：「估唔到我個毒撚細路咁受歡迎，而家D妹妹咁冇品味既。」 我：「咪玩啦，俾D意見我啦。」 美星：「俾咩意見，呢D野自己搞掂佢。」 「但你要記住，係邊個帶俾你而家既日子。」 一言驚醒夢中人。 冇Cherry既話，我可能仍然坐係電腦前打機。 冇Cherry既話，我可能仍未品嚐到親吻既味道。 冇Cherry既話，林穎欣可能都唔會同我告白。 總知呢一切一切都係由Cherry帶俾我。 試問我又點可以背叛Cherry，背叛一個帶俾我新世界既人呢？ 正確的選擇，已經擺係我眼前。 好多回憶突然湧上黎。 以前Cherry講過既野，我而家先記返起。 「如果你真係認為自己咁差配唔起我，點解你唔試下做D野改變自己？」  Cherry由始至終都冇覺得我配唔起佢，反而一直鼓勵我，喚出我既自信。 雖然佢仲有好多野我未知道，但我好肯定我鐘意佢。 最重要既係，佢並冇利用我。 至今佢都冇利用我去做任何野。 我竟然動搖，真係好慚愧。 決定已有，我要留係Cherry身邊。 問題係，點面對林穎欣。 我唔想任何人受傷。

有人講過，表白之後，只有陌生人同情侶兩個選擇。 既然我本身同林穎欣唔熟，做陌生人都冇所謂。 但正因如此，我更想知點解佢會話鐘意我。 我決定搵日同佢講。 望望日子，原來兩星期後就旅行了。 我唔想搞大件事，睇黎要盡快處理。 但我應唔應該話俾Cherry知？ 我怕我話俾佢知，佢會好唔開心。 但如果我唔話俾佢知，就算係講大話。 我話過唔可以對Cherry講大話。 再一次，答案好明顯。 我要先同Cherry講。 我拎起電話，開左Whatsapp搵Cherry。 「做緊乜？」 過左三分鐘左右，我收到回覆。 「岩先訓醒，做乜啊？ 」 我：「你知唔知原來林穎欣住係我果個屋苑？」 Cherry：「我知道呀，有乜事？」 我：「我今日見到佢，仲同佢傾左陣。」 Cherry：「傾左乜呀咁？」 我：「佢話佢鐘意我。」 由呢句開始，我就冇收到回覆。 但我繼續打落去。 我：「我只係希望你唔好懷疑D乜，我冇諗過同佢一齊。」 「因為我心入面只有你一個。」 同Cherry交代完，下一步就係要搵林穎欣。 但係我冇佢電話。 所以我搵左Jason，叫張楚珊俾林穎欣電話我。 理由係：關你撚事。 兄弟一聽到呢個理由，都會知係認真野，一定幫。 所以我好快就拎到佢電話。 我再次打開whatsapp，搵林穎欣個名。 我：「我係魯路修。」 一分鐘都冇，我就收到回覆。 「我知，你好野吖走左去。」 我：「十分鐘後公園等得唔得。」 「得。」 做個了斷啦。 我披起件風䄛，準備出發。 美星：「又去邊？」 我：「去做個了斷，煮埋我份意粉啦，好快返。」 美星：「加油，唔好心軟。」 啍，咁睇小我。 我揮䄂而去，打開鐵閘，卻發現Cherry企係門前。 我好想抱住佢，但呢一刻我需要絶情。 我：「美星，Cherry交俾你。」 我拖左Cherry入屋，關上鐵閘就轉身走。去到公園，冇人係度。 睇黎我早左到。 我搵左個位坐低等。 等左唔知幾耐，佢到左。 一身黑色Tee配白色熱褲，好似唔怕凍咁。 林：「諗好啦？」 我：「點解話鐘意我。」 林：「記唔記得F.3果年班際籃球比賽？」 果年班籃？我記得搞到好混亂架喎，打哂交咁。 我：「記得，咁又有乜關係？」 林：「你唔記得自己做左D乜？」 我：「冇乜印象。」 兩年前既野，點會特別記住。 林：「記唔記得D人打交打到扔哂波？」 唔？咁講又好似有少少印象，我同師父佢地係旁邊食花生，仲扮黑子咁玩傳球。 我記得，我拍走左幾個波，結果比師父佢地話厹，到依家都唔知咩事。 林：「當時有個籃球正面飛向我，我差少少就被打中。」 「好彩有你，突然跳出黎幫我打走個波，我先無被打中。」 我：「哦，我玩下啫，唔係特別為左救你。」 林：「我當然知，但我就係果時開始留意你，慢慢就鐘意左你…」 「雖然有時你好on9，又毒，但就係好吸引到我...」 佢開始喊。 我：「多謝你，但我始終都係鐘意Cherry...佢帶俾我既野太多...」 林：「始終都係咁啊…我永遠都比唔上佢...咁你可以幫我一個忙嗎？」 佢苦笑左一下。 我：「當然可以。」 就當係我小小既補償。 結果，佢上前吻了我嘴一下，再拋下一句話就離開了。 「我會等你，等到你回頭諗起我。」 呢個吻，係一個悲傷既吻。 月光下，令佢既眼淚顯得份外閃亮。 我可以做既，只有祝福佢。祝福佢早日搵到一個愛佢既人。

結束了，應該係掛。 估唔到一個小小既舉動，會引起咁多事。 不過有人鐘意，心入面都係幾開心既。 要返去啦，Cherry等緊我。 我企係屋企門口，拍拍自己塊臉。 提起精神，唔可以要人擔心。 我打開鐵閘，聽到美星既笑聲。 一入到去，就見到美星含住啖意粉係度喪笑。 而Cherry就一臉尷尬咁坐係佢旁邊。 我：「搞乜啊你。」 美星：「哇唔得太好笑，你同啊妹既故仔太好笑。」 我：「痴線，我返黎啦。」 美星：「我知啊我睇到。」 Cherry：「歡迎你返黎。」 Cherry把聲聽落好平靜，好似平時咁溫柔動人。 同頭先見到既哀愁樣好大分別。 睇黎美星有幫我開解佢。 我拎左張櫈，放係Cherry旁邊。 但我冇坐落去。 我選擇抱住坐係度既Cherry，緊緊咁抱住。 我希望用一個擁抱，可以解釋所有野。 我放開佢之後，大家都冇講過野。 佢默默咁轉身，係廚房拎出一碟卡邦尼意粉比我。 我有點錯愕，因為美星只煮拿破崙意粉。 美星：「阿妹煮架，你有福啦。」 呢次係我第一次食Cherry煮既野。 我食左一啖，好好食，忌廉味好香。 Cherry：「點啊？好唔好食？」 佢好緊張咁問我。 我：「十分！」 不出五分鐘，我就食哂成碟意粉。 而Cherry就一直坐係我旁邊睇我食。 Cherry：「多謝你。」 我：「我多謝你就真啦，D意粉好好食。」 Cherry：「我唔係指呢樣，我想講好多謝你揀左我。」 我放低手上既叉。 我：「講呢D，我一開始就已經係你架啦，而且係你揀我先。」 我抹一抹嘴，捉起Cherry既右手，錫左落去。 我覺得呢下好浪漫。 美星：「其實我仲係度…夜啦，冇車返去啦，你地打算點。」 係喎，唔經唔覺已經成一點。 我：「你想坐的士返去，定係係度訓一晚？」 「係度訓啦，我屋企都冇人，返去都係自己一個。」 Cherry幾乎冇諗過就答我。 所以我就執好剩低間房，比自己用。 美星話個間房太多塵，唔適合比Cherry用。 佢叫Cherry訓佢間房，而佢自己就訓我間房。 我細細聲咁問點解，佢笑笑口咁答我： 「你想你女朋友知道哂你D口味？」 仆街，係喎，C Drive有好多我珍藏。 家姐真細心。 咦？佢點知架？ 我訓上客房既床。 今日發生左好多野。 一日內太多衝擊。 而家諗起當日啊媽講既野別有一番體會。 開心幸福，難過失落我一日內都體會哂。 多得呢D衝擊，我先可以認清自己既心。我鐘意Cherry。 同時我向自己發誓，唔可以再動搖。 仆街有野咬既？出廳訓算。 一打開道門，就見Cherry由家姐房行出黎。 我：「未訓？」 Cherry：「嗯，訓唔着。」 又難怪佢既，有人向自己男朋友示愛喎。 以前上網睇過，人既額頭係存放靈魂既地方。 於是我鍚左Cherry既額頭一下。 Cherry：「你做乜啊？」 我：「有人話額頭係存放靈魂既地方，我而家鍚左你額頭一下，代表你既靈魂已經被我佔有，好唔好？」 Cherry：「你鐘意既話，我既一切都可以係你既。」 我：「咁又唔得。」 Cherry：「吓？」 我：「因為我既一切已經屬於你，已經冇辦法接收你。」 無錯，我想要既唔多，我只想要Cherry既靈魂係我身邊。 Cherry：「傻佬。」 Cherry講完就抱住我。 用一個擁抱，結束多事既一日，都唔差。

日子過得好快，聽日就係旅行。 個日之後，我冇見過林穎欣。 點名簿上顯示佢有返學，但係我就係冇見過佢。 可能我潛意識上想避開佢。 旅行當然就要分組，今次就要八個人一組。 我個組當然有我，肥豬，師父同Jason四個鐵膽啦。 另外四個分別係晨哥，十四，阿偉同Aaron。 順帶一提，肥豬已經開心返哂。 但我冇同佢提起林穎欣表白既事。 我再一次，向兄弟講大話。 罪疚感好重，但真係講唔出口。 講返旅行先，我地傾緊到底打邊爐好定BBQ好。 Aaron：「BBQ啦，燒下燒下好過癮。」 師父：「燒山好野，多謝燒山。」 晨哥：「唔好啦，要搬咁多野又熱氣，麻煩死。」 十四：「打邊爐夠方便喎，又可以食海鮮。」 我：「我支持打邊爐。」 Jason：「Agree。」 師父：「我要食鮑魚！」 大家：「收聲啦on9。」 所以最後決定左打邊爐。 Gas爐同煲就阿偉帶，其餘既就一陣買。 放學之後幾乎全校都走去買野，街市勁多人。 我：「喂晨哥，好撚多人喎，不如兵分兩路啦。」 晨哥：「好主意，十四，阿偉，Kenny，肥豬你地四個係度買海鮮，其他人跟我走。」 Kenny係師父英文名。 就係咁，我，Jason，Aaron同晨哥就離開左街市，向惠康進發。 惠康當然都好多人，我地好辛苦先拎到一架車。 晨哥行頭，我地三個就跟係佢後面推住架購物車。 晨哥非常隨意，見到有D乜岩就拎兩件。 好快架車就堆滿一支支大汽水，紙碟紙杯同膠餐具。 其實應該都買齊，但晨哥好似意猶未盡，係賣洗頭水個行不停咁搵野。 我係呢個時候收到師父WTS，話佢地已經買齊野食。 我：「晨哥，十四佢地搞掂啦，你得未？」 晨哥：「哦？搞掂啦？等多我一陣。」 最後晨哥係一盒盒Condom面前停低左。我：「晨哥…你唔係想買呀？」 晨哥：「聽日可能識到新女女架嘛，安全D好。」 靚仔的權利。 Jason, Aaron同我都顯得一臉尷尬。 佢揀左盒，拋左比我。 正當我想放落車個陣，Cherry同佢班朋友出現左係我面前。 我用畢生最大既力量將盒Condom一下塞落車底。 但係我都幾肯定佢睇到。 晨哥：「哦？你好啊芷睛，你都黎買野呀？」 Cherry：「Hi…係啊要買燒烤叉。」 我唔敢望Cherry。 晨哥：「咁好啦，魯路修你去揾叉，其他人同我去埋單！」 唉，放過我啦好嗎。 但係我都係快快手咁搵左七支燒烤叉，再偷左一支低form既叉，湊齊八支比Cherry。 我：「八支啦呢到。」 Cherry：「唔該哂~」 佢講完就突然走近我耳仔邊，好細聲咁講左句： 「咸濕仔。」 之後就拎走我手上既叉返去搵佢班朋友。 佢真係睇到。 我連解釋既機會都冇。 好彩，聽佢既語氣佢只係想玩下我。 搵完叉之後，我都去join返晨哥。 大家都係街市門口等緊我。 晨哥：「返黎啦？」 晨哥一路拎住盒Condom搖一路講。 真係幾佩服佢可以大搖大擺咁著住校服拎呢盒野。 大家分配好D物資之後都準備返屋企，等晨哥俾指示。 晨哥：「好，搞掂哂仲有錢剩，聽日分返俾大家。」 「聽日會選拔埋閃避球既成員，大家都要參加。大家早D訓。」 「魯路修你都要。」 唉，真麻煩。

帶住一袋二袋野返屋企，攰死我。 放好d野之後，我就沖涼睡覺。 一起身已經天光。 我係衣櫃隨手拎左件裇衫同條牛仔褲，就去洗臉準備出發。 返到學校，已經有好多人係度，包括師父佢地。 我：「仆街有點凍。」 師父：「廢。」 我：「屌你啦你着咁撚多仲好意思講，晨哥呢。」 Jason：「係個邊同女傾緊。」 我望過去，哇，洗唔洗呀？ 晨哥帶哂耳環，戒指仲有條頸鏈，侵略性極高。 但又唔係MK，只係好型。 咁又係，佢今日都係為溝女。 同時，我注意到有人行入校門。 當然係Cherry啦。 今日因為旅行多野拎所以我地無一齊返，費事佢拎住咁多野周圍去。 原本我打算去接佢幫下手拎野，但佢又話唔好咁麻煩。 所以我就係學校等佢。 佢今日都係咁靚，白色毛衣加條傘裙，完美。 中二病D講，係我心中，Cherry已經超越完美。 我行上前，幫佢拎哂佢手上既膠袋。 Cherry：「唔該哂~」 我：「能為你效勞，係我既榮幸。」 Cherry：「嘻，行啦我地。」 佢「橋」住我，帶我行去佢個班。 呢刻我好似受到全場既注目。 但我眼中，只有Cherry一個。 放低堆野之後，我就返去搵師父佢地。 師父：「好型咁喎，魯路修。」 我：「多謝。」 大家嘻嘻哈哈咁係操場到玩，你追我逐咁。 我突然發現，今次原來已經係第五次學校旅行。 換句話講，只剩返一次。 下年已經係最後一年。 同呢班契弟既歡樂時光，只剩返一年左右。 我已經開始唔捨得，想時間過得慢D，甚至永遠停留係呢段時間。

中學每年最期待既活動除左sing con，就一定係旅行。 可以有日唔洗着校服，又可以大玩特玩，你都咪話唔爽。 我地呢班人未到石澳已經high到爆炸，係旅遊巴上唱哂歌又猜枚。 「十二隻恐龍去野餐~」 雖然係好嘈，但都唔差。 大家既笑容都好真摯，冇一分既虛假。 一首歌接一首歌咁唱，不經不覺我地已經到左石澳。 一落車就受到海風既熱情歡迎，不過個歡迎係凍既。 無人想企定定係度食海風，所以大家一落哂車就直奔燒烤場。 燒烤場好少人，可能因為時間尚早，所有爐都冇人用。 晨哥見到咁即刻叫人分開兩批霸爐，幫B班霸埋。 而我，就去開始SET打邊爐既野。 石澳燒烤場既爐都好新，但d枱就細左少少，所以我地決定將個gas爐放上去個燒烤爐上面。 打邊爐就係有個好處，唔洗透爐。 見其他人出哂力咁透爐，而我地已經set好哂等水滾，個種優越感真係無得頂。 等水滾途中，Cherry佢地個班終於黎到，但燒烤場已經冇乜位剩。 梗係啦，一半被我個班霸左喎。 晨哥：「魯路修，我忙緊，你去帶佢地搵爐啦。 」 佢所講既忙緊，係同其他學校既女仔吹緊水。 唉，次次都搞着我。 我拍拍屁股上既灰塵，行去B班個邊。 一陣wow聲既歡迎就當然小不了，畢竟今朝先同Cherry挽過手。 我：「早晨各位，你地都幾早吓。 」 得仔：「咪玩啦魯路修，我地班冇爐用呀諗諗佢啦。 」 我：「係咩？咁你地唯有企係度睇我地食囉~ 」 我擺出一副WHO FUCKING CARE既樣，但發現Cherry對住我搖頭，示意我唔好再玩。 YES YOUR MAJESTY。 我：「講吓笑啫，跟我黎啦，一早幫你地霸哂位啦。」 成班人都係度歡呼仲係咁多謝我。 其實唔關我事，係晨哥叫既，佢應該一早估到會咁。 我好似酒樓知客咁帶位，將B班既人安置好，同時趕返走我個班堆契弟。 我好巧妙咁將Cherry個組放係最近我既爐，呢D野係基本啦。 同時，我都見到林穎欣，佢今次唔係同Cherry一組，跟左另一班女。 佢冇望過我。 安頓好之後，大家都開始食野。當然，仲有人透緊爐。 我地個爐都水滾了，開始狂放野食落鍋。 我就專攻丸類，芝士腸同肥牛，因為海鮮唔係好岩我。 咬粒芝士丸咬到一半，我收到個Whatsapp。 「快D幫下我地透爐呀！ 」我擰轉頭望望Cherry，原來佢個邊仲透緊爐，哈哈。 我就唔識透爐既，但係我知十四識，仲好勁。 我： 「喂十四，帶你去威俾班女睇，跟我黎。」 十四：「咪又係叫我去透爐，幫邊個先呀？ 」 我：「醒目喎老闆，梗係Cherry先啦。 」 我就係咁帶左十四去Cherry個邊個爐。 我：「靚女食唔食肥牛呀？ 」 我都未講完，佢已經拎左我對筷子夾起肥牛放入口。 佢應該真係好肚餓。 Cherry：「食得好開心咁喎，我以為你唔記得左我添。」 弊，佢好似嬲嬲地。 好似冇見過佢嬲，估唔到第一次見佢嬲係因為肚餓。  我：「我去左搵個專家黎幫你嘛，十四SHOW THEM SOMETHING。」 我露出苦笑。 十四：「睇我表演啦。」 十四佢只係用左兩粒炭精，撥左兩三下炭，個爐已經起左。 十四驚人既起爐能力令成堆女女無一不驚訝。 張楚珊：「好犀利啊！」 吳天恩：「厲害…」 Cherry：「好野有得燒了！」 一有得食就咁開心。 十四：「碎料啦呢D。 」 其他人見到十四透爐咁勁都紛紛向十四求援，我眼見十四仲食左幾個波餅。  B班堆仔都廢既，透過爐都唔掂，抵佢地溝唔到女。 益左你啦，十四。 至於我？可以全身而退返去食野了。 正當我想走個陣，Cherry又叫停左我。 Cherry：「喂傻佬。」 我：「仲有咩吩咐？」 我擰轉身，Cherry就塞左粒棉花糖入我口。 Cherry：「請你食。 」 Cherry：「記得留D海鮮比我啊。 」 佢講完就轉身返去個爐度。 而我就受到師父一行人大刑伺候，理由係：僞毒可恥。 我係被師父佢地圍毆個陣，望左一下周圍。 有人選擇食野，有人選擇去沙灘玩， 而十四佢仲透緊爐。  最緊要既，大家都好開心。 開心，就夠了。 係大家狂歡既時候，晨哥唔知係邊度拎左個大聲公出黎。 痴撚線去旅行帶大聲公，神果然係難以理解。 「全世界注意，二十分鐘後進行選拔，要食野既就同我快D食。 」 我有預感，係呢個氣氛下搞閃避球選拔會導致一場腥風血雨既廝殺。

晨哥既說話引起極大既反應。 大家都歡呼示好。 岩岩先叫做開始玩得興起，大家居然都同意咁快就搞選拔。 希望唔好太過火。 我：「晨哥，我唔參加得唔得，唔想玩。 」 晨哥：「痴線梗係唔得，你反應力咁好我預左你做正選添呀。」 唉，咁我出去被人秒殺算。 二十分鐘之後，我個班既男仔都落哂沙灘。 晨哥又唔知幾時係沙灘到畫左出個場出黎。 大家都磨拳擦掌咁，好似好興奮。 師父：「睇我點用寫輪眼砌低你班垃圾啦。 」 Aaron：「我有上帝之手可以接住個波。 」 肥豬：「想問打中影分身當唔當out。」 Jason：「收皮啦，我有天帝之眼可以睇到未來，一定係我贏。 」 十四：「可唔可以掟頭？ 」 嘩好似會好危險，呢班契弟好似唔記得贏左要係班際出場咁。 晨哥將我地分成兩組，每邊十個人。 晨哥：「我會搵若睛記錄低資料架啦，仲有一件事，雖然話就話選拔，但始終今日都係想大家開開心心咁玩。」 屌，有唔好既預感。 我：「咩意思呀晨哥？」 晨哥：「改一改規則啦，大家可以直接打返個波過對面，唔會當foul。」 仆街，咁樣好大鑊。 師父走埋黎同我講：「食正你個範啦，你用返黑子個d傳球咪得。  」 黑子？又勾起少少回憶。開波前我望望場邊，見到Cherry企係石級上望住我，仲俾左個 我叫我加油。 咁就要認真少少啦。 我個邊主要有我，師父，Aaron，十四。 而對面主要有晨哥，Jason，肥豬同阿偉。 猜包剪揼決定左係我地呢邊開波，我交左比十四開。 我見十四佢退後左兩步，儲左下力，一下就扔左出去。 個波係我身邊經過個陣我甚至聽到有風聲。 痴撚線洗唔洗玩到咁大。 個波直接打中契弟A，梗係啦邊個會接到。 我：「喂十四留下手好喎，話哂係同學。  」 十四：「唔得！比賽就要出盡力！」 唉，佢太過投入了。 輪到對面開波，係阿偉開。 我都幾肯定佢會好似十四咁打。 不出我所料，佢一下勁抽，成個波直飛向我。 我有諗過接住，但球速太快我一定接唔到。 咁打返過去？都唔得黎唔切。 我最後選擇避開。 個波最後打中左係我後面既隊友A。 個波好似打中左佢條Jer，見佢係咁大叫：「師父好撚痛呀！」。 成班都顛撚左，如我所料呢場選拔已經變成一場廝殺。 我好想out但被個波打中一定好撚痛，所以我一直避。 避波先係閃避球既精髓嘛。 隨住選拔既進行，好多人都out左去左場外。 我個邊得番我，師父同Aaron。 對面仲有晨哥，Jason，肥豬。 師父：「睇黎我都要用幻術操控賽果了。 」 我：「屌講咁多，比個波我啦煩。 」 都唔明點解師父可以咁耐都冇被人打中。 我成場第一次拎起個波。 老實講我掟波唔叻，冇乜力，所以我選擇拋高佢，交俾係對面既隊友。 點知個波係臨到隊友手之前居然俾晨哥截左。 晨哥：「太天真了，呢D小把戲係呃唔到天帝之眼架。吱吱~ 」 連你都係咁！？  我諗佢最後個「吱吱」係想話俾我聽，佢入左「ZONE」掛。  晨哥呢下搶波引起係旁邊睇波既女女既尖叫，當中仲包括其他學校既女女。 你話靚仔幾好，公平咩。  Aaron：「睇波呀on9！」 仆街！分左心！ 原來晨哥係我望場邊個陣已經掟左個波過黎。 避唔開了。 師父：「打返過去啦！ 」 正有此意。 我打側身，俾自己用右邊膞頭對住對面場，儲定力準備抽返過去。 計好角度，用手板當網球拍咁用，一下打返個波過去。 最後個波飛返對面，打中肥豬個肚。 全場靜左一靜。可能冇人預計到我會打到個波番過去。 係就係幾型既，不過隻手好撚痛。  一片寧靜中，突然響起拍手聲。 原來係Cherry拍緊手。 其他人見到咁都跟住拍手。 人就係咁，好多時見到人做自己都會跟住做。 好似聽演唱會打拍子咁。 不過我都好開心。 師父：「冇生疏到喎，仲用到加速PASS。 」 我：「咪傻啦，都唔係咩招數，你真係睇黑子睇上腦。」 晨哥突然大聲叫：「幾好野吖黑子，我要再認真少少啦咁。吱吱~ 」 唉，頂你班友唔順。 係三對二情況下，我以為我地可以有優勢，點知最後竟然比晨哥一個反殺哂。 短短十分鐘既選拔就此過去，可以話係小朋友齊打交。 只係一旦被打中就痛到死啫。

選拔完我就行去搵Cherry。 行到過去見到佢身邊有幾個男仔係度撩佢，但佢完全不為所動。 冰冷而高傲好適合形容面對厹果陣既Cherry。 我都要宣示下主權先 我：「走啦我地。」 Cherry：「OK AR BB 。」 一個拖手，兩句說話，就打發走三個厹。 我：「點解人地同你講野你唔應人咁冇禮貌。 」 Cherry：「我對你有禮貌咪夠囉傻佬。 」 口甜舌滑的傢伙。 Cherry自從上次之後就熱情左好多，可能係被我感動到掛。 Cherry：「啱啱你好勁喎，咁都比你打得返過去。 」 我：「多謝誇獎，我好彩啫。」 Cherry：「你今次應該做正選啦。」 吓？係喎我太投入都冇左回事添，唉真麻煩。 返到去燒烤場，唔少人已經返左去食野。 我特意邀請佢去我個邊坐。 一坐低，都未出聲一堆海鮮已經自動獻上。 阿偉：「阿嫂慢慢食。」 十四：「我地閃人先，你地慢慢。」 好朋友咪呢D囉。 我：「一陣你個邊有乜搞？」 Cherry：「唔知啊，不過我著到咁都玩唔到乜架啦~」 我：「咁又係，食野先啦小心熱。」 明明只係坐係佢旁邊睇佢食野，我竟然會覺得開心。 可能呢D，就係幸福掛？ 我：「聖誕節就到，有乜打算？」 Cherry：「冇諗咁多啊，今日唔知聽日事，遲D先諗啦。 」 我：「咁而家就好好享受先啦~」 Cherry都幾大食，我見佢冇停過口係咁食。 Cherry：「好飽啊~去行下咯？ 」 我：「你吞埋啖野先啦。 」 就係咁，我地兩個就沿住沙灘邊行。 十二月既海風，吹埋黎都幾凍。 我：「你凍唔凍？」 Cherry：「小小啦。」 我：「咁不如返去？我怕你凍親。」 Cherry：「唔好啦，我想就咁多一陣，陪多我一陣好冇。」 我：「YES YOUR MAJESTY。」 我幫Cherry搵左個石級坐低。 佢坐係我旁邊，倚靠住我。 我個心砰砰咁跳，就快跳出黎咁。 我偷望左佢一眼，發現佢合埋左眼。 海風吹到Cherry個頭有少少亂，但仍然無損佢既美態。 Cherry：「望乜呀咸濕仔？ 」 我：「望緊靚女囉~ 」 Cherry突然張開眼，輕輕打左我胸口一拳。 Cherry：「咸濕仔口花花。 」 呢種打情罵悄一直都係我夢寐以求既。 而家得到左，我一定唔會放手。

唔知坐左幾耐，Cherry終於話返去。 其實我已經凍到鼻水到流埋出黎。 Cherry：「凍你又唔出聲？」 我：「我有講啊，不過你話想坐多陣咪陪下你囉。」 Cherry：「傻佬，有冇頸巾係度啊？」 我：「我唔係咁鐘意用頸巾，所以我屋企冇頸巾。」 Cherry：「咁我織條比你啦。」 咦！？ 我係咪聽錯？佢話織頸巾比我？？ 我：「唔怕麻煩你咩？ 」 Cherry：「因為係你我先織咋，其他人我先唔會理。 」 呢句說話好似一支箭咁直插我心窩，太可愛了。 我一手抱住佢條腰，錫左落去。 我：「身邊有你是我一生最大的福氣。」 Cherry：「而家先知咩？行啦傻佬。 」 同佢一齊總係好容易就笑得出。 初戀對象已經係個咁完美既女仔，真係三生修來的福氣。 但唔可以一方面得佢為我付出，我都要做番D野。 我要買番份禮物先得。 但我應該送乜好呢？ Cherry好似乜野都有，我完全唔知送乜好。 返到去食野，我開始周圍望下，睇下D女既飾物。 突然，有人拍拍我膊頭，係晨哥。 晨哥：「睇緊女？邊個正？我又睇 」 我：「唔係，諗緊野啫。」 晨哥：「估下先，諗緊送乜俾芷睛？」 我肯定佢係知我諗乜。 我：「係啊。 」 晨哥：「um...送戒指囉，我諗戒指對你兩個會有好大既意義。」 戒指？好喎，Cherry應該會鐘意。 只可惜當時我仲未知晨哥講既「好大既意義」係咩意思。 旅行日亦係黃昏同一片歡呼聲下結束，聖誕假正式開始。

聖誕又到，往年我一定同師父班契弟係平安夜打機打通宵。 但今年唔同，今年我要陪Cherry。 雖然咁樣離棄兄弟有少少唔好意思，但魚與熊掌不可兼得，我冇辦法。 數數下，原來我同Cherry已經一齊左三個月。 三個月，唔長唔短，但好似已經經歷左好多野。 開頭對佢完全一無所知，到而家加深了解左好多。 雖然佢好似仲有好多野我未知，但我無所謂。 而家既我，可以同佢一齊就夠。 原來係不經不覺之間，我都改變左唔少。 至少我多左自信。 23號晚，我收到Cherry既Whatsapp。 Cherry：「點呀，聖誕冇人約呀~？ 」 我：「有呀。 」 我：「約左你。 」 Cherry：「幾時有應承你 」 我：「咁無辦法啦，我聖誕唯有自己過啦。 」 Cherry：「乞人憎，你明知我會搵你。 」 我：「嘻嘻，咁你想去邊？ 」 Cherry：「未諗啊，平安夜周圍都多人既。」 我：「SAD BUT FUCKING TRUE。」 Cherry：「又講粗口。 」 我突然靈機一閃。 我：「喂，不如我地去返個個公園倒數？」 Cherry：「學校後山個公園？ 」 我：「係吖好冇？」 Cherry：「好吖，個度幾特別。 」 無錯，果個公園對我地係好特別既地方。 我：「不如十一點地鐡站等？」 Cherry：「好啊，聽日見啦我地。 」 我：「記得著多件衫唔好凍親呀。 」 就係咁，我終於第一年有女陪過聖誕了。 我興奮到係屋企大叫，結果引左我家姐入黎。我：「屌做乜唔敲門呀！ 」 家姐：「怕乜啫，你又唔係打緊飛機。 」 我：「咁搵我咩事呢？ 」 家姐：「聽到你約左啊妹，睇死你都冇買聖誕禮物比人架啦，扲去啦。 」 家姐拋左個紙袋去我張床度，衰鬼又幾有我心喎。 家姐準備轉身走個陣，我叫停左佢。 我：「喂你聖誕冇街去咩？ 」 家姐：「街呢，日日都可以去，點解要特登果日出去同人逼。」 好似好有道理，但又有D怪。 我打開個袋一睇，入面係一條雪白色既披肩。 家姐既品味我唔懷疑。 我揀好聽晚著乜之後就上床訓覺，希望聽晚快D到。 第朝起身，望望電話只係十點幾。屌，訓多陣先。 訓到唔知幾時我再訓唔到，唯有起身。 太陽伯伯仲高掛天上，我就知時間尚早。 見肚餓唯有走出廳睇下有乜食，一出去就見到家姐著背心短褲咁坐係度食野。 我：「家姐乜你唔凍架？ 」 家姐：「哦？起左身嗱？食唔食野？」 我：「吞左啖野先講野好冇？ 」 原來家姐係度食緊麵。我見到好似幾正咁都自己整左個。 煮好麵之後就坐低同家姐面對面咁食，大家都無講過野。 家姐今日真係無人約？明明家姐咁正竟然會冇人約？ 「lulu食完幫我執埋D碗，我訓多陣先。」 家姐講完就返入房，成個廳又得返我一個。 Hea下hea下又差唔多夠鐘，我都開始換衫準備出去。 家姐房門仍然緊閉，睇黎仲訓緊。我十點九左右就到左，地鐵站都冇乜後生仔，睇黎D人都出哂去旺角尖沙咀玩。 等左五分鐘左右Cherry就到左，佢一身白色連身裙引黎周圍唔少阿叔既目光。 我：「做乜塊臉紅卜卜既？怕羞？ 」 Cherry：「好衰呀你，我有少少凍呀… 」 我：「叫你著多件衫又唔聽，嗱。 」 我除低左自己既外套，披左落Cherry身上。 我：「行啦我地。 」 今年既聖誕有少少凍，幾有聖誕氣氛，可惜唔會有雪。 行上去公園既途中，我留意到Cherry一直抱住一個紙袋，唔肯同我拖手。 我：「個紙袋入面咩黎架你咁緊張既？」 Cherry：「一陣你咪知囉，咁你個袋又係咩黎架。」 我：「一陣你咪知囉。 」 就係咁，我地行下行下到左公園。 呢度可以話係一切既開始。 我同Cherry係度開始，第一次一齊食lunch，第一次kiss… 所以我想係呢度同佢過第一次聖誕。 公園裏一個人都冇，只有街燈。 Cherry坐左上鞦韆，係度fing下fing下咁同我四目交投。 呢個情境似曾相識。 Cherry：「眼甘甘咁望住我做咩？ 」 我：「你好靚嘛。」 呢句說話我諗都冇諗緊就講左出口，因為係真心話。 Cherry：「洗乜講。 」 我忍唔住，上前攬住佢，發現原來佢個身好䁔。 我：「好感激上天比左一個咁靚又好既女朋友我。」 Cherry都攬住我，同我臉貼臉，令我更直接咁感受到佢既體溫。 Cherry：「唔係要多謝個天，而係要多謝我揀左你。 」 我攬得佢更實。 我：「多謝你。」 原來我，已經離唔開佢。Cherry：「你係咪有野比我？ 」 聽到佢咁講，我先醒起份禮物，所以我放開左Cherry轉身拎個紙袋。 我係紙袋入面抽出披肩，準備交比Cherry。 一擰返轉身，就見到Cherry拎住個盒。 Cherry，我：「送俾你既。 」 我地就係咁交換左禮物，我打開個盒一睇，係一盒曲奇。 我抬頭望一望Cherry，只見佢眼甘甘咁望住我。 「D曲奇我親手整架…」 我原本好想即場試下，但我諗諗下都係想返屋企先慢慢品嚐，所以我合返埋個盒。 其實，我係怕我食左會忍唔住喊。 我：「等我返屋企沖返壺荼先再慢慢食。你鐘唔鐘意條披肩？」 我見到原來Cherry已經披上左條披肩，好襯佢條裙，令佢更完美。 Cherry：「好靚呀我好鐘意，多謝你吖。 」 聽到佢講多謝，我個心好甜，同時我又諗起幫我準備禮物既家姐。 唔知家姐而家做緊咩呢？ 我電話係呢個時候都響起，提醒我仲有一分鐘就到聖誕。 我：「你鐘意就好啦，仲有一分鐘就到聖誕啦。 」 Cherry：「係咩！？ 咁要倒數啦！」 係Cherry驚訝慌張既同時，我電話又再響，話我知而家係25/12，聖誕節了。 我：「唔洗啦，聖誕快樂，芷睛。 」 Cherry：「唉呀miss左倒數添 ，咦咪住先，你岩岩叫我咩…」 我冇等佢講完就錫左落去，仲緊緊抱住佢。 呢次係我第一次係呢個公園主動錫Cherry。 感覺冇上次咁夢幻，我可以好清楚咁感覺到Cherry既唇溫，好似火咁熱。 我真係好希望我地可以永遠係埋一齊。 我：「多謝你，真係好多謝你。 」 原來我已經眼濕濕，把聲都有D唔同左。 Cherry一邊掃我背一邊講：「傻佬，你係我架，唔準喊。 」 原來天氣凍既聖誕都可以過得咁溫暖。當我放開Cherry個陣，佢好似企唔穩，成個人fing fing下，腳步浮浮。 我：「喂，你做乜呀，冇事嘛？ 」 Cherry：「好熱…好暈… 」 佢講完之後就幾乎暈左係到，好彩我扶一扶佢。 我摸摸佢額頭，好熱，應該係發燒。 我：「你發燒仲出黎？」 Cherry：「嘻嘻…」 見到佢咁都唔知好嬲定好笑。 我而家應該點做好？ 係我腦海入面第一個出現既念頭係：帶佢返屋企先。 之所以唔係送佢返佢屋企絕唔係心邪，而係因為要係學校去Cherry屋企要轉幾程車，我怕佢會辛苦。 我決定左，要帶Cherry返屋企。 就係咁，我用上所有平日唔會用到既力量，揹起Cherry行返落山。 直至行到返大街，Cherry話咁樣好醜怪我先肯放返低佢改為扶住佢。 我帶住佢引起唔少情侶既目光，幾經辛苦先將佢帶到返我屋企。 一到我屋企，Cherry就好似氣球漏氣咁訓左係地下，我都再無哂力，唯有搵家姐。 當時一點左右，好彩佢未訓。 我：「喂，家姐，幫幫手扶Cherry入房吖。」 家姐：「痴線架搞野都要家姐幫，咦？啊妹搞乜？ 」 我：「唔係你諗咁架傻，佢好似發燒呀。 」 家姐聽到我話好似發燒之後就幫手帶左Cherry入佢房仲鎖埋門，叫我搵藥同熱毛巾。 搞左一輪之後，家姐終於打開門。 家姐：「我幫啊妹抹左身仲換左套衫架嗱，佢食左藥訓緊，聽朝送人返屋企啦。」 我：「唔該你啊。 」 家姐：「唔洗，不過你要比你間房我訓。」 麻煩左家姐咁多，我都唔好意思拒絕，只好就範。 過多一陣，家姐就上左我張床訓，而我就坐係旁邊既書枱，望住Cherry親手整既曲奇。 我扲起一塊，放左入口。唔，好甜。 太甜了。 直頭甜到入心。 我托住額頭，半夜三更一個人係張書枱上不停流淚同傻笑。 第朝我就送左Cherry返屋企，仲千叮萬囑佢一定要去睇醫生。 佢就話下次要再去我屋企同多謝我家姐。 我送走左佢之後，一個人係街上行，抬起頭望天，不禁係度諗： 我真係好愛佢。 當時希望每年聖誕都可以同佢一齊過就好。

聖誕節我送左Cherry返屋企之後，我就冇再出去留係屋企，打住機咁過聖誕。 之前上網訂左隻銀戒指，都係boxing day果日送左黎。 不過而家Cherry都未好返，未係時候送俾佢。 我望住隻戒指，係度幻想緊送俾Cherry既畫面。 真係諗起都開心。 「送俾我架？」 屌。 我：「你搵次敲門啦好嗎？」 美星：「妖，又唔係咩唔見光既野，睇過。」 佢一手搶走放係我眼前既戒指盒。 美星：「係幾靚既隻戒指…」 佢望一望就合返個盒，放返低係我床邊，轉身離開。 我感覺到佢既背景有淡淡既哀傷。 自從聖誕節之後佢就怪怪地。 我望一望電話，今日已經係28/12。 約定Cherry出黎倒數先，到時比佢一定好感動。 小毒撚又開始幻想。 就係咁，我WTS左Cherry，一黎問佢好返未，二黎約佢。 佢過左一陣就覆左我，話已經好返，仲應承左我一齊倒數。 至於地點，佢話一於係我屋企樓下，佢想上黎煮飯。 好撚期待31號，好想快D到個日。 日復一日，31號終於到。 我八點幾就被門鐘嘈醒左，邊個咁早啊，我仲未訓夠啊… 一打開門，原來係Cherry。 Cherry：「早晨啊~ 」 我：「做乜咁早既 」 Cherry：「今日我想早D見到你嘛~我買左早餐呀快D食啦！ 」 我望一望佢隻手，拎住兩袋大家樂，仲有一個紙袋。 我估個紙袋入面既野應該係送比我既，所以我扮睇唔到幫佢保持神秘感。 我幫佢拎左袋大家樂，招呼左佢坐低先再拎野食出黎。 玩下佢先。 我：「咦，點解有三個餐既 」 Cherry：「仲有你家姐呢。 」 我：「咁都應該係兩個餐啫，第三個點黎？」 Cherry：「衰人咁我唔洗食架？ 」 我：「嘻嘻玩下啫，快D食啦，我去叫醒美星。」 等我係Cherry面前威下先。 我擰開少少道門，再一腳踢開。 唔，好型。 但我後悔了，原來佢醒左仲用緊電腦。 佢冇出聲，只係企起身，鏈住我條頸。 美星：「好型咁喎細佬。」 死硬了。 Cherry：「家姐快D黎食早餐啦，趁熱呀。」 美星：「咦阿妹上左黎既？有野食正喎~」 佢一見到Cherry就放開左我，行去餐枱。 我留心一睇，我份早餐全部正正係我最鐘意既配搭。 呢個時候我腦海突然閃過林穎欣既一句說話。 「佢了解你既一切，你鐘意食乜去邊，連你最鐘意既動畫係乜佢都知。」 我會心微笑，睇黎Cherry真係知道我既一切。 就係咁，我地三個人一齊渡過左31/12既早晨。

食過早餐之後，我地都留係屋企睇電視就算。 一黎，我唔想出去凍親Cherry又整病佢。 二黎，咁樣係梳化睇電視好有夫妻feel，我好鐘意。 至於家姐話夜d要出街，而家想訓多陣。 客廳得番我同Cherry兩個。 坐下坐下又就快十二點，Cherry突然拎左兩張戲飛出黎。 Cherry：「去睇戲咯？」 我：「你幾時買架？咩戲黎架。」 我接過佢手上既戲飛，一睇，火影忍者 ROAD TO NINJA。 呢套戲我原本已經諗住約肥豬去睇，但估唔到係Cherry約我先。 我：「點解買呢套既？」 Cherry：「我知你想睇嘛~」 頂唔順，點解呢個女仔咁了解我。 我：「好啦我而家去換衫，你坐陣先。 」 我關上房門，忍唔住笑左出黎。 同時盒戒指都係正我面前。 只有佢，可以戴上呢隻戒指。 我好快咁換過衫，著定件大䄛怕Cherry去到戲院會凍。 我地準時去到戲院，我仲買左個中size爆谷慢慢食。 套戲其實唔錯，有D感動位，尤其係睇到鳴門著起四代火影袍個下。 Cherry都睇到好入神，唔通佢都係fans？ 我又知多樣佢既野。 睇完戲之後，我就陪佢去買餸。 佢買左豆腐，茄子，豆角仲有牛肉。 原本佢仲想話買野煲湯，我唔想佢咁辛苦，所以話想飲金寶忌廉湯，佢先冇煲湯。 再一次返到屋企個陣，已經係五點幾。佢一返到我屋企就好似打仗咁拎哂D餸入廚房，仲叫我唔準入去阻住佢。 我只好坐係梳化，偷偷咁注視住佢。 佢笨手笨腳咁，好努力咁煮。 睇睇下我訓著左都唔知。 當佢叫醒我個陣，已經係八點。 Cherry：「食得啦。」 我：「噢，訓著左添。」 Cherry：「洗手先啦，我去叫家姐。」 我：「佢未出去咩？」 Cherry：「佢岩岩起過身，話食埋飯先出去喎。」 痴飲痴食正仆街。 我望望餐枱，Cherry整左三碟餸，麻婆豆腐，魚香茄子仲有豆角炒牛肉。 看似簡單既菜式，卻令我䁔在心窩。 今日之內已經係有四次我覺得感動。 可能因為我好少食住家飯啦，我覺得好好食。 Cherry既廚藝好岩我胃口。 食完飯執好碗之後家姐就出左去，成間屋再次得番我同Cherry。 仲未係時間落街，所以我決定搵D野傾下。 我：「話咁快又一日囉可？」 Cherry：「係囉時間真係過得好快。」 我：「原來再過多年我地就考DSE。」 Cherry：「係吖，我地已經冇乜時間剩。」 我：「有你係我身邊就夠。」 Cherry：「你都要俾多D心機讀書呀！明明有天份又唔努力！ 」 好似啊媽教仔咁。 佢講完之後就係佢今朝帶黎個紙袋度抽出一條頸巾。 一條深藍色頸巾。 Cherry：「嗱，織好左啦，成個1月都要同我戴住佢呀！ 」 我：「多謝你喎，又會咁快手既。 」 Cherry：「我旅行果日已經開始織架啦，日日都織。 」 我個一刻真係有衝動直接拎隻戒指出黎送比佢，但我抑制住自己。 依家未係一個好時候。 我戴上頸巾，再抱Cherry入我懷內，等頸巾都包住佢。 Cherry；「呢條頸巾唔夠上次我個條披肩長架…唔好整爛啊… 」 我：「咁我地再Close D咪得囉。」 就係咁，我地兩個攬住咁一齊坐係梳化傾計傾左兩個鐘。 到十一點半左右，我地落樓，手拖手咁行去羅馬廣場。 當然，我冇唔記得帶埋隻戒指。 去到羅馬廣場，都幾多人下，我地搵左個位坐低。 Cherry：「嘩呢度都好多人下喎。 」 我：「係囉我都估唔到。 」 Cherry：「今次我一定要倒數到！ 」 我苦笑左一下，睇黎佢仲因為上次聖誕倒數fail而唔開心。 好快就開始左倒數。 「十！」 「九！」 「八！」 「七！」 「六！」 「五！」 我開始將隻戒指放係我右手。 「四！」 「三！」 「二！」 「一！」 「HAPPY NEW YEAR！」 「新年快樂，芷睛。」 「傻佬你都係啊..？」 佢擰轉面講，發現左我右手上既戒指。 我：「送比你架，當係交換禮物啦。 」 Cherry已經開始喊。 我幫佢戴上戒指，再錫左佢一啖。 我：「我地要永遠係埋一齊，好唔好。」 佢冇答我，只係不停咁點頭。 我冇諗過簡單既一句說話，係日後竟然會變成一道枷鎖。

同聖誕個次一樣，雖然有通宵地鐵，但我都唔放心比Cherry一個人返屋企。 所以我又留左佢係我屋企訓。 今次我早有準備，早一日已經打掃乾淨間客房。 俾Cherry訓？梗係唔會啦傻。我點捨得。 留俾美星訓啦當然。 我叫Cherry訓美星房，我就訓返自己房。 到第朝我又送左Cherry番屋企，臨分別前佢又錫左我一啖。 Cherry：「就考試啦，記得好好溫書啊。 」 考試？係喎！ 玩得太開心冇完回事！ 我送左Cherry返去之後先得閒睇電話，都有成幾十個WHATSAPP。 大部分都係D GP傳黎既新年快樂，但有兩個令我幾在意。 一個係Cherry傳黎，內容大概係多謝我送既戒指，考試要加油之類，仲有張戴住戒指既自拍。 至於另一個，只係一句簡單既HAPPY NEW YEAR，係林穎欣SEND黎。 Cherry既Message雖然令人好窩心，但比唔上林穎欣既Message咁具衝擊力。 佢竟然仲會搵我？ 唔知佢尋晚點過呢？ 好奇心驅使下，我WTS左佢。 我：「新年快樂~尋晚有冇去邊度玩？」 我收起電話，繼續返屋企。 返到屋企，開RC已經見到有七個FD上左缐。 原本係想問佢地考試準備成點，不過一入到去只係聽到佢地問有冇人玩LOL。 貪玩既我隨即加入佢地，準備踏上久違了既召喚峽谷。 師父：「唔洗諗，我JG。」 Jason：「咪撚雷啦契弟。」 我：「仲講？快d揀英啦傻鳩，我用努努sup。」 肥豬：「我同你玩必殺combo啦魯路修，我用烏爾加特。」 就係咁，我地一直係召喚峽谷奮戰到夜晚。 打到大家都攰先停，轉為吹水。 我：「喂四號就考試，點算。」 肥豬：「有咩點算，都係咁考架啦。」 Jason：「魯路修你歷史要小心d就真。」 我：「咩意思？」 Jason：「你今次再考第一可能要上台拎獎。」 師父：「唔洗怕，我考笫一咪得。」 眾人：「on9憑你？」 係喎，好彩Jason提我，真係要放下水先得。 我好憎上台領獎，好憎俾咁多人望住。 係呢個時候，我電話叮左一下。 林穎欣Send黎既WTS。 「都係係屋企一個人過啦，我見到你同Cherry啊。」 「一個人」呢三個字令我特別痛心。 我好似對佢有所負欠。 介紹個好男仔比佢？唔得，咁做反而更衰。 嘛，船到橋頭自然直，我而家要做既係應付個考試。 一月四號就咁快就到，又要返學。 返到去大家都拎住份筆記起勢咁刨，屌，而家先溫有撚用咩，扮哂野考試第一日都要先聽校長9UP一番先。 「我希望各位同學都可以出盡全力，光明正大咁面對考試，係度祝各位可以有好成績。」 終於UP完，考試終於都要開始。

第一日就係考數學，仆街。 乜撚野sin cos tan全部唔識。 磨死個part A算。 唉，出師不利。 小息個陣我地幾個圍埋傾計，大家都表示數學已經陣亡。 到卷二MC個陣，我已經放棄左思考，見到邊個答案合眼緣就填果個。 第一日考試冇X科，所以成個Form5都係一齊放學。 我一放學就狗沖去接Cherry，一跑到落去就見到B班放學。 Cherry岩岩係班房行出黎，見到我就好開心咁衝上黎。 Cherry冇戴戒指，因為校規唔俾。 Cherry：「今次數學好易啊，我識好多啊！ 」 真係咁易咩？我地做既究竟係咪同一份卷？ 我：「係咩？我好多都唔識喎… 」 Cherry：「叫左你溫書你肯定走左去打LOL啦？ 」 我：「嘻嘻… 」 Cherry：「唔理呀，你今次考試除左數學一定要全部合格呀！」 我：「有d難度喎老闆…」 Cherry：「咁好啦，我上你屋企陪你溫書！ 」 我又再一次俾佢既發言所震懾。 一出校門，有少少凍，我就係袋入面拎返頸巾出黎戴。 Cherry：「記得戴頸巾，算你啦！ 」 我：「咁你係咪可以唔洗上黎陪我溫書？ 」 Cherry：「唔得呀！我唔係度你肯定唔會溫書！ 」 唉，算啦走唔甩架啦。 係呢個時候，有架車響安。 係一架黑色七人車。 有個男人落左車，行過黎我呢邊。 男：「我黎接你啦，芷睛。」 佢搵Cherry？佢係邊個？ Cherry：「嗯，咁lulu咁我四點左右上你度啦，一陣見。」 Cherry就係咁跟左個男人走。 個男人一聽到Cherry叫我做lulu望左我一眼，再轉身離開。 佢既眼神我到今日仲記得好清楚。 係一個憐憫弱者既眼神。 我好討厭呢個眼神。我自己返左屋企，個腦全部都係果個男人既眼神。 佢可憐緊我？我有乜野要佢可憐我？ 真係恨不得撕開佢兩邊。 我望望個鐘，差唔多四點，Cherry應該就到，拎定堆通識筆記出黎先。 不過佢真係會黎咩？ 唉，算啦唔好諗太多，自己溫住先啦。 溫左一陣「全球化」之後，我聽到開門聲。 美星條友今日咁早返既。 但原來開門既唔係美星，而係Cherry。 我：「點解你會有我屋企鎖匙架？ 」 Cherry：「嘻，上次元旦家姐俾我既，仲叫我多D上黎玩。咦，好乖喎自動自覺溫書。 」 嘖，美星條友同Cherry既關係幾時變到咁好。 Cherry：「家姐仲叫我地專心溫書，佢會買埋野食返黎比我地。」 究竟美星係佢家姐定係我家姐，我開始分唔到。 溫書對我黎講簡直就係一個地獄，而Cherry就係我既天使。 但有冇人可以話我知點解天使係都要推我落地獄？ 溫到七點幾，苦戰左一輪終於都叫做溫完，美星都帶住盒Pizzahut返左黎。 我望住D pizza，第一反應唔係想食，而係諗起通識野。 外國飲食文化如何衝擊傳統中華文化？ 香港的多元文化能在哪些方面體現？ 救命，想死。 食完pizza之後，Cherry禁左兩下電話，再係袋度拎左疊notes出黎。 Cherry：「嗱，呢D係中英文既notes，我聽日上黎同你溫呢d。」 我：「但係你後日唔係要考物理咩？」 Cherry：「我聽日會帶埋上黎溫，唔洗擔心我，我要走啦。」 我：「我送你。」 落到樓，Cherry唔係行去地鐵站方向，而係行去停車場方向。 果個男人應該係度。 果然，行左五分鐘，我見到今朝個架黑色七人車。 Cherry：「我走啦，聽日見啦，記得早d訓，抖足精神。」 我：「聽日你會唔會係樓下等我？」 Cherry：「梗係會啦傻佬。」 佢講完就上左架黑色七人車走左。 我返番上樓，執番好張枱，順手睇下Cherry俾我既notes。 一望，全部都係手寫字。 傻瓜。 睇黎今次考試要俾D心機先得。

第二朝我好早就起左身，換好哂衫再溫左陣書。 到差唔多時間，我就落左樓。 每日最期待既畫面出現了，Cherry真係係度等緊我。 Cherry：「尋晚訓得好唔好啊？」 我：「梗係唔好啦，掛住你嘛。 」 Cherry：「口花花，行啦。」 一路返學Cherry都不停問我通識野，好彩我仲記得。 我有諗過問尋日個男人係邊個，但我唔想影響我考試心情，所以決定唔問住。 等今日考完先問。 可能因為尋晚惡補左幾個鐘，份通識卷我覺得幾易做，冇停過手咁密密寫。 我今日又冇X科考，所以考完通識就走得。 原本打算偷偷地飛返屋企訓陣先，點知Cherry已經係學校門口捕住我，捉左我返去。 我：「聽日考中文卷一，二，邊有得溫啊老闆。」 Cherry：「咩都話冇得溫，你次次都係咁講！寫作手法都大把野比你溫啦。」 講到好似留意左我好耐咁，算啦我唔夠佢鬥架啦，我認命啦。 我又過左個地獄般既下午，不過今日冇㝷日咁Chur，因為Cherry要溫物理。 係佢旁邊睇佢溫書都幾過癮。 溫到四點幾，我有少少肚餓，所以係問準左Cherry之後落街買大家樂tea。 當然，有買埋Cherry果份啦，佢咁大食一個餐都唔知夠唔夠食添呀。 返到上去，我就叫Cherry唔好溫住食完野先。 佢一見到有野食就推哂堆書埋一邊，開始大吃大喝。 見佢冇咁緊張，我就借D依咁問佢。 我：「尋日個男人…邊個黎架？」 Cherry：「唔？男人？哦，果個。佢係我阿哥啊。」 阿哥？個男人目測有廿幾歲喎？ 咦唔係喎，阿哥廿幾歲都唔出奇啫。 我：「好少聽你提起你阿哥喎？佢搵你做乜？」 Cherry：「無謂人唔提都罷，尋日佢都係因為我Daddy叫佢車我去整護照佢先出現咋嘛。」 呼，睇黎係我太多心。 但係，果個好似可憐我既眼神，又係咩事？

考試期間，Cherry幾乎每日都有上黎我屋企陪我溫書。 但佢有時會因為考試時間唔一樣而唔上黎。 今日考既係中文說話，大家都唔同時間考。 我非常好彩，排左係好早既組考。 而Cherry就要等一陣先有得考。 所以我話佢知我會自己返屋企先，叫佢一放學就call我，我地一齊食lunch。 即係代表我考完就會有一段自由時間。 終於可以去一趟久違了既信和。 考左D咩題目？我唔知道喎。 我只係知道我終於有機會去信和！ 一踏出班房門口，我就準備使出惡魔蝙蝠幽靈直奔信和。 正當我就行到樓梯口個陣，見到一個人係其中一個考場行出黎。 林穎欣。 原來佢都咁早考。 佢好快都留意到我，仲用手勢示意我過去。 反正落去既路得一條，算啦跟佢走啦。 落到地下，我打算就此分別，但又俾佢叫住。 林：「有冇時間同我去飲杯野呀？反正你都要等佢。」 我：「你又知我會等佢？」 林：「係你既話，一定會。」 唔好講到好了解我啦好嗎？我都唔了解我自己，其他人又點會了解我。 但我都係同左佢去飲野。 我冇辦法拒絕佢。 我一望到佢雙眼就非常內疚，好似對佢有所負欠咁。 明明好想避開佢，卻又總係避唔開。 最後我跟佢去左STARBUCKS，大家各自叫左杯野飲。 林：「同佢一齊，玩得開唔開心？」 我冇諗過佢一黎就咁問。 我：「雖然有時佢逼我溫書係有少少辛苦，但同佢一齊成日都會有笑位，好開心。」 林：「係咩，咁就好。」 佢既語氣就好似係我既EX咁。 大家都DEADAIR左一陣，我決定轉移下話題。 我：「考試識唔識？」 林：「咪又係咁，我都唔Care。」 喂大佬你咁答叫我點傾落去呀。 正當我苦惱緊點傾落去果陣，電話就響，係Cherry打黎。 Cherry：「喂傻佬我考完啦，你係邊呀我黎搵你吖。」 我：「咁十分鐘後商場等啦。」 Cherry：「好吖一陣見啦。」 我收左線之後先發現林穎欣一直望住我，有點尷尬。 林：「你變左好多，魯路修。」 吓？ 林：「以前既你，點叫都唔會溫書，但佢竟然咁簡單就叫得郁你溫書。」 林：「對你而言，佢就係引導你既光。」 如果係指Cherry既話，都冇錯既，Cherry一直都帶住我行每一步。 林：「但你唔好只顧追尋光，都要注意身邊既事，唔係既話會跌得好痛。」 完全聽唔明。 佢突然企起身，走向我身邊，細細聲同我講： 「覺得有咩唔開心記得搵我，我好樂意做你既影聽你傾訴，我會一直等你。」 我：「eh….」 林：「叫我Ada啦，係咁先啦，你都要去搵佢架啦。」 咁又何苦呢…

「佢應該同我講笑啫。」 我既superego咁同我講。 「有乜所謂啫，多個女朋友唔好咩？」 今次輪到id。 平衡兩方既意見之後，我作出左一個決定。 維持現狀。 咁做應該係最好既。 另一方面，我都開始係度諗我到底有咩吸引力。 結論當係冇啦。 過多幾日，考試就結束了。 我終於脫離左Cherry既溫習班地獄。 緊接而黎既，當然就係派卷。 今次派卷我真係特別緊張，因為係第一次溫好書咁去考，好希望有好成績。 同時亦都係想對Cherry既付出負返責任。 幸好，主科既成績都唔錯，就連數學都岩岩好合格。 通識我仲緊隨晨哥其後，拎到全班第二。 總算叫做有個交代啦。 不過最唔想發生既事都發生左。 雖然我歷史今次拎第二，但計總成績我都係第一，所以我要拎學科獎。 Cherry一聽到我有獎拎就好開心。 Cherry：「多謝我啦，唔係我陪你溫書你點會有獎拎？」 咁多謝啊老闆，但我真係唔想拎獎…. 我：「咁不如我送左個獎狀比你？」 Cherry：「真係架？」 我：「嗯，你鐘意就得。」 就係咁，我係周會就頂硬上，係三百幾四百人面前上台拎獎。 上台果刻，我聽到唔少人對我指手刻腳。 「喂，就係佢吖，同Cherry一齊個個呀。」 「點睇都係毒撚一個啫。」 「唔係喎，聽人講佢用手段搞左Form5班MK仔一鑊喎。」 我就估到會係咁。 但世俗既眼光我已經唔會再理。 之後既小息，我托若睛將我份獎狀放係Cherry櫃桶。 我暫時想自己靜下。 所以我走左上空中花園玩自閉。 但晨哥走左黎搵我。 晨哥：「恭喜你拎獎喎，而家你出哂名，下星期閃避球預埋你啦。」 我：「唔好搞我啦晨哥。」 晨哥：「哈，不如咁啦，同你做個交易，你肯出場既話，我講一個關於Cherry既秘密你知吖？」 Cherry既秘密?

Cherry既秘密？晨哥知道Cherry既咩秘密？ 我：「係咩秘密？」 晨哥：「比賽完咪話你知囉，點，Deal or not？」 我：「Deal！」 晨哥：「哈，夠爽快，咁下星期拜託哂你啦。」 起初我仲有少少懷疑到底晨哥係咪真係有Cherry既秘密，但佢個樣唔似講大話。 而且因為佢係晨哥，公認係神既化身，所以佢有Cherry既秘密都唔出奇。 算啦唔好諗，反正出場都冇壞，輸左又唔會入我數。 放學之後，Cherry主動上黎四樓搵我。 Cherry：「喂，魯路修你行得未呀我等左好耐啦。 」 望一望隻錶，原來已經四點三。 我：「噢，Sorry，諗野諗到入到神唔知時間，行啦我地。」 送佢返屋企既途中，佢一直拎住我張獎狀係度笑。 我：「份野到底有咩好笑啫？ 」 Cherry：「我好似D補習名師咁幫到學生係DSE拎5**咁呀哈哈。 」 我：「傻傻地，係喎講起補習，唔見你去補習既？明明你咁努力讀書。」 Cherry：「唔？我覺得無咁既需要囉。」 我：「呢個答案我鐘意。」 Cherry：「況且如果我去補習既話，我仲邊有時間陪你啫。 」 我：「怪我囉？」 Cherry：「嘻嘻。」 係呢副毫無虛假，天真無邪既笑容下，究竟有咩秘密？ 一星期好快就過去，今日放學就係班際閃避球比賽。今日lunch我同晨哥佢地食，話要傾下黎緊既班際比賽部署。 黎緊仲有陸運會既班接，班籃同埋班排。 每贏一個班際比賽就有100分，出埋「雙重計分」就有兩倍分。 晨哥：「而家係第一個班際比賽，大家想幾時用「雙重計分」？」 若睛：「我諗都係班籃先出啦，畢竟我地班上年係班籃贏人地好多。」 委員A：「同意，我地班籃球實力應該係全級最強，仲有幾個校隊。」 晨哥：「哈，我帶領既「奇蹟世代」梗係最強啦。」 我：「正經D啦晨哥，開緊會架。」 晨哥：「咩啫，我話過我有天帝之眼架，我而家仲練緊全場三分波添呀。 」 頂佢唔順。雖然我唔識籃球，不過上年睇佢地打又好似真係幾勁。 委員B：「我地係閃避球搶分拉開差距先唔好咩？」 委員B突然彈左句出黎。 晨哥：「一開始就拉開太大差距會容易鬆懈，可能最尾會輸返。」 「我認為出「雙重計分」最理想既時機係班籃或者班接。」 我：「咁麻煩，贏定輸都冇乜所謂啦，開心咪得。 」 晨哥：「唔可以輸。」 晨哥突然轉左語氣，我就知佢入左認真MODE。 晨哥：「我唔介意用咩方法去贏，只要贏到就夠。」 諗落好似每年既班際總冠軍都係晨哥拎。食完飯行返學校既途中，晨哥行係我隔離，細細聲同我講。 晨哥：「魯路修你太過鬆懈，交易條件要改一改，唔可以只要出場就話秘密你知。」 我：「吓？你想反口？ 」 晨哥：「若然你成場比賽冇被人打中既話，我講芷睛兩個秘密你知，做唔到既就一個都冇。」 我：「嘖。 」 晨哥：「我諗呢個係個唔錯既交易啦哈哈哈。」 呢個時候先變返正常，叫人點嬲？ 我：「點解你咁想贏啫？」 晨哥：「唔？因為我同個D班既女仔講好左只要佢個班輸比我，佢就同我去街囉哈哈哈。」 救命，痴撚缐。 一到四點，成個Form5都聚集哂係操場，但氣氛完全唔緊張，個個玩玩下咁。 成場得我一個好緊張。 我只可以贏啊… 臨開始前，Cherry穿過人群黎搵我，叫我加油。 我：「你唔撐自己個班咩？」 Cherry：「你係我架嘛，梗係要幫自己既野打氣先啦。 」 一句說話，幫我差爆電。 我要贏！！！ 咩秘密都唔理啦，就只有呢刻我好想贏！

第一場比賽就係對D班。 我望一望對面個陣容，嘩屌，全部都係MK仔MK妹。 之前被十四打左鑊甘既Anson今次都有出場，佢望到十四都嚇一嚇。 我地呢邊就有我，十四，阿偉，晨哥，若睛，契弟AB兩個。 呢個陣容可以話係全攻型陣容，晨哥都話回避就靠哂我。 點解有若睛份？因為班際比賽要男女都有囉。 臨開波前，我聽到場邊D人係度講我。 「魯路修會出班際比賽？ 」 「係囉，佢唔係奉旨唔參與架咩？ 」 只有今次係例外咋。 晨哥叫左全部人同我保持距離，因為佢話對面一定會針我。 所以我地個陣形就好似一個五角星形咁。 話到明全攻型，攻擊力當然十足，每次進攻都好有力，啪啪聲。 但回避能力就差左少少，好易被人殺個措手不及。 就因為咁，我地場內既人數比對方少，而家係2對4。 而家只剩低我同晨哥。 但晨哥好似完全唔緊張，仲笑笑口咁。 晨哥：「幾好野吖魯路修，真係冇被人打中喎。」 我：「咪玩啦快D埋佢地單啦，我要贏呀！ 」 晨哥：「咁先係架嘛，得，而家就收工！」 晨哥望住我咁掟個波過對面，直接打中Anson。 可能黎得太快，大家都冇反應。 晨哥：「喂裁判，我打中左佢啦。 」 裁判聽到晨哥咁講先吹雞。 Anson之後去左我後面，睇死佢都係想cam9我。 好彩我避得好，不過最後都係要靠晨哥先反勝。 完左之後我地就坐埋一邊，睇AB班比賽。晨哥：「大家做得非常好，之後就咁贏落去啦。 」 我：「喂我贏左啦，記得你講過D乜呀。 」 晨哥：「唉呀，我仲想你贏左冠軍先講添，算啦跟我黎。」 晨哥之後帶左我去小食部搵張枱坐低，仲買左兩包朱奶，一包比左我。 我：「話我知啦，兩個啊記住。 」 晨哥：「我記得我記得，飲啖野先。」 我都跟住佢飲，但雙眼冇離開過佢。 晨哥：「好啦唔好咁望住我，我而家講啦 。」 「第一個秘密係，你係佢第一個男朋友。 」 ！？ 我：「吓咁之前個Leo…」 晨哥：「嘛，果個Leo呢…佢只係想借芷睛飛林穎欣啫，冇野既，你先係佢第一個男朋友。」 原來我心入面都唔係完全信哂Cherry，一聽到我先係Cherry第一個男朋友即刻開心哂。 我：「咁第二個秘密呢？」 晨哥：「老實講我從來冇諗過要講第二個秘密。」 我：「吓咁你想反口呀？ 」 我幾乎揑爆盒朱奶。 晨哥：「冷靜D先，我用個婉轉少少既方式話你知啦，因為我諗呢個秘密佢真係唔想俾你知。」 「芷睛佢係唔應該存在係度既人，你自己消化下呢句野點解啦。」 唔應該存在係度既人？咩意思？ 唔通Cherry佢有病？ 兩個秘密，同時賜予我天堂與地獄。

「細心少少留意你身邊既事，你應該就會知道答案。」 晨哥臨走前咁同我講。 或者我可能知道答案，但係我唔想去諗。 我只係想好好咁拍下拖啫。 果然好奇心係會害死人。 我之後都冇出場，係場邊睇晨哥佢地打。 決賽係對A班，所以Cherry都唔洗幫佢個班打氣，坐左係我旁邊。 Cherry：「頭先果場你好勁喎，係咁掟你都避得開。」 我：「我係勁架，一向都勁。」 Cherry：「咁點解你今場唔出？」 我：「eh…我攰囉。 」 Cherry：「咁渣咋，玩一陣就叫攰。 」 我：「咁到底我係勁定渣啫？」 Cherry：「頭先好勁，而家渣。 」 我：「你講哂啦咁。 」 Cherry：「嘻，嘩你睇下，晨哥好厲害。」 原來晨哥又一下KO人。 我開始懷疑佢應該係專登搞到自己劣勢先，再反擊去Show off自己。 比賽好快完左，我地班贏左。 我：「走啦Cherry。」 Cherry：「吓你唔跟佢地去影相呀？ 」 我：「頒獎個陣先去都未遲，行啦。」 我就係咁同Cherry退出左呢個舞台。 返去個陣，個天已經黑哂。 我突登行慢少少，等佢行係我前面。 因為而家我真係開心唔落，晨哥講既野太具衝擊力，我唔想俾Cherry見到我呢個樣。 同佢去到地鐡站，我就同佢講。 我：「今日我唔送你返去啦，我好攰。」 Cherry：「冇鬼用，返去訓啦你，訓醒WTS我呀。 」 我：「嗯，送你上車先。」 係月台上都係學生，當中睇得出有唔少係情侶。 大家嘻嘻哈哈咁係月台度玩，令我倍感心痛。 我忍唔住攬住Cherry。 Cherry：「喂做咩呀，你個身好㚖呀！ 」 我：「可唔可以唔好走。」 Cherry：「吓，我有車啦喎。 」 又係既， Cherry可能終有一日會行同我唔同既路，終有一日會分別。 單靠承諾，又可以改變到D乜？ 係為人好既，就唔應該阻住人。 我：「嗯，咁聽日見啦。 」 講完我就放開左佢，轉身頭也不回走左去。 想改變局面，我要點做？

我拖住個又臭又沉重既身體返屋企。 返到去沖好涼就成個人伏係客廳張枱度。 林穎欣同晨哥講既野好相似，兩個都提我要留意身邊。 但我身邊只有Cherry同班兄弟咋… 正當我苦惱緊既時候，電話就響，係Whatsapp。 Cherry：「喂，訓醒未啊。」 我：「冇訓啊，岩岩沖完涼，而家坐係廳。」 Cherry：「咁仲乜唔WTS我 」 我：「嘻Sor，攰得濟唔記得左。」 Cherry：「做咩呀你，贏左之後就怪怪地。」 我又點講得出口呢… 我：「冇，心情有少少複雜啫。」 Cherry：「咩都唔好諗啦，享受呢刻就夠。 」 呢一句看似無心插柳既說話，暫時解放左我。 自己諗太多都係冇用，最重要係唔好留低任何遺憾。 我仲有好多野要做。 第二日上堂，Miss話我地知今日開始補課，五點先放學。 大家第一反應都係屌哂鬼，得我唔係。 因為咁樣就可以有多D時間見到Cherry。 大家食lunch果陣都討論緊呢件事。 師父：「補課咪即係留我地堂，公平咩？ 」 我：「拎穩D你碗麵啦契弟，咪淋落我度呀。」 師父：「屌我咁勁點會跌，就算跌左呀，3秒執返都食得啦。」 Jason：「知唔知醜呀。」 肥豬：「等我DUP左個膠袋先…」 肥豬都未講完，佢就撞到師父隻手。 師父碗芝士麵就散落係我面前。 「3秒執返都食得啦。」 呢句野係我個腦無限LOOP。 空氣甚至時間都仿彿靜止了。 「執啦on9仔。 」 凍結左既局面，由Jason打破。 師父：「呀！！！ 」 肥豬：「喂Sor，真係冇心。 」 我：「3秒過左未？未過既可以執返黎食喎。 」 師父：「痴線架點食啊。 」 唔記得講，因為今日落雨，所以我地係停車場後樓梯食。 多得師父，下晝既堂我上得好開心。 上英文堂個陣我諗返起都忍唔住笑。 Cherry：「有乜好笑？話我知啦等我一齊笑。 」 我：「冇，岩岩食飯師父做左D on9野啫。」 Cherry：「成班都傻傻地，今日開始補課喎，好似補LS。」 我：「係咩？ 」 Cherry：「Miss Leung今朝同我地講話四點去多用途室上堂啊。」 我：「咁我諗我地應該一齊上。 」 因為我地兩班LS都係Miss Leung教。 今日，漫長既補課生活開始左。 亦可能係我同Cherry最後既時光。 一分一秒都不能浪費。

日復一日既補課，我已經開始習慣。 有D野你一旦習慣左，就會認為冇乜大不了，甚至係理所當然。 隨住時間既推移，師父佢地都少左抱怨，只係間中屌兩句。 令人安慰既係，歷史同ICT呢兩科周不時都話取消補課或者只留某幾個人補。 今日就係咁，我，師父同Jason可以早走，呀唔係，應該話可以正常時間放學。 臨走前，Jason話要去3樓搵佢女朋友講聲先，我都跟左佢去。 Jason佢無視所有單位碰撞，一個人行入B班班房搵女。 我當然冇咁既膽量啦，只係企係人地班房門口等Jason。 呢個時候，我見到Cherry隔住隻窗扁哂嘴咁望住我。 加埋佢果對水汪汪既大眼睛，如果要我搵相似既野架話… 而家既佢好似一隻係寵物店等人買既狗仔。 我用手勢示意佢忊開隻窗。 我：「做乜呀你？ 」 Cherry：「你又唔洗補呀？ 」 我：「係吖，我太勁佢唔受我玩。 」 Cherry：「唉你就好啦我都唔想補，今日好攰。 」 我：「走囉，跟我走。 」 Cherry：「唔得，我係好學生黎架。 」 我：「咁冇辦法啦 ，我走啦，拜拜~ 」 我就此與Cherry暫別。 一路沿住後樓梯落到地下，我地見到有條友鬼鬼祟祟。 師父：「喂個邊果個，係度搞乜。 」 晨哥：「屌，細聲D啦，我黎架一齊走啦。」 我：「晨哥你唔係要補物理咩？ 」 晨哥：「撚得閒理佢咩，補補補，補佢老母，走！去食燒賣。 」 睇黎呢位人兄相當重怨氣。 晨哥請左我地三個食燒賣，代價係唔淮爆響囗佢走堂。 晨哥：「唉，又就到情人節，真係麻煩。」 係毒撚面前提起「情人節」可以話係死罪。 當然，對神無用。 不過我都要多謝晨哥提醒左我。 有必要提早準備下。 一定要玩得盡興。

情人節做乜好？ 送花同朱古力又唔係我style。 我諗都係出去玩算。 不過而家先一月中，約佢又好似太早。 所以我自己安排好所有野，一切都秘密進行。 但每日同Cherry上堂個陣我都好想講出黎。 呢種矛盾既心情令我好辛苦，不過係開心既辛苦。 可能我呢排行為過異，Cherry都開始察覺到有少少異樣，有日上英文堂佢問我： 「你係咪有野瞞住我？ 」 我嘗堂嚇一跳。 我：「邊有野瞞住你啫，我點敢。 」 Cherry：「但你最近古古怪怪咁喎，講！係咪有第二個！ 」 佢開始將支原子筆放係我大脾上。 呢一刻我至發現，原子筆都可以成為兇器。 我：「傻啦你，你知我不嬲都得你一個架。 」 Cherry：「係至好講，我發現你近排成日都口花花。」 「我都希望我係你唯一一個…」 呢句說話係我心裏講。 不過總算化解一場危機。 隨住日子既推移，已經到一月尾，都係時候約Cherry。 所以有日同佢上英文堂我特登聊佢講野。 我：「喂，2月放新年假有乜搞？」 Cherry：「諗下先，好似要返一返鄕下拜年喎。 」 唔撚係掛！？咁大整蠱？ 我：「吓咁你知唔知幾時返？ 」 Cherry：「我未知啊，初三初四左右返掛，做咩？ 」 我：「冇，想睇下你新年得唔得閒出黎玩啫。 」 Cherry：「哦，咁我今晚返去問下我屋企人啦。 」 唔通所有計劃都要胎死腹中？

放學之後我一直等Cherry既Whatsapp。 我好想佢快D話我知情人節果日佢得閒。 雖然佢夜晚有Whatsapp我，但並冇提起返呢件事。 咁樣令我更加心煩，我終於忍唔住問佢。 我：「你知道左幾時返黎未呀？ 」 Cherry：「係喎，唔記得左添，我10/2就返香港啦。 」 好！非常好！ 我：「咁你返黎有乜做？」 Cherry：「未知啊，多數留係屋企囉。」 我：「不如同我出去玩啦咁。」 Cherry：「你約我呀？ 」 我：「係吖傻婆！ 」 Cherry：「係咪想14/2呀？ 」 屌。 佢又玩我。 佢一早知我想點。 不過總算約左佢。 所有事會好起來的，對吧？ 美星：「喂你係度搞乜。」 我：「冇啊，同Cherry Whatsapp囉。」 我好似已經習慣左佢唔會敲門。 美星：「哦，老豆老母話就快返黎團年喎。」 我：「哦，我冇所謂呀。」 諗諗下又好似有成三個月冇見佢地。 美星：「好似約左一堆親戚添。」 我：「吓咁撚麻煩。 」 美星：「算啦一年一次就下佢地啦，到時我地企埋一邊玩電話算。」 佢又講得岩既，團年咁重要就俾下面佢兩個啦。 我：「咁幾時食？」 美星：「好似話7/2食，金山樓食。」 咁無問題啦，唔會影響到我既行程。 睇黎今個新年假會好忙。 一約實Cherry，我成個人都充滿力量。 第二日返學我都不停咁FF情人節會發生既事。 一諗起我就忍唔住笑。 但幻想總比現實好。 之後既發展完全出符我既意料。 可能，我心入面都預左會咁。 只係冇諗過會係果日發生。

過多左幾日，就開始左新年假。 Cherry都未返大陸既，不過佢話要做好堆功課先，所以冇同我出去玩。 我呢排都只係同佢whatsapp傾計，得閒互相sd下相咁。 不過咁都好，我怕日日見會厭。 係佢厭我。 我呢種deadline fighter又點會咁快做功課吖，梗係打機啦。 我同師父佢地成班幾乎每日都係召喚峽谷。 Jason：「屌你識唔識GANK架仆街。 」 我：「師父你咁唔得喎，叫你家姐代你啦。」 肥豬：「Agree，交你家姐出黎啦契弟。」 師父：「收皮啦，你地配合唔到我咋。 」 我：「屌，睇我波比神操作啦。」 我用當時仲未改既甜點精靈波比，一個人開大技衝入敵陣。 只係一陣，系統已經響起： 「quadra kill!」 但並未有PENTA KILL。 師父用拉姆斯反甲反死左對面隻ADC。 我：「屌你！ 」 師父：「關我撚事咩佢係都要打我。 」 就係咁，我失落左Penta kill。 失落左Penta kill之後我都冇乜心機玩落去，退下左火缐走出廳。 一出到廳就見到美星佢著緊鞋。 我：「喂你去邊。」 美星：「唔？打完機嗱？我出去同老豆老母佢地食飯啊，你join？」 又好啫，反正肚餓。 我地四個去左食和民，叫左個set餐。 爸：「咦，三個月無見又唔同左喎乖仔，拍拖係唔同D。」 嘖，呢條友認真麻煩，肯定係啊媽話佢知。 我：「聽過茶杯弒父未？」 爸：「未喎哈哈。」 我：「你想做第一個？」 媽：「魯路修！」 吵吵鬧鬧咁又一餐。 臨分開前老豆叫左我埋一邊，美星就同啊媽行街。 爸：「喂魯路修。」 我：「屌，又點呀。」 爸：「注意一下你既態度，我而家係認真。」 我第一次係佢身上感覺到壓迫感，同認真Mode既晨哥同level？ 唔係，係晨哥以上。 我：「咁咩事呢？」 我無意識咁插袋，可能因為我驚。 爸：「而家中五，即係下年DSE？」 我：「係吖。」 冇諗過會去到呢個話題，睇黎佢都係想叫我努力讀書。 爸：「有得玩，好玩盡佢啦，拍拖都係。」 我：「吓？」 爸：「成績並唔係一切，對我黎講，最重要既，係你兩個做個好人，過得開心，咁就夠。」 我：「唔似你作風喎。」 爸：「我都覺，我最想同你講既係，珍惜你既人生，唔好錯過任何一刻。」 「畢竟，呢一秒對於下一秒黎講都已經係過去，無法挽回，無法改變了。」 我完全冇諗過呢D說話會出自呢個人把口。爸：「七號果晚試下約埋你女朋友出黎啦，我都想睇下係咩人改變左自己個仔咁多。」 而家咁樣望住佢，第一次覺得佢有「父親」既感覺。

「吓好似唔係幾好喎，我黎你地屋企既團年飯…」 「係我老豆話想見你啫，不過你唔想就算啦，冇乜所謂架。」 「咁我黎啦，反正我八號先返大陸。」 其實我冇諗過Cherry會應承，不過都好，又可以見到佢。 我講左個時間比佢，到時我會去接佢。 估唔到拍拖五個月就帶人去見父母，我仲係個中學生咋。 不過就算要我而家揀結婚對象，都一定係Cherry。 佢就係我既一切。 只係唔知佢係咪咁諗。 話咁快就到七號，我照約定去Cherry屋企樓下接佢。 因為天氣都比較凍，我都叫Cherry著多D衫。 結果佢都只係著左件白色冷衫同藍色長裙。 我：「你唔凍架？」 Cherry：「唔？唔凍呀，行啦我地。」 痴線，咩構造。 Cherry：「你呢件漁夫䄛著得幾好睇喎。」 無錯，我而家係著緊漁夫褸。 同佢手拖手行係街上面引黎唔少阿叔同MK仔既目光。 對於佢地，我會以勝利者既姿態自居，優越感爆棚。 但若然遇上同我相似既人既目光，我會報以一個鼓勵既眼神。 希望佢地可以好快就遇上屬於佢地既Cherry。 一去到酒樓，我成個人呆左係度。屌你成四圍枱！？ 雖然我知會有唔少親戚食啫，都唔係成四圍枱咁撚誇張呀？ 一時之間我都搵唔到我屋企人係邊，好彩有Cherry提下我。 美星一個人企係一邊自己玩電話，所以Cherry好快搵到佢。 我：「喂，也太誇張了吧？」 美星：「黎左嗱？嘩阿妹你今日好靚喎。」 Cherry：「多謝家姐，你都係。」 呢兩個人完全無視左我。 老豆係呢個時候都拎住支雪碧過黎。 父：「黎左嗱乖仔。」 我：「係吖，等我介紹下，佢係芷晴。」 Cherry：「Uncle你好。」 父：「唔好叫我Uncle，叫到我老哂，叫我哥哥得嗱，哈哈哈。」 Cherry好似唔知點做，我要幫佢解圍。 我：「喂，我地坐邊。」 父：「係喎係喎，我地坐最入果張檯，去坐低先啦，就齊人。」 唔係嘛，咁都未齊人？ 我，美星同Cherry三個就行左埋去坐低，我坐佢兩個中間。 同檯既仲有二叔一家五口，二叔見我帶左個女仔黎就開始講野。 二叔：「厲害喎魯路修，有個咁靚既女朋友仔。」 我同Cherry即刻紅都面哂。 聽二叔9up左一輪之後，老豆老母佢地都返左黎坐，話要上菜了。 老母一見到Cherry就開始起勢咁問野，我好緊張，好怕問到一D敏感野。好彩大部分問題都係一般野，但係有一個問題令我好在意。 母：「點解你揀我個仔既？」 我都有D想知答案。

母：「點解你揀我個仔既？」 呢個問題由最初開始已經係我心入面，到而家我都未能得到答案。 因為Cherry之前反問過係咪一定要理由令我卻步唔敢再問。 估唔到，呢個問題會由我阿媽問。 阿媽，我愛你。 而家就睇Cherry點答。 我見佢深呼吸左一下。 Cherry：「伯母，其實你個仔有好多優點，只係可能佢自己注意唔到。」 母：「哦？例如呢？」 Cherry：「有一次落好大雨，佢見到有兩個低form男仔冇遮走唔到，明明三唔識七都肯借把遮比人，寧願自己用塊紙皮。」 嘩，呢件事兩年前架喎。 Cherry：「仲有每次有朋友要幫手佢總係第一個行出黎，從來唔問原因。」 Cherry：「佢好關心人，唔計較付出幾多，心地又好，其實好完美。」 「有時又會傻下傻下咁，我就係因為咁俾佢吸引到。」 HOLY SHIT我想喊。 母：「你唔講我都唔知我個仔咁好添。 」 Cherry：「係架，佢而家只係差少少自信，所以我好想同佢一齊，扶佢一把。 」 母：「魯路修你聽到啦，好好地對人呀！ 」 咁樣拋個波比我？ 我：「YES YOUR MAJESTY。 」 原來我有咁多優點吸引到Cherry，不禁自high 。 但最令我驚訝既係，原來佢一直都留意住我。 究竟佢由幾時開始留意我？ 之後既圑年飯，離不開都係親戚互相問候，老一輩鬥劈酒咁。 Cherry就一直同美星仲有我老母傾計，變到我先係外人咁。 但係我好開心。 食到九點幾，我就話送Cherry走先，因為佢第朝要早起身。 母，美星：「吓，要走嗱？」 我：「人地聽日要早起身呀，想見既下次再約食飯啦。」 Cherry：「Sorry啊，各位玩得開心D啦，Bye Bye。 」 講完我就同Cherry走。 一出門口，有個女仔向我地迎面行黎。 女：「哦？好耐冇見喎，魯路修。」 邊個黎？ 我：「Sorry，我而家有D趕時間，有機會再傾。」行到落街，Cherry又拖住我行去地鐵站。 Cherry：「岩岩個女仔都係你親戚？好靚喎。 」 我：「eh…我冇乜印象。 」 Cherry：「傻佬。」 我：「但係你鐘意喎。 」 Cherry：「巴閉啦你，係你父母面前先咁講咋。 」 我：「即係頭先果d係假架？ 」 Cherry：「你話咩咪咩囉，最緊要你開心。 」 佢又將問題交番比我。 好快我地就行到去地鐵站，佢話唔洗再送。 我：「返到去Whatsapp我啦。」 Cherry：「知啦傻佬，快D返去啦。 」 我笑左一笑，轉身準備走，點知佢從後攬住我。 Cherry：「記住，你係最好架。」 我：「你都係。」 係我眼中，你直頭係完美。 我個心好暖。

送左佢走之後，我就返上去酒樓。 我冇係親戚度搵到岩岩個女仔。 嘛，反正我都唔記得佢係邊個，由他去吧。 坐返低之後，老豆話阿嫲要見我。 我：「咩事？」 美星：「阿嫲訓話嘛，我都去左。」 屌，麻煩。 我行到去阿嫲面前坐低，佢咩都冇講，係咁摸我個頭。 我：「阿嫲…」 嫲：「魯路修，你要努力。」 吓？ 「你有好好既天分，但又唔識點去運用佢地，咁樣好易一事無成。」 我都冇乜點留心聽，反正我都冇乜所謂。 「你黎緊身邊可能會出現唔少女仔，但你一定要認清邊個先係你要既人。」 唔？我會有咁好艷福？ 不過阿嫲講既野都係信一半算。 我聽完就返番去食野。 團年飯最大既意義，係可以見到一大班平時唔會見到既親戚。 不過我冇乜感覺，因為我唔係咁認得佢地。 另外既原因係同我同輩而又同我差唔多年紀既人好少。 過多一個鐘左右，餐飯終於食完。 臨走前，老豆叫左我埋一邊，睇黎想講Cherry既野。 我：「點呀，想講咩？」 父：「真係個好女仔，好有禮貌。」 我：「當然。」 父：「發生咩事都好，都要盡力維持呢段關係，唔好失去佢，知冇？」 我：「得啦我有分數。」 呢番說話，而家諗番，原來有第二個意思。

團年飯之後我有七日既假期。 呢七日我都唔會見到Cherry，只係用whatsapp傾計。 反正所有野都準備好，呢七日就好好休息下，打下機啦。 一上RC，得小貓三四隻上線。 我：「喂，其他人呢？」 Jason：「返哂大陸啦班契弟，LOL單挑？」 我：「怕你麼，今日你會被我打敗。」 之後我同Jason就開始左一場接一場既單挑。 我好樂在其中，除左打機之外，Jason仲同我講左D得意野。 Jason：「喂，陸運會你做唔做工作人員？」 我：「多數都做架啦，我都唔會參賽，坐係看台又on99，做工作人員岩我。」 Jason：「咁你想做咩位？」 我：「未諗啊，都未開始報名。」 Jason：「屌我有辦法啦，做鐵餅啦大把女睇。」 我：「痴線你又走後門，咁幫我報埋啦，好兄弟。」 咁就搞掂陸運會既野，有朋友真好。 Jason好似又分左手，再次回歸我地兄弟既懷抱。 佢大概都已經習慣左呢D情況，我完全冇係佢把聲度FEEL到唔開心。 Jason：「喂，仲有件事想話你知，下學期UT全級頭20好似可以豁免補課。」 我：「屌咁撚正！？完全係精英既福利喎。」 Jason：「你肯俾心機去考都得啦。」 UT係三月尾先考，認真讀下書應該可以做到。 好，就做俾你睇！超越自己設俾自己既極限應該幾有意思。 若然今次做到既話，或者可以去到神既級別？ 可以有同Cherry同等既級別？ 有部分人都開始對我改觀，今次成功既話大家應該都會對我改觀。 唔會再笑Cherry揀左我。 一切係為左Cherry。 不過而家都係訓下先啦。

上一次發惡夢係幾時？ 我諗應該係上年了，好似係夢見肥婆Amy向我示愛。 今次既惡夢，比起以往既更真實。 係夢入面，我比好多條鐵鏈鎖住。 Cherry係我身邊經過，但係冇停低，一直向前行。 我有爭扎過嘗試跟佢走，但鐵鏈愈來愈緊，我完全無辦辦法郁。 我嘗試大叫，希望Cherry可以回頭，但係我點叫佢都聽唔到。 之後甚至有幾對手出黎掩住我個口，令我出唔到聲。 我只可以一直望住佢遠去。 最後我聽到一句： 「你唔好再阻住佢，你已經浪費左佢太多時間…」 然後我就醒左。 我發生咩事..？ 成身都係汗，連枕頭都濕哂。 體溫同天氣有好大既反差，一落床成個人都feel到好凍。 第一個反應係要著返件䄛。 今日係二月十三，聽日就係情人節。 睇個勢聽日都係咁凍架啦，真掃興。 我隨便煮左個麵，坐左係廳望住冇開既電視機。 奇怪，我夾唔到D麵既？ 我望望自己隻手，原來我右手震緊。 「天氣實在太凍了。」 我咁樣同自己講。 但我心入面好清楚自己咩事。 點解不安感偏偏係呢個時候先返哂黎？ 但我應承左自己，我要捨棄呢種軟弱，成為配得起Cherry既人。 只要我擁有更多，我就可以更有自信，係嘛？ 我唔想失去Cherry，我都向我老豆保證過唔會失去佢。 呢個時候，我收到個Whatsapp，內容如下。 「今日你有冇時間陪下我？」 係林穎欣。

林穎欣，好似自從新年之後就冇見過佢。 一直都覺得自己對佢唔住。 算啦難得人地主動約我，禮貌上都應該要應約既。 大概咁係我唯一可以做既補償。 我：「我今日得閒既，你想去邊。」 過左幾分鐘，我再收到回覆。 「十五分鐘後你樓下見啦。」 呢一刻，我腦入面又響起另一個問題： 我應唔應該同Cherry投案先？ 我應承過自己唔可以對佢講大話。 但係隱瞞，應該唔算講大話？ 我唔想佢亂諗野，都係唔好同佢講，等佢問起先講。 十五分鐘後，我落左樓，見到佢。 佢一身紅色大衣加對長boot，個feel好似Cherry。 我甚至有一刻以為眼前既人係Cherry。 我：「唷。」 林：「多謝你肯陪我。」 我：「反正今日我冇乜野做，出街轉個圈都好。」 我又講大話了。 之後佢帶住我幾乎行哂成個旺角，我一直係佢後面跟住行。 望住佢個背影，我諗返起個晚好激動既佢。 而家既佢雖然有笑，仲好似笑得幾開心，但我總係覺得有D怪。 佢身上有種違和感，我好似係邊度見過呢種違和感。 反差太大啦，令人難而至信。 行到咁上下，佢問我今晚想食乜。 其實我冇諗過要同佢食埋晚飯，但費事打斷佢雅興，我最後都應承左。 我：「我冇乜所謂。」 林：「咁平平地食吉野家啦。」 吉野家？可以話係我至愛，肚餓第一時間想食既野。 佢話食吉野家係巧合？ 算啦死毒撚唔好過份解讀。去到吉野家，我望一望個餐牌，再望一望林穎欣。 我：「eh…天氣咁凍，不如一人一鍋？ 」 林：「好吖，我去搵位先，你買左自己個份先啦。」 我：「唔洗咁麻煩啦，我一次過買哂咪得。」 當係我請佢食啦。 一張四人枱，放左兩個爐，隔開左我同佢。 我既視線一直放係個爐度，除左佢同我講野既時候。 食到咁上下，佢突然問我： 「你聽日約左佢..？」 突然講起Cherry令我有少少尷尬。 我：「係吖…」 林：「咁你聽日玩得開心D，呢個送比你。」 佢係個袋入面抽左一盒野比我。 盒野好細盒，直頭可以放入衫袋。 我：「點好意思呀我收禮物…」 我試圖推卻，因為我知道我收左可能又會比左個希望佢。 林：「咪咁婆媽啦，又唔係咩貴重野，收左佢啦。」 我最後都係收左。 食完野都成九點幾，我想聽日早少少起身，所以同佢講想返去。 佢都話好，原本可以就此分別，但奈何同佢同一個屋苑，回程既路都一樣。 回程既路上，大家都無講野。 我一直係䄛袋度揸實盒野，嘗試猜想入面既係咩黎。 應該都係朱古力黎架啦。 返到去屋苑個商場，我同佢Say Goodbye準備走，點知又俾佢叫住。林：「喂，魯路修，覺唔覺得我今日有乜唔同？」 咁樣問我，一定要小心答，唔係會出事。 但係呢D問題，唔係都係女朋友先會問架咩？ 我：「唔覺有乜特別。」 林：「唔覺我好似佢咩？」 果然係咁，今朝我果然冇feel錯。 我：「咁又如何？你同佢根本係兩個人，你冇可能成為佢。」 林：「我只係想話你知，你鐘意佢既野我都有…」 見佢咁講，我忍唔住望下佢。 唔望尤之可，一望我竟然發現有另一個自己企左係林穎欣後面。 朝早發完惡夢，夜晚又有幻覺？ 「喂，人地都做到呢個地步，真係要咁絕情？ 」 我：「但係我有Cherry啦喎。」 幻：「你自己咁怕失去佢，點解你唔留個後備比自己？ 」 幻：「你同Cherry一齊既時候總係拉到自己咁緊，下下迫自己做一堆唔想做既野，唔覺辛苦咩？」 幻：「Ada佢可以俾你䆁放自己所有既軟弱，自己諗清楚啦傻佬，我就係你，我最了解你。」 幻影就此消失。 林：「我真係唔介意做佢既替身…」 我深呼吸，長嘆左一口氣。 我：「每個人都係獨一無二，模仿他人只係為左認清自己，你咁做係無意思。」 「若然我係你，我會搵出自己比任何人都優勝既地方，用佢黎吸引人。」 應該只有用道理，先可以令我離開呢度。 「今日多謝你，祝你情人節快樂。」 我錫左佢一啖，就轉身離開。 當時我唔知呢下舉動到底係岩定錯，完全係意識驅使。

返到屋企，我後悔萬分。 點解我要錫佢？我係咪顛左？ 太年輕以致於犯下了錯誤嗎？ 但嘴唇既感覺並未因為我後悔而退卻。 我成個人好似矢吹丈咁坐係梳化，不停責怪自己。 我可能做左D無法挽回既事。 日後可能會嚴重影響我同Cherry既關係。 呢個時候幻覺又出現了。 幻：「真不愧係我，咁樣既話就已經落左訂，留好後路。」 我：「收聲，我只會鐘意Cherry。」 幻：「係咩？咁點解你要鍚佢？」 我：「…」 幻：「等我幫你答啦，你口就叫人做番自己，但你個刻根本就當左人係Cherry。」 我：「收聲！你知道D乜？個下我只有咁做先可以離開！」 不知不覺下，我心跳開始加速，呼吸變得雜亂。 幻：「哈，無問題架，盡情釋放你心入面個種佔有慾係Ada身上啦。」 幻：「有需要既話咪同我交換囉，我唔會好似你呢個懦夫咁冇自信。」 「記住，你冇可能成為好似藍洛晨咁既神。」 「想擁有更多，定係失去唯一既依靠，你自己諗。」 呢個時候，一個Whatsapp將我拉回現實，幻覺亦因而散去。 係一段比較長既Whatsapp，由林穎欣sd黎。 「今日真係好多謝你！我真係冇諗過你會肯陪我！今日可以要你陪我幾乎行哂成個旺角真係辛苦哂你！我真係好開心！希望你會鐘意份禮物，你聽日同佢玩得開心D！希望你可以幸福！」 睇完呢個Whatsapp，我更加後悔。 我好似成為左個罪人咁。 對Cherry既不忠，對Ada既不實。 我承認，錫佢個下我的確將佢同Cherry重曡左。 我摸摸個褸袋，拎返個盒禮物出黎，打開一睇。 係一條英文字既頸鏈，sagittarius。 老實講，我幾鐘意。 放好條頸鏈之後，我發現我仲有一個Whatsapp未讀。 「唔好玩火，小心燒到乜都冇。」 係晨哥。

睇完晨哥個Whatsapp我嚇到訓唔著。 佢見到我？ 呢個人簡直就好似無處不在咁，無野可以逃過佢對眼咁。 佢講既野，簡單而有力，提醒左我。 貪字得個貧。 我應該要好好珍惜而家有既野，而唔係追㝷更多。 第二朝，我好早起左身梳洗，望一望出面，屌又落雨。 個天都唔想我過一個好情人節？ 呢個時候美星係佢房行左出黎，應該係岩岩訓醒。 美星：「唷？咁早起身既你？而家出去？」 我：「冇咁早出，早少少起身等個人精神D啫。」 美星：「哦~同阿妹玩得開心D，家姐私人醒你既。」 佢拎左張五百蚊紙放係枱面，之後就入左廁所。 佢對Cherry 仲好過對我呢個細佬。 我收下呢張五百蚊，返入房揀衫。 今日天氣都比較凍，加上又落雨，都係著多件衫好。 就算Cherry凍都可以即刻有䄛比佢嘛。 衫就揀好哂，但好似仲差少少野。 我望一望書枱，上面有尋日條頸鏈。 戴唔戴好？ 我戴左上身，照下塊鏡，嗯，幾好睇，就戴住啦。 約左Cherry佢十二點，而家十一點，早少少出去啦。 一落到樓下，我見到晨哥擔住把遮企左係度。 我：「晨哥，點解你係度？」 「將你頸上既野交俾我。」我摸摸我條頸鏈，再望下晨哥。 毫無疑問佢而家係認真狀態，但點解佢要我條頸鏈？ 我：「呢條頸鏈？你要黎做咩？ 」 晨哥：「唔係我想要，而係你唔可以有戴住佢去見芷睛。」 我：「咁係咩意思？」 晨哥：「我係為你好咋 ，你咁做同掛個炸彈係條頸冇分別啊魯路修。」 我：「唔係好明，講清楚D。」 晨哥：「你戴住另一個女仔送既野去見女朋友，你話有冇問題？」 呀！我竟然注意唔到呢D咁基本既野！！ 但係點解晨哥知我會戴呢條鏈？ 我：「晨哥點解你會知我會戴呢條鏈？」 我一邊講一邊摸住條鏈。 晨哥：「你理得我點知？條鏈交俾我保管啦，你約左芷睛架快手d啦。 」 望一望隻錶，屌原來已經十一點三，真係要快手D。 晨哥講既野都有道理，戴呢條鏈去見Cherry真係唔恰當。 我除低左條鏈，交左比晨哥。 晨哥：「真係想搵D野比條頸既就用佢比你條頸巾啦，我仲約左人，走先啦。」 佢講完就走左去。 都好喎，戴番個條頸巾比Cherry睇。 咦？咪住先！佢點知Cherry有比條頸巾我架？ 佢點解好似真係乜都知？經過少少插曲，我差少少就遲到。 Cherry已經到左，我離遠已經見到佢。 我：「Sorry要你等。」 Cherry：「係囉你要我等真係好衰囉。 」 佢橋起對手係度扮嬲。 我：「係啦係啦係我唔好啦，行啦我地。」 Cherry：「我地要去邊？ 」 我：「不要問，Follow me。 」 我捉住佢隻手，拖佢走。 我先帶左佢去食lunch，食完之後就入左馬鞍山。 我事先查過，馬鞍山有唔少地方都幾靚，尤其係個舊心形石。 我地選擇坐巴士入馬鞍山，車程都幾耐下。 但我覺得情侶一齊坐巴士係一件幾浪漫既事。 係巴士上層，我讓左個窗口位比佢坐，自己坐走廊位。 佢挨住我膊頭，望住窗外既風景。 Cherry：「我都好耐冇去過馬鞍山啦…」 我：「我都好似有五年冇入過去了。」 Cherry：「喂吖你條頸巾吉到我呀，拎開D啦！ 」 我：「你織架喎。 」 Cherry：「我知吖，快D拎開啦我想訓陣啊。 」 我：「YES YOUR Majesty。」 我將頸巾撥向另一邊，等佢可以完全挨落我左邊膊頭。 好快佢就訓着左，直到要落車我先叫醒佢。 我地係個個有旋轉木馬既商場落左車，一落車就已經感受到寒風既威力。 我：「你凍唔凍呀？」 Cherry：「個身唔凍呀，係隻手有少少凍囉，俾我拖你啦~ 」 佢伸左隻手出黎，上面有上次我送既戒指。 我笑左一笑，伸出我隻手作回應。 佢冇呃我，佢隻手真係幾凍下。 我兩個手拖手咁行入個商場，屌咁撚多人既。 佢上到去商場一見到個旋轉木馬對眼就發哂光咁。 佢唔係想要玩啊嘛？ 我：「行啦小姐。」 Cherry：「我想玩！ 」 仆街。 我：「你睇下排隊既全部都係細路黎架 ，乖啦行啦最多下次同你去OP或者迪士尼玩啦。」 Cherry：「你會同我去？ 」 我：「信我，我會帶你去。 」 Cherry：「好，你話架！行啦我地。 」 一句用黎解脫既說話，差少少令我悔恨一生。穿過天橋，我同佢黎到馬鞍山公園。 成個公園都好靚，仲有好多細路係度跑黎跑去。 行行下，我地已經行到海濱長廊。 Cherry：「你帶我黎究竟做咩架？睇海？」 我：「係就係睇海，不過唔係係呢度睇，繼續行啦。」 Cherry：「好悶啫我寧願去玩旋轉木馬~ 」 仲講緊旋轉木馬，頂佢唔順。 行多一陣，我終於帶佢去到今日既真正目的地，心形石。 行到去既時候，已經黃昏，個天一片橙黃色。 原來雨係不知不覺間已經停左，算你啦老天爺。 心形石同埋個海係黃昏下顯得特別靚。 岩岩行到黎就遇上如此美景，完全係Perfect Timing。 我：「個view靚唔靚吖傻婆。」 Cherry：「哇…」 佢望住個海，張大個嘴。 我：「情人節快樂。 」 Cherry：「啊！情人節快樂！ 」 佢好似望得太過入神，被我嚇親。 佢打開佢個袋，係咁摷摷摷，最後拎左兩盒野出黎。 佢先遞其中一盒俾我。 Cherry：「嗱，俾你架！情人節禮物呀！」 我：「咁另一盒唔係我架？」 Cherry：「貪心！拆左呢盒先講啦！」 我：「好好好。」 我拆開一睇，係朱古力曲奇。 今次係我第二次收到Cherry整既曲奇。 今次同上次有D唔同，曲奇上面有我個花名「lulu」。 我：「哇…」 今次輪到我望到入哂神。 Cherry：「快D食啦，今次我連茶都準備埋啦！」 我：「茶？ 」 佢又係個袋度拎左支伊藤園茶出黎。 上次我隨口話食曲奇要搵茶送，估唔到佢當真。 討厭，我又被感動了。 我同佢搵左個石級坐低，再擰開支茶叫佢飲，自己就食曲奇。 Cherry：「吓我買比你飲架喎。」 我：「飲啦，行左咁耐你都應該口渴。」 佢望左支茶一眼，再望一望我，就開始大啖大啖咁飲。 到佢再比番支茶我既時候，支茶已經冇左四分一。 我隨便飲左一啖，順手沖走口入面D曲奇碎。 Cherry：「哦！」 仆街突然大叫搞到我差D噴茶。 Cherry：「你飲左我口水尾，你要聽哂我話。 」 呀，我就係等佢呢句。 我：「不嬲都聽哂你話架啦。」 講完我就一啖錫左落去。日落之後我就同佢去離開馬鞍山，出沙田搵野食。 因為我知馬鞍山作為一個劣食天堂是十分有名的。 去年到沙田新城市，人山人海，我仲俾D喼撞左幾下。 D人大至上可以分成兩類，大陸人同情侶。 我：「呀呀呀，咁多人真係麻煩！ 」 話口未完我又俾人撞到。 Cherry：「係咁架啦，新城市不嬲都係咁，更何況今日。」 好辛苦先迫到去另一邊，pepper lunch門口。 更令人叫苦連天既係要等位。 我超憎等位。 等位種心情令人好矛盾，明明仲有十個八個就到我，但我偏偏唔想再等落去。 等位既時間應該同睇《龍珠》悟空變超級撒亞人3鳩叫既時間差唔多。 係我都就快變到超三個陣，Cherry行左入去。 原來終於有位了，仲諗住變個超三比佢睇下添。 食野既細節就唔多講了，我只想講一句， 佢食野真係好快，仲好似永遠都唔識飽咁。 食完之後，我地又繼續行街。 Cherry：「哇哇好飽好好食。 」 我：「我唔覺得你飽囉… 」 Cherry：「咁食多少少我都ok既。 」 話左架啦。 行行下，我地去左沙田大會堂。個天又開始落起毛毛細雨。 我望住大會堂，突然諗起「結婚」呢兩個字。 我：「喂..」 Cherry：「呢個俾你。」 佢打斷左我講野。 佢遞左個盒比我，係今日未比我個盒。 我：「我可以拆？ 」 Cherry：「當然，我都想你拆。」 我即場拆開個盒，入面係一條頸鏈，仲穿住隻戒指。 居然會係頸鏈… 唔通晨哥咁䣠估計到？ 唔會既，我諗太多了。 我：「點解會係頸鏈，仲穿住隻戒指既？」 Cherry：「上次你送戒指俾我嘛，我咪送番隻戒指比你囉~唔鐘意？」 我：「唔係，我好鐘意，多謝哂。」 我即刻解開頸巾，換上頸鏈。 Cherry：「鐘意就好，我都差唔多要返去啦，學校見啦。」 講定唔講好？ 唔講我怕後悔。 我深呼吸，衝上去從後攬住佢。 Cherry：「做乜啊傻佬？ 」 我：「永遠同我係埋一齊好冇？」 佢冇即刻答我，但我feel到佢個身震左一下。 Dead air維持左兩分鐘左右，由佢用力推開我雙手打破沉默。 「抱歉，我唔想呃你，我而家真係唔可以應承你。」 唔？咩話？ 佢講完就一支箭走左去。 我無追上去，因為我根本搞唔清楚而家發生咩事。 我只係望住佢既背影遠去，就好似個夢咁。 我自以為已經開始了解佢，以為佢願意永遠同我係埋一齊，但原來我只係自作聰明。 突然覺得佢好陌生，好似回到第一次見佢個時咁。 雨開始愈落愈大。 果然，老天爺很討厭我嗎？

一句心底話，卻換黎令人悲痛絶望既答案。 全日都好完美，居然會衰收尾。 會唔會係我做錯D乜，搞到佢唔肯應承我？ 唔係吖，如果我做錯野既話佢應該會即場罵左我啦。 媽，我好混亂呀！ 我收埋自己係房，唔想見任何人。 我甚至衫都冇換，縮埋一舊係床既一角。 我好似突然完全失去生存動力。 點解佢要拒絕我？ 係我不停為呢個問題搵答案既時候，有人打開左我房門。 又係美星。 本來我已經習慣佢唔敲門就入黎，但呢一刻我真係好想罵人。 我：「你可唔可以搵次敲門先！？」 美星：「作死你呀，發我脾氣？阿妹話哂我知啦，出黎傾兩句啦。」 Cherry有搵過美星？ 我：「開黎見我！」 首先佢就將尋日發生既事一一講番比我知，同我既記憶亦無出入。 我：「岩啊，有乜問題？點解佢唔肯應承我？」 美星：「不如你話我知你而家幾多歲？」 我：「17歲囉咩呀。」 美星：「咁啊妹呢？」 我：「都係17囉。」 美星：「唔通你要一個17歲既女仔咁快應承你一世人只同你一齊？」 我：「但係果個moment當氹下我開心應承我都得掛？」 佢一巴車左落我左邊臉。 美星：「你只顧自己開心，有冇諗下人地？」 我當堂嚇一跳。 美星：「永遠呢個字，唔係一D可以咁簡單就應承既野。」 所以而家我要乖乖地坐係度聽佢說教？ 我：「咁唔通佢真係咁唔想同我一齊？」 我又食左一掌，成個臉撞左落張枱度。 美星：「點解我細佬咁撚on9？人地唔想同你一齊就唔會so你個毒撚啦。」 我冇抬番起頭，繼續望住張枱。 美星：「我知道佢係好想同你一齊架，放心啦傻仔。」 佢開始係咁摸我個頭。 我：「咁點解佢…」 美星：「咁可能人地對永遠呢個字有種恐懼呢？俾多少少信心自己同人地啦。」 我無理佢。 美星：「你身上既頸鍊，仲有個條頸巾係點黎，你應該好清楚。」 美星：「你自己好好諗下啦，你想得到你想要既答案應該要點做。」 我係知道架，Cherry對我係點，我自己係最清楚架。 但係我心入面始終有條刺。 係因為對象係我，所以令佢無辦法咁簡單應承我？ 我仍然未夠資格嗎？ 我不恨Cherry，我只恨我自己的弱小。

情人節過後幾日就開始要返學。 出門口前，我望住Cherry送比我條頸鍊。 戴唔戴好？ 最後，我選擇戴住佢，反正收係校服入面都冇人見到。 咁做亦係為左提醒自己要繼續進步，令Cherry可以向我付托終身。 屌，中二病又發作。 Cherry如常咁係我屋企樓下等我，同我一齊返學。 係返學既途中佢不斷聊我講野，但我都只係冷淡咁回應。 可能咁係我小學雞式既報復掛？ 因為我打從心底裏愛佢，唔想罵佢，咁樣已經係我最大程度既發洩。 返到課室，我受到師父佢地鋪天蓋地式既轟炸。 師父：「講！情人節你去左邊？」 肥豬：「點解唔參加我地去死去死團？」 我：「我去左陪Cherry囉咩呀。 」 師父：「偽毒可恥！ 」 肥豬：「AGREE。 」 我：「Me雖然有拖拍，但仲係真毒。 」 Jason：「喂，我幫你報埋啦。」 我：「噢，Thanks。 」 同呢班契弟傾下計，令我暫時忘記煩惱。 果然，朋友係非常重要。 傾傾下，其他人都差唔多返哂黎，鐘都打埋。 班房都好似坐滿人，但硬係好似差左個人咁。 若睛：「咦，lulu，你有冇見過晨哥？」 係喎，晨哥呢？ 一個存在感咁強既人唔係度我竟然都發現唔到？成個上晝晨哥都冇出現過。 無左晨哥，成班硬係差左D野。 到臨放Lunch既英文堂個陣，甚至連其他班既人都發現佢唔係度。 得仔：「喂魯路修，晨哥呢？」 我：「唔知佢wor，成朝都冇蒲頭。」 D女就係度叫哂春咁話點解晨哥唔係度。 靚仔總係咁引人注目，公平咩？ 我拓住個頭，望住走廊發呆。 唉，如果我可以好似晨哥咁Cherry當時會唔會就應承我呢。 「做乜啊你？」 Cherry一句野拉左我返課堂。 我：「噢，無，諗緊一陣食咩啫，去個廁所先。」 我舉手示意要出去，Miss都無阻我。 出左班房，我故意放慢腳步行，趁機會望下學校外面諗下野。 天氣都仲有少少涼意，隔住件冷衫都feel到小小涼。 涼意正好配上我而家複雜既心情。 佢而家明眀就係我身邊，但我卻感覺佢離我好遠。 佢好似會隨時離開我咁，所以佢先唔肯應承我。 「唷，魯路修。」 晨哥突然出現係我面前。 我：「喂你成朝唔見人去左邊度威？」 晨哥：「哦，學生會有D野拜託我，所以我出左去一陣。喂，呢樣俾番你先，我去廁所。」 佢係褲袋拎左條鍊出黎比我，係之前佢拎走個條。 係喎，我仲有佢… 心中的魔鬼正在萌芽。

同晨哥交完水費就一齊返班房。 我：「Miss，I got this guy from outside。」 我指指身後既晨哥，大家見到佢隨即靜哂。 Miss：「OK, Get back to your sit right now。」 晨哥：「OK。」 晨哥大搖大擺咁行返自己位，完全旁若無人。 大家之後就繼續上堂。 Cherry：「我今日唔同你食啦，楚珊想同我食。」 我：「無問題吖，我同師父佢地食。」 Cherry：「嗯。」 晨哥：「喂，魯路修同我食吖，好似好耐無同你地食lunch。」 我：「一齊囉，不過我諗都係食芝士麵多。」 晨哥：「正！」 就係咁，晨哥跟左我地四個毒撚去公園食芝士麵。 晨哥：「嘩，正！好耐冇食過！」 我同師父佢地一臉無奈咁望住佢，芝士麵真係咩正咩？ Jason：「喂，晨哥你今朝去左邊？」 哦？係喎，我今朝都無問落去。 晨哥：「哦，我去左A學校幫學生會傾野囉。」 我：「傾咩？」 晨哥：「咪又係D聯校Event，今次好似係聯校sing con，仲有個未傾。」 肥豬：「嘩咁咪可以睇到好多女？」 Jason：「有得你睇，冇得你食有撚用咩傻仔。」 晨哥：「哈，唔好咁衰啦Jason，可以人地都有扒睇中肥豬呢。」 我：「我唔認為你呢句野係俾緊希望佢囉晨哥。」 肥豬：「Agree，我寧願打飛機。」 師父：「我寧願自慰，也不屌牛肺~Yeah~」 嘻嘻哈哈咁又過左大半個lunch time。 食完野，抹下手準備拎野飲個陣，晨哥過左黎搵我。 晨哥：「喂，魯路修幫我諗下下星期班接名單。」 無錯，其實下星期就係陸運會。 我：「十四，阿偉囉，女我諗阿欣同樂兒都ok快。」 晨哥：「阿欣隻腳傷左，可以既話我唔想佢跑。」 佢咁都留意到人地隻腳傷左。 我：「咁我諗你搵Anna會好D，雖然佢唔鐘意幫手，但我估你有辦法。」 晨哥：「我信你睇人既眼光，我一陣去搵佢。」 放學前五分鐘，晨哥遞左張班接form比我，叫我簽完名交落去。 我望望張form，正選係十四，阿偉，樂兒同Anna。 佢真係搞得掂，我已經唔想知佢係點做到，去到最後答案都只會係「因為佢係藍洛晨。」 而後備有晨哥，明慧，阿欣同埋Jason。 我：「做乜有Jason份既？」 晨哥：「哦，條友Form2 100米拎過第二我咪叫佢做後備，無野既純粹湊人數啫。」 係先好，我硬係覺得晨哥佢最後會自己上。 點解咁講？因為佢係藍洛晨囉。

一星期話都冇咁快就過左去，今日已經係陸運會。 之前都提過Jason幫我走後門報左工作人員，所以我今日唔洗on99咁坐係看台。 至於Cherry，佢都係工作人員，不過係司令台，同我距離都幾遠。 呢一星期我同佢既交流都慢慢多返，畢竟我知道問題出自我身上。 一大朝早就要去到運動場，感受太陽伯伯既溫暖擁抱。 我唔係最早到個批，去到果時已經有一堆人係跑道上聚集。 師父一行人亦到左，係跑道上唔知做緊乜。 我行埋佢，見到師父同肥豬係度「打交」。 不過係slow motion，慢到連盲既都避到。 我：「你班友係度搞乜。」 師父：「今天的我…沒有極限！！ 」 肥豬：「你會被我打敗！就係今日，係呢度！ 」 Jason：「停啦好嗎，好on9。 」 原來係玩緊情景劇。 我：「你班友今日報左咩玩？」 Jason：「師父留係看台玩啦啦隊，肥豬就同我地一齊做工作人員。」 師父：「啦啦隊不能沒有我。 」 我：「荒謬，把自己看得那麼高。」 講完之後佢地又繼續佢地既情景劇，我同Jason就係一邊睇。 玩到咁上下，看台突然傳黎大聲公既警報聲，全場都靜左。 我：「我真係唔鐘意佢咁樣吸引人注意力。 」 肥豬，Jason，師父：「Agree。 」 開咪既人係訓導主任，全校最鐘意出風頭既人。 佢開咪叫學生跟番班排好隊，本來冇乜野，但佢個種態度真係令人想發火，係度呼呼喝喝。 佢根本當學生係狗，好彩我冇比佢教。 搞左一輪，工作人員都開始埋位，我同Jason佢地都去到草地standby。 草地距離主看台都有一段距離，基本上我地係睇唔到果邊發生咩事。 但藉著運動場上佈滿四周既喇叭，我地仍可以透過聲音知道大約做緊乜。 而家係校長9up既時間，即係廁所時間。 校長：「好高興今日上帝俾左一個清涼而且光猛既天氣我地舉行陸運會，希望各位運動員可以盡全力公平公正咁比賽，我好期待各位有佳績，我宣布陸運會正式開始！」 屌你咩，望下個天先講啦傻鳩，咁撚多雲，天文台仲話會有雨呀on9。 嘛，唔理啦，都係開始工作啦。

校長9up完之後成個運動場都開始忙起黎。 由草地呢邊望過去主看台簡直就好似觀賞緊動物大遷徙咁。 過左幾分鐘，有兩個miss行左過黎。 Miss A：「工作人員都到齊啦嘛？」 屌，自己數啦ON9。 Miss B：「我估你地都知自己要做乜架啦？之前開會都講左，我而家要三個人去司令台幫我拎野先。」 要去司令台？咁咪可以見到Cherry？我去啊。 我望望周圍都冇人舉手，我就即刻舉手。 我：「Miss等我去啦。 」 Miss A：「一個人搬唔掂架，你揀多兩個人陪你去啦。 」 雖然在場既工作人員我都識，但要揀既當然係佢兩個啦。 我：「行啦，Jason，肥豬。」 肥豬：「吓，我唔想行喎。 」 Jason：「唉，咪當去睇下女囉，女子甲組100米召集緊呀。」 肥豬：「係咩？咁我去吖我去吖，我想睇Form6班師姐！ 」 我：「屌你細聲D啦，俾個咪你好冇。」 我地三個人穿過草地，返去主看台。 司令台附近好多人係度來回，好似好忙咁。 至於司令台本身就有幾個女仔坐係度，其中一個係Cherry。 我走埋去拍佢膊頭，叫佢搵物資比我。 我：「Halo，鐵餅鏢槍D物資係邊呀？ 」 Cherry：「噢，lulu係你黎拎啊？跟我黎啦，我地放左落手推車。」 我：「早知放左落手推車就唔洗三個人黎拎啦。」 Cherry：「傻佬，邊個話比架車你？」 我：「吓？唔比架？」 Cherry：「梗係唔比啦，嗱呢三箱就係啦，拎走啦。」 我：「YES YOUR MAJESTIY。」 我，肥豬，Jason一人一箱咁準備返去，點知我又俾Cherry叫住。 Cherry：「喂，拎埋呢D走啦。」 佢拎左4包野比我。 我：「咩黎架？」 Cherry：「雨䄛黎架，一陣可能會落雨，你袋住佢啦，唔好話比人知係我比你，我呢邊都唔係好夠。」 真有我心。 如此體貼的女友可以不愛嗎？ 我收左雨䄛就加快腳步追番Jason佢地。 返到草地，兩個Miss一臉錯愕咁望住我地。 Miss A：「咁多野你地仲乜唔用手推車？ 」 屌，又被佢玩。 真係令人又愛又恨。

鐵餅既比賽，係男子100米比賽完左之後就開始。 首先係丙組開始預賽先，所以草地上聚集左一堆小屁孩。 我望住呢堆屁孩，不禁感慨萬分，原來我已經Form5。 明明Form1陸運會好似只係尋日既事。 「喂，仲企係度做乜啊，過黎幫手啦魯路修。」 一把聲將我由回憶拉返去現實，係Jason。 我望過去佢度，佢Form1個樣突然出現係佢旁邊。 這傢伙，是不是長高了？ 無可否認，Jason係我最好既兄弟之一，同佢已經識左五年。 佢份人雖然把口衰D，但必要時好幫得手，仲會主動關心人。 五年黎識過都叫識過唔少人，但真正想做朋友既，得好少。 唔係話其他人唔適合做朋友，而係我感覺到若然要同佢地做朋友要好好保護自己。 若然做朋友要有所保留，咁不如唔好做。 當然，呢D人想搵我玩我無任歡迎，但要交心既就免了。 所以我好似有好多朋友咁，但我真正承認既「朋友」只有好少。 不過凡親係我「朋友」既人，我都會對佢地好好，為佢地分擔煩惱。 可惜，再過一年就要各散東西。 只希望我地之間既牽絆永不消失。 「得啦，我而家去幫班屁孩點名。」 我拍拍雙手，走向屁孩們。 時間總不能永遠停滯不前，人亦只能好好珍惜當下。點完名之後，我將記錄成績既工作交左比其他人，自己走左去賽道旁邊睇比賽。 而家上演既係女子丙組100米，一班師妹都係度奮力奔馳。 啊，青春真好。 年輕人們都在燃燒他們的生命，為了不留下任何遺憾。 但去到一個位既時候再回頭，就會發現其實總會留低唔少遺憾。 嘛，畢竟人係睇唔到未來，根本無法掌控一切。 我對住主看台深深嘆左一口氣，卻發現有人一直望住我，係晨哥。 佢快速穿過賽道，走黎我旁邊。 晨哥：「係度搞乜，你唔係要做工作人員咩。」 我：「無，慨嘆青春一去不復返啫，望住d師弟師妹發現原來自己都留低左唔少遺憾。」 晨哥：「遺憾？例如呢？」 我：「Form2個年Jason拎到100米銀牌無好好同佢賀一賀lor，師父Form3俾人屈個陣冇第一時間出黎幫佢lor，同埋冇一早叫肥豬去馬追Ada lor。」 晨哥：「咁你自己呢？」 我：「吓？」 我一時之間答唔到。 晨哥：「你既遺憾全部都係冇為朋友做既野，咁你自己呢？」 老實講，我真係諗唔到。 晨哥：「你作為一個朋友無疑係完美既，處處為人着想為人擔心，我都好高興有你呢個朋友。」 好似都係第一次有人話好開心有我呢個朋友。 晨哥：「但作為你既朋友，我好擔心你，你將自己排得太後，好易受傷。」 我：「就算我睇到未來知道自己會因為咁受傷，我應該都會咁做，因為朋友可以有一世。」 晨哥：「岩呀魯路修，就算人睇到自己既未來都會犯番相同既錯，因為佢地始終只係人。」 佢又up乜，係咪話我為朋友係錯。 晨哥：「不過你應該唔會有太大遺憾啦，畢竟你選擇左芷睛。」 突然轉topic既喂。 我：「其實係佢揀左我先。」 晨哥：「但係而家呢一切其實都係取決於你既決定，唔係佢單方面可以做到。」 好似好有道理。 我：「可惜佢好似唔係好願意永遠同我係埋一齊咁。」 我唔小心透露左心聲添。 晨哥：「哈，點會呢？只係理智驅使啫，用上你所有既愛同誠意，應該可以打動到佢既。」 而家回想起上年除夕倒數，我都有問過相同既問題，當時佢用點頭做答案。 情人節果次可能只係感動唔夠，理智蓋過感情掛？ 我望望司令台，發現Cherry都係度望住我，仲對我揮手同笑。 大概，可以再次打動佢掛？ 晨哥：「屌，講咁耐差少少唔記得，不如今日上你度打邊爐？」 這是什麼展開？

「上我度打邊爐？我要問下我家姐先喎。」 晨哥：「咁你lunch time後覆我啦，我而家去跳遠個邊。」 佢講完就走左去，我又on99咁返去鐵餅個邊，原來已經去到男甲預賽。 肥豬：「快D過黎幫手啦企係度望。」 我：「嘩，乜甲組咁多人報鐵餅架咩。」 Jason：「夠hea呀嘛。」 我又開始投入工作。 成個上晝都留左係草地睇班契弟9掟，又幾過癮。 之後就到lunch time，工作人員可以走先，爽。 正當我地三個行出運動場，準備去搵野食之際，晨哥又唔知係邊度彈出黎。 晨哥：「喂食乜好呀手足。」 我：「喂點解你咁快出到黎。」 晨哥：「我去左工作人員個邊坐囉，點呀食乜啊。」Jason：「吉野家囉，有學生餐。」 肥豬：「好主意，帶路啦魯路修。」 我地就係咁去左最近既吉野家，霸左張6人枱。 師父同Aaron過多五分鐘都會合左我地，六條友係吉野家大吵大鬧。 師父：「今年啦啦隊冠軍一定又係我地個社，有我唔會輸。」 我：「得啦得啦知你勁啦，今朝男甲鐵餅真係勁好笑，勁多人foul。」 Aaron：「屌你啦，我掟完唔小心行左出去就被人foul左。」 Jason：「咁係你on9，唔怪得人喎。」 晨哥：「喂魯路修你打左電話未呀。」 我：「係喎冇左回事添，而家打。」 Jason：「問乜？」 晨哥：「冇，我諗住今晚上魯路修屋企打邊爐兼開party啫，有冇人有興趣？」 Aaron：「圍爐取䁔我岩喎，預我！」 我：「等我打埋個電話先啦。」 我拎出電話，打俾美星。 我：「喂，起左身未。」 美星：「未起身點聽你電話呀，用下腦啦細佬，咩事呀？」 我：「我班朋友話今晚想上黎打邊爐喎，得唔得？」 呢個時候我發現佢地五個全部望住我，等我答案。 美星：「得既…」 搞掂，我向佢地舉起隻手指公。 「如果請埋我食咪俾你地黎囉。」 屌…又想痴飲痴食。 我向晨哥佢地講番之後，佢地都話ok，話反正冇見過我家姐。 希望佢地見完唔會後悔啦。 Lunch之後我地又開始工作，而家係女甲鐵餅，大部分人我都識。 個個都叫我地計距離計鬆手D，屌，同你有親咩八婆。 下晝我認為重頭戲都係班接，你班港女快快手掟完俾我去睇啦唔該。 睇佢地掟左一輪之後，我都開始有少少悶，但肥豬好似仲睇得冿冿有味。 我行埋一邊禁電話，第一時間就想搵Cherry。 不如叫佢今晚上黎一齊食？ 都係問下Jason先，帶女朋友去聚會好似唔係咁好。 正當我轉身準備去搵Jason個陣，發現電話mon上有水。 我抬頭望天，原來開始落雨。 個天明剃鳩校長眼眉。 一場雨令運動場陷入一片混亂。 唔少人都即時跑去有蓋既地方，工友都開始搬出一個又一個帳篷出黎。 起初徑賽項目都冇受影響，但雨越來越大，開始有人仆街，學校只好暫停。 我呢邊因為都只係差少少就完成鐵餅項目，所以老師們決定繼續。 Miss A：「大家快少少啦~搞掂一齊返看台~」 Miss B：「後生細仔淋下雨無事既。」 屌，你兩個企係個帳篷入面梗係咁講啦，難為我地咋。 我插住個袋準備頂硬上之際，發現衫袋有野。 係喎，我有Cherry俾我既雨䄛。 我拆開其中一包雨䄛，即刻著上身，再笠返頂安全帽跑出草地。 肥豬：「喂點解你有雨䄛既。」 我：「咪問啦，著左佢啦。」 我將兩包雨䄛掟俾Jason同肥豬，佢地都即刻著住。 最後既果一包，我收埋左。 有唔少人見我有雨䄛都走黎問我仲有冇，我都話冇。 又唔係friend，點解要比你。 過多一陣，鐵餅比賽終於都搞掂，我地終於可以返看台。 兩個Miss叫我地就咁留低D野係草地，直接返看台先。 我地當然恭敬不如從命，開始小心翼翼咁跑返看台，唯獨肥豬企左係度。 我：「喂你搞乜呀，快D行啦。」 肥豬：「lulu你仲有冇多一件雨褸。」 我望望肥豬望既方向，原來係林穎欣。 佢同幾個人企左係遠離主看台既一個帳篷，走唔到。 我考慮左一秒，拎左最後一包雨䄛比肥豬。 我：「你去拎比佢啦，看台等。」 肥豬：「唔該你，一陣見。」 佢收左雨褸就開始跑去果邊。 原來佢，仲未完全放低。 我同Jason先返看台，順手問埋佢叫唔叫Cherry好，佢話ok無所謂。 所以我一返看台就開始搵Cherry，問佢今晚一唔一齊打邊爐。 佢一聽到有野食就瘋狂點頭。 我好期待今晚既party。

雨並冇減弱既跡象，反而仲愈落愈大。 我地就on99咁坐係看台等，好彩晨哥有啤牌，我地先冇咁悶。 Jason：「我諗今日都應該要腰斬了，賽道已經唔適合跑。」 晨哥：「應該就快宣佈架啦，唉唔玩了收野啦。」 我：「腰斬既話仲上唔上我度？」 晨哥：「梗係上啦屌！你屋企又唔係露天有乜關係。」 我：「問下啫，唔洗咁激動既，今晚有邊個？」 晨哥：「我地六個啦，若睛啦，明慧啦，十四啦，仲有阿欣囉。」 我：「嘩，咁計埋Cherry同我家姐咪成十二個人？」 晨哥：「party就係要多人先好玩架嘛傻。」 算啦，一次半次由佢啦。 不出晨哥所料，四點半學校宣佈今日到此為止，未舉行既比賽下星期決賽日繼續。 我地一行十個人係運動場門口集合，唯獨Cherry企埋一邊唔過黎。 我：「做乜呀你？」 Cherry：「我黎好似唔係咁好…全部都係你果班…」 我：「佢地都唔介意，黎啦有野食喎。」 Cherry好似仲猶豫緊咁。 晨哥：「仲諗咩啊芷睛，一齊玩啦！~」 再加上其他女仔既遊說，Cherry終於唔扭計，肯黎了。 十一個人，一齊去買料既話都幾麻煩，所以我諗住叫堆女仔上去先，免得佢地阻住。 但係用咩理由好？ 係喎，阿欣隻腳傷左，就用呢個理由啦。 我：「喂晨哥，阿欣隻腳傷左唔好俾佢行街市啦，不如叫佢地上我度先？」 晨哥：「魯路修你真細心，就咁做啦。」 計劃通。 我急急腳走去同Cherry講，叫佢帶其他女仔上去先，順手叫美星執好間屋先。 講完我就join番晨哥佢地，發現佢地用好奇怪既目光望住我。 我：「咩事？」 Jason：「你唔帶佢地上去既？佢地有人知你住邊咩？」 Shit，一時大意了，唔記得Jason佢地唔知Cherry上過我屋企添。我：「無，我岩岩叫左我家姐係屋企樓下接佢地啦。」 虧我可以臉不改容咁講大話。 其他人聽完「哦」左一聲就算，唯獨晨哥係後面偷笑。 屌。 我地幾個男仔係街市好快咁掃左好多野，有肉有丸又有海鮮。 晨哥：「想食乜就買！錢我有！最緊要開心！」 最鐘意呢D咁豪爽既朋友。 七個男仔拎住一袋二袋行出街市，浩浩蕩蕩咁向我屋企進發。 係屋企樓下等LIFT個陣，佢地開始講起美星。 肥豬：「唔知lulu家姐正唔正呢？」 Jason：「正都唔關你事啦毒撚。」 師父：「笑什麼畜生，你也是毒撚。」 我：「我只講一句，我家姐正過師父家姐。」 成班人聽到都「wow~」。 師父：「好難正唔過喎，我家姐咁醜。」 晨哥：「唔係吖，Kenny你家姐都幾靚吖~」 圍繞「家姐」既話題去到我屋企門口都未結束。 正當我想拎鎖匙出黎，我聽到屋入面好嘈。 我行近鐵閘拉一拉，發現根本冇鎖。 我好似D美軍咁用手勢示意其他人跟係我背後，準備入屋。 我輕輕推開木門，偷偷視察入面究竟咩情況。 結果係咩都睇唔到，只係得震耳欲聾既笑聲。 晨哥：「屌，你屋企黎架嘛，鬼鬼祟祟做乜，入去啦。」 晨哥一手推開道門。 入面既情況完全超出我所料。 一班女人係度打機，仲打到七情上面，幾乎揸碎我既PS3手制。 「呢班…男人黎架？」 我地七個男仔異口同聲咁講。我：「喂，細聲少少啦，出面都聽到你地D笑聲啦。 」 美星：「唷返黎啦lulu？我有好好招呼你D朋友架~ 」 嘩，屌你咩家姐，知有人上黎就執到正一正，白tee加黑色長裙。 我：「哦，我都見到，喂，呢個我家姐，美星。」 美星：「Halo大家好~ 」 屌，咩語氣，扮哂溫柔咁，邪惡的傢伙。 全男：「家姐你好！ 」 唔，唔知有幾多個已經俾佢收左做兵呢？ Cherry同若睛冇打機，坐埋左係一邊，見到我地拎住一袋二袋即刻黎幫手。 其餘果兩個，仍然忘我咁打緊「火影」。 我，十四，Cherry仲有若睛係廚房洗野，準備打邊爐D野，其他人就打機。 Cherry：「哇，好多野食咁喎。 」 我：「係吖，食三日都得。 」， 十四：「妖，我地咁多人，三個鐘就食哂啦，你地出去啦，呢度我搞掂。 」 十四開始洗手，睇黎佢好想趁呢個機會大展身手。 但係今日打邊爐咋喎。  就係咁，我地三個被十四趕左出廚房，只好坐係廳度睇佢地打火影。 喂，唔係嘛？阿欣打機打贏左師父？ 師父：「WHAT THE FUCK？ 」 阿欣：「廢左少少喎同學。」 師父輸左比個女仔令我地男子組大受打撃，大家都挑戰阿欣，試圖幫師父報仇。 師父：「幫我報牛啊徒弟們。 」 阿欣：「呵，無任歡迎，喂魯路修呢隻game叫咩名，幾好玩。」 師父竟然輸比一個連火影都唔識既女仔… 之後我地逐個逐個挑佢機，但冇人成功，個個都慘敗。 晨哥係我地剩低唯一既希望。 肥豬：「你係人類唯一既希望呀晨哥，上啦！ 」 晨哥：「比你見識下「黃色閃光」既實力啦阿欣。」 阿欣：「少廢話，黎啦阿晨。」 就係咁，電視準備上演四代火影對宇智波班既大戰。

晨哥突然一臉嚴肅，好明顯入左認真mode。 估唔到晨哥連打機都要入認真mode。 雖然晨哥已經係認真mode，但就咁睇晨哥都冇優勢，可能角色問題。 不過呢鋪機再唔係阿欣單方面禁住黎打，可以話係勢均力敵。 雙方都去到紅血，中一下技就會死既狀態。 阿欣用班既豪火滅卻直車去晨哥度，但晨哥用瞬身避開左再用破防技。 阿欣得番一滴血，食多一下普攻實死。 如無意外既話，係晨哥贏了。 但係晨哥毫無防備用dash衝上去，結果食左阿欣招火遁，輸返轉頭。 男仔們都靜左一下，得晨哥係度傻笑。 晨哥：「哈哈…輸左添… 」 晨哥既不敗神話居然係我屋企終結，雖然只係係打機上。 我同Jason對望左一下，大家都鬆一鬆膊。 晨哥應該有心輸。 阿欣：「呼，係好野既阿晨，我都差少少輸。」 晨哥：「下次實贏你，我唔會輸比同一個人TWICE。 」 晨哥講完就放低手掣，去左廁所。 走個陣見到佢係度笑，唔知因為係玩得開心定係因為其他野。 之後除左晨哥之外，其他人都再次挑戰阿欣，但都無功而還。 係大家搏老命嘗試報仇之際，十四拎住煲湯底行出黎，佢成副眼鏡都係霧氣。 十四：「喂，食得啦，入黎拎野啦。」 一聽到有野食，大家都拋低手上既野，衝入廚房拎野。 好快就擺到成枱都係野食，水一滾，大家就瘋狂投入野食，好似餓左十年咁。 Cherry都不甘示弱，全程冇停過手同口，係咁食野。 我食左兩三碗烏冬同唔少肥牛之後已經飽飽地，坐左係度飲汽水，得閒食下芝士腸咁。 我係旁邊睇Cherry食野，佢好似冇想停既意慾，完全著左魔咁。 哈，睇佢食野真係好開心。 超出十四所料，咁多野食只係用左兩個鐘頭左右已經食哂。 美星：「嘩，好飽好飽，多謝哂各位。」 Cherry：「唔，我都飽了。 」 阿欣：「喂，我一隻蝦都冇食過喎！冇哂既！？ 」 若睛，明慧：「有冇人想食糖水 」 呢句野一出，所有女仔雙眼都好似識發光咁。 果然，有糖水食既女仔都是怪物嗎？一話要去食糖水，班女仔就係咁話快D執野，快D出發。 冇錯，係得個講字，結果由我地男仔執碗，佢地只係係旁邊傾計。 執完碗洗好手之後，大家都準備好出發。 我見美星都著鞋，唔通佢都要去？ 我：「喂你又去？ 」 美星：「做咩啊？大家唔歡迎我？ 」 全：「歡迎！ 」 吖屌。 一行十二人就咁出發，等lift都有排等。 Lift一開門就見到入面好多人，只可以入多一個人。 美星：「lulu你去攞位先，我帶佢地去。」 我都未俾得切反應就比佢推左入lift。 部lift迫到幾乎抖唔到氣，仲有陣臭狐味。 一出lift我都費事再等，即刻拔足狂奔去糖水鋪。我去左一間相熟既糖水鋪，同老闆講俾12位我。 佢聽到都嚇親，但都叫我等陣，話會留檯比我。 我望一望鋪頭入面有一張六人空檯，仲有一檯客好似就快走，應該好快有檯。 我於是係企係鋪頭出面，用WTS話比美星知我去左邊間，叫佢地過黎。 廢青死毒撚等位有乜做？梗係玩電話啦。 玩緊《PUZZLE & DRAGONS》等佢地黎個陣，我見到有三個MK妹行緊埋黎。 呀屌，掛住睇女分左心，光埃轉唔到五色，死左。 我見果三個MK妹行左入去糖水鋪就不自覺咁「哼」左一聲。 冇位俾你三個架啦，去7仔或者M記買雪糕食算啦八婆。 如我所料，我見老闆同佢地講左幾句之後佢地就出番黎。 但佢地冇走，反而走過黎我呢邊。 喂，我等位咋，唔好搞鳩我呀。 MK妹A：「喂靚仔，老闆話你拎左12位喎。 」 我：「係啊，咁又點。」 我故作鎮定，其實好淆底。 MK妹A：「咁另外果11個人呢？ 」 我：「未到，我黎攞位先。」 MK妹B：「咁不如唔好等佢地啦，同我地三個靚女食算啦。 」 靚女？你地？ 雖然你地個樣唔差，但始終有陣MK味，仲有陣煙味。 更何況，我有個比你地靚百倍既家姐同女朋友，你地根本唔入流。 MK妹C：「點啫靚仔？快D入去啦我凍呀~ 」 梗係凍啦on9，3月夜晚只係著背心熱褲。 嗱嗱嗱，講還講唔好掂我呀，呢度冇位咪去食過第間囉，唔好搞我啊大佬。 我開始退後，留個安全距離比自己。係我最無助最驚之際，有一把聲係我背後彈出黎。 「唔好意思吖~呢個人係我架。」 呢把聲！係Cherry！終於黎啦咩？ 呢句野加上佢把聲簡直就係救贖。 我擰轉頭望，佢地11個人係哂度，好似D援軍企係山頭上望住主角咁。 仆街我差D喊左出黎。 果三個MK妹見到我地咁大班人就走左，我終於鬆一口氣。 晨哥：「乜走得咁快，我仲想問佢地拎電話添，魯路修你有冇拎到？」 Cherry即刻啤住我。 阿欣：「檢點D啦阿晨，有女仔係度架。」 我：「哈哈..咪玩啦晨哥，我呢D死毒撚…」 Cherry：「又講粗口？」 我：「Sorry Mom！」 老闆：「12位入黎啦。」 原來有位了，十二個人就咁入哂糖水鋪。我地分開左兩張檯坐，男一張，女一張咁，中間隔左一檯客。 晨哥：「大家隨便叫，我請。」 肥豬：「多謝晨哥！我要食芭菲！ 」 師父：「me要食香蕉船。」 阿欣：「而家我冇錢咩要你請。 」 阿欣係唯一－個夠膽同晨哥撐到行既女仔，但晨哥又好似無乜野咁。 因為晨哥唔會罵女仔，佢話呢D係紳士風度。 糖水未黎到之前，我地就係度吹水，分開男女咁吹。 Jason一黎就講返晨哥頭先鋪機。 Jason：「晨哥你頭先特登輸比阿欣架？ 」 晨哥：「唔？點解咁講？ 」 我：「你明明可以直接用飛雷神二段ko佢，但你dash左上去喎。 」 晨哥：「係咩哈哈，我當時冇諗到，唔好提呢D啦，魯路修你就正啦，俾女圍。」 佢一下轉移話題令我feel到附近突然有殺氣，我唔敢望過去女子組果檯。 師父：「僞毒可恥。 」 我：「俾女圍又點吖，我一早被人私有化左啦，岩岩果個人都自己講左。」 「果個人」係指邊個，相信大家都好清楚。 我講完即刻望過去Cherry果邊，發現佢已經dup低左頭，其他女仔都係度笑緊。 糖水係一片笑聲中陸續送達，大家一邊食一邊傾，話咁快就十點半。 結果都係晨哥埋單，食完糖水大家都準備走人返屋企。 晨哥主動話要送阿欣返屋企，令我更加確信兩件事。 一，晨哥既落敗並唔係意外，佢係有心輸。 二，佢對阿欣有種特別既感情。  

因為初賽日既大雨令比賽被迫腰斬，班接都順延至今星期既決賽日。 「換句話說，我地有多幾日時間練習。」 晨哥係班務時間咁講。 我：「大家加油~我支持你地~ 」 反正我又冇份跑，唔關我事。 晨哥：「講得好魯路修！我要五點鐘係籃球場見到你！ 」 eh?關我咩事？ 我：「吓做乜我要出現，我又冇份跑。 」 晨哥：「正正係因為你冇份跑都話支持我地，所以先要出現，大家話係唔係！ 」 大家：「魯路修好野！ 」 仆街中伏。 我係英文堂將成件事講俾Cherry聽，結果換黎佢既恥笑。 Cherry：「傻佬衰多口。」 我：「係啦笑我on…on居啦。 」 差少少又講左粗口。 Cherry：「洗唔洗我陪你啊？ 」 咦？ 我：「你講咩話？ 」 Cherry：「洗唔洗我陪你睇佢地練習啊傻佬？」 都係Cherry好。我：「真係架？好啊好啊！」 Cherry：「咁而家就乖乖地專心上堂啦。」 佢好似D阿媽氹個仔，叫個仔唔好喊咁。 咁就唔怕一陣會悶了。 同師父佢地食Lunch個陣，佢地又提返呢件事。 師父：「on9仔魯路修，自己拿屎上身，抵你死。」 我：「SHUT THE FUCK UP，你信唔信我話你打機輸比阿欣單野比得仔佢地知。」 師父：「Fuck you咪啊，我冇臉見人架。」 肥豬：「講起阿欣，佢真係勁到顛，未玩過火影都可以打贏哂我地。」 Aaron：「我冇諗過晨哥都會輸比佢。」 Jason：「咪傻啦，晨哥專登輸架，佢想贏一定贏到。」 我：「Agree，我覺得佢對阿欣有D野。」 肥豬：「你想話晨哥鐘意阿欣？」 我：「我唔識講，雖然佢好似對所有女仔都有興趣，但好似只係對阿欣…」 Jason：「洗乜諗咁多，佢想要既野佢一定會有辬法得到。」 我：「咁又係，放長雙眼睇啦我地。」 補完課終於放學，我都想咁講。 我仲要睇佢地練班接。我坐左係籃球場旁邊既兩層長櫈上層，托住個頭睇佢地八個人熱身同等Cherry黎。 熱身個陣，我見晨哥叫左阿欣埋一邊，好似傾緊野。 可惜同我距離太遠，我聽唔到佢地講乜。 幸好我仲有一對匹敵寫輪眼既眼睛，可以睇到佢地既表情。 我見到晨哥一臉唔高興，而阿欣就一臉唔耐煩。 唔通嗌交？唔好傷和氣呀，等我黎調解紛爭啦。 我由長櫈跳落地，準備穿過籃球場。 當我fing下fing下行過去搵佢地果陣，我聽到有人大叫。 「睇波呀！」 唉，又有低form仔行過籃球場唔睇波，出事架嘛。 「喂魯路修！右邊！」 我見到晨哥好激動咁同我講，右邊有咩事？ 我擰轉頭望下右邊，咩都冇喎。 得一個好大好大深橙色既影咋。 啪！ 好痛，原來唔睇波既人係我。 我痛到即刻跪左係度，捂住個頭，成個人wing wing地，幾乎睇唔清楚野。 晨哥同阿欣即刻行左過黎扶我起身，打緊波既人都即刻跑過黎。 阿欣：「喂，冇野呀？」 我：「冇事冇事。 」 晨哥：「冇你地既事啦，返去打波啦，呢條傻仔交比我地啦。」 晨哥一手將個波掟比班人，班人對我係咁say sorry之後就走。 之後佢地兩個就帶左我埋去佢地果邊既長櫈，Cherry係呢個時候都到左。 Cherry一見到我咁就衝上黎係咁問我做乜事搞成咁。 晨哥：「呢個傻仔唔睇波咪搞成咁。」 阿欣：「喂，講野俾番少少禮貌啦。」 晨哥：「我有話錯佢咩，佢咎由自取既。」 又開始鬧交… 我：「唔好嘈啦，唔係仲要練習咩？」 阿欣：「練鬼練馬咩，佢都冇諗過俾我出場。」 晨哥：「你明就好，俾你做後備已經係我盡大既讓步，你隻腳唔可以跑。」 阿欣：「屌你要我講幾多次你先信我可以跑到啫？」 原來係阿欣佢隻腳既事，晨哥之前都有提過。我：「我諗都係安全D好，阿欣你隻腳真係好返哂？」 阿欣：「係吖煩。」 佢冇正面望住我咁講，眼神仲有D退避。 晨哥：「講大話都係冇用架，我有問過你啊媽，佢話你今星期仲要覆診。」 Cherry：「傷未好返哂就真係唔好格硬黎啦，可能會傷上加傷架。」 我：「Agree，下年仲有機會唔洗急喎。」 晨哥：「聽到啦，乖乖地唔好亂黎啦。」 阿欣：「嘖，我跑到架。」 晨哥：「唔好要我同一句野講幾次，我真係會嬲。」 喂，呢個時候，對住阿欣入左認真狀態？ 阿欣：「咩呀，你係我邊個啫，係度管我。」 晨哥：「魯路修。」 我：「唔？」 突然叫我個名令我有少少不知所措。 晨哥：「幫我做兩件事，一，去士多買堆保礦力返黎，人頭計。」 佢拎左張一百蚊出黎。 「二，同我去搵B班既Jackson，話佢知我地班接名單有改動，阿欣換做若睛。」 我聽到直頭o哂嘴。 「你太狂妄了，忤逆我既人，就算係父母都唔可以原諒。」 呢句野我記得係出自赤司，但由晨哥用有完全相同既效果。 呢一刻既晨哥，比起以往都更認真，更恐怖，直頭好似想食人咁。 係因為同佢作對既人係阿欣，佢先咁嬲？

阿欣一聽到話要換走佢就即刻拎袋走人，叫都叫唔住。 我：「wow，而家點算好呢芷睛？ 」 Cherry：「跟晨哥既說話做啦，行啦，去買寶礦力先啦。」 Cherry講完就拉左我走，臨走前我望望晨哥，佢成塊臉黑哂。 一出門口，Cherry就放開左我，大嘆左一口氣。 Cherry：「好地地點解要搞成咁呢… 」 我：「晨哥語氣重左少少啦，我都嚇親。」 Cherry：「喂lulu你去買野啦，我去搵阿欣，睇下佢點。」 呢個時候阿欣仲係我地視線範圍，仲追得切。 我：「好啦，咁你有乜事就打比我啦，小心D。」 講完我就同Cherry分開行，我去士多。 去完士多返到去我都未見Cherry返黎。 我放低堆寶礦力，過去搵未跑企埋一邊既Jason。 我：「飲野啦柒頭。」 Jason：「喂唔該。」 我：「你話我應唔應該上去搵Jackson好呢兄弟。」 Jason：「唔洗啦，晨哥一時火遮眼啫，你睇下而家佢個樣。」 我望一望晨哥，佢掩住自己塊臉，唔知係度做乜。 真有趣，第一次見晨哥咁。 今日見到晨哥好多平時唔會有既反應同表情。 去探下佢口風都好。我隨手拎起支寶礦力，行過去搵晨哥。 我：「辛苦哂，飲野啦晨哥。」 晨哥：「哦？唔該你魯路修，算啦玩下你咋，返去啦你。」 好頹下喎晨哥，完全係「他一直在玩命.jpg」咁既樣。 或者而家問佢，佢可能會講。 我：「其實點解晨哥你…好似對阿欣佢特別關心咁既..？」 晨哥即刻望住我，望到實一實咁。 「點解咁講？」 我：「eh…咁係吖嘛，你平時對女仔明明好溫柔，人地要求咩你都會盡量應承，但唯獨對阿欣就…仲有之前個鋪機你都好似係有心輸咁…」 晨哥：「吖…真不愧係我最信任既朋友呢，瞞唔到你添魯路修。」 我：「咁即係話我講既野係真架？你對阿欣…」 晨哥：「有樣野要糾正你，我唔認為自己鐘意佢。」 我：「吓？」 晨哥：「只係，阿欣對我黎講比較特別啫。」 我：「特別？」 我開始唔係好明佢講乜，我選擇細心聆聽。 晨哥：「雖然由自己口中講出黎有少少唔好意思，但我一直叫做有唔少女仔係身邊，情人節都會收到一堆朱古力，可以話唔缺女人。」 吖屌，點解我想打佢既？雖然我知我唔夠佢打。 我：「講重點啦唔該，呢D野我知。」 晨哥：「但我其實覺得呢D女仔唔岩我，種感覺太脆弱。」 我：「屌，食女食到講feel你真係巴閉。」 晨哥：「哈，其實同芷睛對你個情況一樣啫。」 我：「唔？」 晨哥：「唔知幾時開始，阿欣就係我身邊出現，慢慢吸引住我。」 oh shit，一個神睇中左人？ 我：「請具體描述。」 晨哥：「我自以為自己睇穿所有人，知道所有人既祕密，但唯有佢，我睇唔穿。」 「我係旁邊觀察佢，發現佢永不放棄，十足十一匹野馬咁，我開始想馴服佢，令佢做我女友。」我：「師兄，你中二病好嚴重喎。」 晨哥：「冇錯，我開始做野吸引佢注意力，之前鋪機同今次單野都係，但點都唔成功。」 估唔到晨哥都會做呢D小動作。 我：「其實我覺得你係鐘意佢lor，你都講話想佢做你女友。」 晨哥：「哈，可能係啦，但我怕自己一追到佢就會冇鋪癮。」 係呢個時候有人打比我，係Cherry。 「傻佬你唔好換走阿欣好唔好吖，俾佢繼續做後備啦，反正都無乜機會出場啦。」 我望望晨哥，嘛，而家應該無所謂架啦。 我：「得啦，冇事既。」 換走佢應該都唔係晨哥本意黎既。

「魯路修你要好好珍惜呢段關係，真愛係得來不易架，同埋唔好同人講今日既事。」 晨哥最後咁同我講，睇黎佢已經回復正常了。 我最後都無更改到份出賽名單，由佢維持現狀。 好似直至決賽日，晨哥都冇同阿欣講野。 嘛，雖然我好想幫佢，但都係唔好自找麻煩，因為兩邊我都唔想得罪。 都係等晨哥自己處理啦。 今日標槍因為小人報名，係上晝已經搞掂，所以我可以周圍走。 我選擇左同Jason兩個去賽道邊睇比賽，而家係男甲110米跨欄決賽。 參加既全部都係我識既，咦？阿偉都有份，孩子挺能幹唷。 結果阿偉拎左個第二，差一個身位到就追到。 身為朋友既我當然要即時上前恭賀佢啦，但行到埋佢卻發現佢臉有難色。 我：「唷，恭喜你喎阿偉。」 阿偉：「多謝…」 Jason：「你隻腳做乜事？」 我望一望佢隻腳，發現佢右腳好似企唔直咁。 阿偉：「仆街啦今次…用錯左力整親添… 」 我：「我地扶你去救護站先啦，Jason幫我手。」 就係咁，我地扶左佢去救護站坐。 阿偉：「今次班接睇黎我跑唔到了..靠你啦Jason。」 eh?係喎而家要搵後備喎！「痴撚線我唔會跑，你去搵晨哥啦。」 呢個係Jason既第一反應。 咁決斷既答覆都顯示左Jason既決心，我都無謂迫佢，去搵晨哥算啦。 晨哥咁岩就岩就係救護站出面同低form女女影相，表情好輕鬆，應該唔知咩事。 我：「喂，晨哥，大件事啦。」 晨哥：「我知啦，等我黎啦，幫我去同司令台講，正好今日我想郁下。」 原來佢係知既，咁我都無謂多講了，去搵Cherry先。 我：「唔該~5C班班接名單有改動。」 Cherry：「哦？lulu？要改邊個？換阿欣做正選？」 我：「唔係吖，阿偉整親左隻腳，晨哥代佢出賽。」 Cherry：「仲以為佢終於肯換阿欣做正選添，得啦我幫你搞掂佢。」 我：「始終阿欣有傷，佢唔比阿欣跑都好正常啫，唔該你啦，一陣見啦。」 搞掂完出賽名單之後，我就開始上看台班馬，因為仲有唔夠半個鐘就到班接。 大家都陸陸續續落到賽道係度打醬油，唯獨阿欣企埋一邊。 佢好似唔知自己仲係後備，算啦話佢知都無用，都唔會比佢跑。 晨哥係呢個時候開始換釘鞋，引起其他人注意。 師父：「喂晨哥乜你要跑咩？」 晨哥：「嗯，阿偉整親隻腳所以由我頂上。」 Anna：「咁洗唔洗再練下交棒？」 晨哥：「無咁既必要，只係順序要改一改，十四你第一棒，我最尾。」 我：「喂晨哥咁好似…」 晨哥：「放心，我一定會贏，咁係為左我地班。」 其實你係想講為左阿欣啫… 阿欣係呢個時候行左出黎，細細力打左晨哥心口一下。 阿欣：「我唔䆟許你輸比我以外既人，明未？ 」 睇黎呢兩個人都非常唔老實呢。 晨哥：「失敗係唔容許既，大家明未？」 全：「YES！SIR！」」 氣勢銳不可擋呢。 Cherry都由司令台出左黎，企係我隔離。 我：「果日你同阿欣講左D乜？」 Cherry：「唔？無啊，同左佢去M記傾偈囉。」 我：「details plz。」 Cherry：「佢係咁講返晨哥D野囉，原來佢一直都有留意晨哥。」 我：「哈哈，兩個都係咁。」 Cherry：「兩個？」 我：「無野，睇比賽啦。」 Form 4既班接要開始了，下一場就係我地級了。Form 4既比賽結束了，而家到我地。 原本好嘈既我地突然間都靜左落黎，個個眼定定咁望住條賽道 我估大家都係度諗緊同一個問題：我地真係可以贏？ 其實咁多年黎我都未見過晨哥跑步，佢快唔快根本無人知。 但事到如今都只可以聽天由命了。 鳴槍聲一響，十四就好似一隻解除左枷鎖既怪物咁一直向前衝。 十四好成功咁拉開左大約十幾二十米既距離，交左棒比Anna。 Anna保持住十四留俾佢既優勢，繼續同其他班留有少少距離。 可惜到明慧跑個陣，差距已經收窄，A班已經幾乎追到明慧。 果然，勝負要睇晨哥。 睇佢同明慧交棒個下，我個心真係好似停左一秒咁。 幾驚佢會失手接唔到。 好彩佢順利接到，但A班條契弟都叫跑得快，交棒個一刻已經快過晨哥少少。 連我都開始忍唔住大叫晨哥加油。 晨哥回應左我地既期望，一口氣向前衝，速度快到嚇人，甚至快過十四。 我地班對於佢既速度無一不驚訝，連一向口水多過茶既旁述都突然deadair。 若然要我用腦海裡面既野形容而家既晨哥，只有兩樣野。 真係跑得好快既小明同埋衝鋒21。 最後一如晨哥所言，勝利屬於我地班，只係快A班零點幾秒。 一直係終點等既阿欣比我地任何一個人都要快咁衝上去攬住晨哥。 睇黎晨哥唔只贏左比賽呢。

「勝利係永遠屬於我既，但今次，我唔介意將勝利送俾你。 」 晨哥喘哂氣對住阿欣咁講，睇黎佢今次真係搏到盡。 哇，我係女一定冧，而阿欣都應承左。 兩個一直互相注意既人終於都走埋一齊。 陸運會既過去提醒我地要開始重拾學業。 我記得今次UT有頭二十名既話就可以免役補課，所以我要努力。 另一方面我都想知自己可以去到邊，今次UT會係一個好既試金石。 每日上堂我都好專心(某D堂)，用自己既風格去讀書——唔抄筆記，只用腦記。 Cherry見到我咁專心上堂都好開心，仲叫我以晨哥做榜樣去努力。 佢咁講令我諗起自己之前既幻覺。 「記住，你冇可能成為好似藍洛晨咁既神。」 哈，我仲有小小自知之明既。 我只要做自己做到既野就夠了，無必要模仿人啦，我就係我。 Cherry：「喂，好似好耐無同你出街啦傻佬。」 Cherry一句野打斷左我係英文堂既冥想。 我：「唔…咁係冇乜好地方好去呀嘛…」 Cherry：「你學下人地晨哥啦，每個星期六日都同阿欣出街架！」 我：「咁又係你叫我努力讀書既，神又係你鬼又係你啦。 」 Cherry：「哦，係我唔好啦咁，咁算啦，冇野好講。 」 呀，做乜事啊佢，M到？咁好火既？ 我：「乖啦，我今次想考好個UT呀，最多復活節同你去玩啦。 」 Cherry：「算啦，我都係講下笑啫，我都想你考好個試。」 呼，想嚇死人咩。 但我見佢雙眼有少少失落，睇黎我遲下真係要抽多少少時間陪佢。最近我都冇乜時間陪佢。 除左溫書之外，晨哥仲指派左好多野比我做，又要同佢去開會又剩。 搞到有時放學都冇得同佢一齊走，可以陪Cherry既時間只剩低返學。 好彩Cherry都諒解我，無講D乜。 今日又係咁，晨哥又要開班會。 晨哥：「吖~今日我有少少趕時間，快D傾完就散啦。」 忙你又要我地開會。 我地好快咁匯報左班會既狀況，晨哥都就此作出左反應。 「今年90%係我地班贏了，但大家都唔好鬆懈，好，散會。」 我望下隻錶，而家先五點二，Cherry應該未走既，快D去搵佢先。 我即刻拎袋準備衝出門，點知俾人叫住。 晨哥：「魯路修，你留低，有野同你講。」 我：「唔得呀，我想同Cherry一齊走。」 晨哥：「坐低啦，芷睛會等埋你架，我叫左阿欣同佢傾偈留住佢。」 咁就即管聽下佢有乜想講。 我：「咁你講啦。」 晨哥：「聽我班朋友仔講，你最近好似好少陪芷睛喎。」 肯定係B班班八婆。 我：「無計啦，我想考好個UT免役補課嘛，咪搞到冇時間陪佢囉。」 晨哥：「真係只係為左免役補課咁簡單？ 」 呀，吉痛我既痛處添。 晨哥：「我估你係想透過成績展示俾人睇，自己可以配得起芷睛。」 佢講既野完全正確，我無得反駁。 晨哥：「真係幼稚，但係好事。」 我：「吓？」 晨哥：「你就好好努力啦，一個幼稚既理由有時可以帶黎意想不到既後果，但你要記住，你女朋友會因為你成績好而開心，但你唔會因為成績好而有女朋友。」 哇，又係一個道理，佢意思係叫我要多D陪Cherry？ 我：「晨哥，我可以問你一個問題嗎？」 晨哥：「唔？可以啊。」 我：「你同阿欣一齊之後，應該會有人認為阿欣配唔起你架，你會點做？」 晨哥：「呢個問題好簡單啫，邊個夠膽話我揀既人配唔起我，我就教訓佢。」 哇，霸氣既回答。 晨哥：「根本唔需要在乎其他人既目光，如果唔係既話，只會令自己活得唔似自己。」 晨哥企起身，拎著個袋行去班房門口。 「呢個UT，可能對你兩個係一個小試驗。」 佢講完呢句就走左。

晨哥放人之後，我即刻跑去搵Cherry，好彩佢仲未走。 我：「喂！」 Cherry：「唔？走得嗱？」 我：「係吖，要你等真係唔好意思。」 Cherry：「唔緊要啦，反正我今日得閒。」 我：「咁不如去食少少野？」 我要好好補償佢先得。 Cherry：「食野？食咩先？」 我：「都係去阿姐度架啦，行啦我地。」 我捉住佢隻手，開始不顧一切咁跑。 的確，我地呢段關係既開始係非常之夢幻，甚至令自己無安全感，仲掙扎左一排。 但我地一齊既經歷卻又無比真實，令人好窩心。 正正係因為呢種矛盾，先導致我產生左呢種被晨哥稱之為幼稚既諗法。 「若然想人認同呢段關係，就一定要變強。」 但我忽略左一樣最重要既野，就係Cherry揀我既原因。 佢話過係因為我心地好，又傻下傻下咁先鐘意我。 若然我只係讀書好，佢未必會睇中我。 我為左令人認同自己係Cherry「男朋友」去搏老命讀書，反而冷落左自己女朋友。 我而家真係覺得自己好on9，居然會本末倒置。 未來會點唔需要諗太多，珍惜身邊人最重要。 去到小食店，我望左一望有乜食，太多選擇有少少難揀添。 「兩串燒賣吖唔該你。」 講呢句野既人係Cherry。 我：「哇，你一個人食兩串咁多？」 Cherry：「咩呀，一串係你架，同埋就算我食兩串都唔係好多啫。 」 我：「你又知我會食燒賣？」 Cherry：「你去親呢度一係食芝士麵，一係食燒賣架啦。 」 我：「叻女，真了解我。 」 反觀自己好似唔夠了解佢，唔可以咁，我想知道佢更多既事。 我：「不如兜路行？我仲想咁多一陣。」 佢望一望隻錶，咬左一下唇，再望住我。 Cherry：「可以啊。」 太好了，或者今次我可以搵出情人節果次既答案。我同佢買完燒賣就係學校附近既商場散步。 我咬住支竹籖，一邊係度諗應該問乜先好。 真係無從入手，好尷尬。 Cherry：「做乜呀你？開完會之後就怪怪地咁。」 我：「冇…只係諗通左少少野啫，我有野想問你。」 Cherry：「咁你問啦。」 好，一於由簡單野問起。 我：「你鐘意咩顏色？」 Cherry：「同你一樣係黑色囉。」 我：「咁你鐘意食乜？」 Cherry：「哇呢個問題有少少難答喎，我好多野都鐘意食。」 我：「揀一樣你最鐘意架啦。 」 Cherry：「咁我會揀泡芙~好多Cream好好食。」 我：「唔，非常好，咁你有冇話鐘意邊套動漫？」 Cherry：「做乜係咁問我鐘意咩啫，我呢排鐘意《四月是你的謊言》啊，喊死我。」 我：「我想了解你多D嘛，好似得你知我D野咁好唔公平。 」 Cherry：「有咩唔公平啫，你係我既野，我知道你既野好正常啫。」 我突然諗起「我想要你，仲有你既世界」呢句野，原來佢仲記得。 我：「喂，果次…」 Cherry：「Stop！你問夠啦~」 Eh？我仲想再問多少少喎！不過佢應該都厭了，算啦下次再問。 Cherry：「魯路修，我都想問你一樣野。」 我見佢突然一臉凝重，應該係認真野，搞到我都有少少緊張。 「讀書同拍拖，你覺得邊樣重要D？」 呢個都叫問題？我唔諗都可以答佢。 「對我黎講，你比任何野都重要。」 唔，呢句野好型，佢應該冧死。 「呢個答案，我想聽到，但唔係最想聽到。」 吓？佢意思係想我揀讀書？ Cherry：「你仲可以更進一步，唔好滿足於現狀啦。」 我：「但我又唔可以做到晨哥咁… 」 Cherry：「點解又提晨哥呢？我想要既人由始至終都係你啊，魯路修。」 佢既語氣有少少激動，係嬲我唔上進？ 我拎開口中既竹簽，用一個好堅定既眼神望住佢。 「若然你想我咁做，我就做俾你睇。」 我：「我只想你知道，你就係我目前既一切，我想你留係我身邊，為左咁我咩都可以做。」 Cherry：「傻佬，我夠鐘走啦，阿哥黎接我去食飯。」 我：「嗯，我送你去啦。」 就係咁，結束左一場問答。我地兩個手拖手咁行去學校外邊既馬路。 去到個陣架黑色七人車已經係度，Cherry阿哥亦企左係度望住我地兩個。 又係果個好似係度可憐我既眼神，真係好想撕開佢兩邊，就算佢係Cherry阿哥都係咁話。 「你望夠未？」 Cherry同佢阿哥都用個好錯愕既眼神望住我。仆街！講左出黎！  今次大鑊了。

「我？哈哈，有意思有意思。」 Cherry阿哥指一指自己，開始行過黎。 Oh My God，我好似做左件好錯既事。 佢會唔會打我？應該唔會啦，佢個妹係度。 咁佢行過黎做乜？唔好講笑，佢個笑笑口既樣令我仲驚。 「他好像永遠對著你笑 笑得你心裡發寒。」 我不禁向後退左一步。 「係咪唔俾望先？」 佢而家同我只有兩步之距，係揮拳必中既距離。 屌，我好憎俾人大。 豁出去啦。 我：「我同你講，我好唔鐘意你望我個眼神。」 哥：「你唔鐘意又點，我無必要就你。」 屌你吖，咁串都有。 Cherry：「哥，走啦我地…」 哥：「你上車先，俾五分鐘我同呢條友傾下。」 正有此意。 我跟住佢行左埋一邊。 我：「點呀，有咩想講呀。」 哥：「你叫lulu啊可？我係芷睛阿哥，叫我Dennis啦。」 我：「客氣說話唔洗講咁多，反正我唔會記住你個名。」 頭先條友咁串，點都要俾個下馬威佢。 Dennis：「咁又係，若然唔係芷睛成日提起你，我都唔會記得你呢種人既名。」 嘖，有無人可以借把刀比我。 Dennis：「我趕時間，我直接講啦，你憑乜覺得自己配得起我個妹？」 屌！一黎就踏中我條尾！ 我：「屌，配唔配你話事？」 Dennis：「呢種説話真係十足十D失敗者講既咁。」 我：「若然你今日只係想羞辱我既話，你唔會成功。」 Dennis：「吓，點解咁講呢？我完全無咁既諗法wor。 」 我開始慢慢捉到呢個人既諗法，佢只係想用盡一切方法羞辱人。 但呢D招數，對於同Cherry一齊左半年，聽過無數咁多冷言冷語既我係無用既。 我：「歸根咎底，係你個妹揀左我，明我想講咩未？」 講完我就轉身走。 「哈！你就盡力掙扎啦！為左可以繼續係你既美夢入面安睡。」 呢一句係我最後聽到佢既說話。 冇諗過咁溫柔體貼既Cherry會有個咁既阿哥。 破壞哂我今日既心情。

好嬲，真係嬲。返到屋企我先後悔點解唔打佢一拳。搞到而家谷住度氣，唉睇下《銀魂》放鬆下先。睇緊個陣，我都將自己代入成銀時，打柒班天導眾。睇完之後心情總算舒暢左少少，個人無咁嬲。諗落好似有一排無ON RC，上去吹下水刷下存在感先。入到去平時去開既群，發現師父同Jason兩個係一間房，仲有五個人係另一間。梗係搵左師父先啦。我：「Yo~Miss Me Bitch？ 」師父：「無人想聽到你把聲呀柒頭。」Jason：「精既就交你家姐出黎啦。」「邊個既家姐啊？ 」女人聲！？成個RC一瞬間靜哂。「Jason你個死偽毒！！我要同你決鬥！！ 」師父既咆哮終結左短暫既寧靜。之所以可以一口咬定係Jason，因為呢間房只有我地三個。我無開咪，咁就一定係Jason啦。我大慨估到師父而家既表情係點，肯定嬲到喑倉都可以谷爆佢。係喎，聽到把女人聲我先記起，等我搵本簿記低今日Cherry講既野先，我唔想唔記得。我係書櫃入面抽出一本藍色既A4筆記，翻開佢。但就咁記低好似又冇乜意思，應該要加個前言落去好D。係時候發揮中二病既力量啦。我拎起支ZEBRA SARASA既黑色0.5原子筆，開始落筆。「致未來的自己：在翻開下一頁之前，我想你好好想一下，你為何而來？這本筆記為何存在，你還記得嗎？當初之所以會有這本筆記，是為了避免自己忘記有關她的事。你現在翻開這本筆記，是為了甚麼？為了懷念她的事？還是你真的忘了她的事？不管你是為何而來，我只希望你記得，在我寫這本筆記時，我是深愛著她的。但願現在的你亦深愛著她。好了，去吧，未來的我，祝你幸福。當年的魯路修上」屌，寫完都覺得自己on9。但每一句都係發自內心。至少呢一刻我可以斷言，我最愛既人係佢。我亦希望唔會有揭開呢本筆記既一日。我用平時抄筆記都唔會用上既耐性，逐個字逐個字慢慢咁寫低。每隻字我都好比心機寫，花左我半個鐘左右先寫好。寫好之後就好似幫自己立左份遺囑咁，了左件心頭大事咁。我合埋眼，長嘆左一口氣。「記錄完了。」我同自己講，同時間我收到個Whatsapp。「今日我阿哥同你講左D乜啊？佢好似好嬲咁。」噢，係Cherry。佢阿哥好嬲？我都好嬲呀，我開頭直頭想食人添呀。「點解你同你阿哥差咁遠？你咁好但你阿哥咁乞我憎。」我亳不留情咁覆佢。覆完佢我就帶住部電話行出廳搵野食，因為我都餓了。美星：「做完功課嗱，廚房有野食啊，自己整番熱佢啦。」我：「功課？」美星：「岩岩入你房見你好似好專心咁寫緊野，乜唔係功課黎架？」大鑊，本野我唔想俾佢知，尤其係果段前言。我：「噢，係吖，唔講啦我肚餓。」我嘗試轉移話題，佢好似無起疑，太好了。我入左廚房，發現有一碟野上面有個蓋掩住，應該係呢碟了。不出我所料，果然又係拿破崙意粉，唉照食啦。我整番熱碟意粉之後拎返出廳，準備享用我既晚餐。美星：「喂，乜你今日見過阿妹果阿哥咩？」我一聽到即刻望住佢，發現佢用緊我部電話。我：「你點知我PASSWORD架？ 」美星：「呢D事好簡單啫，答左我先。」於是我就將成件事講哂比佢聽，結果只係得到佢一句回覆。「豈有此理，下次再有D咁既事call我，我即刻過黎。」佢對眼話我知佢而家係認真，原來家姐咁著緊我，有少少感動添。「啊，星期五幫我約阿妹食飯吖，我請。」我：「點解？」「我有野想同佢講。」

咁家姐都開到聲，無理由拒絕佢既。 我：「好啦我聽日約佢啦。」 美星：「而家打過去約。」 我：「咁心急做乜，聽日都未遲。 」 美星：「咁我自己打去約。」 佢走入房拎出自己部電話，禁兩下放係耳邊。 搞咩呀佢，平時都唔會咁架。 美星：「喂，阿妹呀？我係美星啊。」 睇黎電話接通了。 「我想約你今個星期五食餐飯啊，方唔方便？」 有夠單刀直入呢。 「係，係，無問題呀，仲有一件事，我想你叫埋你哥哥出黎。」 咦！？咦！？佢想做乜！？我無即時阻止佢，只係係度望住佢。 佢「哦」，「唔」左幾句之後就放番低部電話望住我。 「約左啦，食和民。」 我：「點解你要約埋佢阿哥？ 」 美星：「本來我就係想約佢阿哥。」 我：「所以我咪問你點解囉。 」 美星：「還拖囉咩呀，夠膽咁同我可愛既細佬講野，唔可以咁輕易放過佢。 」 吖…好似會好麻煩添… 第二朝同Cherry返學我地都即刻傾呢件事。 Cherry：「點算好呀，你家姐好似好嬲咁喎，會唔會出事架？」 我：「應該無事嘅，佢都叫做係個大人，應該識分輕重既。」 我咁樣答佢，除左係安慰佢之外，亦係同自己講，叫自己唔洗咁擔心。 我全日都擔驚受怕咁上堂，因為我地全家都係顛既，我真係唔知會發生咩事，。 星期五，話咁快就到。今日我原本要跟晨哥去同隔離學校D人傾野，但我話屋企有事做唔得聞。 我開頭以為佢會為難我一陣先放我走，出奇地佢咩都無講就放左我走。 可能咁係個好預兆？ 我今日送Cherry到地鐵站就算，因為反正一陣就會再見。 返到屋企，見美星已經換好哂衫坐係梳化飲緊咖啡。 我：「EH…我返黎啦。」 美星：「嗯，我見到，沖個涼換件衫先啦，未夠鐘。」 我：「未夠鐘你又咁快換好哂衫… 」 美星：「你理得我，快D去沖涼啦成陣汗味。」 我乖乖地咁聽佢説話去做，沖個涼換好哂衫，出到黎發現佢唔見左人。 餐枱上多左杯野。 我望左一眼，發現係紅茶，同時我亦聽到開門聲。 原來係美星由房行出黎既聲。 美星：「哦？你咁著幾好睇吖，飲埋杯茶就差唔多行啦。」 我：「屌杯茶又幾好飲喎，喂，你右手拎住D乜。」 美星：「車匙lor，我地揸車去。」 屌，我聽到茶都噴左出黎，我唔想死啊。 坐佢手車同坐開左《高智能方程式》入面既「凰呀」冇乜分別，好易死人。 好彩我無穿無爛咁去到目的地，真係要講番聲Thanks God。 去到果陣收到Cherry Whatsapp，話佢已經同佢阿哥坐低左。 咁我就帶住美星入去和民周圍咁搵，你知啦，燈光咁暗好難搵架嘛。 最後我俾美星扯走左，原來Cherry佢兩個一直坐係我地視缐旁邊。 我坐低發現佢阿哥係度陰陰嘴笑，應該係有心唔提我，等睇我柒。 我望一望美星，發現佢一直啤住Dennis。 唔好搞事啊老闆。大家都唔出聲，氣氛好似有少少緊張。 唔得，要做少少野打破僵局。 正當我準備拎起餐牌之際，Cherry就快我一步拎走左。 Cherry：「睇下食乜好無，我有少少肚餓… 」 Good 呀傻婆，今次你既大食性格有用啦！ 我即刻和應佢，話自己都肚餓，嘗試吸引佢地兩個既注意力。 呢招果然有效，佢兩個都即刻睇menu，呼，鬆一口氣。 可惜叫左野食之後又陷入deadair，今次我都唔知點好。 「lulu你仲記得我叫咩名架可哈哈。 」 睇黎連佢都忍受唔到deadair了，要俾個下馬威佢。 我：「我記得好似係D字頭，Danny？Daniel？定係Don？你知啦，冇用既人名我記架。 」 睇佢笑左兩下，好似不為所動咁，真難對付。 Dennis：「你記得一個字就夠啦，俾人記著自己個名我都唔好受，尤其係D垃圾。」 我：「大家咁話，我而家周身唔自然。」 唔可以示弱。 Dennis：「聽講係妳想見我，點解唔出聲既，有禮貌D介紹下自己先啦小姐。」 美星：「對你唔洗有禮貌，叫我Alice。」 Alice唔係美星英文名黎喎，佢想搞乜？ 野食開始陸續送到，我同Cherry暫時拋開煩惱，不顧一切咁食。 Cherry：「食野啦大家~」 我：「我開動了~」 點都要形造下氣氛既。 食既中途我都有望下佢兩個，兩條友都唔講野淨食野。 暫時應該可以放心食掛？ 呼，食到好飽。I love Japan。 Dennis：「咁，Alice小姐搵我有咩事呢？」 咁快又入番正題！？我未有心理準備喎！ 美星：「冇，原本想睇下邊個咁夠膽串我細佬，原來只係個mk仔。 」 Dennis：「哦，原來只係個想靠家姐既細佬。咁都想做我個妹條仔？ 」 嘩嘩嘩，又講呢D？ 「啪！」 Dennis俾人打左一巴。Cherry：「lulu你做咩呀..？ 」 我：「我？我做左D咩？ 」 Dennis：「唔錯吖，夠膽打我，總算似番個男人。 」 我打佢？摑佢一巴既人係我？我冇印象喎！！我仲以為係美星打既添！ 我同美星對望，佢對我點頭。 我真係打左佢！！我究竟在做什麼蠢事！！ 美星：「摑你一巴咪算小事，如果係我既話我一掌打到你訓係張檯度添呀。 」 夠啦求下你唔好再火上加油啦，我到而家仲唔敢相信自己居然打左女朋友個阿哥呀。 Dennis：「呼，有意思吖，但打到我又代表D乜？」 佢地三個都突然將目光集中到我身上，好似等緊我答咁。 既然唔打都打左(我唔sure係咪我打)，咁就要型D咁答啦。 我：「我最憎人睇小我，再有下次就係你個嘴。 」 一定唔會有下次。 Dennis：「哈，真係幼稚。咁Alice小姐，可以跟我出黎傾兩句嘛？」 佢好似完全唔care我點答，分明睇唔起我。 美星：「怕你麼。行咪行。」 美星毫不猶豫咁跟佢出左去。 我有一秒擔心過美星會打佢一鑊，但商場咁多人應該無事既。 等佢兩個一出餐廳，我即刻伸個頭去Cherry度細細聲講： 我：「頭先真係我打你阿哥？ 」 Cherry：「係吖嚇死我，你頭先直頭好似變左另一個人咁吖。 」我：「簡單咁講一次比我聽得唔得，我真係無印象。 」 Cherry：「又係度扮傻搏我講返你D威水史比你自high。 」 Cherry：「頭先阿哥講完之後你就企左起身，突然一巴車左落去，個樣好惡咁講左句「廢物話多」之後就坐返低啦，係咁多啦。」 Wow，如果Cherry講既係真，頭先我應該好型。 吖，而家唔係諗呢d野既時候，應該要同Cherry道歉先。 我：「Sorry啊…明明應承過你唔打交，而家仲打左你阿哥添。 」 Cherry：「原本我嬲架，不過今次算啦。 」 我：「我打你阿哥wor..」 Cherry：「因為今次佢抵打lor，無野架佢唔care呢D。」 我：「錫哂你。 」 Cherry：「仲有其他人架！ 」 我無理其他人既目光，錫佢隻手。 如是者我地係度吹水等佢地返黎，傾下復活節有乜做咁。 傾左十分鐘左右佢地終於返黎，但好奇怪。 Dennis一臉得戚，而美星一臉失落咁。 呢餐飯真係多起伏。

美星：「返去啦lulu。 」 第一次見美星咁既樣，一副好唔甘心既樣。 肯定係Dennis唔知對佢講左D乜。 我：「喂！」 Dennis：「唔？做咩呀，又想打我啊？」 老實講，我真係好想再打多佢一拳，但而家都係睇住家姐好D。 Dennis：「唔打既咁我埋單啦，今餐等我請啦，反正我食得好開心。 」 Cherry：「哥！ 」 連Cherry都開始出聲，睇Dennis個得戚樣真係想搵十四打佢一鑊甘。 返屋企既路上，美星一句野都無講，平靜到令人可怕。 我開始好奇究竟Dennis條仆街講左D乜野令到佢突然變成咁，明明之前佢仲好好火。 泊好車之後，佢終於開口講野。 「我終於明白點解你咁憎佢，佢簡直就係一個賤人。」既然係你打開對話，咁我就打蛇隨棍上啦。 我：「佢同你講左D乜？」 佢呆左幾秒先俾到反應我。 美星：「內容唔係重點啦，從語氣同眼神中已經經feel到佢係個賤人啦。」 哎，探唔到內容添，不過眼神呢點我認同，Dennis望我個眼神真係好乞我憎。 我：「同意呀，佢望我個眼神好似係度可憐緊我咁。 」 佢再無應我，果然我係話題終結者。 不過佢返到屋企入房之前有留低一句說話。 「唔好俾人睇死你啊細佬，覺得唔甘心就諗方法去反抗啦。 」 洗你教咩，我自己有分數。 我始終好奇Dennis對美星講左D乜，試下從Cherry果邊入手先。 我Whatsapp Cherry，嘗試搵出答案。 「傻婆，你知唔知你阿哥同美星講左D咩？佢而家唔出聲怪怪地咁。」 我SEND完就上床訓，因為而家都幾夜下。第朝起身，望下電話，無人搵我，唉，毒撚的悲哀。 傻婆仲未睇我既Whatsapp，最後上線時間係尋晚十點。 而家十一點，唔知佢醒左未呢？ 唉，係度諗都無用架啦，直接打過去啦魯路修。 我撥出電話，等待電話接通。 半分鐘之後，電話終於接通。 Cherry：「喂？ 」 好似都係第一次係電話入面聽到Cherry把聲，好好聽。 我：「係我吖，lulu呀。 」 Cherry：「我知吖，來電顯示有寫架傻佬，做乜啊掛住我？」 我：「有無睇我個Whatsapp吖？」 Cherry：「咩Whatsapp吖？ 我未睇喎，我而家去睇先。 」 我：「唔洗啦，我直接問你啦，你知唔知你阿哥同美星講左D咩？」 Cherry：「我都有問過佢架，但係佢又唔答我，靜係笑笑口。」 我：「唉，尋晚家姐返黎之後就怪怪地，我有少少擔心。」 Cherry：「算啦，唔好諗太多啦，下星期UT你準備成點？」 我：「一早準備好啦，今次我應該可以緊隨晨哥其後。 」 Cherry：「嗯，比心機吖，唔好比我阿哥睇死你。 」 我唔甘心比人睇死，我要令睇唔起我既人大吃一驚。 當然Cherry想我考好D亦係其中一個原因啦。

UT前一日放早，原意係俾學生早D返屋企溫書。 當然，我唔需要呢D野，因為我一早溫好哂。 咁呢半日，應該做咩好？ 不如出去行下？ 於是我就係上歷史堂個陣問師父同Jason。 我：「喂，今日放半日，不如出信和？ 」 Jason：「你唔洗返屋企溫書咩，又話要考頭20名。 」 我：「屌，一早溫哂啦，出唔出啫？」 師父：「ME OK，反正想去睇figure。 」 Jason：「咁我都去lor，當陪下你兩個毒撚。」 師父：「笑甚麼，畜生，你也是毒撚。 」 搞掂，咁就成團了，一陣通知聲Cherry先。 係上完歷史返去自己班房時我故意兜路去搵Cherry。 我：「今日我陪Jason佢地出信和呀，唔洗等我啦。 」 Cherry：「唔去溫書仲去玩？仲要唔係同我去？ 」 哎，我預左會咁架啦。 我：「一次咁多啦~難得早放~ 」 Cherry：「好啦見你呢排成日都有溫書，放你一次啦！ 」 我：「幾時都覺得你最善解人意。」 Cherry：「又口花花 ，有條件架，你要係信和買份禮物比我。 」 嘩，咁樣有少少難度喎，要係信和買禮物比女朋友？ 我：「無問題吖，好好期待下啦。 」 不過我接受挑戰。放學之後我地三個就先去食個lunch，因為信和D鋪一般無咁早開。 原本我地有叫埋肥豬，但佢話去G-Force唔出去。 食完lunch大概兩點幾，我地三個就浩浩蕩蕩咁向信和進發。 我無對佢地提起要買禮物比Cherry既事，只係自己係度諗。 買咩好呢？電話殻？定耳機？ 但呢D野唔洗係信和都買到喎，太普通。 唉，一陣邊行邊留意啦。 師父：「點行好呀，上至下？」 Jason：「是但啦，二樓行落去囉，我想行下CD鋪添。」 CD？係喎買隻CD都好。 我跟住佢兩個由二樓開始行，哇，今日信和無乜人不知幾好行。 行哂一二樓都買唔到野，D模型figure唔係自己一早買哂就係無興趣，又無野啱送比Cherry。 反而師父佢就睇到入哂神，好似係度搵緊野咁，我同Jason都係度等佢。 我：「佢係度搵咩啫？成個變態佬咁。 」 Jason：「點知佢，可能搵緊咸濕figure掛。 」 我：「你UT搞成點？」 Jason：「我咁勁，唔洗溫啦。喂，佢出來啦。」 師父拎住張單，好開心咁行出黎。 師父：「Yo~Let’s Go Bitch。 」 我：「買左D乜？ 」 師父：「訂左隻艦娘~  」 Jason：「屌，快D行啦毒撚，係度9UP。」 咁之後我地就落一樓轉一個圈，當消磨下時間咁。 一樓好似仲多野行過二樓咁，我行過一間賣電話殻既鋪頭，我停低左。 師父：「搞咩呀你無啦啦停低。 」 我：「喂，D電話殻幾靚，入去睇下先。 」 我行入去入面，成百鳩幾個電話殻係我面前，大部分都好靚。 不過屌你老母大部分iphone殻都係for iphone 5/5s，我仲用緊4s。 屌，iphone 4s得番一堆純色殻，公平咩。 師父：「走吧啦，而家4s仲想買靚殻你都on99。 」 我：「OK U WIN。 」 行出鋪頭，我聽到有人叫我。 我望望周圍，無熟人喎，唔通我有幻聽？ 我：「喂，你地兩個聽唔聽到有人叫我。 」 Jason：「我聽到呀，好似係把女聲添。 」 師父：「係咪呢個呀，行緊過黎呢個。 」 師父示意我望後面，我照做左。 「我地又見啦，魯路修。 」 係上次團年飯見過個女仔。 我：「你係邊個？ 」女：「唔記得我？我係Kelly喎。」 師父：「尋晚Kelly鬧得我好岩… 」 Jason：「魯路修，我帶呢個on9仔行先，電聯啦。」 Jason講完就帶走左師父，唔俾師父搞搞震。 我：「你可唔可以講你中文名一個字俾我估？ 」 女：「估乜呀，我係子琪呀，六年級坐你隔離果個呀。 」 等我load下先，六年級坐我隔離果個女仔係就係叫子琪，不過係戴眼鏡架喎。 我：「你係子琪？你副眼鏡呢？ 」 子琪：「唔洗返學咪帶con囉，你而家係XX中學讀書？Form幾？」 我著住校服梗係果間中學啦。 我：「係啊，F5囉，做乜事 」 子琪：「你識藍洛晨？」 我：「梗係識啦，我個班既大佬。」 子琪：「哦，咁我地應該好快再見，話時話你女朋友呢？ 」 我：「佢今日返屋企溫書，我仲要係度買份禮物比佢。 」 子琪：「咁我唔阻你，係呢，可唔可以俾你電話我，我冇左你電話。」 俾唔俾佢好呢？是但啦反正係小學同學，俾佢啦。 俾完電話佢之後佢就揮手閃人，搞到我都拎唔到佢電話。 香港真係細，行信和都可以見返小學同學。 啊，我既中學同學仲等緊我，快D去搵返佢地先。 我去到CD鋪，見到Jason佢地係度睇碟。 我：「有乜好睇？」 Jason：「冇，想揾返夏娜ED隻碟啫。」 我：「咁有冇？ 」 Jason：「未搵到呀，幫下手啦。」 咁我就開始幫手搵啦，但搵極都無，可能過左太耐搵唔到都唔出奇。 但我搵到另一隻碟，拎左上手就無放番低。 我：「喂師父，呢個封面係咪《四月是你的謊言》？」 師父：「係吖，ED2嘛，Seven Oops唱。」 係呢樣了。 佢應該會鐘意呢樣既。

我記得佢話呢排鐘意《四月是你的謊言》，買呢隻碟應該無死。 我速速磅水，將呢隻碟收入袋。 師父：「你有睇《四月是你的謊言》咩。 」 我：「我鐘意Seven Oops唔得咩，行得未呀，差唔多要返去啦。」 Jason：「嗯，走啦，返去LOL。」 我地離開信和，各自返屋企。 大約五點鐘左右，我收到Cherry Whatsapp。 Cherry：「返左屋企未？」 哎，開始Check我行蹤啦。 我：「差唔多啦，仲有兩個站左右。」 Cherry：「有無買禮物比我呀？ 」 噢，原來係為份禮物。 我：「買左啦，你應該會鐘意。」 Cherry：「咁你幾時俾我？」 我：「UT最後一日先啦，咁心急做乜。」 Cherry：「好想快D知嘛。 」 如是者，為期四日既UT就開始左。 回望上次UT，好似半年都無。 上次我都認真左，都係因為Cherry。 不過今次有少少唔同，我唔再係要守住佢，Cherry應該唔會咁易離開我既。 今次既動機更為單純，係因為Cherry想我考好。 當然，可以免役補課同我唔想俾人睇死都係原因啦。 死啦，點解溫左書好似仲緊張D咁既？ 份卷我明明識做架喎，點解我仲係咁驚？ 我係怕失敗？定係怕辜負Cherry對我既期望？ 「喂，唔洗咁緊張喎，衰左咪繼續同我地一齊補課囉。 」 Jason係臨考歷史前拍一拍我膊頭。 我應該有講過，我最憎人掂我膊頭，但呢下，我出奇地接受。 種感覺就好似一個朋友係你浸親果陣拉返你上黎咁。 所以話，人生難得一知己。有個知你煩緊乜，仲肯出手拉你一把既朋友真好。 簡單一下拍膊頭，驅散哂我既煩惱。 我：「低能，邊個緊張，我贏硬。 」 而家既我，只係一個挑戰者，無野好煩，無野輸唔起。我抱住呢種心態去考剩低既科，感覺即刻唔同哂。 無哂D所謂「重擔」，發揮都好似好左，可以話係揮灑自如。 話咁快，已經去到UT既第三日，今日考既係數學，可以話係我最怕既野。 我好早就返左上班房，坐係度等，等自己可以係考之前load返D公式出黎。 係我冥想既同時，晨哥同阿欣一齊返左黎。 晨哥：「咦，因乜解究咁早呀魯路修。」 呀，係喎問下晨哥識唔識子琪都好。 我：「喂，晨哥，識唔識一個女仔叫子琪，英文名係Kelly？」 晨哥：「識呀，friend介紹既。 」 一聽到佢話識，阿欣即刻踩晨哥隻腳。 阿欣：「邊個Kelly？ 」 晨哥：「咩呀，咪同我地搞聯校singcon果間架囉，我最近開會都係同佢開。 」 哦，原來係隔離校，唔怪得知佢話應該好快再見啦。 我：「唔該哂晨哥。」 晨哥：「我就真係唔該你呀，點解問起佢既？」 我：「無，原來佢係我小學同學，最近撞到佢，佢話識你咪問下你。」 晨哥：「佢都幾靚架喎，咁有女人緣既你。」 我：「咪玩啦，我有Cherry就夠。 」 晨哥：「哈，夠專一，似我。 」 阿欣：「我唔覺你專一囉衰人。 」 再傾多一陣就開始考數學，六個字概括，盡人事，聽天命。 不過我覺得自己都考得幾好既。

考完數學，成個人身心舒暢，幾乎唔記得UT仲未完。 不過反正通識黎黎去去都係果幾味，要溫既都溫哂，今日可以放縱一下。 我：「喂，不如返去玩SD？好似話就執。」 師父：「無問題吖，俾你見識下風車格鬥術。 」 Jason：「屌你啦魯路修次次都拎部SR大貨櫃出黎。 」 我：「嘻，咁係好用嘛，肥豬Aaron你地玩唔玩。 」 我見到Aaron點頭，但我見唔到肥豬。 我：「喂，肥豬呢。」 Aaron：「好似岩岩行左出去。」 師父：「衰仔放完新年假就怪怪地，唔知搞乜。」 Jason：「屌，約打機啫，直接問佢咪得囉你班死毒撚。 」 Jason好似有少少唔耐煩，行左出班房，我地唯有跟住佢。 我，師父仲有Aaron係Jason後面大約三個身位，而肥豬又係Jason前五個身位。 屌，搞到好似講馬咁。 我地一直跟住Jason，呀唔係，技術上黎講，係跟住肥豬去到三樓。 我：「喂，佢黎三樓做乜。」 師父：「斷估唔會係去圖書館掛。」 Cherry：「你黎接我吖？」 弊，一時唔記得三樓有Cherry添。 師父佢地既目光一瞬間集中哂落我度，HOLY SHIT.. 兩邊我都唔想得罪，但魚與熊掌，不可兼得。我要選擇。 我：「係吖，搵你食Lunch呀。」 師父：「偽毒可恥！」 師父即場咆哮。 Sorry，兄弟們，我仲想生存多一陣，最多食完lunch我用飛雷神返屋企join你地。 Cherry：「咁行啦我地。」 佢拉拉我衫尾，示意叫我行，但岩岩好有兩個人行過我身邊，我唔想撞到人，所以急停。 一個係Ada，一個係肥豬，不過兩個唔係平排行，肥豬跟係Ada後面。 我：「原來係咁…」 「你睇到D乜？」 屌，嚇死我咩，晨哥無啦啦係我後面講野。 我：「我心血少，唔好嚇我啦晨哥。 」 晨哥好似因此沾沾自喜。 阿欣：「我代佢向你道歉啦lulu，不如我地四個一齊食lunch啦。」 「好吖~」 唔係我答既，自己諗係邊個答啦。 不過晨哥又好似有野想同我講。四個學生食lunch食乜好？通常第一個跳出黎既答案都係M記。 無錯，我地四個去食M記，因為晨哥話可以吹好耐水。 大鑊，我仲想返屋企打機添架，唉，真麻煩。 兩個女仔一去到就光速坐低，係度叫自己想食乜，咁即係叫我同晨哥去買。 啊，又話男女平等既。 Lunch time既M記條隊真係好長，長過輪公屋條隊，唉撩下晨哥講野先。 我：「喂，晨哥。」 晨哥：「唔？做乜？」 我：「有無野想同我講。」 晨哥：「嘩你D語氣好似女朋友知道自己偷食咁喎。 」 我：「屌，又好似係 ，BTW快啦，係咪有野想同我講啫。 」 晨哥：「你點睇肥豬同Ada？」 果然係呢件事。 我：「我覺得肥豬仲想追佢囉。 」 晨哥：「Exactly。佢從未放棄過，我都要寫個服字，但結果會點你應該好清楚。」 我：「呀… 」 晨哥：「無錯，佢仲對你有一絲希望架，咁搞法只會糾纏不清，唔會有結果。」 我：「咁我應該點做？」 晨哥：「我又唔係你，答你唔到，但你一定要揀，無得走。」 「只係差在你會揀朋友行先，去傷害一個鐘意你既人，定係掉返轉，令你朋友受傷？」 我：「唉，點解咁麻煩既。 」 晨哥：「只怪你有女人緣 ，放棄啦魯路修，你只可以二擇其一。 」 今次呢個問題，我要好好諗一下。 屌，終於輪到我買野食。 「兩個魚柳bell。 」

傾計既內容離唔開D是非，兩個女既又係咁問晨哥唔同人既是非。 因為晨哥基本上乜野都知。 Cherry唔知係咪興奮過頭，主動提返起上次Dennis單野，搞到阿欣扯哂火，仲叫晨哥打柒佢。 大概一個鐘左右我地就散，我送左Cherry去到地鐵站都走。 臨走前佢仲千叮萬囑我聽日記得帶份禮物比佢，唉，真係心淡。 我按照自己既承諾直飛返屋企，加入師父佢地既戰團。 但無論係RC定係SD，肥豬都無上缐。 我：「喂，肥豬呢？」 師父：「偽毒捨得返黎啦？肥豬話訓覺唔玩喎。」 唉，仲想探下肥豬口風添。 我：「咁好啦，等我而家就用拜亞蘭custom屠你班傻仔。」 Jason：「妖收皮啦，次次唔係sp就抽彈，真男人就玩刀。」 師父：「Agree呀，我用AS The O打遍天下無敵手。」 Aaron：「我用00七劍贏硬！」 我地就係咁，開始打之前總要嘴炮一番。 我都唔知我地打左幾多埸，上演左幾多場經典對決。 「師父！！」 「多蒙！！」 以下省略，請自行腦補。 玩到傍晚，大家都開始話就食飯唔玩，RC漸漸變得清靜。 我要等埋美星食飯，所以繼續上網打發時間。 睇緊火影個陣突然有人開咪，嚇到我彈起。 「有無人係度呀？」 係肥豬。 我：「太遲啦，個個去哂食飯，而家得番我同你。」 肥豬：「屌，我岩岩先訓醒咋..咁仲玩唔玩？」 我：「1on1囉，反正我仲要等我家姐食飯，仲有少少時間。」 係個機會去了解下肥豬而家點諗。 當然，總無可能一黎就問架。 最簡單既做法就係先陪佢打一輪機先問。GP01FB對GP02A，突自對命運，00 Raiser對須佐之男，我地兩個重現左一場又一場經典打鬥。 我見都差唔多係時候，決定膽粗粗咁問佢。 我：「喂，今日見你跟住林穎欣尾走喎，你無野嘛？ 」 我用一個關心朋友既語氣問佢。 肥豬：「哦…我無野，想陪下佢啫。」 我：「咦，聽你語氣好似有故仔聽喎，反正而家得我同你，講黎聽下。」 RC靜左半分鐘，我睇住肥豬移我同佢去一間有Password既房。 我：「做乜移我。 」 肥豬：「費事有其他人聽到啦，我見係你先同你講咋。」 我：「So ing gay，講啦。」 肥豬：「其實呢..我放新年假個陣有搵過佢，係14/2。」 我突然諗起我13/2先同Ada出過街，有點漸愧。 我：「你又同佢..咩啊？ 」 我唔想提起「表白」呢個字。以免刺激佢。 肥豬：「係啊屌，又衰左 ，不過已經好過上次啦。 」 我：「哦？好過上次係咩意思？」 肥豬：「上次我衰講錯野搞到佢嬲到即刻走人，今次無不突至，佢仲同我傾計。」 我：「wow，sounds great，傾左D乜講唔講得。 」 肥豬：「屌，你就梗係可以講啦，我地兄弟黎架嘛。」 「兄弟」，我配唔配做佢兄弟？「佢拒絕左我果陣不停咁同我講Sorry，話其實佢一早就鐘意左人。」 我：「哇…」 我心痛一痛。 肥豬：「我當時同你反應一樣，佢仲話佢同果個男仔表白都衰左。」 我開始乖乖地做個聽眾，聽由肥豬口中講Ada既事。 「佢同我講，佢又係試過幾次向果個男仔表達自己真係好鐘意個男仔，甚至模仿個男仔既女朋友，但都無用。」 「但佢話佢會一直等，直至個男仔需要佢，所以唔可以接受我。」 「係咁多啦，講完。」 我：「嘩，真係睇唔出…」 其實呢一切我都知。 我：「咁咪對你好唔公平囉，你憎唔憎個男仔？」 黎啦話憎我啦，等我好過D。 肥豬：「呢D野有咩公唔公平吖，我無憎果個男仔，反而想多謝佢添。」 我：「仲多謝佢？」 肥豬：「就算無果個男仔，我都未必可以成功，但因為有佢，我先起碼可以做到佢朋友。」 我：「咁你之後想點做？」 肥豬：「而家咁樣夠了，可以陪佢放學，有時同佢傾下計就夠了，我想做佢既守護神去保護佢，唔俾人傷害佢。」 哇，仆街我眼濕濕。 肥豬：「魯路修，若然有朝一日我需要你幫手去保護佢，你肯嘛？」 我：「洗乜講，兄弟叫到一定幫。」 我冇諗過就答。 我聽到開門聲，應該係美星。 我：「喂，唔傾啦要食飯。」 肥豬：「OK BYE。」 睇黎，肥豬已經幫我揀左。 只要維持現狀，就應該係肥豬所期望既。 希望Ada早日察覺到肥豬既一片真心啦...

究竟我係對Ada同肥豬殘忍，定係對自己殘忍我已經分唔到。 不過我願意自己負上一切責任，即使所有人都怪我。 我將之前係晨哥度拎番頸鏈放入櫃桶既最深處，盡量避開佢。 算啦而家唔好諗太多，都係早D抖，考埋聽日UT就完啦。 第朝起身，我第一時間就將隻CD放入個袋度，以免自己唔記得帶。 LS呢科其實都無乜難既，只係多野寫，煩左少少啫。 我用左個半鐘就做好份卷，之後就訓著左。 訓醒已經要收卷，我抹下口水同師父佢地say goodbye就落左三樓搵Cherry。 落到去B班班房發現佢地仲收緊卷，咁我唯有等陣啦。 等陣個陣我發現有人係入面望住我，我下意識就去搵邊個望我啦，原來係Cherry。 佢係入面不停向我揮手，不過係好細幅度，無俾老師發現。 個feel就好似D家長去幼稚園接仔女咁。 到佢地班走得個陣，佢幾乎係第一個衝出黎。 Cherry：「行得啦！ 」 見到佢呢個充滿期望既眼神，令人好安心。 我：「乖~ 」 我摸摸佢個頭，引起周圍既人既注意。 「wow~!」 「好sweet呀！~」 「偽毒可恥！」 我都未俾反應就已經被人好大力咁強行帶走左。 落到地下佢都無放開我，我忍唔住出聲。 我：「肯放開我未呢老闆。 」 Cherry：「噢，Sorry呀，岩岩太多人好尷尬好想快D走所以就…」 佢好似被我講既野嚇親，馬上就放開左手。 呢個情景，似曾相識。 我：「我突然諗起同你第一次出街，同而家好似。」 我將手搭係佢膊頭。 Cherry：「又好似係喎哈哈。 」 我地開始繼續上路，離開學校。 我：「原來已經半年，時間過真係快。」 Cherry：「因為開心嘛。 」 我：「咁又係，嗱，禮物呀。」 我係袋抽出隻CD，交到佢手中。 Cherry：「嘩，係《四月》既cd？」 我：「我係諗到買呢樣咋..你唔鐘意？」 Cherry：「點會呢，就算你買個電話case比我我都收貨架，不過真係冇諗過你會買呢樣..」 佢拎住隻CD，個樣好似幾滿意，呼，安樂哂。 我無再留意份禮物既事，繼續同佢行去地鐵站。 係等緊佢果邊班車個陣，佢突然開口。 Cherry：「魯路修，復活節假去海洋公園，可以嗎？」 我：「但係海洋公園唔係多數萬聖節去架咩？羅蘭Queen喎。 」 Cherry：「但我想復活節就去！ 」 佢突然激動起來，嚇親我。 我又再次摸下佢個頭，嘗試安撫佢激動既情緒，地鐵都開始埋站。 我：「我盡量安排下啦，我唔知到時會有乜做。 」 車門打開左。 Cherry：「你話架！ 」 佢講完就揮䄂而去，無回過頭。 唉，女人真係麻煩。

都唔明點解佢咁心急要去海洋公園，應承過佢就會帶佢去架啦。 我見上早會無乜野做，拎本手冊出黎睇下復活節有幾多日假放。 一睇，屌得五日假。 我：「屌，今年復活節得五日假？Serious？」 若晴：「一早知啦，我地Form5好似仲話有個交流團添呀。」 我：「睇死咪又係返大陸，傻鳩先會報。」 若睛：「我同意，唉一陣又要派卷，好緊張。」 我：「緊咩張啫，你都炒硬架啦，怕乜。」 若睛：「食屎啦lulu，我話俾Cherry知。」 其實我都好緊張，只係收埋收埋。 萬幸既係，中，英，數都有好成績，歷史仲又拎第一，仲有ICT同LS未派。 努力並無白費到，今次全級頭二十應該不是夢。 食LUNCH個陣，我無去搵Cherry，選擇左同師父佢地食。 我想放學先一次過話佢知我考成點，雖然佢已經知我英文幾高分，仲好開心。 師父：「威啦魯路修，科科都頭三，歷史仲要第一。」 Jason：「咁肯定唔洗補課啦。」 肥豬：「唔洗補課咪自己返屋企毒囉。」 我：「無辦法啦鬼叫我太勁咩，認真少少就咁。」 Aaron：「屌，串得你，今日LS堂連埋補課上呀，到時打死你。」 屌，係喎，咁即係可以又同Cherry上堂！？一陣補課就同Cherry匯報成績，等佢開心下先。ICT都唔會差得去邊，問題係LS可唔可以有高分，食粥食飯睇佢。 ICT同自己預計一樣，係安全範圍，而家上LS堂。 Miss一到我成個人都緊張起黎，成個人坐立不安。 Miss Leung：「大家今次都好努力呢，整體成績都好好，俾D掌聲自己先。」 唔好係度賣關子啦乞人憎，快D派啦我想知道自己幾分呀！ Miss Leung：「今次我地班出左兩個全級第一呢。」 全級第一？兩個？邊個可以同晨哥同分？ 全班人都嘩左一聲，睇黎大家都好意外。 我擰轉臉望晨哥，佢臉不改容咁繼續玩手指，好似完全唔care。 「邊兩個咁厲害呀Miss？」 唔知邊個契弟問Miss。 Miss：「大家靜少少先，我而家講。」 但其實無人講野，大家都望實Miss。 Miss：「第一個係藍洛晨，第二個係魯路修，大家俾D掌聲佢地！」 吓！？我？ 熱烈既掌聲令我一時之間處理唔到而家既情況。 晨哥係我後面拮左我一下。 「叻仔喎，魯路修。」 呢樣真係預料之外。 我傻下傻下咁出去拎卷，途中受到唔少祝賀，但感覺總係怪怪der。 好似有D野唔係好岩。 我可以追上晨哥？ 我無辦法蓋住我既好奇心，我決定去問晨哥。 我：「晨哥，借你份卷睇下得唔得？」晨哥：「你同我同分，有乜好睇啫。」 我：「黎啦俾我睇下啦。」 我拎左晨哥份卷睇左兩眼，就比佢搶返。 雖然只係睇左兩眼，但我見到晨哥每題都有做。 我：「你無放水？」 晨哥：「咪玩啦，次次都咁考架啦，放乜水。」 我：「你無專登同我同分？」 晨哥：「我唔係萬能架傻仔，點可以考到同你同分。」 哇，即係我真係追到晨哥尾？ 晨哥：「恭喜你呀，魯路修。」 突然好開心添，一陣一定要同Cherry講先得。 「一陣補課我有野要宣佈，大家記得準時到，我唔想遲放。」 原來已經落堂，好想衝落去同Cherry講，但要忍！ 去到四點，我地班準時去到多用途室霸個靚位，我都留左個靚位比Cherry。 等多幾分鐘B班都到左，我揮手示意Cherry坐過黎。 Cherry：「點呀派卷派成點呀？」 我：「講出黎嚇死你添吖。」 Cherry：「數學74分第三，中文67分第二，歷史68分第一嘛。」 我：「你點知架？」 Cherry：「我有好多線眼架傻佬。」 我：「唉仲諗住嚇你一跳添。」 Cherry：「不過我仲未知你LS考成點喎，講黎聽下。」 我：「第一，68分。」 Cherry：「晨哥68分，咁你呢？」 我：「68分。」 Cherry：「咩話？」 我：「我話我68分，同晨哥一樣。」 Cherry：「嘩！你同晨哥同分？」 我：「係吖，我自己都嚇親。」 Miss Leung：「唔好再傾計啦，我要宣佈D野。」 全部人靜哂，望住Miss。 Miss Leung：「咳咳，相信各位都知Form 5有個交流團架啦，係LS科既。」 我：「我無興趣！」 我突然大叫，引起全場大笑。 Miss Leung：「你無興趣都無用，你要去，因為今次係全級LS頭十要去 。。」 HOLY SHIT。 若睛突然拍拍我膊頭。 若睛：「唔知今朝邊個話傻鳩先會去呢。」 屌，好柒，好想打開隻窗跳出去。 [/justify]

「咩傻鳩 」 Cherry問我，我都唔知點答佢好。 Miss Leung：「呢四位同學請出黎拎通告…」 Miss讀左我，晨哥，若睛仲有Cherry個名。 我出去接過通告，發現係交流團既通告。 我：「喂Miss唔去得唔得吖。 」 Miss Leung：「學校出埋錢俾你去開下眼界喎，梗係要去啦。」 屌，公平咩，無人權架。 咦，咪住先，若睛都有拎通告喎。 返埋位個陣我拍一拍若睛個頭。 我：「喂，睇黎你都係傻鳩喎。  」 若睛：「收皮啦你！ Cherry你睇下，佢又講粗口啦！ 」 Cherry即刻啤住我，仲搣左我大脾一下。 Cherry：「我話左唔可以講粗口架。 」 我：「Sorry Mom。 」 Cherry：「你好唔想去咩？可以去開下眼界喎。 」 總唔可以同佢講因為我怕麻煩掛。 我：「無，去左既話咪無時間同你去OP囉。 」 聽到我咁講，佢呆左幾秒。 我：「Hello？」 Cherry：「咁梗係去交流團好D啦，反正我又有份去，OP留返下次啦。」 明明之前咁堅持要復活節去OP，而家又改口，女人真係善變。 但既然佢都開到口，又可以同佢一齊去，咪當去旅行咁去玩下囉。 咦，張通告有個日期，係下星期五，話咩簡介會。 我：「吓，點解仲要去咩簡介會咁麻煩。」 若睛：「你估真係得十條友去咩，有其他學校既人架嘛。」 我：「咁咪益左你，俾你去溝仔囉。」 若睛：「呸！ 」 又要同一班唔識既契弟去旅行，真係麻煩。我拎張通告返去比美星睇，佢睇完即刻拎筆簽名。 美星：「同志，任務就交俾你了。 」 我：「你俾四五千蚊我我做埋總書記俾你睇添呀。 」 美星：「唔係黨主席咩？」 我：「無左好耐啦，總書記好似係最大。」 美星：「果然有讀書，BTW抵你死要返大陸。」 我：「Cherry都會去喎。 」 美星：「咁都係抵你死。」 點都係我錯，我又唔係時臣。 好快就到下星期五，亦即係所謂既「簡介會」既日子。 我地四個再加A班四個同D班兩個一共十個人係操場集合等出發。 A班三個人都好似幾驚訝我係度。 A：「喂點解佢係度，佢有頭十？ 」 B：「佢係送女神咋？我考第10佢邊有可能高過我。」 C：「屌見到佢就眼冤。」 啍，目光短淺的傢伙，我考第一唔同你計較。 老師點齊人之後，就帶左我地去子琪間學校。 哇，間學校好大，係我學校既兩倍。一入到佢地既禮堂，嘩，幾款校服既。 我：「嘩，呢度成三間學校既人？」 晨哥：「差唔多啦，一團四十人，四間學校，每間學校派十個人咪四十人。」 即係我要同三十幾個唔熟甚至唔識既人去旅行？ 嘩，不如一槍打死我。 我地坐低左之後，我開始周圍望下周圍既人，嘗試記住D人樣。 望望下突然有個阿叔行左上台，話自己係今次交流團既負責人。 屌，我無興趣知呀，遲D問番若睛算。 我繼續周圍望，屌大部分都係四眼仔同四眼妹，個個呆呆滯滯咁。 叫左D後生仔唔洗咁俾心機讀書架啦，而家讀壤腦啦係咪衰呢。 我唉左一聲之後就開始訓教，直到Cherry叫醒我話走得我先起身。 我伸一伸個懶腰，跟住晨哥準備走人。 「魯路修你都有份呀？」 屌又係呢個問題，我考得第一得唔得呀仆街。 咦，唔係喎，女聲黎喎。 我擰轉頭一睇，果然係佢。 我：「又係你呀。」 子琪：「係囉我地真有緣。」 屌，我女朋友係度架仆街。 我望一望Cherry，臉色好平靜，但係我仲驚。 我：「呀，呢個我女朋友，芷睛。」 要俾佢宣示下主權，等佢安心D先得。 Cherry：「Hello。」 子琪：「Hello，我係佢小學同學，我叫子琪。」 子琪：「魯路修你就好啦拍住拖咁去交流團，我連男朋友都無吖陰公。」 嗱你仲講！ 我：「咪係交流團度識番件囉，喂要走啦，下次再傾。」 我好想儘快脫離呢個困局，我每同佢傾多一句我就feel到自己條命愈危險。 今次交流團都儘量避免同佢接觸好D。

哎，上次個簡介會之後Cherry無問過我子琪既野。 我都無主動提起，反正又唔係咩唔見得光既事，就讓一切隨風吧。 老實講我自己就對呢個交流團0興趣，我每日返學都只係等出成績單。 你知啦，學生考完試都會好想知自己既總名次架嘛。 但學校一直都無出，搞到我都好唔耐煩。 我：「屌，幾時先派成績單架仆街。」 若睛：「咁心急做乜啫傻鳩，你執好行李未呀後日出發啦喎。」 我：「執左啦，唉搞到我無左個復活節假真on9。」 若睛：「唉，最on9係去完一定有手尾跟。」 我：「咩手尾？」 若睛：「肯定又要寫D感想之類架啦。」 哇，咁麻煩架咩？ 若睛：「你仲要小心D其他學校D男仔打Cherry主意添呀。」 我：「屌，而家無野可以動搖到我同Cherry既感情架啦。」 幾乎全部都係四眼書童，不足掛齒啦。 芷睛：「睇下點啦，阿欣已經叫左我要好好睇實晨哥唔好比佢亂黎。」 今次阿欣無份去，肯定會擔心晨哥架啦，佢地一齊左只有一個月左右。 畢竟晨哥太耀眼太出眾，去到邊都會受到人注意同吸引到人，阿欣會擔心都係正常。 加上晨哥仲有個「認真Mode」，會做D乜真係無人預計到。 結果復活節假前都無成績單出，令我要掛住心咁北上。 哇，今日既Cherry一樣咁靚，搞到我想收埋佢唔俾其他人睇到。 我地約埋晨哥仲有若晴食早餐，之後先去集合。 集合之後，老師叫我地揀個組長同副組長，唔洗問組長一定係晨哥做架啦。 大家都傾緊邊個做副組長好，好似都有幾個想做，唉，都是OLE作祟。 A班果三條契弟都話要做，提議投票決定，搞到晨哥開始唔耐煩。 晨哥：「麻鬼煩，唔洗啦，魯路修你做。」 我？又擺我上枱？ A：「喂晨哥，咁唔符合民主精神喎。」 A班其中一個契弟用個唔滿意既語氣同晨哥講。 唉肯定又要黎啦認真mode。 晨哥：「收聲，我係Leader我話點就點，更何況佢肯定做得好過你地，你呢班只為OLE既垃圾。」 晨哥語出驚人，全部人靜哂。 晨哥：「無異議啦？出發。」 晨哥你個trip都未開始就吸仇恨值何苦呢，有無諗過最後會係我食哂啊老闆。 唉我今次肯定又做箭靶。

唉，次次都係我幫晨哥頂，簡直就好似毒撚要幫MK埋單咁。 我已經預見到自己今次會有一個修羅之旅。 唉好彩「副組長」呢個title應該同「副主席」一樣，都係花瓶黎啫。 少做少錯，應該唔會有位比人入既。 之後我地去過關同其他學校既人會合，坐旅遊巴去第一站參觀。 哇同一堆唔識既人一齊真係令我周身唔自在，抖唔到氣咁濟。 坐到我隔離既Cherry見到我咁以為我唔舒服，猛咁問我有無事，要唔要藥。 我：「我無事，只係有少少唔自在啫，搵D野分散下注意力先。」 晨哥：「要唔要鋤Dee？我有喎。」 坐我地隔離行既晨哥係jacket內袋抽左副啤牌出黎，都痴痴地缐隨身帶住。 但若睛話已經見到水壩，應該好快到，所以我地都係無玩到。 落到車之後例牌要點點人數，要睇下有無邊個on9仲訓緊無落車。 呢d小事梗係由我做啦，點敢麻煩到晨哥。 我望一望，十個人係哂度，搞掂。 等埋其他學校D人搞掂之後我地就由一個導賞員帶住參觀，開始入去。 我對呢D講解完全無興趣，寧願用自己對眼去睇，所以我周圍望，點知比人拍膊頭。 我擰轉頭一睇，係D班既Roy同Chris，我同佢地都有兩句偈傾既。 我：「咪拍我膊頭啦第一日識我咩。 」 Roy，Chris：「邊有拍你膊頭啫。 」 我：「屌咁唔通我撞鬼？ 」 「Hello，係我拍你膊頭架。」 我隔離個男仔突然開聲，嚇左我一下。 男：「Sorry呀我唔知你唔鐘意人拍你膊頭，我叫Ray呀。」 呢條友睇落唔似其他人喎，個feel好陽光，應該又係男神class。 我：「不知者不罪，你叫我lulu得啦。」 Ray：「咁lulu，可唔可以話我知前面果個男仔叫咩名？應該係你學校既。」 佢指既方向只有晨哥係我學校既。 我：「果個？佢叫藍洛晨啊。」 Ray：「果然係佢呢，唔該曬你呀lulu。」 佢之後就無再同我講野，怪怪der。之後我地被領至一個比較大既展覽廳，仲俾左張工作紙我地叫我地自由參觀。 我望一望張工作紙已經唔想做，所以打算去搵Cherry，但見佢同若睛一齊睇緊野就費事過去了。 我自己搵左排櫈坐低，拎部新換既iphone 6PLUS出黎聽下歌。 一插起耳機，成個世界都唔同哂。 唔知大家有無試過望住一個熟人，再聽住一首歌就突然感觸起黎？ 我而家正正就係咁，我聽住Aimer既《今日から思い出》再望住Cherry就突然有種悲傷。 我自己都解釋唔到點解會咁，可能係因為Aimer唱得好sad掛。 唔得，我覺得自己再聽落去會喊，都係唔聽去個廁所洗個臉先。 洗完個臉成個人都精神哂，不得不提天朝既廁所真係好難頂，留多一秒都唔想。 行到出去轉個彎我就見到晨哥，佢仲要一臉唔耐煩。 唉又邊個唔知死惹佢啊，死左就乜都無架啦。 我又行左兩步，發現原來同晨哥講野既係Ray，個樣仲好有敵意咁。 等我又八卦下佢地講咩先。 晨哥：「唔想玩咪唔玩囉，反正每次都係贏，覺得哂我時間。」 玩？玩乜？ Ray：「你肯定知自己會輸所以先唔敢再出學界啦，怕輸比我。」 晨哥：「哦，隨便你點講，反正你件垃圾無贏過我，你點都證明唔到你好過我。」 我發覺「垃圾」呢個字只會係晨哥好認真個陣先會講出口。 「垃圾」呢個字好似一支穿心箭咁一下ko Ray，即刻無聲出。 「係想贏我既，今晚返左酒店黎搵我，鬥乜我都奉陪。」 講完之後晨哥就行黎我呢邊，一手搭落我膊頭「的」我走。 晨哥：「咩都唔好講唔好問，我而家好嬲。」晨哥帶住我去搵Cherry同若睛，中途都無放開過我，直至行到去Cherry隔離。 晨哥：「Sorry，啱啱搭你膊頭。」 我：「放過你一次咁多啦，代價係話我知個阿Ray係咩來頭。」 晨哥：「我唔想講，若睛你話俾魯路修知Ray Chow係咩人啦。」 若睛：「Ray Chow？勁人黎架喎，兩年學界100m冠軍，咩事啊？」 晨哥：「因為我無參加學界佢先有冠軍啫。」 我：「無，頭先晨哥被佢串，話咩晨哥怕左佢，之後晨哥叫佢有種就挑機，唔好得把口。」 若睛：「唉，阿欣叫左我睇住你架，第一日你就搞事，快D同人道個歉算啦。」 晨哥：「道歉？我無即時打佢已經好剋制，而家係我被人睇小，我絕對唔可以接受。」 Cherry：「唔可以衰比人睇架！我支持你！」 我硬係覺得呢句野係同我講。 我：「嗱，晨哥，我一直都睇你頭既，我一定撐你，但佢會挑戰你D乜？」 晨哥：「佢無膽既咪包剪揼囉，不過應該多數係籃球，佢好似幾擅長。」 Cherry：「我睇過酒店好似有個室內籃球場架。」 我：「咁有無乜我可以幫到手？」 晨哥：「有，叫阿Roy同Chris準備下，我要炒佢一鑊甘，等佢以後無面見人。」 哇，一個唔小心輸左既話晨哥就遺臭萬年架喎… 晨哥：「放心，我唔會輸，因為我要佢為挑釁我而後悔。」 呢個氣勢，銳不可擋。 晨哥：「不過如果佢真係揀包剪揼既話我都唔知點算啦哈哈。」 無人敢笑。

之後我地再去左兩個地方參觀先返酒店。 大概四點左右就去到酒店，我地係lobby等左陣，等班老師幫我地安排D房。 等緊個陣晨哥坐左係梳化度，雙手抱胸仲合埋眼，感覺好重殺氣，令人生畏。 Ray係等緊分房既時候由另一邊行緊過黎，仲帶左三四個人過黎，當中有子琪。 唔知係巧合定點，Ray行到晨哥前面個下晨哥就張開返眼，望住Ray。 晨哥：「睇黎你已經諗好要鬥咩。」 Ray：「岩岩check左呢到有個室內籃球場，就鬥籃球啦，3on3。」 晨哥：「幾驚你話鬥包剪揼，但3on3？哦，係想輸左都可以賴落隊友度呢。」 晨哥永遠對敵人都係咁咄咄逼人，毫不留情呢。 Ray：「睇你可以串幾耐，我請左其他學校既組長做裁判以示公正，麻煩你地講D規則比佢知。」 Ray講個陣望住子琪，睇黎係子琪做裁判。 子琪：「eh…雖然我唔係好清楚發生左咩事，但我會將呢場比賽定性為友誼賽，大家唔好傷和氣。」 晨哥：「睇黎你無好好同人講清楚究竟係咩事喎。」 子琪：「晨你等我講埋先，我而家講規則。」 「各組組長過黎拎匙卡啦~」 有一個老師企係接待處旁邊大叫，仲起勢咁揮手。 晨哥：「魯路修，你去啦。」 我：「唔好命令我。 」 講係咁講，但我已經行緊過去。 接過匙卡我準備返去架啦，但突然屎忽痕，想走去櫃檯問下籃球場洗唔洗book。 我用一口不太流利既普通話問個姐姐，籃球場洗唔洗book。 姐：「要架，你係咪要book？」 嘩，D廣東話仲正過金剛，屌我又柒左。 我：「係呀唔該你。」 姐：「咁你係呢度簽個名啦，七點鐘開始無人用架啦。」 我：「唔該哂。」 簽左個名，我就拎住張租場紙返去派匙卡，原來佢地已經傾好準備散水。 我：「搞掂啦？」 晨哥：「未，今晚七點就搞掂佢。」 最後我同晨哥一間房，隔離房係Cherry同若睛。 呀，我有預感一陣會搞到好麻煩。上到房放低袋，我成個人訓上張床度，合埋眼乜都唔諗。 可惜同房既係晨哥，係而家好認真既晨哥，佢不停摷緊佢個袋。 我：「晨哥你搵緊D乜啫。」 晨哥：「我好似無波衫，唉算啦。」 佢又將D野塞返哂入個袋度，走左入廁所。 正當我以為終於可以訓番陣個陣又有人㩒鐘。 屌我想訓覺啫，有錯咩係都要阻住我。 打開門一睇，係幾個唔識既女仔，樣OK，應該係其他學校既。 我：「搵錯房啦，Bye。」 女A：「呢度唔係藍洛晨間房咩？」 哦，又係搵晨哥，真係受夠了。 我：「晨哥，有幾個女仔搵你喎。」 我敲敲廁所門。 唔夠十秒晨哥就由廁所行出黎，頭上仲有條浴巾。 晨哥：「邊位？」 唉又有女，我都費事理佢，自己死返上張床度抖。 晨哥之後叫醒我，話夠鐘食飯。 不過根本無人care餐飯，個個都只係想快d睇波同食花生。 七點鐘，晨哥帶住我地九個人去到室內籃球場，門口聚集左好多人，個個都係團友。 Chris：「做乜企哂係度唔入去？」 子琪：「個人話而家有人book左個場喎。」 晨哥：「喂喂喂，又要挑我機，但連場都唔book？」 晨哥再一次嘲諷阿Ray。 我醒起自己有帶住張租場紙，於是就拎左出黎比晨哥。 晨哥見到張租場紙好似完全無驚訝，仲舉高佢。 晨哥：「好彩我兄弟醒目，如果唔係就要大家失望而回了。」 而家晨哥係氣勢上有絕對既優勢。 大家入到去，圍住個場分開兩邊企，我就同Cherry仲有若睛搵左排櫈坐。 終於都要開波了。嗱，我好耐之前都有講過我唔運動，所以我係唔識籃球既規則。 今次聽Cherry佢地講話場波打十分鐘打全場，聽落都覺得辛苦又麻煩。 晨哥係開波前突然提議邊個輸左就要吠三聲，又刺激阿Ray。 晨哥話比阿Ray佢地開波先，當讓下佢地。 比晨哥羞辱左咁多次既阿Ray一開始就好似入左油咁帶住個波起勢衝去籃底。 我：「嘩，佢又跑得幾快喎。」 契弟A：「睇清楚D先啦，晨哥已經捕住佢啦。」 我再望下晨哥，哇原來已經搶左個波走仲上埋籃拎先制分。 我：「我唔識打籃球真係好彩。」 Cherry：「好似好刺激咁，應該好易整親，我寧願你唔打。」 話口未完晨哥又cut左阿Ray波，引起旁邊女仔既尖叫。 只係過左三分鐘，晨哥一個人已經拎左五分，佢好似好enjoy咁。 相反，阿Ray果邊有兩分，仲要唔係阿Ray拎。 我：「我開始明點解佢成日話自己係奇蹟的世代，佢真係勁。」 契弟B：「一來啦，二來佢真係好識玩心理。」 我：「咩意思？」 若睛：「佢意思係，晨哥故意激阿Ray，等阿Ray每次都同佢1on1，咁就更加易睇穿。」 原來如此，所以話唔玩玩下既晨哥真係好勁。 而家咁啱阿Ray又衝向晨哥，好似想撞死人咁既款。 佢今次終於突破到晨哥，但唔知係咪地下滑定佢對鞋問題，佢突然仆低左，kiss左塊地。 全場都靜左。晨哥一於小理，執起個波pass比阿Roy，又拎兩分。 仲有三分鐘，比數係12：6，阿Ray仍然無得分。 但而家晨哥都無入認真mode，應該無得輸。 不過阿Ray kiss左塊地之後好似冷靜左，進攻慢左，而且唔再只衝晨哥。 佢今次揀Chris落手，扭過之後就上籃，第一次拎到分。 唔知點解Chris俾佢過左之後表情好痛苦咁，係咁叫暫停。 我：「阿Chris搞乜呀，抽筋？」 Cherry：「我好似見到佢俾人踩左下腳..」 哦，原來係個卑劣既渣渣。 Chris最後都係退左落黎，變成2對3。 阿Ray個邊由阿Roy果度落手慢慢咁追，最後一分鐘已經14：12。 我諗認真mode都差唔多係時候要出黎。 我望一望晨哥，果然，眼神唔同左。 不過2對3，真係有得打？ 阿Ray佢地三個一齊慢慢壓上去，但反而俾阿Roy偷到波，交左比晨哥。 波一到晨哥手，晨哥就衝到上三分線，之後就起手射波。 三分波。 17：12。 應該贏了，而家得番二十秒，又唔係睇《黑子》，五分應該無得追。 點知阿Ray仍然唔放棄，帶住波衝。 不過佢無射籃，而係掟左個波去晨哥度，晨哥個陣仲要背向個波。 幾乎全場既女都同時大叫「睇住呀！」。 但晨哥唔知點解接住左，好似上次閃避球咁令人出其不意。 晨哥：「卑鄙，垃圾，我受夠啦，消失啦。」 佢突然係自己籃底擺左個射籃姿勢。 Serious？你真係有練過？ 但子琪突然話時間已到，比賽結束。 「聽日早餐個陣記得吠比我聽。」 晨哥照出手，之後頭也不回咁行去扶阿Chris走。 個下射籃最後入左。 大家見場波打完就散band，留低Ray一個on99咁望住個波。

我慢慢行返自己房，沿途同Cherry傾計。 我：「估唔到晨哥最後個下射籃會入。」 Cherry：「無可能架咩？」 我：「eh…我只係係漫畫見過囉。」 Cherry：「但佢係晨哥，做到都唔出奇吖。」 我：「你啱。」 不經不覺已經去到我房門口，未入去已經聽到入面好嘈。 Cherry：「入面好嘈喎，咩事呢？」 我：「入去睇下咪知囉。」 我拎張匙卡出黎開門，發現入面起碼有成八個人。 晨哥：「哦，魯路修你拍完拖返黎嗱？」 「wow~」 晨哥笑容滿面，同頭先有好大反差。 我：「無呀屌你！咁多人係度搞乜？」 晨哥：「哦，我地玩緊大富翁囉，呢兩個朋友仔新識架，叫阿輝同阿明，子琪間學校架。」 大富翁？on9架去交流團帶咁撚大盒野？ 阿輝，阿明：「Hello。」 我：「唷，唔洗理我，你地慢慢玩。」 Cherry：「咁我返過去先啦，聽朝見啦。」 各：「阿嫂再見！」 唉，好尷尬。 我無加入佢地，而係坐上自己張床係一邊睇。 今日只係第一日已經搞D咁既野，仲有三日點捱呀老闆。 生生性性啦晨哥，我唔想揹鑊呀。 坐下坐下就訓著左，醒返個陣D人已經走哂，成間房得返我同晨哥。 正確D黎講，係得我一個，晨哥企左係個露台度，好似若有所思咁。 我：「咁大風仲出黎搞乜。」 晨哥：「醒左啦？我出黎吹下風清醒下頭腦啫。」 我：「偽文青，咁有無諗到D呀老闆。」 晨哥：「我係度諗，我有時會唔會過左火位？」 唔？小可喎會反省。 我：「講黎聽下。」 晨哥：「好似今日咁，原本我只係打算隨便贏左佢就算，但佢竟然搞Chris，搞到我好嬲同時好自責。」 唔怪得知果陣成個人即時唔同哂啦。 我：「所以你意思係因為你既過火行為，令身邊既人受傷？」 晨哥：「exactly，幾時都話你醒目，我好怕終有一日會累到阿欣甚至你。」 我：「我？」 晨哥：「畢竟你係唯一一個我可以稱之為「兄弟」既朋友啊。」 居然係我，非常榮幸。 我：「咁，可唔可以話我知，點解你做乜都要贏？」 晨哥：「呢樣野我又真係無諗過喎，可能只係暫時我無要輸既理由啫。」 我：「好中二病呀你。 」 晨哥：「光明正大咁贏我我無意見，但我最忍唔到既係我被人睇小同埋D人得把口，遇到呢D我會出手。」 我：「所以你咪成日惹麻煩返黎囉。」 晨哥：「哈哈，我都無辦法，想改都改唔到。 」 我：「唔洗改啦。」 晨哥：「唔？」 我：「改左就唔係我地識既藍洛晨啦，D麻煩等我搞掂，你做番自己就得。」 晨哥：「咁就拜託你啦兄弟，我去沖涼先，早D抖聽朝聽人吠啦。 」 佢轉身行向廁所。 呀，有野唔記得問。 我：「喂，晨哥你最後個下射籃究竟點做到？同綠間一樣咁濟喎。」 晨哥：「呢D野，想做就做到架啦。 」 「不過其實我無諗過會入，只係純粹太嬲先射左出去。 」 原來只係偶然？

第朝食早餐之前阿Ray就黎左我地房搵晨哥找數，吠左三聲。 晨哥都無特別為難佢，吠完就叫佢走。 食完早餐我地就出發去下一個地方參觀，唔知乜柒科學館。 晨哥今日成為左全團人既注目所處，睇黎尋日場波已經揚左開去。 今日Cherry係咁痴住我，叫我同佢去睇呢樣睇果樣。 雖然唔知佢有乜動機，但我就好enjoy，一於小理。 Cherry：「你睇下呢個！識浮架！」 我：「係係，好得意好犀利。」 Cherry：「做咩呀你，咁無精神既，尋晚訓得唔好？」 我：「唔係既..只係我對呢度無乜興趣啫…」 我無講大話，我對呢D野無興趣，寧願去圖書館好過。 Cherry：「咁你同我去睇星星啦」 我：「睇星星？而家仲係日頭喎。」 Cherry：「我有辦法啦，跟我黎啦。」 佢帶走左我，帶左我去一個放映廳。 原來如此，睇星星係咁既意思。 雖然D星星係幾靚，但我仍然無興趣，因為更靚既野已經係我面前。 Cherry：「點呀？睇完星星覺得點呀？靚唔靚吖？」 我：「唔係好靚啫。」 Cherry：「你份人真係難滿足。」 我：「你應該知架，我覺得最靚既野係乜。」 Cherry：「咪我囉係咪吖。 」 我：「叻女，獎勵下你啦。 」 我伸出手，摸佢個頭。 今次輪到我拖住佢周圍去，當拍下拖咁。 但有D奇怪，當每次有其他學校既女仔出現係我地面前Cherry就會捉實我。 我：「做乜呀？你怕陌生人？」 Cherry：「唔係吖..」 哦，咁我知咩事了。 我：「你唔想我同其他女仔有交流？你驚？ 」 Cherry：「係吖乞人憎！尋晚若睛同我講話好似有人睇中左你啊。 」 我：「有乜好驚啫，要驚都係我驚啦，肯定大把人睇中你啦。」 呢個係事實，我同Cherry一齊行個陣已經見到有好幾個男仔眼甘甘咁望實Cherry。 Cherry：「係咩哈哈，咁我地兩個都要好好捉實對方先得啦知唔知吖？ 」 我：「YES YOUR MAJESTY。」 再行多陣就到集合時間，要去下個地方，圖書館。呢個圖書館，不得了，好撚大。 如果呢度拎黎玩捉，肯定成日都唔會有人搵到我。 呢度可以停留既時間有兩個鐘，好好行下先。 我望下個地圖，睇下應該去邊先好。 Cherry：「上八樓啦不如，歷史分類係果邊。」 果然知我心意。 我：「嗯，上去睇下啦。」 上到八樓，我行左兩行就叫Cherry走，因為好多想睇既topic都無。 Cherry：「咁快就走？唔睇嗱？」 我：「好多想睇既野都無啊，反正我無期待過。」 Cherry：「咁我地而家去邊好呀？仲有個幾鐘喎。」 係喎，無諗過添。 我望下周圍，睇下有無邊度可以hea時間，結果比我發現左個空中花園。 我：「去空中花園坐下囉不如。」 Cherry：「好吖。」 行到出去，第一個反應係哇一聲。 強國地方真係大，連個空中花園都大過人。 重點係一個人都無，簡直就好似係我同Cherry既秘密花園咁。 Cherry：「哇呢度大過我地學校好多吖，我諗有兩倍。」 我：「我諗有啦，唔好講咁多快D搵張櫈坐低先啦。」 我搵左張長木櫈同佢坐低，一齊睇風景。 Cherry：「呢度好靚喎，好多花。」 我：「係咩，我覺得都係你靚D。」 我伸一伸懶腰，訓左落佢大脾度。 Cherry：「咁係當然架啦，你有個咁靚既女朋友應該要自豪啦。」 我：「叻啦叻啦。」 我開始合上雙眼，打算抖返陣。 我：「喂，而家我地似唔似新婚旅行？」 Cherry：「邊個話會嫁比你。」 我：「你戒指都收左架喎，想反口？」 無錯，佢而家都仲有戴住隻戒指。 Cherry：「車，你又無同我求婚，隻戒指我當禮物咁收咋。」 我：「咁我同你求婚，你會唔會應承？」 Cherry：「唔想答你喎。」 我：「呵~唔得，我訓陣先。」 Cherry：「懶鬼，剩係識訓。」 我：「唔鐘意咪分手囉。」 我再無聽到佢答我，我睜開眼望佢，發現佢望到我實一實。 佢向我四目交投左一下之後就即刻企左起身，嚇到我都企左起身。 換黎既係一巴掌。 佢之後揮䄂而去，離開我既視野。 我好似做錯野，仲係一件好錯既事。

好痛，呢一巴好痛。 屌，今次玩大左添。 我真係無諗過佢會咁大反應架，知我就唔會講啦係咪先。 「分手」呢兩個字睇黎要列入禁語先得，一講即死。 唉鬼叫我第一次拍拖咩，點知咁多野。 無錯！錯既唔係我，係世界！ 唉，講就咁講，但而家點算好。 係我發呆個陣佢應該已經走到好遠，仲追唔追好？ 反正一陣都會見到架啦，唔好追啦不如。 但唔追會唔會顯得我無誠意架？ 屌，都係追啦。 我終於企起身，離開空中花園。 而家問題係，我要去邊度先搵到佢？ 呢度咁大，搵一個人完全係大海撈針。 今鋪真係要係度玩捉伊因了。 但我都係逐層逐層咁搵，跑住咁搵。 相信大家都好清楚我既體力計係比其他人短，跑兩下都會氣喘個種。 不過我仍然盡力燃燒我既生命，嘗試搵出佢既蹤影。 只係，期望越大，失望越大，我無辨法搵到佢。 我決定用最無誠意但一定可以俾佢知既方法，Whatsapp。 我拎電話出黎，連上wi-fi，再開Whatsapp搵佢。 「Sorry呀，一時衰口賤，你原諒我啦，我真係無咁既意思架。 」 Send完確認到有兩個剔之後我就收起電話，開始去搵張櫈坐低休息下，因為我真係無力了。 我去左四樓一個有好多張梳化仲有兩部自動售賣機既位坐低，仲買左罐雪碧。 真係好難搵到佢，因為我移動時佢可能都移動緊，撞上既機會其實好微。 而家仲有成個鐘先集合，抖多陣再去搵佢啦。 「喂，係度做咩呀魯路修？你女朋友呢？」 我都想知啊，不如你話我知啦子琪，念左大家做左咁耐朋友。 無錯，同我講野既係子琪。

我將事情始末都話哂俾子琪聽，換黎既卻係佢既大笑。 老實講，佢既笑聲令我覺得好討厭。 絕對唔係因為佢把聲既問題，而係呢個moment佢笑就好似係恥笑緊我。 我：「笑夠未？」 子琪：「噢，唔好意思，一時忍唔住笑，你仲係同以前一樣。」 我：「嘖，我而家唔係想同你懷念過去，我要點做先得？」 子琪：「你今次玩太大啦，連分手都講得出口，對女仔好hurt架。」 我唔係要你鬧我囉好無，我要解決方案呀。 但佢無理我，繼續講。 「以前你就係咁，永遠都唔肯諗多一秒就講出口，搞到成日惹麻煩，明明成日話怕麻煩。」 「每次惹到一身麻煩又會為點解決而R爆頭，成個傻仔咁。」 「我諗你女朋友都知你只係講下笑啫，只係一時受既刺激太大，你去誠心同人道個歉啦，佢應該會原諒你既。」 佢講完就行左去。 原來我以前已經係咁架嗱？真係無乜印象。 我開始大啖大啖咁灌雪碧，想快D飲哂快D上路搵Cherry。 不過呢個時候我見到晨哥，若睛仲有Cherry。 佢地行緊過黎。 晨哥行係前面，若睛就同Cherry平排行，Cherry個樣仲係好唔開心咁。 「唷，魯路修，終於搵到你。」 感覺我又要俾人鬧了。晨哥滿臉笑容咁行過黎，令我更加驚。 佢伸出佢隻右手，慘啦我要被人打了。 不過若然被佢打完Cherry會唔嬲既咁我都無所謂啦。 我合埋眼，做好被打既覺悟。 但晨哥無打我，只係係咁摷我個頭。 「我知發生咩事架啦，我同芷睛傾過啦，你去道個歉就得架啦。」 晨哥好細聲咁同我講，果然係好兄弟呀。 我即刻仆上去搵Cherry，但唔知係咁太攰，對腳突然無力，成個人仆左係Cherry面前。 嚇到佢即係扶我起身，係咁問我有無事。 直覺話我知，呢個係一個難得既好機會。 我用一個最誠懇既樣望住佢，用哀求既聲缐同佢講。 「對唔住，我知我自己今次係過份左，唔應該拎分手黎玩，原諒我一次好嗎？」 換黎既竟然係佢既大笑，咁係代表D乜？佢原諒左我？ Cherry：「傻佬。」 佢咁叫我即係原諒左我？媽我好亂呀！ 我：「你原唔原諒我？」 Cherry：「原本我就真係唔想原諒你架，分手都當講笑咁玩，不過諗落你份人本來就冇乜分寸，今次就算啦。」 呼，總算救得返。 我：「太好啦..幾驚..」 「我未講完啵。」 佢打斷左我既發言。 我有唔好既預感，佢應該又會提出一堆要求，好似上次打交之後咁。 不過我衰左，而家肉隨砧板上，任由佢擺布啦。我：「係，請講啦女王。」 Cherry：「乖啦，應承我，以後永遠都唔可以提分手。」 我：「這是當然der。」 見過鬼仲唔怕黑咩，點敢再提呀。 Cherry：「仲有，你要盡全力留住我，唔好俾我走。」 唔係好明佢講咩，不過都係應承左佢先啦。 我：「無問題。」 Cherry：「好啦咁我原諒你啦，記住唔好有下次呀。」 我：「謝大人。」 佢講完就無啦啦meet我塊臉，我不甘示弱，一於反擊。 我再一次拖起佢隻手，準備去集合地點。 短短兩個鐘，幾乎搞到好大件事。 不過我既戀愛經驗又增加左，知道左有啲玩笑係玩唔起的。

和好如初，應該可以咁講掛。 我地之後離開圖書館去食晚飯。 我地成團人去到一間酒樓，分開四圍檯坐低。 當然係跟返自己學校咁坐啦，唔通要我同D三唔識七既人坐咩。 因為咁，每檯都好嘈，大家都係度吹水。 我戴起耳機，嘗試逃離呢個嘈吵既環境，專心食飯。 就算食完飯我都無除低耳機，繼續玩電話。 我感覺自己好似已經脫離左世俗咁。 我同現實唯一既連繫就係Cherry，我一直都注視住佢。 佢突然望住我，我用微笑回應，但佢仍然望住我，仲伸手除左我耳機。 我：「做乜？」 Cherry：「到你呀。」 我：「到我做咩。」 若睛：「我地玩緊True or dare呀傻鳩，揀啦望。」 我望望餐檯，有個汽水樽，樽口仲指住我。 唉，麻煩。 我：「True囉。」 一㨂左True班仆街仔即刻係度咬耳仔，睇死都係問D濕鳩問題架啦。 老子甚麼鬼都不怕，放馬過黎啦。 不過佢地未問就有位不速之客突然入左黎。 突然有個男仔衝左過黎錫左若睛塊臉一啖，之後又跑走左。 呢一下令大家既注意力都去哂若睛度，我甩難了。 我留意到若睛塊臉變到好紅，哈哈你都有今日啦。 咦，唔對路喎喂，佢咬牙切齒咁既喂！？ 我：「嗱，呢位施主，冷靜少少，人地可能都係玩game啫。」 佢好似聽唔到我講野咁，走左去搵出頭先咀佢個男仔係邊。 佢行左一個圈好似終於鎖定左目標，向子琪個枱進發。 我起初想去截停佢，因為我唔知佢會做D乜，不過晨哥話由佢，所以我無阻止。 唔，果然係咁呢。 若睛打左個男仔兩巴。 大家都鐘意帶麻煩俾我呢。呢兩巴凍結左全場人，大家都靜左落黎。 我唔知班老師係真睇唔到定扮睇唔到啦，佢地居然無任何行動，繼續吹水。 我見咁就嗱嗱聲跑過去拉若睛返黎，仲順便講左兩句Sorry先。 拉左佢返黎之後無人敢出聲，大家都dup低頭扮玩電話。 只有晨哥敢出聲。 晨哥：「嘩你打兩巴咋？我以為你會拆佢祠堂添。 」 我：「喂晨哥唔好再講啦，夠啦。 」 若睛到而家都仲係頭dup dup咁，我睇唔到佢有無眼濕濕啦。 坐佢旁邊既Cherry不停同佢講野，嘗試開解佢。 所以話 True or dare呢個遊戲都少玩為妙，學司徒法正話齋： 「出事架嘛！」 好彩捱打果個男仔無即時報串，大家先可以安全返酒店。 返到酒店大堂，子琪捉住晨哥講左幾句野，晨哥只係一味點頭。 晨哥之後就行過黎，子琪就行返去被打個男仔度。 Cherry：「傾左D乜？」 晨哥：「都係頭先件事架啦，佢問我地想公了定私了。」 我：「公了對兩邊都係衰，肯定兩邊都會被人罰。 」 Cherry：「但私了肯定係若睛蝕底喎.. 」 我：「呀，好麻煩，晨哥你決定啦。」 晨哥：「若睛你想點。」 係喎應該要問若睛意見先架嘛，咁都唔記得左添。 我地三個都望實若睛，等佢答。 若睛：「我唔覺得自己有做錯，我唔會道歉，最多一齊死。」 wow，已經做好覺悟嗱，俾個like你。 晨哥：「好，非常好，我會幫你搞掂，大家都唔洗死。 」 晨哥好似都好滿意若睛既答案，個樣好滿足。 又要黎啦，晨哥又要做埋D麻煩野。 我肯定又要幫手了。 麻煩總係由朋友帶比我，幾乎每次都係。

晨哥叫大家先返房，話一陣會叫佢地黎我地房傾。 咁我同晨哥一間房架嘛，只好跟佢返去睇下佢有乜搞。 佢一返房就搬開自己堆行李埋一邊，盡量製造更多空間。 我：「你係度搞乜？」 晨哥：「唔？一陣佢地會過黎，唔搬開D野邊夠位傾？」 我：「其實你想點做？」 晨哥：「講下道理囉，你去叫若睛過黎啦。」 佢好似唔得閒理我，開始用房個電話。 於是我就按照佢既吩咐，走過去隔離房㩒鐘搵佢地。 開門既係Cherry。 我：「eh…晨哥話可以過去啦，你地過黎啦。」 我一講完若睛就唔知係邊度彈出黎，無視我咁過左去我間房。 喂，老闆又唔係我得罪你，做乜好似嬲埋我咁。 我：「搞咩呀佢，比人錫一啖就好似嬲左全世界咁。」 Cherry：「有時女仔對呢D野係好執着架，你唔可以怪佢。」 我：「哦，你講到咁就算啦。」 連Cherry都為佢護航咁我無辦法啦。 返到房睇左陣書，坐左一陣就有人㩒門鐘，晨哥示意我去開門。 搞錯，自己有手有腳乜都要我去做，離譜。 可能我平時太縱佢了，搞到佢咩都靠哂我。嗯，一定係咁。 我打開門，係子琪同俾若睛摑果個男仔。 我：「唷。」 子琪：「阿晨呢？」 我：「係入面，入黎先啦。」 我望左個男仔一眼，眼神好似好驚咁，應該好易說服。 我都希望係咁啦。氣氛好平和，晨哥笑面迎人，叫做有個好開始。 我自己就最怕處理呢D糾紛，所以我又選擇左戴起耳機逃避。 所以我只係睇住佢地傾，但聽唔到佢地講乜。 從表情上黎睇，晨哥一臉輕鬆，而子琪就好激動咁。 至於兩位當事人呢..女既就好似好唔耐煩，男既就好似好無耐咁。 唉，我諗個男仔心入面一定同我一樣咁諗： 「屌，點解會變到咁麻煩。」 我一於小理，沉醉係音樂既世界，只留低軀殼係間房。 當我回過神個陣就發現，咦，奇怪啦，做乜野大家突然都望住我既？ 我係咪又Miss左D野？ 我望下Cherry，佢見我好似唔知發生咩事幫我除低耳機，再係我耳邊細聲講： 「晨哥問你，若然你無啦啦俾人錫你會點做呀。」 我：「屌，如果係個三唔識七既人錫我我就肯定打佢一鑊先。」 Shit，一時口快講左粗口添。 我即時向Cherry雙手合十，以表歉意。 晨哥：「嗱，聽到啦，連佢都咁講。」 子琪：「但係我地只係玩game啫！」 晨哥：「喂，咁我而家咀你之後話玩game啫叫你唔好出聲得唔得？」 子琪：「總知打人就唔啱！」 晨哥：「咁你想點？」 子琪：「我要佢道歉。」 晨哥：「無可能，我唔會要我朋友覺得受委屈。」 子琪：「咁我會同老師講佢打人。」 晨哥：「我會話番佢非禮我朋友。」 哎，好緊張呢，晨哥又入左認真mode。 我要調停下先得，唔係既我怕會更大鑊。 我：「喂，靜一靜先。」 我突然插嘴令佢兩個都望住我，哇，壓迫感好大。 我：「其實…若睛都係玩true or dare先走去打你個frd兩巴啫.. 」 我好佩服自己咁都可以講得出，Cherry甚至偷偷地係我後面笑。 不過呢句野一出，大家都靜左，我即刻打蛇隨棍上。 我：「嗱，你玩game要咀人一啖，至於佢就要打人兩巴，大家都係玩game啫。」 Cherry都加入遊說行列。 「係囉係囉，大家都係玩game啫，就咁算啦。」 個男仔好似終於忍唔住出聲。 「其實都係我唔好，唔講清楚先，就咁算啦好無。」 好！非常好！ 由於個男仔都決定唔再追究，子琪都無得再講咩野，返房休息。 Cherry同若睛都返左房，Cherry臨走前仲俾左個like我話我勁。 成間房又得番我同晨哥。 「今次做得好吖，魯路修。」 晨哥邊伸懶腰邊同我講。 我無理佢，繼續抹乾岩岩洗完既頭。 晨哥：「今次你最大，hold住全場，我都唔夠你黎。」 屌，講呢D，我只係想快D解決麻煩啫。

唔知係咪我處理得唔好，之後兩日若睛都仲係嬲嬲地，唔理我。 唉，我都無辦法架，當時咁做已經係最好既處理。 過多兩日個交流團都完，我總算甩難。 好彩大家都無再點惹麻煩返黎，只係有時對我發下脾氣，講下悔氣說話咁。 我明架，因為佢地唔敢對晨哥發脾氣嘛，所以咪拎我黎出氣囉。 我無乜所謂，只要唔好搞出D乜麻煩野就得。 返香港既途中，大家都係度回味緊個trip。 男既係度唒自己識到幾多人，女既就傾成團邊個最靚仔。 我地學校十個人入面得三個女仔，一個仲要嬲爆爆，無計傾。 至於我？我無參與討論，只係想自己好好靜下抖下。 呢四日我既神經長期都係極度繃緊既狀態，成個人好辛苦。 要照顧晨哥真係一件好辛苦既事。 幾經辛苦終於返到學校，我終於可以返屋企親親我張大床。 我以為係咁。 兩個隨團老師話仲有少少野要同我地講，叫我地去有蓋操場等佢地。 我地個個都怨聲載道，但無反抗，畢竟對方係老師，我地只係學生。 好彩佢地都無阻我地太多時間，只係叫我地要做好堆工作紙同要準備分享就放人。 仲要分享？唉，真係麻煩，我好怕對住咁多人講野。 嘛，船到橋頭自然直，而家都係唔好諗太多，返屋企訓下先。一出到學校門口就見到阿欣企左係度，睇黎佢真係好緊張晨哥。 晨哥見到阿欣就即刻行快兩步上去摸阿欣個頭，但結果換黎阿欣一下巴頭。 阿欣：「叫左你唔好搞事架啦！若睛話哂我知啦！擔心死我啦！」 我好似係第一次見晨哥咁樣俾人指住黎鬧。 不過睇黎唔會開認真mode啦，見佢笑笑口咁。 Cherry：「不如食埋飯先返去囉？」 「吓唔好啦，我想返屋企沖涼訓覺啊。」 你估我唔想咁講咩，我不知幾想咁講呀，問題係女朋友開到聲點拒絕呀？ 我：「好！食咩？」 晨哥：「不如食薩莉亞？我請。」 晨哥對我打左我眼色，睇黎好想我救佢咁。 我：「殺你！」 Cherry：「若睛你黎唔黎呀？」 若睛：「唔啦，我想返屋企沖涼訓覺。」 頂，我好羡慕佢可以咁講。 一行四人去左薩莉亞大吃大喝，反正又無係我錢，一於食盡佢。 不過不得不提食左四日大陸野再食返香港野真係另有一番感覺。 只能說，I Love Hong Kong。 食飽飽又吹左陣水我見Cherry開始係度㩒電話。 我：「你屋企催你返去？」 Cherry：「嗯，Daddy叫左我阿哥黎接我，我五分鐘後走啦。」 晨哥：「咁今日去到呢到先啦，我去埋單。」 Cherry：「唔洗啦你地可以繼續傾喎。」 晨哥：「唔啦，我而家有另一樣野想做。」 唉，我有唔好既預感。 果然，我地同Cherry講再見之後晨哥就捉住我去跟縱Cherry。 我：「喂你又想點呀。」 晨哥：「我對佢阿哥好有興趣，好想親眼睇下佢咩樣。」 阿欣：「我想你打佢多D。」 我無出聲，但我贊成阿欣。 跟左一段路我又見到果架黑色七人車。 我：「係果架車啦。」 架車駕埋避車處，司機位開左門，有人落左車。 係佢啦，係得佢先有果種咁令人討厭既感覺。 我：「係佢啦，Cherry阿哥。」 晨哥：「個格好衰，乞我憎。」 阿欣：「準備啦阿晨。」 準備？準備咩？ 晨哥拎左個棒球出黎，屌我已經唔想去諗佢係邊度拎出黎。 佢擺好姿勢，準備全力一擲。 唉屌，我咩都唔知，我咩都唔知。 咦？仲有人落車既喂！？ 「STOP！停！」 我捉住晨哥隻手，唔俾佢擲出去。 從年齡判斷，落車既阿叔仲有個阿嬸應該係Cherry既父母。 呼，差少少出事。 Dennis好似注意到我，佢地四個人都望左過黎，Cherry仲行緊過黎。 FUCK MY LIFE，被發現了。Cherry：「仲未走既？」 我：「唷..行緊去巴士站搭車嘛。」 嗱，我無講大話架，我去搭車都係呢個方向，只係行多左路啫。 Cherry：「係咩？算啦跟我過黎啦，你好似仲未見過我Daddy媽咪。」 我：「eh..而家我呢身裝束好似…」 Cherry：「怕咩啫，黎啦。」 晨哥：「咁我地走先啦，學校見啦魯路修。」 你！背叛我！Traitor！ 我係半拉半推既情況下被Cherry引領左去見佢父母。 Cherry：「佢就係魯路修呀。」 我：「Uncle，auntie你地好…」 Uncle：「唔，幾好幾好，有禮貌，好仔好仔。」 佢兩隻手拍落我膊頭度，我下意識咁推開左。 仆街，肯定留低個壞印象。 我：「Sorry..我..唔係好習慣俾人掂我膊頭。」 Auntie：「我都有聽芷睛講過，果然有性格呢，唔洗咁介意。」 Uncle：「哈哈，我太興奮一時無留意，係我唔好，哈哈。」 呼，好彩啫。 之後簡單問候左幾句佢地就走左，我都開始返屋企。 Cherry父母睇黎都係好人呢，應該只係果阿哥有問題啫。 我企係屋企門口，深呼吸左一下，打開大門行入去。 「我返黎啦。」

時間話咁快就過，又要返學了。 返到學校我俾人問得最多唔係個trip好唔好玩，多唔多靚女。 而係邊個女仔俾其他學校既男仔錫左啖。 「屌，邊個同你講架？」 師父：「吓，原來係真架，我以為係班契弟9up咋。」 屌。 我：「咁邊個同你講先？」 Jason：「尋日Serect有人po左上去，邊個俾人咀？」 我：「eh…唔講得，自己諗啦。」 Jason：「肯定唔會係Cherry啦，係既你肯定發唒顛，姐係一係若睛一係A班個個啦？」 我：「嗱我咩都無講呀。」 其實若睛而家已經望住我，望到實一實個隻。 好似係度警告我咩都唔好講，一講就會殺左我咁。 唉一陣仲要成日坐佢隔離上堂，你真係不如一槍打死我好過。 不過有D野出符我預料。 上完早會收完功課之後仲有少少時間，若睛突然舉手。 「Miss，不如調下位？好似開學到而家都無調過位。」 哇，你係咪真係咁憎我呀。 不過都好多人和議佢，因為事實上真係無調過位。 我：「喂，Sorry囉我處理得唔好。」 但佢無理我。 Miss：「咁呀…你地都大個仔大個女架，不如今次自己揀坐邊？」 哇，呢個簡直係我讀中學以來既宿願，但好似唔係好岩timing。 大家聽到可以自己揀位之後都好興奮，唔知仲以為佢地中左一億六合彩。 Miss：「唔..但我依排好忙，不如你地整理好個list就比我過下目啦，魯路修交俾你啦。」 吓，又我？真麻煩。我一接過張座位表若睛就搶走左，光速填左自己個名落張紙度先再比番我。 我一睇，佢填左自己個名係門口位，係一般學生最憎既位。 就係咁，我成日都被人煩住，全部都係為左調位既事。 我就事先講明D位會係先到先得以示公正，所以個個黎到都好似去戲院買飛咁睇下有乜位剩。 我自己就一早mark好哂堆靚位比自己同師父佢地，擺明以權謀私呀，咬我呀？ 不過調位邊有咁快搞掂呀，所以我今日都要同若睛坐。 佢一句野都唔肯同我講，真係比死更難受。 好彩lunch time前一堂係英文堂，我可以同Cherry坐，總算可以傾下計。 我：「唉。」 Cherry：「做咩呀？今次UT無頭20唔開心？」 我：「吓派左成績單嗱？」 Cherry：「我個班今朝派左啦，你地未派咩？」 我：「未啊。」 Cherry：「咁你因咩事唉聲嘆氣？」 我：「若睛好似仲因為上次件事嬲緊我，今日一句野都無同我講，仲同老師講話想調位。」 我故意細細聲咁講，唔想俾其他人聽到。 Cherry：「哦…其實我覺得都唔係你錯吖…」 我：「唉，可能當時我唔出聲反而更好。」 Cherry：「我唔鐘意見到你後悔個樣，佢而家可能只係想搵個可以俾佢發洩既人啫。」 我：「可憐我就做左出氣袋。」 Cherry：「乖啦唔好唔開心，最多姐姐一陣陪你食芝士麵。」 我：「你好似大我一個月咋喎。」 Cherry：「嘻嘻，上堂啦乖。」 唉，我注定俾佢食住。 不過我願意。 唔知若晴又嬲到幾時呢，我唔想無左個朋友。 呀，係喎，成績單已經出左，唔知我第幾名呢？有少少期待添。

下晝既堂好快過去，又黎到班務時間。 我望下張座位表，大家都揀好左位了，可以交上去了。 我拎住張表行出去交俾MISS，大家都望住我，個樣仲好期待咁。 我拎住一份咁受人期待既野令我覺得自己好似準備去頒奧斯卡最佳男主角咁。 里安納度？NOT TODAY。 我交左Miss，Miss望左兩眼，皺左一下眉。 大家都好緊張，我甚至已經準備大叫「假民主公平咩」。 「OK呀，你地聽日就咁坐啦，我而家派成績單啦，返埋位先啦大家。」 好！原來唔係假民主！ Miss瞬間收到全班既歡呼。 不過比起可以順利調位，我更在意成績單。 明明已經大概估到自己可以去到咩位置，但我仍然好緊張。 我好想自己有全級頭二十。 「今次我地班有個全級第一，大家估下係邊個？」 「晨哥lor~」 大家都已經習慣左「晨哥係全級第一」呢個恆久不變既定律。 晨哥自己好似唔care，繼續同阿欣傾計。 唉，好羡慕佢咁強。 佢想做好就可以做得好，而我自己就要搏老命咁去掙扎先可以。 「大家順學號出黎拎啦。」 大家一個接一個咁排隊拎，我自己就唔想面對，叫左若睛幫我拎。 若睛起初皺唒眉咁好似唔想幫我咁，我唯有雙手合十咁求佢，佢先肯幫我。 佢拎住兩張紙返黎，交左張俾我。 我一拎到張成績單即摺起佢，只睇全級名次一欄。 「全級總名次： 23/160」 點會咁…始終…都去唔到..？唉，睇黎我都不過如此。 不過算啦，起碼叫努力過，而且分科名次都唔錯吖，叫對得住自己。 講係咁講，但我始終笑唔出。 我諗我心入面係好唔甘心。 唔得，唔可以咁消沉，搵D野分散下注意力先。 八卦下若睛既成績先，佢應該好我唔係好多，笑下佢開心返D都好。 我望過去，發現原來若睛一直望住我，個樣好似嘲笑緊我。 我：「唉，笑啦笑啦，今次係我衰左，得23名。」 一聽到我咁講佢即刻笑出聲，笑到拍哂檯。 我：「洗乜洗笑到咁呀。 」 若睛：「傻仔，睇清楚D先啦。」 佢一手搶左我張成績單，攤返開張野，一下撻返落我張檯度。 我：「得啦唔好再刺激我啦好嗎。 」 若睛：「睇呢度呀。 」 佢用手指指住名個度，叫我留意。 咦？份野唔係我架喎！！係若睛架喎！！ 若睛：「嘻嘻。」 我：「唉大佬呢次真係俾你玩死，開心啦你。」 若睛：「呼！見到你啱先個樣真係爽，嗱俾返你啦。」 我同佢即刻交換返張成績單，上天再一次俾希望我。 我今次都係直接睇名次。 「全級名次：6/160」 若睛：「恭喜你呀。」 「呀！！！！  」 我即時係班房咆哮，引起大家既注意。師父：「弊啦！佢要九尾化啦！肥豬，準備術式呀！ 」 肥豬：「我已經準備好啦！ 」 我：「媽！我得左啦！ 」 失而復得？可唔可以咁講呢？不過無所謂啦，我而家真係好開心。 「啪！」 屌，師父拎左本聖經拍左落我個頭度，仲大叫「封印！」，引黎全班大笑。 Miss：「好啦好啦唔好再搞搞震啦 ，放學啦各位同學再見。」 「Goodbye and thank you miss~」 好！執野！去搵Cherry！今日唔補課！ 師父：「兄弟們！捉住佢！捕獲九尾！ 」 仆街，成五，六個契弟撲緊過黎。 原本我仲想用若睛做掩護，點知佢一早已經彈到九尺遠。 我點可以係呢種地方俾你呢班友擋住！！ 我：「別阻住我！滾開！ 」 我用日文講，因為好似有feel D。 不過佢地無理我，繼續衝過黎。 事到如今，無辦法啦。 我拎起自己個袋，再搬一搬張櫈埋牆邊，同打開向走廊既窗。 師父：「仆街仔想跳窗？肥豬！go！」 我：「今天的我沒有極限！！」 我企上張櫈，擒左出去，不過落地有少少唔完美，算啦反正只此一次。 我之後好似開左Boost咁直衝落三樓，我肯定自己快過工展會開幕班契弟。 但係去落卻發現Cherry唔係度。感覺好似明明你已經跑得好快，但始終都買唔到限量品咁。 FUCK MY LIFE。唉，唔通我又要失望而回？ 得仔：「咦，lulu？你黎搵Cherry？佢好似岩岩去左廁所。 」 果然，上帝是愛我的。 我開始相信神係存在既。 我：「噢，Thanks。咁我等下佢啦。 」 等待，其實都幾辛苦，不過若然等既人係自己愛既人，我諗大部分人都願意等既。 我無望個錶，只係㥻覺佢好似隔左好耐先返黎。 Cherry：「咦，你今日唔洗補課咩？ 」 我：「跟我走，好無？ 」 Cherry：「無啦啦講咩啊，我一陣仲要補課吖。 」 我：「走一次？好無？」 佢打量左我一番，再猶豫左五秒。 Cherry：「好啦！一次咁多啦！」 太好了。 佢好快就執好野出黎，同我做左一次壞學生。 一出學校門口，佢就橋住我隻手，彈下彈下咁行。 Cherry：「好啦~堂就走左啦，咁你想點？我地而家去邊？ 」 「去後山個公園。」

其實我係完全無諗過要去公園，我原本只係想講比佢知我考第六。 但當佢一問我想去邊，我下意識就答左去公園。 可能果個公園係我心目中實在太重要。 行上公園既途中，佢一直都橋住我隻手，無放開過，心情仲好似好好添。 我：「因乜解究你咁開心呢小姐？」 Cherry：「第一次做壞學生走堂感覺好興奮囉~ 」 我：「eh…呢D野我唔認為值得興奮囉。 」 Cherry：「值唔值係你決定架咩？我決定架嘛~」 我：「係係，你岩我錯。」 Cherry：「知就好啦，行快兩步啦慢吞吞咁。」 我：「YES YOUR MAJESITY。」 佢呢排成日都係咁，總係好心急咁，做乜都要快。 行多一陣，終於去到公園，但眼前既景象令我兩個都打左個突。 成個公園既設施都圍哂欄，上面仲有幾張告示。 Cherry：「嘩，搞咩呀？我仲想玩下鞦韆添架。」 我：「等我睇過…呢度寫話設施到期，有待維修喎。」 Cherry：「唉，所有野都係咁，有個時間期限。」 我：「好正常啫，無野可以永恆，所有野都有期限。」 佢即刻望住我，嚇到我心肝仔卜卜跳。 我應該無講錯野架可..？「嗯，一到果個期限，先會發現原來所有野都已經返唔到轉頭啦..你話係咪啊lulu？ 」 搞乜，佢望住個鞦韆搞到咁感慨既。 但我唔係想聽佢感慨喎，我係想分享喜悅架喎。 我：「喂唔好再企係度啦，坐低先啦。」 Cherry：「嗯，好吖。 」 我地兜過哂d遊樂設施，行過去d長櫈度坐。 Cherry：「好啦，你想做乜？叫我走堂又帶我返黎呢度。 」 唔，入正題了。 我嘴角不自覺向上掦，係書包拎左張成績表出黎show俾佢睇。 我：「勁唔勁。 」 「哇，你好叻吖！」 「你點做到架？」 「不愧係我男朋友吖。」 呢D都係我預計會收到既回應，但佢只係輕輕咁答左一句。 「哦。」 搞錯呀，完全無開心既感覺既？ 我：「全級第六喎？你唔鄧我開心咩？ 」 Cherry：「我有話我唔開心咩傻佬 ，俾啖水我飲，我飲哂我個支。」 佢打開我個袋，拎左我支水大啖大啖咁灌。 我：「我feel唔到你開心囉，我搏哂命咁為你考個第六返黎，Me好傷心。 」 佢放低支水，個樣變到好正經咁。 Cherry：「為左我？你錯啦傻佬。」 我錯？我又錯乜？ 我：「吓唔係你叫我考好個試咩？」 Cherry：「係吖，我的確有咁講，但你覺得自己讀好書係為左我？」 我：「當然啦..我係想你開心。 」 Cherry：「我係好開心吖，但讀好書唔係為左任何人，而係為左自己吖~ 」 其實我今次考得咁好，我自己係好開心，甚至幾乎唔記得當初自己為乜努力。 我：「唔…你又好似啱喎。」 Cherry：「我幾時都岩架啦~ 」 我：「巴閉啦你，唉肚餓吖去食野啦。」 俾佢話完突然無哂心情，開始想返屋企，收番張野入袋返屋企威比美星睇算。 Cherry：「恭喜你吖，lulu。」 唔？態度突然轉左既。 我拎轉臉望佢，點知佢一啖錫左落我塊臉度。 「呢D係奬勵吖。」 真係無辦法睇得透呢個女仔。之後我同佢去食M記，又係食返魚柳包。 我：「點解你次次都係食魚柳包？」 Cherry：「因為我長情囉~鐘意左一樣野就唔會變。」 我：「其實我都係。」 Cherry：「又講大話，我覺得你好花心囉，成日變。」 哇，呢個係一個好嚴重既指控黎架喎。 我：「絕對無D咁既事！」 Cherry：「有話錯你咩，早兩年仲鐘意高達，而家又話鐘意龍珠，仲唔係花心？」 屌，呢D都可以話花心。 我：「咁呢D鐘意多幾樣都無問題啫，對女朋友專一咪OK。」 Cherry：「信住你先啦。」 我；「放心啦，有個咁好既女朋友點會變心。」 Cherry：「係就好，記住，你應承過我你永遠係我既野。」 我：「仲有我既世界添。」 Cherry：「哈哈睇黎你仲記得。」 我：「咁具衝擊力既場景我諗我一世都唔會忘記。」 Cherry：「Good，話時話，你幾時先同我去OP？」 呀，又提。 我：「我plan下啦咁，返屋企啦。」 我又送左佢去搭車之後先走。 其實諗番都幾唔公平，我應承左佢好多野，但佢好似無乜點應承過我既要求。 定係我無乜提出要求呢？ 嘛，算啦，佢肯係我身邊就夠啦，以後既野以後先算。 將來我要娶佢，呢一刻我係咁諗。

以下內容以Cherry視角出發，請注意 佢考到全級第六，我就梗係開心啦，問黎都多餘既。 不過除左開心，我反而更加擔心佢。 佢呢個人係要人逼或者推下先肯俾心機做野，一無人睇住佢就hea做。 都唔知我一唔係佢身邊佢會變成點，真係擔心死我。 而家已經四月頭，距離DSE已經得番唔夠一年，但佢好似完全無危機感咁。 成日就只係掛住玩玩玩，要讀書架嘛。 講係咁講，但唔知點解一見到佢個樣，就點都嬲唔落佢。 正一傻仔，不過我就係鐘意佢咁。 同佢一齊左半年有多，開心既事多到數唔哂。 當然，都有令我嬲同唔開心既事啦，一定有架啦。 返到屋企已經差唔多七點，媽咪佢已經煮緊飯。 媽：「返黎啦？好快有得食啦，你阿哥今晚都返黎食飯喎。」 我：「哦~咁我去換衫先啦，一陣我再出黎幫你手啦。」 媽：「乖啦唔洗你幫啦，你去溫書做功課啦。」 咁呀…咁我去寫下日記啦。 我其實無寫日記既習慣，但一有好想記住又或者好深刻既事我就會想寫低去。 Form1到而家都已經寫左兩本簿lu，同佢一齊左之後寫得特別多，我自己都唔知點解。今日寫乜好呢？今日個傻佬又做左好多蠢事，寫邊樣好呢？ 唔好諗啦，全部都寫入去啦。 「6/4 今日學校終於都派左上次UT既成績單啦，今次我全級第五，lulu佢話自己第六，仲好開心咁show比我睇。 睇住佢沾沾自喜個樣，真係好開心，佢真係好傻仔feel。 不過我真係有少少出奇佢話係為左我先咁努力。 聽到佢咁講我其實有少少感動，但感慨反而更多。 我唔想佢以後都只係為左我開心先去努力，我想佢為自己開心而去努力。 畢竟我…」 「你又係度寫緊野吖？」 我：「可唔可以敲門啊你！無禮貌！ 」 「我有敲，食得飯啦阿妹。」 我：「得啦，我一陣出黎。」 我合上本簿，放番入去櫃桶底。 對上一次一家四口食飯係幾時我已經唔太記得，應該係新年掛。 爸：「嘩今晚好多餸喎！影返張相先。」 哥：「無聊。」 媽：「芷睛不如我地自拍吖，你揸機喎。」 我：「好吖。」 每次食飯我地都好鐘意搞一大輪先，因為大家都好珍惜一齊食飯既時間。 至少Daddy媽咪同我係咁。 食飯食完七七八八，大家都開始放慢速度食，傾下偈咁。 爸：「上次果個魯路修幾好仔喎，又有禮貌，有眼光呀乖女。」 媽：「係呢~都話個女似我架啦。」 我：「唔好睇佢上次咁，佢成日傻傻地咁架又成日惹麻煩，不過同佢一齊真係好開心.. 」 無錯，真係好開心。 哥：「哦，咁真係恭喜你，但係你同佢講左果件事未？ 」係我最唔想面對既事.. 我：「未…」 我唔敢望阿哥，因為我知佢一定係度笑緊。 Daddy媽咪都無出聲，氣氛一瞬間變哂。 哥：「我係你我就快D同佢講啦，等佢快D醒，唔再發埋D無謂夢。 」 我：「我真係唔想走…」 阿哥：「呵~一年前你話仲有一件一定要做既事未做，叫我地俾多一年時間你，結果你而家？哈。」 我無得反駁。 爸：「女，乖啦，我地唔係應承左架咩？今年就過去架嘛。 」 我記得，我當然記得，但我放唔低佢。 而家佢應該仲未可以接受到，畢竟上次情人節我俾佢既衝擊太大… 我忍唔住摸下隻戒指。 哥：「唔好玩啦，佢呢種男仔行出街都執到五個啦，咁執着為乜？貪佢夠傻？」 「你係想拍拖既，阿哥我隨時都可以介紹人俾你識，保證好過佢。 」 好過魯路修..？ 我眼中唔會有人好得過魯路修。 「只有佢，我眼入面只有佢，我將來一定要嫁俾佢。」 阿哥：「隨便你，異地戀一定唔會有好結果，你肯等佢，但佢未必肯等你。 」 「啪！」 媽：「同我收聲，你係咪太耐無比我打過，無哂分寸？」 大家都靜左落黎，阿哥掩住自己塊臉，應該好痛。 「五年，五年唔見佢，得唔得？」 Daddy突然開聲。 我：「五年？」 爸：「若然你五年唔見佢，之後都仲係話想同佢一齊，我唔會反對，做唔做到？」 一時之間，我真係答唔到。 五年唔係長，但亦唔短。要我完全唔見一個而家朝夕相見既人，肯定好辛苦。 Daddy：「我唔洗你答我，你答你自己就可以，子朗，執碗。」 媽：「唔洗諗太多，無論你想點，啊媽都會支持你，而家就好好珍惜同佢一齊既日子先啦。」 仲有四個月，呢四個月入面，我要搵出答案。 魯路修，你知道左呢件事既話你又會點做？我好想知，但又無膽去問。 我唔想離開你..想一直都留係你身邊..想睇你笑，想睇你做一堆白癡野..

點解會係佢？呢個問題自從同佢一齊之後就有好多朋友問我。 有人仲會問佢係點追到我，我都係笑笑口就算，無理佢地。 因為無乜人知道其實係我追佢。 至於「點解會係佢？」呢個問題我永遠都係咁答。 「你留心睇佢既話，你會見到佢好多優點。」 其實我好耐以前就已經識得佢，第一次見佢應該係升中一既暑期班。 我仲好記得當時佢既眼神係好怪，好似寫住「生人勿近」咁。 之後考既分班試，我記得佢坐我前面，佢好似完全唔緊張咁，明明個試好重要。 中，英，數三份卷每份都考個半鐘，但佢都只係做九個字左右就訓覺。 當時我心諗：「乜呢個人咁懶架，分班試都hea考。」 收卷個陣我專登望下佢叫咩名，但點都望唔到，反而唔小心整跌哂d文具。 我當時覺得自己真係樣衰到無朋友，好想埋左自己。 點知佢逐支逐支咁幫我執返上黎放係我檯邊，明明大家都唔識。 當時佢呢一下真係留左個好印象俾我，可能因為我小學係讀女校無乜接觸男仔掛。 我：「唔該哂你吖。」 佢：「我見你係咁踢我張櫈我咪以為你執唔到我先幫你咋，點知d筆咁近你，好心你就自己執啦。」 搞錯，咁講野架，幫下人都咁多野講。 D好印象即時無哂，相反地，佢留左個好深刻既壞印象比我。 「呢個男仔把口好衰。」 我要記住佢個名。 我：「你叫咩名？」 「魯路修，我叫魯路修，不要迷戀哥，哥只是個傳說。 」 痴線架咁同個唔識既女仔講野既。 係呢一刻，我將「魯路修」同壞，曳劃上左等號。 但一星期後公佈既分班結果大出我所料，佢居然入左最好既A班，我都只係B班咋。 唔通佢其實讀書好勁？不過無用啦，性格差。開左學之後學校又話九月頭會有個紀律訓練營，所有中一都要參加。 唔知會唔會好辛苦呢？不過應該可以了解到大家既~ 果然，同我諗既一樣，個訓練營辛苦到死，不過我好開心，因為一下子就同大家熟左好多。 只係用左半日，我就同兩個女仔熟絡左，一個係張楚珊，另一個係林穎欣Ada。 我地三個好岩嘴型，我諗以後都可以做到好姊妹。 個camp第一晚有個event叫「Disco Night」，俾大家玩下顛下咁。 大家一聽到「Nobody」都好興奮，個個都係個禮堂狂歡。 楚珊同Ada都唔例外，捉住我係度跳舞，叫左聲都變哂咁。 我跳一陣已經覺得好攰，可能朝早運動量太大啦，我行左埋一邊，揮下手咁。 一離開左人群我就發現有幾個男仔坐係禮堂既一角，無跳舞係度吹水。 其中一個係魯路修。 肯定幾個男仔圍埋傾衰野。 「Cherry，不如陪我過去吖？我想識中間個男仔吖。」 係楚珊。 我：「好吖。」 就係咁，我跟住楚珊行過去魯路修個邊。 肯定又會被佢笑同玩。 行到過去，幾個男仔都停左唔講野望住我地，哇好尷尬呀！ 楚珊：「Hi~你地係度搞咩呀？我叫張楚珊呀，呢個係我朋友Cherry呀，我地B班架。」 Cherry：「Hi…」 「哦？係你？」 唉，慘了。 「魯路修你識架？」 魯路修：「佢咪係我同你地講話無啦啦倒哂d筆落地下個女仔囉。」 唉，原來佢已經通街唱我。 我之後陪楚珊坐低同呢班男仔傾計，發現呢班男仔都幾搞笑，仲好talk得。 但我無再聽到魯路修把聲，因為佢坐坐下訓着左。 呢個人訓教個樣都幾得意吖。 「好啦！既然大家都玩得咁開心！不如每班都搵個同學上黎分享下啦！ 」嘩，要當住咁多人面前講野肯定好大壓力，我一定唔制。 教練：「公平D，我叫學號！A班20號！」 仲要叫學號？今次慘啦，千奇唔好叫中我。 「A班20號！」 「A班20號？」 「A班20號係邊個呀？」 大家都開始搵邊個係A班20號。 「魯路修！你去左邊！」 有把男聲係人羣中響起。 魯路修？佢係A班20號？ 我擰轉頭睇，佢班朋友開始係咁搖佢，但佢都未醒。 佢到底有幾攰… 之後有個幾高既男仔，藍洛晨晨哥，行左過去拍左佢幾下就醒左。 大家都笑到仆係度咁濟。 教練：「你叫咩名？」 魯路修：「我叫魯路修…」 把聲仲係未訓醒咁。 教練：「今日你學到D乜？」 魯路修：「紀律！」 教練：「仲有無？」 魯路修：「掌上壓。」 又亂講野，但又幾好笑。 呢個男仔肯定係一個傻仔。 當時我係咁諗，亦無特別將佢放係心頭。 直至中二，我同佢一班，開始日日都見到佢。令我意外既係，佢平時原來唔係咁鐘意講野，反而係成日訓覺，咩都收收埋埋咁。 佢唯一會笑個陣，就係同佢果幾個朋友一齊個陣，仲係笑得好開心個隻。 因為佢平時唔多出聲，再加上佢成績唔算出眾，所以係班上顯得唔起眼，多數都係跟係晨哥後面。 唔知點解，總係覺得佢收埋D野，所以我有日忍唔住去搵晨哥問。 晨哥：「咦，乜你對lulu有興趣咩？ 」 我：「lulu？咩名黎架，講明先呀，我只係覺得佢好怪咋，同F1個camp果時唔同左。」 晨哥：「佢有變咩？lulu係同佢熟既人先會叫既花名，點？有乜想問？ 」 我：「佢點解平時唔出聲，但一同班朋友就好多野講？」 晨哥：「哦，佢係咁架啦，佢份人比較內向，朋友唔多，加上佢而家一個人住，可能會孤獨d。」 我：「一個人住？ 佢屋企人呢？」 晨哥：「佢父母長期都唔係香港架，佢家姐又走左去，咪得番佢自己一個囉。」 原來佢長期都自己一個人… 晨哥：「佢份人係幾好架，樣唔差又有義氣，係衰左無乜自信。」 無乜自信？好似又係。 我開始嘗試去留意佢，睇下佢有無晨哥講既優點。 果然，中三個年佢就做左好多令我改觀甚至令我鐘意左佢既野。中三有日落好大雨，我見到有兩個低form男仔冇遮走唔到諗住叫佢地去學生會借遮，點知佢無啦啦行出黎借左把遮俾兩個唔識既人，自己用塊紙皮。 我當時係度諗：「點會有人咁傻架？」 之後既班籃，大家打哂交咁，Ada仲差D比個波掟中。 結果又係魯路修，佢跑出黎拍走左個波。 呢個男仔，好似都幾好..？ 又有一次，晨哥係陸運會整親左隻腳，我望住佢九秒九係看台跑落去扶走晨哥。 其實仲有好多好多既事。 當我發現自己做乜咁留意佢個陣，我就知道左一件事。 我應該已經鐘意左佢。 我無辦法將自己既視線從佢身上移開，令其他人開始話我接近唔到，咩收兵，仲有乜野女神。 其實都只係因為我只係留意到佢，容唔下其他人啫。 不過中四下學期，我屋企人話中五就會送我去加拿大讀書。 開頭聽到咁我一時之間真係唔知點算好，估唔到我連同佢一齊，甚至連話佢知我鐘意佢既機會都無。 但我諗左一陣，決定左同屋企人講，拖多一年先過去。 理由係：我仲有一件一定要做既事未做。 我好慶幸自己有咁做，令我無留低遺憾。 我可以同到佢一齊，我要用呢一年好好扶起佢，改變佢。 只可惜好快已經過左半年有多，只係剩低四個月。 今次，應該無得再逃避，我應該要走。 但足夠了，我呢段時間好開心。

時間過得好快，由其係開心既時光，不過我仲未要講拜拜既。 已經去到五月頭，踏入左夏季，我地都換左夏季校服一段時間。 我一直都未有機會同Cherry去海洋公園，因為太忙。 唔計考試，我仲要幫晨哥處理好多野，因為佢掛住同阿欣去玩，所有野交哂比我。 難為了我，大佬我都有女朋友架。 不過Cherry佢無乜怨言，果然夠哂善解人意。 但我始終會有少少過意唔去，所以我一有空閒既時間就會同佢去食下飯咁。 即使係咁，我都見到佢有時候會顯得有少少失落，好似有野想講又唔敢講咁。 可能佢怕又提起海洋公園我會覺得佢煩掛。 正一傻瓜，我又點會覺得佢煩。 「魯路修，開會啦。」 唉，又要做野了，班籃下星期就係。 就算我唔洗補課，晨哥總係會突然捉住我，話要傾野，搞到我好多時都要五點先走得。 不過咁都好，可以等埋Cherry。晨哥：「好啦，今日傾下班籃點練先啦。」 屌，都唔關我事，我又唔會出場。 佢地個陣容本來已經係暴力型打法，只攻不需守咁濟。 加上晨哥呢個絕對既存在，討論戰術根本係毫無意義。 我係呢度既作用，應該都只係負責確保補給物資呢D後勤工作。 晨哥：「喂魯路修。」 咦，睇黎傾完點練啦喎，到我出場了。 我：「點？有乜要我做？」 晨哥：「無，我想問下你有無興趣打下籃球啫，反正都要練波。」 「No，我拒絕。 」 我秒速咁答佢，因為根本唔洗諗，麻煩野唔好搞我。 晨哥：「係喎可唔記得左你唔鐘意添 ，咁你幫我落去B班啦。」 我：「去B班做咩？」 晨哥：「搵佢地練波囉~我之前同佢地講左架啦，你落去同佢地約個時間就得架啦。」 我：「得啦。 」 跑腿傳話呢D野我就無乜所謂。 之後我就落左去B班，而家B班D人對我既到訪已經可以話係見慣不怪。 我：「喂，得仔，你地班邊個統籌班籃，晨哥問你地幾時同我地打練習賽。」 得仔：「屌咪我囉，聽日囉我地兩班聽日都唔洗補課。」 我帶住呢個消息返去俾晨哥，晨哥就叫我準備好要用既野，好似水咁。 好好地點解要打練習賽，咁咪show哂自己既戰力比人睇。 有自信都唔係咁玩架老闆。 不過都決定哂，我呢d小人物都改變唔到d乜。第日，我地兩班人四點三左右就去左學校外面既街場，唔知仲以為我地要開拖。 由於之前已經為班籃抽籖，我地兩班唔會係初賽對上，所以大家都可以放開黎打。 得仔：「等我見識下你既天帝之眼同全場三分波啦晨哥。 」 晨哥：「唔啦，我怕你有Pefect Copy偷哂我D招。 」 唔知晨哥係留力定點，佢動作無上次咁快，不過同十四佢地互相配合，都入左好多波。 我坐埋一邊睇，佢地好似打得好開心。 我真係唔明有乜咁開心，又攰又會成身汗，我呢d體力低既人最憎咁。 「係度搞乜呀？ 」 哦，係Cherry，仲拎住兩支綠茶。 我：「無呀，諗點解佢地打波可以咁開心啫。」 Cherry：「每個人興趣唔同啫，好似你鐘意砌下模型，可以砌得咁開心咁啫。 」 唔，又啱既，點解佢好似講乜我都覺得啱既。 我接過佢俾我既綠茶，開始一邊飲一邊諗野。 吖問下佢鐘意男仔做乜都好。 我：「你會唔會特別鐘意D男仔做乜，好似打籃球咁。」 Cherry：「唔…好難講喎，就算係同一件事，唔同人做我都有唔同既感覺。 」 答左等於無答，不過咁答先係佢style。 我再飲左一大啖綠茶。 「不過你做乜我都鐘意架啦傻佬。 」 仆街差D噴茶。 講呢D想叫人點呀。 我伸出左手，一下捉佢入我懷裏。 我「呢下鐘唔鐘意？ 」 Cherry：「嚇死我呀！咁突然！ 」 雖然佢係咁講，但佢笑得好大聲，應該好開心。 「魯路修！波！」 又黎！？你班仆街唔好成日掟D波過黎啦！阻人sweet都會燒春袋架！ 我今次無直接打返個波過去，因為miss既機率好高。 我選擇放開Cherry，騰空返隻左手出黎用雙手接住個波再拋返出去。 我都有少少佩服自己反應咁快。「屌，我以為你會直接回傳比我添。」 我：「食屎啦晨哥你專登架？ 」 晨哥：「點會呢，我岩先甩手啫 ，作為賠罪，俾招新招你睇。 」 我對你學左咩新招無乜興趣囉好無。 但係佢無理我，雙手捧住個波係心口。 我：「唉我知你想做咩啦，幻影射籃嘛我唔想知呀。」 晨哥：「唔好咁啦睇左先啦，最多我教你。」 佢照黑子個form射左個波出去，個波圍住個籃框轉左幾圈，最後都入左。 我：「嗯，不過我睇到個波喎，係咪fail左？」 晨哥：「屌你真係好無癮，咁射都入唔覺得好型咩，唉算啦今日去到呢度啦。」 我成日都係咁潑人冷水，無計我都只係講事實啫。 之後我跟左晨哥佢地去食M記話開檢討會，B班都有部分人一齊去左，畢竟大家都係Friend，無乜所謂。 Cherry都有去，有得食野佢一定會去。 我無特別留意佢地講咩，因為我掛住同師父佢地仲有Cherry吹水。 不過有句說話我聽得好清楚。 晨哥：「有無人有興趣去OP？」

去OP？OK喎！反正之前都應承左佢會同佢去。 我望一望Cherry，佢好似無乜反應咁。 唔，肯定係扮緊無興趣，肯定係，我知道架。 我：「幾時先？」 師父：「偽毒同死MK先會去OP。 」 晨哥：「又唔好咁講，我睇下先，幾時啊…幾時呀話阿欣？ 」 阿欣：「班籃之後果日呀白癡仔，教師發展日我地放假。」 我記得果日係星期五，咁玩盡少少都無所謂啦，反正之後兩日放假。 我細細聲咁問Cherry，但佢好似太投入係食薯條中，對於我既問題，佢只係俾左呢個反應我。 「嗯？你講咩話？ 」 唉，算啦都係唔好阻佢食野，我決定啦。 我：「預我去啦，兩個人。」 Jason：「兩個人？你家姐都去咩？ 」 仆街仔，整個trap俾我踩。 不過我係唔會咁易認輸既。 我：「可能架，你黎咪知囉。 」 師父：「死MK。」 得仔：「lulu家姐？正唔正架？」 晨哥：「正過哂全校D女添呀傻鳩。 」 阿欣：「你講多次？ 」 阿欣開始捉住晨哥右手手掌。 晨哥：「唔好唔好！我錯！你先係最正得未？我仲想打波！」 唉，自討苦吃。 之後又有幾個傻鳩話想去，睇死都係衝住美星而黎。 點解佢地睇唔到美星既真面目，睇到我肯定佢地唔會再有任何幻想。 散band返屋企之前，我特登再同Cherry講一次。 我：「下星期五我地同晨哥佢地去OP啦。」 Cherry：「嗯，我知道啦，家姐都會去？」 吓，我估唔到佢會當真，真係傻得可愛。 返到屋企，美星已經係度，呢條友最近好似無番工，成日好早就係屋企。 我：「喂，我下星期五同朋友去海洋公園喎。」 美星：「哦，咁又點？你想請埋我去？」 我：「講起就好笑，我話預我兩個人，佢地即刻以為你會去，個個仆住話去。」 美星：「哈哈，成班傻仔真可愛。」 我：「你就開心啦收哂我D friend做兵。」 美星：「等陣先lulu，下星期五係幾多號？」 我：「13/5囉。」 美星：「咁岩既我果日約左中同去OP喎哈哈。 」 有無咁岩呀八婆。

去海洋公園既事已經決定左了，可以暫時放埋一邊了。 咁呢段時間有乜做？咪又要日日睇佢地練波囉on99。 睇佢地打波真係好悶，我都唔知自己點解可以挨到一星期。 好彩今日就係班籃，唔洗再挨落去。 而家Form6已經畢左業，全校最大就係Form5，所以大家都好留意呢場班籃。 因為呢場應該係最精彩既比賽。 四點鐘一到，我地班就浩浩蕩蕩咁出發落操場熱身，除左我同師父佢地。 我地上左空中花園睇，因為空中花園有個位係對正籃球場，可以話係VIP位置。 不過其實我都只係想搵地方hea，因為賽果係點我大約都估到。 我係空中花園望落去，哇成個操場都係人，好熱鬧。 我：「咁多人既。」 Jason：「校隊對決wor，梗係多人睇啦。」 師父：「都無我，我最勁。」 我：「唉我訓陣先，決賽再叫醒我ok？」 肥豬：「訓啦柒頭，小心我趁你訓著掟你落街。」 我：「哦。」 我之後就坐低左係張長櫈度，開始訓覺。 但其實係訓唔到，因為下面好撚嘈，我只可以叫閉目養神。 我諗過左半個鐘左右，突然樓下好嘈，係嘈交個種嘈。 我行左過去睇下發生咩事，見到有條友訓左係地下。 我：「邊個黎？」 Jason：「得仔。」 我：「得仔？我地班呢？」 師父：「贏左A班啦on9。」 吓，咁快。 我：「咁得仔搞乜？」 肥豬：「好似係D班有人整到佢。」 哇，又係D班班契弟？唉，睇下佢地點解決先。 嘈還嘈，不過B班都有好多人去關心得仔，仲有一部分好似傾緊換咩人上去。 比賽好似仲未結束，我見之後B班既人帶走左得仔就繼續比賽。 不過無左得仔，B班表現好似差左，可能心理因素影響掛。 最後B班輸六分，D班入左決賽。 雖然係贏左，但D班既人都好似無乜表示，得落場打個班契弟開心。 啊，有少少出符我所料，決賽居然係我地對D班。 不過應該都會係我地赢架啦，而家搞到我反而連決賽都唔想睇。 肥豬：「好賤囉班MK仔，有得仔B班先唔會輸。」 師父：「鬼叫學生會班無膽鬼怕咗佢地咩。」 Jason：「成班都係撚人，等睇晨哥教訓佢地。」 晨哥？係喎！！仲有呢個極不安定既因素！！ 我周圍望，搵晨哥係邊。 操場太多人搞到我搵左陣先搵到佢，佢好似同十四佢地傾緊計。 但佢周圍望，好似係度搵緊人，直至若睛拎住個大聲公過去佢度。 佢又用大聲公，肯定唔慌好野。 「魯路修你而家即刻同我死落黎操場！ 」 我？點解係我？又要我做乜？ 不過聽得出佢而家應該好嬲，一陣要小心D講野先得。我一聽到佢既號召就九秒九衝落去操場，大家都望住我。 我：「咩事呀？ 」 晨哥：「簽左佢。 」 佢俾左張紙我，我一睇，哦，出「雙重計分」，要我簽名作實。 我爽快簽左佢再交俾學生會，學生會隨即宣布我地班出左「雙重計分」，引起大家注意。 學生會班仆街仲拎住個大聲公走埋黎我度，問我關於呢場比賽有無野想講。 喂大佬呀又唔係我打，你地去問番會落場個班啦。 不過見晨哥對我做左個口型，叫我隨便講。 咁我就唔客氣隨便講啦。 我拎起個大聲公，深呼吸左一下。 我：「我覺得今次我地班好好彩囉，原本B班實力同我地班有番咁上下搞到我對決賽好緊張又期待，不過而家係對D班就安樂哂。」 操場突然靜左，但我一於懶理繼續講。 「十分，我相信我個班唔會俾對手拎多過十分，係咁多，多謝。」 講完我就大大力咁將個大聲公放落張檯上，走番去我班個邊。 大家都對我既宣言議論紛紛，應該都唔信可以做到。 其實我講完都覺得有少少誇張，不過講左又無得收番，而且又好似幾型，就由佢啦。 我一行番去，發現大家都望住我，唔通想鬧我？ 唔理啦即刻道個歉先。 我：「十分好似有少少勉強呀可..？Sorry各位。」 晨哥：「唔係吖講得幾好，你俾左個目標我，我一於做俾你睇，你地得唔得？」 其他人：「得！ 」 呼，我好似做岩野。 之後佢地就開始熱身，學生會都話比賽要開始了。 臨出去之前，大家都圍埋一齊幫大家打下氣咁。 晨哥：「好！請教練為我地講幾句啦！」 教練？邊個係教練？ 晨哥拍左我個頭一下，示意我講幾句。 我都唔知自己幾時做左教練。 我：「咳咳…雖然我唔知自己幾時做左教練，不過我要講既只有一句！ 」 「魯路修.Vi.不列顛下令！同我盡情摧毀佢地！幫得仔報牛！ 」 大家：「好！！」 晨哥：「Geass呀？ 有意思有意思，行啦各位！ 」 晨哥帶左十四佢地出去列隊，同D班班mk仔對望。 其中一個MK仔無啦啦伸隻手出黎想同晨哥握手，但晨哥無理佢。 晨哥擰咩臉，「呸！」左一聲。 平日既話，我都會開聲話佢無禮貌，不過呢個moment我就唔出聲了。 我反而仲想讚佢。 比賽要開始了。一如我所料，呢班人一打波就完全變左變左另一個人，眼神即刻唔同哂。 唔知得仔件事有無影響，晨哥一開始已經入左「認真mode」。 佢地無急於進攻，反而好似係度等D班行動咁。 睇黎佢地真係諗住唔俾人拎分。 不過係而家既佢地既話就唔係無可能，個個都扯到衡哂。 果然，D班幾乎所有進攻都比阿偉同十四兩個擋哂落黎，對面成班人顯得束手無策。 拎唔到分本來都唔算係咩大問題，問題係佢地阻唔到我地拎分。 晨哥拍住十四兩個不停拎分，去到最後一分鐘，比數係20:4。 好多人見到呢個比數都知勝負已分，開始走人，連D班都有部分人走左，你都咪話唔悲哀。 晨哥佢地都放慢左個節奏，專注防守同搵機會。 最後班mk仔都衝多次，試下可唔可以攞到分。 奇蹟又點會咁輕易發生，阿偉好簡單就擋住左佢地，搶到個波。 晨哥即刻接到個波，準備射三分。 唔知係咪惱羞成怒，有個MK仔跳起擋晨哥。 晨哥突然放開手，搞到個波跌落MK仔個頭度，食波餅食到正一正。 呢個時候，比賽都結束。 佢地真係做到，20:4，完美壓制。 食波餅食到正一正既MK仔好似好嬲想衝上去晨哥度，但俾其他人㩒住。 我地並無等到學生會公告天下就已經拉隊走人，頭也不回個種。 之後我地無食咩慶功飯就㪚band，因為大家都已經好攰。 總算過左去了，聽日快D黎啦我想同Cherry去OP呀。

第二朝我好早就起左身，準備一下一陣去海洋公園要用到既野。 作為一個貼心既男朋友，當然要準備好所有野啦。 紙巾，遮呢d基本野一定唔小得啦。 我執到差唔多成個背囊都滿哂，美星仲問我係咪去打仗，搞乜咁大陣仗。 我笑而不語，心諗你識乜吖，呢d叫細心。 美星早我少少出門口，話睇下有無機會一陣撞到。 我搭正十二點就去到海洋公園，無遲無早時間岩岩好。 哇，咁多人既，今日星期五咋喎，大家都唔洗返工返學咩？ 我望住個入口，哇，我上次黎海洋公園係幾時呢？ 好似已經係小學五年級既事，差唔多有六年無黎了。 當時既記憶仲好清晰，我跟住老豆佢周圍去玩，仲坐䌫車，玩得好開心。 個人一靜落黎就好容易想當年呢，都係快d搵下佢地係邊先。 我一眼就搵到Cherry，因為佢總係咁耀眼，咁吸引到我注意力。 佢今日著件長䄂冷衫加條紗裙，嘩不得了，我心跳加速，跳得快過小明跑步。 佢都好似見到我，開始行過黎。 佢每行一步我都呑一啖口水，唔係我怕我會流口水。 Cherry：「午安。 」 我：「早…午安。 」 Cherry：「搞乜呀你，未訓醒咁既？ 」 我：「無…你太靚啫，我俾你勾走左個魂魄。 」 Cherry：「又口花花 ，佢地呢？」 係喎，注意力落哂佢度無左回事添。 我拖住Cherry周圍搵其他人既蹤影，但一個都搵唔到。 我搵左十分鐘開始無乜耐性，開始逐個逐個打電話問佢地係邊。 得到既答案出奇全部一樣。 「Sorry啊尋日太攰，我今日黎唔到啦，你地玩得開心D啦。」 你地？得我同Cherry咋！ 你班契弟居然夠膽放我飛機！！！ 居然夠膽放我魯路修飛機，你班友死十次都唔夠呀！！ 我好憎人遲到，放飛機更甚。 可能你會話，乜你有咁多野憎架？我係咁架啦，咬我？ 真係估唔到連晨哥都放我飛機，真令我失望。 唉，搞到而家得番我同Cherry，不如去join美星佢地一齊玩算。 咦？咪住先？又會咁岩得番我同Cherry，其他人全部都放飛機？ 嬲完之後頭腦特別清醒，諗野都快過平時好多。 我肯定佢地係夾定既，因為我Form2都做過一樣既野。 明明我同Cherry已經係情侶，但被人咁整居然仲會有一絲尷尬。 唉諗落我都幾失敗，居然要咁先帶到佢去海洋公園。 既然佢地為我製造左呢個機會，咁我就唔客氣啦。 我：「行啦我地。」 Cherry：「吓唔等佢地嗱？」 我：「佢地唔會黎架啦，我地自己去玩啦。」 Cherry：「吓乜佢地咁架..」 Cherry臉上少有地露出不悅之色，睇黎連佢自己都唔知會咁。 應該都係晨哥既主意啦。 我：「唔好諗佢地啦，我地去買飛啦。」 我拖住佢去買飛，仆街，排左十五分鐘先買到飛，入去又用左少少時間，但總算入到去。 好啦…應該去邊到先好呢..我地並無一開始就去玩機動遊戲，反而係慢慢行下d海洋館先。 可以既話，我直頭唔想玩，因為我頂唔順呢d刺激野，直頭驚到想死，特別係D高空既遊戲。 不過若然佢開到聲話要玩，就算會死我都會同佢玩。 最緊要佢開心嘛。 行左半個鐘左右我地就坐左海洋列車上去，一出去就見到好多機動遊戲，我打左個冷震。 Cherry：「去玩咩好呀？」 我：「你話事啦。 」 Cherry：「咁就碰碰車先啦。 」 碰碰車既話你要我玩一百次都絕對無問題呀。 玩完碰碰車之後佢突然望住旁邊既過山車，我即時嚇左一嚇。 佢回頭望一望我，仲對住我伸脷笑，無啦無啦，今次死硬啦。 佢捉住我，帶我去過山車個邊。 但佢無即刻捉我去排隊，反而係同我係下面睇人玩。 只係聽到D人既尖叫聲我已經出哂汗仲望到眼都唔眨，睇下上面有無邊個暈左。 個種恐怖感真係唔講得笑。 Cherry：「好啦，我地行啦。 」 死期到了。 但出符意料地佢並唔係帶我去排隊，而係帶我去冰極天地個邊。 個邊都好似有個過山車，唔通佢想玩果個？ 不過對於我黎講，兩個都係一樣，都係死。 Cherry：「你話睇企鵝先好定係睇北極狐先好呢？ 」 呼，原來佢無諗住玩過山車，嚇到我精神衰弱。 我：「企鵝先啦，企鵝好似得意D。 」 Cherry：「我覺得睇你玩過山車會仲得意。 」 原來佢好似知機動遊戲係我死穴，所以先玩我帶我去睇人玩過山車。 點算好呀，佢好乞人憎但又好可愛啊，我就黎痴線啦。 講開又講，其實D企鵝真係幾得意，傻傻地左搖右擺。 我：「佢地傻更更咁，好想養返隻。 」 Cherry：「覺唔覺得佢地好似一個人？」 我：「邊個？ 」 Cherry：「咪你囉，又係一樣咁傻更更咁，又成日都跟住人。 」 我？我成日跟住邊個？ 算啦唔好諗太多，專心陪佢玩。 之後我地都無特別去玩堆機動遊戲，行下d動物館，又去睇下海豚表演咁。 又唔係話完全唔玩機動遊戲既，海盜船呀，激流呢D都有玩既。 不過每次行過D過山車啊，跳樓機個D聽到人嗌我都會不自覺咁出一身汗。 佢又好似睇得好津津有味，唔知佢係咪真係想玩呢？ 「喂，lulu，不如..」 慘了慘了，佢始終都係想玩。 「我地去食野先囉好無，我肚餓啦。 」 呼，我係咪應該慶幸佢咁為食呢？ 我望望隻錶，而家都已經三點幾，食完野玩多陣都差唔多了。 今日我點都要同佢玩一次過山車，留個好回憶比佢。

Cherry視角睇住個傻佬望住個過山車打算哂冷震個樣真係好想笑。 又會驚成咁都有既真係。 佢好似以為我想玩，係咁吞口水，正一傻佬。 其實我都怕玩呢d野，所以我都無特別話要玩，只係經過果陣望兩眼，等個傻佬以為我想玩，嚇下佢。 雖然唔知點解晨哥佢地因乜事全部都唔黎，但有得同lulu佢去海洋公園就已經夠了。 咁就已經了左我既心願了，可以同佢去一次海洋公園。 行到咁上下我覺得有少少肚餓，所以佢就同左我去食M記。 佢只係買左杯新地俾自己，坐左係度發呆，個樣好似好惆悵咁。 唔知佢係度諗緊咩呢？唔通仲諗緊過山車？ 我好快就食完個魚柳包，捉緊每一分每一秒同佢去玩。 行左一陣，玩多左幾樣野，我都開始有少少攰，可能尋晚唔太夠訓。 而佢好似同我一樣咁攰，對眼無哂神彩，死魚眼咁款。 我：「你係咪攰呀？攰既不如我地返去啦。」 佢一聽到我話「返去」，對眼即刻睜返大。 Lulu：「唔好！ 等我諗下先…不如我地去坐摩天輪？ 」 佢好緊張咁指住個摩天輪，仲好似夾硬擠出個笑容。 雖然我唔知佢想點，不過摩天輪都好吖，情侶坐好似會幾浪漫。 不過摩天輪條隊都幾長，我地排左一陣先上到去。 摩天輪好似無乜野好玩，但可以同佢一齊坐一次摩天輪，唔知點解就好開心。 由摩天輪望出去既景色都好靚，一片藍天白雲。 但佢好似完全無享受呢片景色，只係係度頭dup dup，我忍唔住要出聲。 我：「喂！又帶人黎坐摩天輪又係度頭dup dup，你諗咩架！ 」 佢好似俾我嚇親，即刻抬起頭望住我望到實一實。 「Sorry呀..其實你係咪好想玩過山車…我可以陪你玩一次.. 」 呢個男仔，真係傻得可愛，居然以為我好想玩過山車，仲因為咁惆悵左半日，搞到我忍唔住大聲笑左出黎。 Lulu：「有乜好笑..？ 」 我：「無，魯路修你係最好架，鍚哂你。」 講完我就錫左落去佢度，咁岩呢個時候摩天輪都上到去最高點。佢呆左咁望住我，搞到我有少少尷尬。 直至個摩天輪開始轉返落地面，佢先開口講野。 「咁…仲玩唔玩過山車？」 唉吖點解有人可以咁蠢架？ 我：「唔洗啦，我唔想玩，陪我坐纜車返落去啦好唔好？ 」 「好吖好吖！ 」 佢一聽到話唔洗玩就成個人開心番哂，真係無佢收。 成個大細路咁，好容易因為小小野開心。 之後我地坐返䌫車落山，途中我仲同佢係䌫車上自拍左幾張相，當為自己留低回憶。 我知佢其實唔太鐘意影相，尤其係自拍，但我真係好想用相記住佢個樣。 就算係咁，佢都無托我手肘，每張相都笑得好開心。 佢好似從來無拒絕過我既要求，就算係好任性既要求佢都會應承，其實我有少少內疚。 因為佢對我咁好，但我居然要離開佢五年，仲要到而家都唔敢話佢知。 咁好既人，我諗好難再遇上另一個。 不過遇上佢一個都已經夠了，無必要搵另一個。 落返山之後我地再去左睇熊貓，兩隻大懶蟲又好似佢。 Lulu：「搞錯呀又係似我。 」 我：「哈哈，無計啦真係好似你嘛，時間都差唔多啦，不如走啦。」 lulu：「eh…不如玩埋果個先..？ 」 佢指住右手邊，我擰過去望。 係旋轉木馬。 我第一個反應係想笑佢低能仔，但比佢搶先開口。 Lulu：「之前係馬鞍山我無比你玩，話左會補番比你… 」 原來佢仲記得，明眀我自己都已經無乜印象。 乞人憎，好感動，好想喊呀！唔得，要忍住。 佢拖住我去排隊，仲陪埋我一齊玩。 佢騎上係我前面既啡馬，但我眼中，佢好似一個騎住獨角獸既王子。 可能因為佢見唔到我，我個心突然放鬆左落黎，無再強忍眼涙，由得佢流。 眼淚搞到我既視野越來越蒙糊，幾乎見唔到佢既背景。 雖然好想永遠咁落去，不過旋轉木馬始終要停落黎，提醒我要返去現實。 我急急腳擦走眼淚，但都係被佢發現左，搞到佢急急腳走過黎。 Lulu：「做乜事呀你？ 」 我：「無..可能大風啦，行啦我地，今晚食乜好？」 lulu：「等我一陣，好快。」 唔？佢想做咩？係咁搵個袋既。 Lulu：「著左佢啦，差唔多天黑啦，唔好凍親。」 原來係搵外套比我，佢真係好細心，估唔到準備好哂。 我咬住嘴唇，接過外套著上佢，之後緊緊攬住佢。 佢個身好暖。 lulu：「傻婆，美星搵我地出去食千両喎，食完送你返屋企啦不如。」我：「唔好。」 lulu：「吓，你唔想食千両？咁我問下佢仲有咩好食啦。」 白癡，我唔係想咁呀。 我：「我意思係，我今晚唔想返屋企，想去你度訓。」 我決定左，今晚要同佢講。 雖然呢個未必唔係一個best timing，仲可能係最差既時機，但我可以鼓起勇氣既，可能就只有呢次了。

佢聽到我話想上去佢度鄒左下眉，不過無講乜野。 我地之後係門口見到家姐，一齊坐巴士出番去。 我偷偷咁打左個WTS比媽咪，話佢知我今晚唔返去，叫佢唔洗擔心。 過左一陣，我收到佢既回覆，無講D乜，只係叫我自己小心D。 同佢一齊，仲有家姐係度，我諗都唔洗點小心架啦。 去到千両，家姐叫我地隨便叫，話佢請，lulu對眼就發哂光咁係咁係條輸送帶度拎野食。 我：「慢慢食啦，又無人同你爭。 」 lulu：「嘩唔得！呢個超好食！！ 」 佢好似只係食左舊玉子燒，就開心到㩒住自己個口，不停係度郁身郁勢。 好傻仔。 我：「你好誇張囉，有無咁好食呀。 」 lulu：「真係好正架！ 」 佢轉左姿勢，兩隻手抬住塊臉，睜大個口。 我忍唔住拎電話出黎影低佢呢個白癡樣。 我望住張相，不自覺就笑左出黎。 點解見到佢就會想笑？我自己都諗唔明。 「喂，你都試一舊啦。」 佢把聲又拉我返黎現實，我抬起頭望佢，發現原來佢夾左舊玉子比我。 我下意識想拎隻碟去接，但我諗左一秒就放番低隻碟。 我微微咁企左起身，伸過頭過去一啖食左佢夾住既玉子。 好甜，好好食，我有小小明白點解佢會食得咁開心啦。 Lulu：「好唔衛生囉你。 」 美星：「喂我請你兩個食飯唔係俾你兩個係我面前哂恩愛呀。 」 我地三個都笑左出聲。 食完飯我地就開始返屋企，正確黎講係去佢地屋企。 美星：「阿妹今晚同我孖鋪？唔好訓客房啦，有野咬架。」 我：「好吖。」 美星：「喂魯路修，同我去買堆薯片返黎，去。」 lulu：「吓點解要係我，你自己唔識去架。」 美星：「叫你去就去啦。 」 我：「不如我去啦..」 lulu：「唔洗，我去得啦，你同佢行先啦。」 講完佢就轉身走左，得返我同家姐繼續行。 行左一陣就去到佢地屋企樓下，點知家姐突然開口。 「你想幾時同魯路修佢講？」「講咩？ 」 我唔係好明家姐佢講咩，但佢而家個樣，好似好凝重咁。 美星：「我係指，你要去外國五年既事，你想幾時同魯路修佢講？」 點解佢會知？邊個同佢講？晨哥？ 我：「雖然唔知邊個話你知，不過都已經無所謂，因為其實我想今晚就講。」 美星：「今晚？你真係講得出口？ 」 佢打開大門，示意叫我入屋。 我地坐低係廳，趁lulu未返開始傾計。 我：「我唔想再拖落去，再拖對我地兩個都殘忍，我寧願狠心D。」 美星：「唔…你又啱既，不過要好大勇氣喎，你得唔得？」 我：「我都驚緊自己唔得，你知啦，望到佢個傻仔樣就認真唔到架嘛。」 美星：「又係既，我呢個細佬就係咁，你加油啦，唔洗怕hurt到佢，必要時我會睇住佢。」 我：「多謝家姐。」 美星：「洗乜多謝，你兩個我都咁鐘意，我都想你兩個好。」 我真係已經當左佢係我親生家姐，如果我可以有個家姐，我都想係個咁既人。 呢個時候lulu拎住三包薯片返左黎，仲要成身濕哂。 美星：「d薯片你游水過對面海買架？ 」 lulu：「食屎啦八婆，出面好大雨呀。 」 佢放低d薯片，開始除低件裇衫，旁若無人咁。 美星：「屌，直接去沖涼啦仆街，除衫托柒咩on99。 」 家姐拆開其中一包薯片，開始一邊睇電視一邊食。 Lulu：「乞癡！仆街你岩，都係沖個涼先。 」 佢背向我除埋d底衫，露出個上半身通屋走，十足十d bb咁。 但係我留意既唔係佢個身，而係佢頸上既野。 係我情人節個陣送俾佢既頸鏈。 我：「條鏈…你一直都帶住？ 」 lulu：「Sure啦 ，你送架喎，我返學都有帶架，沖涼都唔會除低。 」 咁樣你叫我點講出口… 佢無理我，入左廁所沖涼，水聲響起家姐就放低包薯片，坐左係我旁邊，仲挨左落我大脾度。 「呢個低能仔，成日係自己唔知既情況下做左或者講d令人窩心同感動既野。」 完全同意，但我無講出聲，只係不斷點頭。 「但對於而家既你，呢d甜言蜜語反而好似係用劍捅完你又抽返出黎咁，不停流血咁。」 無錯，家姐講得好岩，而家聽到佢咁講，我個心反而更痛更唔舒服。 「等佢沖完涼就同佢講啦，咁你會好辛苦。」 只可以咁做啦…佢沖涼沖左好耐，唔知仲以為佢係入面暈左。 過左半個鐘左右佢終於出黎，個頭仲好濕，好似完全無抺過咁。 我：「抹乾個頭啦，唔係又凍親架啦。」 lulu：「唔啦咁麻煩，由佢自然乾咪得lor。 」 我：「唔好咁懶啦。」 lulu：「咁一係你幫我抹啦。 」 唉，真係無佢收。 我去廁所拎左條毛巾，幫佢抹乾個頭。 Lulu：「哇真開心，有個女朋友肯幫我抺亁個頭。」 唔好講啦。 Lulu：「第時你都會咁做架可？」 唔好再講啦好無？ 我不自覺咁大力左，捽大力左，搞到佢嗌左出黎。 Lulu：「痛！痛！停停停！係我錯我亂講野！」 我：「噢！Sorry呀一時無留意力度。 」 lulu：「其實你係咪有野想同我講？」 明明好想同佢講，但被佢咁問我反而講唔出口。 我：「無呀…」 佢突然拎走頭上條毛巾，好認真咁望住我。 Lulu：「無人可以係我面前講大話，今日你怪怪地，我講粗口你都無鬧我，頭洗我沖涼個陣已經聽到，你到底有咩要同我講。」 原來佢頭先聽到，咁我諗都無野需要顧忌啦。 我：「魯路修，其實我…」 lulu：「你係咪買左禮物比我呢？ 」 佢換黎家姐既薯片洗臉同粗口洗禮。 佢而家咁嬉皮笑臉，我好難想象佢聽到呢個消息會點。 但我決定左要講出黎，唔可以再拖。 「我今年九月要去外國讀書，要去五年。」「對唔住。」

「我今年九月要去外國讀書，去五年，對唔住。」 吓？ 我一時之間真係俾唔到反應。 佢講笑咋？ 我：「你同美星夾埋整蠱我咋？ 你真鬼馬，呢d野唔玩得架傻婆。 」 「唉，呃你唔到添。」 「你咁醒既傻佬。」 呢D全部都係我想收到既答案，但以上既回答我一個都聽唔到。 我甚至聽唔到任何答案，成間屋因為我而deadair。 我望下美星，佢合埋左眼，無理我。 我再望下Cherry，佢頭dup dup咁唔出聲。 我忍唔住大聲嗌左出黎。 「搵人出句聲應我呀仆街！！」 多得我既咆哮，佢終於肯出聲。 Cherry：「件事係真架…其實一早已經plan好哂。 」 一早plan好哂？跟老子開什麼玩笑，當我係白癡仔，玩鳩我？ 我抑壓唔到自己既怒火，入左自己房鎖門換衫。 「我要離開呢度，去邊度都好，就係唔可以留係呢度，如果唔係我可能會控制唔到我自己。」 我心入面係咁講。 我好快換左套衫，出返去廳著鞋，呢個舉動當然引起左佢兩個注意。 Cherry：「你要去邊..？你唔想見到我我可以走.. 」 我無理佢，開始戴錶。 美姐：「喂！魯路修！阿妹同你講野呀！」 而家聽到佢把聲就覺得心煩。 我：「嘖，Cherry你唔洗走，我只係想出一出去自己靜下。」 我甚至無對住佢地講，只係一味望住自己隻錶。 我應該係第一次對佢發咁大脾氣，因為多得頭先既衝擊，我而家真係好嬲。 之後我就出左去，留低佢地兩個係屋企。 落到樓，我開始思考應該去邊。 腦裏出現既第一個option係M記。 就呢到啦。星期五晚上既M記好少人，只係得幾檯客，仲要多數係阿伯。 我買左個蘋果批加個魚柳包餐，揀左一個角落頭位坐低左。 坐低之後我無即刻食，只係坐係度發呆。 其實我買野食都應該只係為自己製造一個可以留係呢度既理由啫。 因為我唔想咁快返去，唔想面對現實。 老實講，多得涼風既洗禮，我而家已經冷靜左唔少，無岩岩咁嬲。 取而代之既係傷感同絕望。 我好希望返到去佢地會同我講「頭先講笑咋」之類既說話，但我知咁係無可能。 因為我好清楚頭先佢無講大話，亦即係話呢個係一個不可憾動既事實。 所以而家我先會係度，為左拒絕接受呢個事實。 唔去聽，唔去問，或者我會好過少少。 「話左你架啦，你睇下你，而家你已經一無所有啦。」 係好耐無見既幻覺。 我：「收聲。」 「搵佢啦，佢應該可以幫到你，而家既你需要人幫手開解，佢係最好既人選。」 我大慨知佢講既係邊個，但我真係唔太想搵佢。 呢個人我欠佢太多。 我：「你幫唔到我咩？你唔係我咩？你應該最了解我架。」 「on9，我的確係你，但你而家需要既係講出聲既對話，我呢d所謂幻覺係做唔到，人地仲會以為你痴左線。」 我無出聲。 「快D去搵佢啦，處理得好既或者仲有轉機，唔係既你可能會後悔一世架。」 「要開開心心咁做人啊，另一個我。」 佢消失左。 後來我睇書先知道，佢係我既ego，嘗試引導我做正確既選擇。 我拎出電話，Wts Ada。 「你而家係唔係屋企？我係M記。」 希望佢真係如ego所講咁會幫到我啦。我sd左個Whatsap出去就放低左部電話，開始食薯條。 平時我食薯條唔會點茄汁就咁食，但唔知點解今日我好想食茄汁。 我撕開包茄汁，倒哂落張餐盤紙度。 我拎起一條薯條，點左一大pat茄汁，開始放入口啜D茄汁。 無錯，係啜茄汁，你無聽錯，呢一刻，茄汁先係主角，薯條只係陪襯。 個情況就好似食壽司咁，不過主客掉轉左。 我啜完D茄汁之後並無食左條薯條去，而係用番條薯條再點過茄汁。 「乜你咁污糟架，其他人仲洗食既。」 你理得我啫，我都無諗過要俾人食我個餐。 我抬起頭，睇下邊條仆街話我。 原來係佢，林穎欣Ada。 好彩無講出口啫。 佢一身Tee短褲加拖鞋，睇黎佢應該係屋企過黎。 我：「唷，好似好耐無見。」 廢話，我係咁避開佢梗係見唔到啦。 林：「客氣說話唔洗講咁多啦，搵我有乜事呀。」 好直接呢。 既然佢都講到咁，我都無謂轉彎抺角，一於講哂俾佢知。 我：「你話係咪離哂譜？佢係咪玩我？」 林：「唔…要話俾你知有少少複雜…等我買個餐先。」 我：「你食咩？我幫你買啦，請你食當多謝你出黎啦。」 林：「咁我唔客氣啦，我要板燒雞腿包，飲芬達。」 我：「OK。」 比起上次，佢好似又唔同左。 應該話，佢變番以前咁，咁串咁高傲。 我無再係佢身上睇到丁點Cherry既影子。 我照住佢既說話買左個板燒雞腿包同芬達比佢，佢開始一路食一路講。 林：「你話佢九月就要走，所以你覺得佢唔愛你，一直都係玩你Right?」 我：「係，無錯。」 林：「點解你會咁諗，我完全唔係咁諗喎。」佢完全唔係咁諗？ 我：「咩意思？」 林：「我覺得佢肯係呢個時候就同你坦白，反而係愛你既表現喎。」 我：「吓？」 林：「佢其實絕對可以暪你唔話你知，九月之後就永遠消失係你面前喎。」 eh…好似又係喎… 我：「咁點解佢明知要走都要同我一齊？咁唔係玩我咩？」 林：「咪玩啦魯路修，你而家成個細路咁無理取鬧啊。」 我無理取鬧？ 林：「雖然我係唔鐘意Cherry，但今次佢真係無錯，我仲有少少同情佢。」 「照你所講，佢應該一早知自己要走，但就算係咁，佢都肯主動向你表達白，你覺得咁係代表D乜？」 我唔識答，只好咬住個蘋果批，眼甘甘咁望住佢。 林：「我自己就覺得佢眀知得唔夠一年既時間都想同你一齊，佢一定係好鐘意你先會咁做。」 「我之前都講過，佢一直都好留意你，知道你所有野，試問一個人唔鐘意你，又點會咁留意你？」 EH… 「你而家都只係知道左少少就走左出黎，根本無冷靜留心睇下人地仲有無野想講。」 係喎，我一聽到佢話要走既事係真既之後就嬲得滯走左出黎，根本無留意佢仲有無野想講。 屌，我真係被憤怒支配左頭腦，搞到忽略左身邊既野。 我要返去 林：「睇黎你應該知道左自己要做咩啦？」 我：「嗯，多謝你。」 林：「唔洗多謝我，我只係point out番你忽略左既野啫，快D返去啦。」 我：「好啦，咁我走先啦。」 我企起身，準備走人。 「魯路修。」 佢叫停左我。 我：「咩事？」 林：「多謝你。」 我：「吓？」 林：「你有煩惱時第一時間諗起我，我好開心。」 我：「講笑咩，我走先啦，學校見啦。」 林：「嗯，祝你幸福。」 我就此離開M記，開始返屋企。 我要知道，Cherry到底仲有無野要同我講。

我返到屋企，發現佢兩個都坐左係度，好似係度等我返黎咁。 氣氛好尷尬，大家都無講野。 我當然唔想負責開口講野啦，畢竟頭先我發咁大脾氣，而家開口好柒架嘛。 唔知Cherry係咪睇穿左我諗乜定受夠deadair，佢開口打破左個僵局。 Cherry：「你返黎嗱..」 我：「嗯。」 我故作鎮定，其實內心好複雜。 佢個欲言欲止個樣令我確信岩岩Ada講既野係真。 我要問。 我：「你應該有野想同我講？」 Cherry：「係。」 我：「咁就講出黎啦，今次我唔會再走左去，我會聽哂你講野。」 今次會聽完佢講，一定會。 Cherry：「其實…去外國讀書呢件事，係我F4下學期已經決定左。」 F4下學期？上年已經決定左但係今年先去？ 我：「但係點解今年先去？今年先去應該會好辛苦喎。」 Cherry：「原本就係上年過去既，不過我覺得自己有件事未做，所以我就叫屋企人俾多一年我，呢件事晨哥都知。」 我：「仲有野未做？」Cherry：「無錯，我仲有件事無論點都想做左先走，就係同你講，我好鐘意你。」 Cherry：「就算明知只有一年都好，我都想可以同你一齊，所以我上年九月就決定左要同你講，盡量珍惜可以同你一齊既時間。」 我一時之間講唔到野。 佢總係咁直接，唔會轉彎抺角，一講就入正題。 所有事突然好似一連串爆炸咁重現係我腦海。 晨哥以前講過，Cherry係一個唔應該存在既人。 佢用咁既方式黎講，令我起初以為Cherry有咩病之類。 原來係解做Cherry其實應該已經去左外國，唔應該仲係香港。 而Dennis講既所謂美夢，原來係指呢一年我地一齊其實都只係一場夢，睇死我地唔會有咩結果。 呃… 我承認，係聽到Cherry佢咁講之後我又動搖了。 佢呢一句野猶如一個震撼彈咁打係我身上。 Cherry：「雖然時間好短，不過我呢段時間真係過得好開心，多謝你，我無憾啦。」 佢講到好似想而家就走咁。 Cherry：「我明白而家既你可能會好嬲我，甚至唔想見到我，我完全可以理解到，我唔會奢求你原諒。」 我一早已經無嬲你啦。 我呢份人就係咁，情緒可以好大波動，變化可以好大而且好快。 但我可以點話比佢知？直接講我又做唔到。 我：「我可以原諒你，但你要應承我兩件事。」 我自知自己無乜可能改變局面，但至少我想反抗一下。 Cherry：「唔？」 我：「一，剩低既日子，你要搬黎同我住，我要日日都見到你。」 Cherry：「lulu… 」 我：「二，請你唔好忘記我同呢段日子。」 呢兩個要求，完全係發自我內心。 我無辦法確保佢呢五年唔會鐘意其他人，我亦唔想用結婚之類既野縳住佢。 所以我想係剩低既呢段時間日日對住佢，咁樣我就夠了。 至少呢一刻我係咁諗。 我：「我諗呢五年我地唔會見面。」 無錯，我怕若然呢五年內我同佢見面，會令我更唔捨得佢。 Cherry：「無問題，我應承你。」 區區七個字居然可以令人如此安心，難以置信。 我緊緊咁攬住佢，佢亦攬住我。 我感覺到自己流左一滴眼淚。

嘩，屌你魯路修同居呢d咁咸濕既事你都諗得出既？ 如果呢件事被師父佢地知道左一定會咁講。 不過我真係完全無咁諗過，我而家想做既就只係盡量係呢三個幾月見多佢一臉。 倒不如話，覺得同居會有咸濕野既人思想先係最咸濕。 我呢種純情小毒撚係唔會有呢種思想。 星期六一朝早Cherry就返左去，夜晚WTS我話佢屋企人批准左，叫我星期日去接佢。 同居呢件事，美星無反對，我都唔知點解，佢仲主動提出話車我去接Cherry。 去到Cherry屋企樓下，發現佢已經企係度等我，身邊有兩個喼，仲有佢父母。 為表示禮貌，我同美星都落車同佢地打個招呼。 我：「Uncle,Auntie你地好，唔好意思我竟然話要你個女同我一齊住…」 Uncle：「魯路修，我只講兩句，呢幾個月，我個女就交俾你啦。」 之後佢降低左聲缐，細細聲咁同我講： 「五年後，我個女仲話鐘意你既話，我就俾佢嫁俾你，到時你一定要娶佢，唔係既我就閹左你。」 聽到「閹左你」呢一句，正常下體都會痛一痛，但我無呢種感覺。 我用一個好堅定既眼神望住佢。 「多謝你，交俾我啦Uncle，呢幾個月我會好好照顧你個女，我應承你。」 就係咁，我地三個人就開始一齊生活，雖然只有短短三個幾月。

同居既生活其實都無乜特別，只係每朝起身牙都未刷就已經可以見到對方。 我諗應該會係咁。 星期一一早我就被一浸好香既氣味整醒左，我靈敏既嗅覺話我知係炒蛋既氣味。 真係好羡慕隔離屋有早餐食，我朝朝都無早餐食架。 咦？咪住先，陣味係係我屋企傳出黎架喎！？ 唔通有大家樂早餐食？ 我即刻九秒九起左身，衝左出廳睇下有無早餐食，仲差少少仆街。 一出到去，令我大失所望，檯面無早餐係度。 屌，都係唔好太多幻想啦，換衫返學啦。 但係果陣香味仍然殘留係屋企喎，好似係廚房傳出黎。 出於好奇，我一邊換校服一邊行去廚房。 一行到去廚房門口，我就見到Cherry捧住兩碟野，我仲差少少撞到佢。 我好快咁望左果兩碟野一眼，上面有炒蛋，火腿，多士，多士仲要飛左邊。 哇，全部都係我鐘意食既野喎。 Cherry：「起左身嗱？你食先啦我去換校服。」 佢放低左兩碟野係餐檯，之後就行左入客房，呀唔係，而家果間係佢間房。 得番我一個係廳，onon99咁望住兩碟早餐。 我係咪發緊夢？佢煮早餐比我食？佢用左五分鐘左右就換好校服行出黎。 Cherry：「做咩唔食？唔岩你胃口？ 」 梗係唔係啦，對正我胃口添。 我：「岩食呀，想等埋你啫，但點解你要咁辛苦咁早起身煮早餐？」 我拎起塊飛左邊既多士放入口。 Cherry：「咁做好普通啫，無理由住係人地度但又乜都唔做架，點都要做少少野架。」 唔，態度正確，呢個女仔娶得過。 娶得過.呀..？ 個心突然又痛左一痛。 算啦唔好諗埋D唔開心既野，而家專心食左個早餐先。 我用中學五年食lunch訓練返黎既速度，三爬兩撥就食哂個早餐。 反觀Cherry佢就好優雅，用哂刀叉咁，成個畫面好靚，我忍唔住偷偷影低佢set做wallpaper。 食完放左D碟係廚房之後我地就返學。 明明平時都已經同佢一齊返學，但唔知點解今日感覺特別唔同，成個人都好high。 我甚至懶理其他人目光，拖住佢入學校。 我而家成個腦入面都係佢，幾乎其他人講乜我都聽唔到。 「喂魯路修！唔好再發夢！」 晨哥用本聖經一下打落我個頭度，痛覺令我暫時回歸現實，Thanks GOD。 我：「痛架！」 晨哥：「鬼叫你唔聽我講野咩，點呀舞會有無興趣吖。」 我：「武會？好地地做乜要開天下第一武道會？」 晨哥：「on9，估到你會咁講，我講多次啦，之前su搞個聯校sing con取消左，轉左舞會吖。」 哦，原來係咁，我好耐無跟呢單野所以完全唔知最新情況。 我：「妖，你知我無suit架，而且舞會咁麻煩，咪搞我。」 晨哥：「低能，向校方申請就寫舞會啫，咪又係party大家一齊顛，只限中五添吖。」 就算你咁講我都係無興趣喎.. 我：「哦，我考慮下啦咁。」 晨哥：「你on9架仲考慮，帶埋芷睛去留多D回憶嘛，你地又唔係唔知自己仲有幾多時間..」 晨哥講呢句野時候特別細聲，好似唔想俾人聽到咁。 講起上黎，Cherry叫我唔好將佢要走同我地一齊住既事話俾人知，佢唔想太多人知。 不過點解晨哥會知？屌，肯定又係因為佢係晨哥。 我：「咁我問下佢啦。」 晨哥講得都岩既，盡量留多d回憶先係正確既做法。 雖然並非我本意，但只限一次既話就無乜所謂啦。

放學後我去接Cherry走，因為我同佢都唔洗補課。 Cherry：「我地而家直接返屋企？」 我：「唔係既你想去邊？」 Cherry：「無，問下啫，走啦我地。」 一齊返學就試得多，但一齊返屋企又好似無乜幾可。 我：「我地好似無試過一齊返屋企？每次唔係送到你屋企樓下就係地鐵站。」 Cherry：「好似又係呀可，唔緊要啦而家日日都可以一齊返啦。點呀今晚食乜好？」 我：「唔知啊…等美星話事啦我想返去訓陣先.. 」 Cherry：「訓？你做好哂功課啦？」 我：「做哂啦，呀，話時話，你有無興趣去聯校舞會？晨哥今日問我。」 Cherry：「舞會？我地學校會搞呢d野架咩？你想去我咪陪你去囉~ 」 哇，講到我好恨去咁既，不過學晨哥話齋，留多d回憶嘛，就去啦。 返到屋企我就即刻除低鞋同套校服，跳上張床大覺訓。 我唔知我訓左幾耐，不過我一訓醒望出窗見到個天已經黑哂，我諗起碼訓左兩個鐘。 不過點解間房咁光既？我又無開燈。 我擰轉身一望，發現Cherry戴住副眼鏡坐左係我電腦前面用緊電腦。 仆街啦今次，佢會唔會睇到… 唉原來一齊住都有野麻煩。我：「你係我房做乜..？」 Cherry：「咦你醒嗱，無啊我想查少少野咪用你部腦囉。」 査少少野？唔通查我口味？ 我開始諗辦法令佢遠離我部電腦。 Cherry：「我岩岩查完啦，你部腦好似壞壞地。 」 我：「壞？咩事？ 」 唔好嚇我呀，電腦係我第二生命黎架！ Cherry：「無呀見你harddisk咁少位咪想睇你儲左d乜囉，點知有成40gb唔見左，係咪中左毒？ 」 40gb？係喎！上次開p我以防萬一將裝住所有珍藏既資料夾hide左架！ 屌！我真醒目！ 我：「唉可能係啦 ，算啦唔好理啦，我肚餓呀今晚食乜？ 」 Cherry：「Pizza呀為食豬！家姐買緊返黎啦。」 呼，總算轉移到話題。 佢企左起身開房燈，令我可以清楚睇到佢戴眼鏡個樣，好靚。 我：「點解你戴眼鏡既？」 Cherry：「唔？哦，我見家姐檯面有副無鏡片既眼鏡咪拎黎戴下囉，靚唔靚？」 靚，戴唔戴都靚架啦。 我：「ok la。 」 唔想成日讚佢，怕讚壞佢。 之後無耐美星帶左pizza返黎，作為三個人既晚餐，岩岩好，食完沖完涼打陣機我都去訓，Cherry就一直陪住美星，無乜理我。 就係咁，好麻煩又危機四伏既同居生活過左兩日。

同居既生活過左兩星期，其實都無乜特別，只係大家相處既時間多左，唔洗隔住部電話。 不時佢會煮下野食，坐係我床上邊睇下我打LOL咁。 俾人望住打機既感覺其實好怪，所以我都少打機，抽多D時間陪下佢咁。 之前都有提過，去完交流團係有個分享要做，今星期既週會就係了。 我自己就已經預左到時會做流動佈景版，所以無野煩，但Cherry好似好認真咁準備。 我有問過咁認真為乜呢？佢咁答我： 「做所有野都應該要全力以赴，唔好有機會俾自己後悔。」 我覺得呢句野佢係有另一個意思想話我知。 佢可能想我阻止佢，唔好俾佢走。 講起交流團，佢果時講過「你要盡全力留住我，唔好俾我走。」呢句說話，當時我以為只係叫我係佢嬲個陣要留住佢。 但原來唔係咁，我而家先明佢講乜。 但我又可以做d乜？ 我提出一齊住其實唔只係為左可以見多佢幾臉咁簡單，我仲想搵個機會留住佢。 但呢兩星期我都無辦法鼓起勇氣講出「唔好走」呢三個字，因為我係個無膽鬼。 我覺得我咁做好自私，佢可能好期望仲一直等我講出口，但我偏偏認為講出口係另一種自私。 講左出口，佢又可能因為我而放棄一條大學路，一條光輝既前途，咁會顯得我好自私。 反正點做都係自私，咁不如理性少少，揀個影響最小既選項，咁可能對佢仲好。 好似《自動棄權》既歌詞咁講： 「假使間決定　死都不放手　我更內疚」 佢好，我就開心了。 但你問我我甘唔甘心？我一定會答你我唔甘心。 不過唔甘心，又可以點？ 我連區區三個字我都唔敢講出口，我又有乜資格有幸福結局？唔知係咪因為知道好快就見唔到佢，我不自覺咁比之前更加留意佢。 每日我都望住佢，望佢既一舉一動，不論係係屋企定係係學校。 只要係有佢既地方，我既注意力就會係佢度。 佢既所有舉動係我眼中都顯得好靚，可以的話我想用相機影低佢每一個動作。 不過咁做好似好變態，我過唔到自己果關，所以我無咁做。 取而代之既係，不斷提醒自己唔好忘記佢。 可以做既野應該只係得咁多。 好快就到左週會果日，我莫名其妙咁有少少緊張，認真奇怪，明明我應該無負擔。 之前一齊北上神洲既同伴們又再聚首一堂，雖然當中有幾個我唔太想見到。 晨哥：「唷，各位，準備好未？ 」 講到好似打仗咁，痴撚缐。 我地十個人被安排坐係禮堂台上中間，一字排開咁坐。 俾咁多人望住個感覺非常唔舒服，搞到我以為自己係舖頭櫥窗果d假人又或者動物園入面d動物咁。 除左咁之外我仲愈來愈緊張，可能因為俾咁多人望住啦，雖然未必係望我，但硬係覺得視線係聚焦於自己咁。 我呢d無膽鬼最怕就係咁，反觀Cherry同晨哥佢地好似好淡定咁，見慣大場面果然係唔同d。

呀，唔記得同大家講，今個週會比較特別，無老師監場，得堆TA係度。 因為堆老師去哂開會，所以今個週會比較FREE，不過大家都唔係話好嘈。 我眼見大家都好專心望住台上，可能因為有晨哥係度掛。 晨哥個朵係班籃之後更響，連D Form1仔都識佢。 我估大家都好期待晨哥講野，畢竟係傳說級人物。 係兩位通識TA既引領下，好快就進入左分享環節，十個人入面要搵兩個人出去。 TA話不如一男一女，所以我就確保左自己唔洗出去講，因為晨哥一定唔會辜負大家期望出去講。 至於女仔果邊…應該係Cherry架啦。 果然，晨哥接過支咪，睇黎佢已經準備好發表佢既偉論啦。 台下見狀隨即傳黎陣陣既掌聲歡迎，屌好提子。 好啦…我要點做先唔俾人發現我訓覺呢…晨哥講左D乜我就唔多講，因為我都無乜點細心聽。 大概都係話自己識到好多新朋友，見到好多係香港見唔到既野，擴闊左自己眼界咁。 其實都係D行貨，但唔知點解D人咁受落，拍哂手掌咁。 可能個原理同D泡菜oppa好似光洙個種講句I Love Hong Kong就令班女尖叫一樣啦。 講到尾，靚仔玩哂，這就是現實。 雖然我唔係話憎晨哥，但我真係對學校呢個以貌取人既小型社會死心。 我睇到既係，靚仔hea做都有好多人歡呼，但毒撚做得幾好都無人會理。 「可能出到真正既社會就唔係咁。」 我只可以咁樣安慰自己。 好啦而家輪到Cherry講啦，打醒十二分精神聽先。 出奇地，台下突然靜哂，好似所有人都等待緊佢咁。 Cherry：「好似頭先藍同學講既咁，今次呢個trip我都獲益良多，見到好多唔同既野，好似水壩咁，平時係香港我根本無機會入去參觀…」 嘩，呢個直頭係演說級既分享啦，佢未講完我已經想拍手啦。 「我地參觀左水壩，親眼睇到水力發電既過程，呢d野係書上面係睇唔到，亦令我feel到香港係可再生能源既發展並未夠，需要加大力度。」 唔，講得好，活學活用。 「另外，我印象好深刻既係我地去左個圖書館。」 圖書館呀…我係呢個圖書館幾乎出事。 正確d講係出左事，只係好彩救得番。「我地去既圖書館好大，有成十五層，仲高過香港既中央圖書館，每層都係唔同種類既書。」 「我想講既係，國內一個城市都有一個咁具規模既圖書館推動閱讀，但我地香港呢個國際大都會反而好似忽略左䦧讀，真係好值得反思。」 嘩下下拮到入肉喎。 「另外，我留意到人地好多地方都有做綠化，令成個城市都好靚，就連圖書館都有空中花園。」 「我知香港都有做緊，但比我既感覺真係為起而起，出到黎完全唔靚，咁又有乜意思？」 「最後我想講既係，呢個trip令我覺得香港可以做得更好，政府要俾多d心機去做，而唔係一味跟住大陸後面，多謝大家。」 嘩，呢個收尾掂呀！ 不出我所料，全場拍爛手掌，d聲甚至響過頭先晨哥個陣。 晨哥：「芷晴講得好好喎。」 我：「洗乜講，我女朋友黎架。」 我不禁沾沾自喜。 掌聲過後，就準備進入最緊張刺激既問答環節。 聽完頭先Cherry既演說，我完全諗唔到台下班契弟會問D乜。班TA開始拎住支咪落台下睇下有無人想問下野，反應都幾湧躍。 大家都問D圍繞返個trip既問題，例如問覺得香港做唔做到水力發電之類。 仲有人問我地覺唔覺而家大陸係咪已經好過香港，嘩聽到我幾唔高興。 不過總有會有d契弟會帶你離題，上高登睇人講考DSE Oral都有唔少呢d仆街。 「聽講你地同其他學校既人鬥波喎，我想問係咪真架？」 唉又係呢件事。 晨哥望住我，個眼神好似同我講：「我唔想答，你幫我答啦。 」 唔通我就係為左呢d時候先出現於此？ 我接左支咪，諗左兩秒應該點答好。 佢咁問得應該都大概知道件事啦，即係代表我唔可以否認啦。 而佢既問題只係問係咪真，咁即係話我只需要答佢一句就夠啦。 唔，我真聰明。 我：「唔，件事係真既同學，多謝你既發問，不過我希望可以問返d貼近個trip既問題，以你既才智應該明我講乜。」 有必要阻止呢d無聊問題。 但非常可惜，呢d無聊問題係會猶如病毒般擴散開去，一發不可收拾咁。 「場波打成點？」 「因乜事會無啦啦打波既？」 「聽講輸左有懲罰喎，係咩懲罰？」 班垃圾TA聽到呢D問題都知唔正路，用手勢示意我地唔洗答。 但疫情早已不受控制，大家繼續問，甚至開始有人屌做乜唔答。 直至一條問題出現左。 「我睇Sercet話今個trip我地學校有個女仔被人強吻wor，係咪真架？」 呢句野就好似史瓦妮招大咁，凍結左全場。 大家都開始議論紛紛，我偷望左若睛一下，成個人down哂。 晨哥就無乜反應，繼續玩手指，睇黎無諗住插手。 咁即係話我要靠自己？ 但為左朋友，我無得再避，再麻煩既野都要做。 之前呢件事我處理得唔好已經令若晴唔開心左一排，我唔可以犯同一個錯 TWICE。 我叫人遞支咪俾我，仲深呼吸左一下。 「你班友唔好太放肆，而家唔係咩藝人既記招，我亦無必要滿足你地既八卦好奇心。 」 全場人再次陷入一片寧靜，對我係一個大好機會。 我要連技。 「你地講野之前有無用腦？無諗過講出口會有咩後果？」 無錯，我係最有資格講呢句野既人，因為我已經試過講錯野無數次。 我決定要用地圖炮結束呢埸鬧劇。 「我同所有頭先無答你地問題既人講，可以係呢種場合問呢種問題，你地質素好極有限，太令我失望。」 呢個時候轉堂聲響起，代表週會係時候結束。 呢下鐘聲令我意識到，我好似突然吸引左好多仇恨值。 但我唔後悔，反而仲有少少開心。 因為我終於有勇氣去保護想保護既野。 唔知我幾時有足夠既勇氣向Cherry佢講出果三個字呢…

我好似一次過立左好多敵添… 不過唔驚，成班人都欺善怕惡，我擺個惡樣出黎應該就無人敢搞我掛。 就算真係有人黎搞我，最多咪搵晨哥幫拖，無事既。 晨哥一定會撐我既，應該。 班TA開始安排台下既人走，禮堂越來越少人，最後得番我地十個人。 晨哥都終於企起身準備走，我見到咁都起身跟住佢，點知若睛突然企起身，slip左係晨哥後面。 我：「弱智你又搞乜呀，無啦啦彈出黎，嚇到我的心離一離呀。」 佢望住我，笑左一笑，輕輕打左我心口一拳。 若晴：「多謝你喎，魯路修。」 我：「吓，多乜謝。」 Cherry：「人地應該話緊頭先你解圍件事呀。」 解圍？哦原來係頭先件事，唔係Cherry講我都唔知若晴佢講乜。 我：「哦，我睇唔順眼啫，無乜特別意思，唔好擺係心。」 我又點講得出口係因為我內疚吖… 返到班房，大家出奇地雀躍，個個見到我就wow。 師父：「威啦，串哂全校人咁濟。」 肥豬：「一早話左佢唔係真毒啦，真毒點會敢對住咁多人講野，仲要串人。」 晨哥：「哈哈，連我都唔敢一次過串咁多人，魯路修你好勁，已射Thanks。」 屌，連晨哥都玩我。 不過咁樣比人讚，我暗地裏都有幾分高興。 萬分慶幸我果日並無比人接放學，只係有堆人望住我指指點點咁。 講我無乜所謂呀，唔好阻住我同Cherry返屋企就得，你地鐘意點話我都得。

「喂，個條友究竟咩人黎架？成日同女神Cherry一齊走既？」 「兵一隻都敢咁串。」 呢D係我呢排聽得最多既說話，不過我都無擺係心上。 最令我在意既係Cherry放學返屋企途中對我講既野。 「哇你今日週會個陣真係好型呀，仲型過晨哥好多。 」 呢句野深深咁打入我心，嘩佢咁讚我好似真係第一次。 我個腦開始瘋狂loop呢句野，搞到呢幾日成個人都飄飄然上唔到堂。 師父佢地以為我痴左缐，成班係度恥笑我話我發姣。 啍，俾一個女神level既女朋友咁樣讚你地試過啦咩？ 再講，你地連女朋友都無吖，仲笑我？ 屌，有少少太得意忘形添，好彩無講出口啫，如果唔係可能連fd都無得做。 不過，呢個女朋友可能過多幾個月都無了。 每次諗到呢度，我都不禁嘆一口氣。 話就話想捉緊一分一秒，但我呢家同左佢一齊住之後反而唔知應該點做。 時間一分一秒咁過去，代表同佢分別既時間不斷逼近。 我居然只係諗到繼續同佢一齊過平常既生活，除此以外，我個腦係一片空白。 有時候，我真係覺得自己幾無用。 假如我有「Geass」，可以令人絕對服從於我既力量你話有幾好。 同佢父母講句：「將你個女交俾我！」就搞掂哂所有野。 唉，可惜現實係殘酷既，根本唔會有「Geass」呢d超越常識既力量。 我亦只可以一邊高呼話要反抗，一邊慢慢地向現實屈服，接受佢即將消失係我眼前既事實。 因為呢個世界根本無「奇蹟」，所有所謂「奇蹟」都係不同因素互相影響所得出既結果。話咁快就到星期五，中學生永遠都最期待呢日。 師父佢地不斷摟我放學去G-Force，話好耐無同我打機，但我都無應承。 因為家有惡犬，呀唔係，係家有愛妻等緊我先岩。 不過諗落都真係好似好耐無同師父佢地打機，之從同Cherry一齊住之後。 所以我都同佢地講，返去RC搵我，我係屋企同佢地玩。 總無理由有異性無人性既，我唔係D咁既人。 問題係，Cherry係屋企，我要點打機？ 佢一定會坐係我旁邊睇我打，咁我會好大壓力架喎。 最怕既係我開咪個陣佢又講野，收到佢音俾師父佢地聽到就仆街。我一放學就去接佢，對佢呵護備至，問佢肚唔肚餓咁，洗唔洗食野咁。 呢d招數同一般細路求父母買玩具之前扮乖係一樣道理既。 先對你好好哄你開心，降低你既警戒，再係你最放鬆既時候提出要求。 不過唔知凡係父母都係聖鬥士，呢招多數用一次之後就無用。 我只係第一次對Cherry用，應該ok既。 果然，我一問佢食唔食野，佢就起勢咁點頭，最後仲食左我廿蚊。 唉，唔付出又點會有回報吖，忍下啦魯路修，值得架。 用廿蚊就填飽左佢個肚，佢個樣咁滿足，應該係時候提出要求了。 我：「eh…我呢…」 Cherry：「想返去同Jason佢地打機？無問題吖~」 佢其實係咪識讀心？點解知我諗乜既？ 不過打蛇就要隨棍上，機會黎啦飛雲！一於食住個勢上啦。 我：「嘻，你真聰明，咁你可唔可以係我打機個陣唔好入我房？我怕佢地聽到你把聲。」 Cherry：「見你今日咁乖，放你一次啦。」 哇一次咁多？真係皇恩浩蕩喎。 但我份人呢，就好知足既，一次都好。 我：「多謝哂~」 有得打機了。 我以為我有得打機了。返到屋企，我九秒九衝去開電腦，擺好個陣準備打機。 今日都係打LOL，因為已經無其他game玩。 我今日特別想打d輸出位，所以我叫全世界留個中路比我。 師父：「me唔同你爭，me打jg。 」 Jason：「屌，咁讓下你啦，我sup。」 肥豬：「吓咁我要打AD？算啦反正我打乜都carry。 」 得仔：「call me上路帝王。 」 我：「謝謝大家，老子一定不負所望。 」 朋友真好，你提出要求佢地都會盡量幫你。 講係咁講，但中路玩咩英好？ 卡特？努努？炮娘？定係潘森？ 揀英既時間只係得番15秒，但我仲未諗好。 係呢個moment，突然有隻手係我後面伸出黎，搶左我既mouse，一下禁左落卡特度仲鎖埋。 電腦即刻傳黎師父佢地把聲，「wow~卡特~ 」咁。 我望下後面，係Cherry，佢另一隻手放係唇邊，示意我唔好出聲。 佢都有玩LOL？ 「嘩你有金戈貝兒個造型？我好想要呢個。 」 佢好細聲咁同我講，可能怕比師父佢地聽到掛，好傻仔，唉無所謂了由佢睇啦。 既然佢有玩，咁我就唔衰得了。 不幸既係，我對既係飛斯，係我最唔識應付既對手。 更麻煩既係，我太耐無玩中路未入返狀態，加上對面jg親切的拜訪，我二十分鐘內前已經死左三次。 師父佢地即刻媽叉我，用「死雷狗」，「索爾」等等稱呼我。 我都無反駁佢地，因為我真係雷。 正當佢地又準備開一埸團戰既時候，Cherry輕輕拍一拍我個頭，用手勢叫我起身。 我唔知點解就照做左，交左俾佢玩。 「Triple Kill！」 佢做左d乜？Triple Kill？ 我只係見到佢好快㩒左QWER幾個掣，仲重複左幾次。 這傢伙，有點強啊.. RC隨即傳黎師父佢地既讚嘆，話「咁先係架嘛」。 但其實唔係我玩緊。 之後我都無叫佢起身，由得佢繼續玩，結果一玩就幾個鐘，直至食飯先停。 結果我只係玩左四個字左右，不過睇佢玩我都幾高興，無所謂啦。 打左五場，佢每場都殺好多人，仲有兩次Penta Kill。 我忍唔住問佢點解識玩LOL，因為我實在太好奇。 Cherry：「唔？因為我知你鐘意玩我咪學下玩，諗住等時可以陪下你玩囉。 」 屌，也未免太令人感動了吧。 我由個心笑出黎。 呢個女朋友，好抵錫。 「lulu啊，我聽日想返一返去屋企拎少少野，陪我去得唔得？」 我：「得！梗係得！ 」 女朋友叫到，摘天上既星星落黎都得！ 呢一刻既我，暫時忘記左即將同佢分別既事，完全沉醉係幸福之中。

星期六中午，我陪佢返佢屋企拎野，順便當行下街咁。 上到佢屋企，得佢啊媽係度，佢仲好熱情咁招呼我，問我飲唔飲茶，搞到我幾唔好意思。 諗落，我都好似只係第二次上佢屋企。 第一次係佢突然失蹤，我靠若睛先搵到佢住邊。 而且上次上黎都無乜點留意佢間屋，只係掛住睇佢。 今次要細心d留意下先。 好快，我發現佢間屋周圍都貼住相，全部都係家庭照，有唔同時期既Cherry。 有幼稚園既，又有小學既佢，仲有應該係初中既佢。 睇到呢d相我真係不得不讚嘆人體既神奇，對比起佢細個，佢個樣真係變左好多。 佢細個係屬於可愛type，而家就係完完全全係美女type。 我行下行下就行到入佢房，發現原來入面都貼住唔少相。 我唔出聲，靜靜咁睇相。 佢間房d相大部分都係中學時期，好多張都係著住校服，同張楚珊佢地影。 但有幾張特別引起我注意，因為d相入面有我係度。 雖然d相我並無望鏡頭，因為我應該只係路過攝左鏡，但我仍然為此感到愕然。 因為個幾張相，全部都係佢既獨照。 我只出現係佢既獨照，係巧合？ 我諗唔通，不過我無問。 我只係將個問題收係心入面，繼續靜靜咁睇相。 啊呢？點解..？我會係呢張相入面..？ 「嘩，你行路無聲既？嚇親我呀。」 我：「喂，傻婆..呢張相..你幾時影..？」Cherry：「咩相吖？」 我：「呢張..你書檯面個張…」 不知不覺間，我呼吸變得急促。 果張相，係佢同一堆女仔係迪士尼影既，而我就係旁邊路過，身邊仲有兩個人。 Cherry：「哦~呢張係當時迪士尼開幕無耐我同班小學同學去架，果陣都未入中學，做乜 」 原來…我地一早已經見過。 縱使知道左呢件好值得開心既事，但我仍然笑唔出。 係因為張相勾起左我一d好唔想記起既野。 不過我好努力咁擠左個笑容出黎，指左我係邊俾佢睇。 佢一知道原來我都係果張相入面就變得好興奮。 Cherry：「哇我記得之前外國有人結婚果陣播返細個d相發現原來兩個好細個果陣已經見過，仲要又係迪士尼添呀！」 我：「係咩..」 Cherry：「搞錯呀你無聽過？ 我覺得我地好似果對夫婦啊哈哈。 」 我唔知點解開始流眼淚，仲要停唔到。 當然，俾佢發現到啦。 Cherry：「做乜呀傻佬…開心到喊？ 」 佢將隻手放係我頸，再用少少力將我拉向佢個邊。 但我喊，其實完全唔係因為我知道我地原來咁有緣份。 係因為張相入面係我旁邊既兩個人。一個係子琪。 另一個叫朱雀，係我小學最好既朋友。 亦係一個無可取代，印象最深刻既朋友。 「唔好走，留係我身邊，我唔想又得番自己一個…」 一句困擾左我好耐既說話，唔知點解突然間就講左出黎。 Cherry無正面回答我，只係輕輕咁摸下我個頭。 「我係度啊，而家我邊度都唔會去。 」

係佢屋企坐多左一陣我先勉強平伏到心情。 我地之後無去邊度行街，而係直接返去。 佢好似執左一袋野走，但入面既係咩我並無留意。 應該話，我無餘力留意。 我而家成個腦實哂，咩都唔想諗。 明明已經淡忘左既事，突然被自己無心咁挖返出黎，感覺超唔好受。 返到屋企，我將自己收埋係房，咩人都唔想見，電腦都無開。 訓上張床，小學既事就不斷湧上黎，好似一個黑洞咁吸我入去。 無人會估到，尋日仲一齊玩緊既朋友，今日就已經見唔到。 明明講好「聽日見」，但就再見唔到。 留低既，只有對佢既印象，同一本佢借比我既漫畫。 朱雀佢係六年級果陣既一日突然消失左。 起初大家都以為佢只係病左，過兩日就會出現返。 但兩日過去，四日過去，一星期都過左去，大家都無見到佢。 大家開始搵佢，用當時大流行既MSN，Yahoo Blog去搵佢，但都無回音。 對於佢地黎講，一個同學唔見左。 但對我黎講，係一個最好既朋友突然唔見左。 朱雀係小學六年都同我一班，好自然，我地特別friend。 有時候我老豆老母出左trip，得番我同美星，我地就會去朱雀屋企住兩三日。 我甚至已經當左朱雀係我既親兄弟，每日都一齊玩，無所不談。 一齊去買魚仔餅食，去公園玩，爬下學校後山，好多好多回憶。 最後一次見佢，係係個公園，我地玩到太陽落山先走。 之後就無再見過佢。 後來Miss話我地知朱雀佢移左民，我先知道佢永遠消失左。 我當時唔開心左好耐，身為兄弟，移民咁大件事都唔同我講，真係會傷心。 當時我甚至懷疑過自己係Gay，但後來我發現咁代表我係好珍惜，好緊張朱雀呢個朋友，先會咁唔開心。 所以我上到中學都唔敢太交個心出黎，總會留返少少秘密比自己。 因為我怕類似既事會再發生。 但原來，我漸漸咁變返小學果時咁，交哂個心出黎。 唔知上天係咪想提醒我，佢再次安排左類似既事發生係我身上等我知道我變舊時咁。 今次既對象，係Cherry。 不過今次有少少唔同，Cherry同左我講佢會走，而且會返黎，五年後。 但我一諗起朱雀既事就有種好強烈既意識唔想俾佢走。 因為我怕最後Cherry會同朱雀一樣，永遠唔會返黎我既世界，永遠消失係我既世界。

我繼續一個人係房入面發呆。 就算個天黑哂，我都無去開燈。 重新整理朱雀既事之後，我好驚。 我甚至唔知自己而家應該要做乜。 呢個時候，有人推開我房門，為黑暗既房間帶黎一絲既光。 雖然我睇唔到係邊個，但我都估到係邊個。 應該係Cherry。 「魯路修，你今日做咩呀？去完我屋企就怪怪地咁。」 魯路修？佢好似好耐無咁叫我。 哈，咩都無所謂啦.. 佢突然開燈，搞到我對眼好唔舒服。 「你..又喊？ 」 唔？我又喊？ 我摸摸我眼角，咦係喎濕左既。 慘啦，我連自己喊都唔知。 我開始掩住自己塊臉係度傻笑，笑得仲好大聲。 呢個笑，應該係用黎掩飾自己既不安。 定抑或係，我已經癲左？ 「魯路修！」 佢突然好大聲咁叫我，吸引左我既注意力，望左過去。 佢原來已經由房門口行到去我面前，我地距離唔知有無一米。 「啪！」 佢打左我一巴。 好痛。呢一巴真係黎得好合時，一下就將我拉返去現實。 因為感受到痛楚，我先可以驅逐所有雜念。 我摸摸被佢打既位，痛楚仲係度。 「唔好再係咁啦！真係會嬲架我！有乜就講出黎！  」 我抬起頭，微笑咁望住佢。 我：「多謝你，我無野啦。 」 咁講好似好突然，仲無乜説服力。 所以我決定用行動去表示。 我起身落床緊緊咁抱住佢。 Cherry：「喂..！ 」 我：「我無事啦，多得你果一巴，不過真係幾痛。」 Cherry：「好痛啊？ 俾我睇下。」 佢伸出手摸我塊臉，不過俾我捉住左。 我：「等我話你知，我今日點解會咁好無？ 」 都應該要對佢坦白，唔好要佢為我擔心。 我帶佢出返㕔，將朱雀既事一五一十同佢講哂，仲特登摷返本漫畫出黎比佢睇。 「對於我黎講，你就係另一個佢，另一個可以令我無保留付出既人。 」 我用呢句說話結束敘述回憶。 佢聽完好似無乜反應，岩既，我都無期望過佢會有乜野反應。 我講完就笑左一笑，開始睇果本漫畫，《少林學園》。 我專心睇緊本漫畫果陣，佢突然攬住我。 「我果然無揀錯人，魯路修，你都係我唯一一個可以令我無保留付出既人啊。 」 我又忍唔住喊，放聲大喊。 呢一日，我大約喊左一年既份量。

以下係Cherry視角，請注意 今日心情起伏真係好大。 原先我係打算返去屋企執定套衫俾佢去ball個陣著。 嗯，其實我一早已經幫佢買左套suit，因為我知道佢唔鐘意著suit，所以一定唔會有suit。 但我真係好想睇佢著suit既樣，一次都好，一次就夠。 我偷偷地係聖誕節左右買左，唔俾佢知。 原本我只係諗住臨走前叫佢著一次俾我睇，陪我影張相就夠。 但估唔到佢突然問我去唔去ball，令呢套suit可以派上用場。 果時我口講就話佢去我就陪佢去，其實我個心興奮到不得了。 執呢套suit果陣，我已經係度幻想緊佢著起黎果個樣。 一定會好型，至少係我眼中會好型。 我甚至無留意到佢係等我果陣係我屋企做乜。 直至佢突然開聲問我檯頭張相係幾時影，我先知佢原來入左我房。 我房入面有好多張我同佢既所謂「合照」，其實都係我專登搵人咁影，令我可以同佢出現係同一張相。 檯頭張相係我小學同學去迪士尼影既，但佢竟然話我知原來佢都係張相入面。 原來佢一早已經出現過係我既世界入面。 原來我地係小學六年級果陣已經相遇過。 我即時諗起外國果對情侶，成件事都好浪漫。 我開心左一瞬間，但佢突然開始喊，嚇親我。 我開頭以為佢只係開心到喊。 直至佢講左呢句。 「唔好走，留係我身邊，我唔想又得番自己一個… 」 佢又諗起我地只係得番好少時間… 係知道左我地原來咁有緣之後，我真係有一瞬間想講「我唔走啦。」 但我真係無咁既勇氣去挑戰現實。 我真係覺得命運係度玩弄緊我地兩個。 明明咁有緣，仲要大家都需要對方，但又偏偏不得不因為現實而被迫分開。 我開始後悔最初唔係同Daddy佢講「我唔去」，而係講左「一年後去。」 一諗到呢度，我就好嬲自己點解咁蠢。 但儘管如此，我仍然去安慰佢，嘗試令佢安心唔再喊。 我選擇左輕輕咁摸下佢個頭，希望佢冷靜下來。 我：「我係度啊，而家我邊度都唔會去。」 我都唔想你得番自己一個… 原本好開心好激動既心情，係短短一句話之後一瞬間跌到落谷底。係返屋企既途中，佢一句說話都無講。 佢只係一直係度擔天望地，完全唔知佢想點。 最令我擔心既係佢對眼，佢既眼神好空洞，無哂神釆。 直覺話我知，佢唔止擔心緊我地既事，可能甚至無在意我地既事。 應該有另一件事令佢突然變成咁。 原本開朗傻傻地既lulu，係睇左我屋企既相之後就變到一言不發，我好驚。 我原先打算返到去就好好同佢傾下，睇下佢發生咩事。但佢一返去就困自己係房。 我起初無去騷擾佢，由佢一個人靜下。 我一直坐係廳，望住佢房門，希望佢儘快開門出返黎。 但我等左好耐佢都無出黎，房入面無任何聲，我以為佢已經訓著左，所以偷偷地打開佢房門睇下佢。 一入去就見到佢大字形咁訓係張床度。 我問佢有無事，佢無答我，只係張開返對眼等我知道佢無訓。 我想睇清楚佢，所以我開左房燈，發現佢對眼紅哂，眼角仲有涙痕。 我：「你又喊..？」 其實我自己都覺得問黎多餘，明明已經咁明顯，但我一時之間真係諗唔到要講乜。 佢聽到我咁講就摸下佢自己塊面，之後就掩住塊面開始傻笑。 係我眼中，佢而家好似一個斷左缐既扯缐公仔。 我個心好痛，我唔想佢咁。 我一定要拉返佢起身，就好似以前咁。 所以我打左佢一巴。 唔知因為我呢一巴定係其他野，佢好似成個人醒哂。 佢話自己已經無事，仲話要同我解釋點解佢今日會咁。原來係咁。 佢一五一十咁話哂我知。 原來係因為張相入面有佢一個已經見唔到，對佢好重要既朋友，勾起左佢既回憶。 朱雀既不辭而別，令佢大受打撃，久久未能平復。 呢張相加上我地即將分別既事，兩者係佢心入面加埋，令佢一下就崩潰，開始不停咁喊。 佢同我講，即使去到今日，仍然未有一個人可以取代到呢個「朱雀」。 老實講，我聽完心情有少少複雜。 我一方面好開心我眼前呢個男仔咁重情重義，竟然會為一個朋友唔開心到呢個地步。 另一方面，我又有少少妒忌呢個「朱雀」，佢竟然可以係魯路修心入面佔一個咁既席位。 直至我聽到呢句說話。 「對於我黎講，你就係另一個佢，另一個可以令我無保留付出既人。」 原來我都同朱雀一樣，係佢最重要既人。 妒忌一瞬間就灰飛煙滅，佢成日都係d關鍵時刻講d好觸動到我既説話。 我默默咁望住睇漫畫既佢，其實我又何嘗唔係呢..？ 我仲有一句說話一直都好想同你講，但怕講左出黎，大家都會係一瞬間崩潰。 所以我諗都係唔講出黎，由得呢句說話留係我心入面啦。 取而代之既係，我選擇左緊緊咁抱住佢。 「我果然無揀錯人，魯路修，你都係我唯一一個可以令我無保留付出既人啊。」 我同佢，仲有兩個幾月時間。

時間唔會因為你既心願而減慢又或者停止流動，而家已經六月中。 試已經考完，大家都係度等結業禮派成績表冋暑假既到來。 當然，有部分人期待緊聯校ball啦，但我反而因為咁而煩惱緊。 我今次要做到最好，為左唔留低任何遺憾。 對於佢黎講都應該係。 上次無意中叫佢唔好走，令我煩左好耐。 佢只係話「我而家邊度都唔會去」，佢係咪唔明我咩意思？ 定係，佢唔想正面咁拒絕我？ 我諗唔通。 呀，而家唔係諗呢D野既時候呀！ 我要做既應該係盡量製造更多美好回憶呀！ 晨哥：「喂，行啦魯路修，夠鐘去開會。」 屌，即時漏哂氣。 我：「點解應該係學生會做既野要我地做？ 」 晨哥：「Eh…正確黎講對方係要我做，你只係陪我。 」 屌，好想打佢呀！ 我：「你知架，我同Cherry已經無乜時間…你仲拉我去為個ball開會… 」 晨哥：「吓，咁你咪可以掌握個ball既流程，為芷睛準備驚喜囉。 」 係喎！點解我諗唔到？ 晨哥：「傻鳩，下下要人提既你。 」 我：「多謝大佬！快D行啦我地！  」 晨哥你是最好的！ 晨哥：「話時話，你準備左衫未？真係諗住唔著suit？ 」 仆街！！我無左件事！！ 個ball下星期已經係啦！我竟然完全唔記得要買衫！！ 點解Cherry唔出聲提我既？唔通佢已經買左衫？ 慘啦，我唔想失禮佢呀。 屌，今晚返去問美星拎錢去買先得。 明明日子已經逼近，但係密密麻麻既生活令我漸漸無左時間觀念。 或者，我心入面已經放棄左去捉緊佢？ 不過我相信自己一定唔會咁。我以從未用過既專注力去開會，得出一個結論。 今次個ball，我應該會好唔得閒。 我被安排左做好多野。 最主要既工作係「睇場」，直接黎講即係打雜，咩都有機會要做，真係屌你老母on99。 係人地學校開完會，準備離開果陣，我見到子琪。 明明佢都有份負責呢個ball，但頭先開會唔見佢。 子琪：「唷~魯路修！黎陪阿晨開會？ 」 我：「eh…係啊，頭先唔見你開會既？」 子琪：「哦..我有d事所以叫左其他人幫我開會，唔好講咁多啦我送你地出去啦！ 」 我望望晨哥，突然覺得佢兩個好似，周不時推d野比人做。 另外，我又突然諗起朱雀。 不過今次無之前咁傷感，只係有少少懷念以前三個人一齊既日子啫。 我：「喂，你記唔記得朱雀..？」 子琪：「梗係記得啦，佢小六果陣無啦啦走左去，我仲記得你果陣唔開心左一排 ，做乜事？ 」 我：「無，問下啫。」 原來唔係得我記得，但好似得我一個放唔低.. 子琪：「咦，果個好似係你女朋友？」 唔？佢係度講乜？Cherry又點會係呢度啊。 不過我都係伸個頭去望下佢指既方向。 咦？？？？點解Cherry會係呢度？？ 大鑊！佢身邊仲好似有幾個男仔圍住佢！ 我：「喂！唔講咁多！我要行先！！」

仆街，點解佢會係呢度？ 我著住套校服係人地學校度跑，令我突然變得好惹人注目，不過我唔理。 佢好似俾仔圍，我唔容許呢d事發生。 我唔可以再比呢d野發生！佢係我既！ 我好似失去左理智，一味向住門口衝。 我望到人地D老師好似想叫停我，但好似因為我套校服而卻步。 我好快就衝到學校門口，真係腳都跛。 佢見到我喘哂氣咁跑出黎，個樣好似有d驚訝。 但佢好快就用個一如既往既招牌笑容望住我。 Cherry：「行得嗱？ 」 一聽到佢咁講，係佢旁邊既男仔即刻望住我，個表情完全係「唔撚係掛」。 我要冷靜，要表現得自然d去處理。 我深呼吸左一下，等自己調整下呼吸先。 我：「嗯，要你等添，行啦我地。」 我一隻手插袋，另一隻手搭佢膊頭，準備速速離開此地。 我以為咁就可以解決，但係我錯了。 「喂！咪走住！ 」 FUCK MY LIFE。我擰轉身，望下係咩人叫住我。 係一個偽毒，著住子琪學校既校服。 點解話佢係偽毒？因為佢俾我既feel係MK仔扮毒撚囉。 肯定成日扮毒撚去溝女個D人黎，我好憎呢種人，呸。 我：「有何貴幹？」 我繃緊身體每一寸神經，因為而家係有人嘗試侵犯我主權。 偽毒：「你唔見我同呢位小姐傾緊計？你咩意思？」 哇屌，乜撚野對白黎架，好out呀。 搞到我都唔知點應佢好了。 我：「哦。 」 我真係諗唔到點應佢，唯有「哦」一聲就算。 Cherry全程都無出聲，企係我旁邊。 我又再次擰轉身準備走。 「我叫你企係度呀！ 」 佢好大力咁拍落我膊頭度。 OKAY，你做錯事了。 「不知者不罪」呢條規則今日並不適用。 我鬆開搭住Cherry既手，緊緊咁捉住果隻放係我膊頭既手，一下fing甩佢。 我：「無人可以搭我膊頭。 」 一直積存下來既壓力，都係時候要釋放了。老實講，我打交唔叻，甚至可以話零，但力我都叫做有少少既。 加上，佢地班人見到我搭住Cherry已經知道無行，走哂咁濟，得番呢個偽毐。 人數上大家打和，但地理上我有優勢。 呢度係佢學校門口，諒佢都唔敢亂黎。 亦即係話，最後可能連打都唔會打。 所以話做人有腦幾好，勝利一定係屬於我既。 偽毒：「關我撚事？我係鐘意搭呀。 」 唔？ 佢突然向我揮拳。 好彩以前晨哥佢地用波訓練過我既反應力，令我可以簡單避開。 不過我都有少少surprise佢居然真係夠膽郁手。 我望下周圍，開始有人對我地指手劃腳。 嗯，都可以了，條件已經齊集。 我：「單細胞生物真係容易理解，果然咩都鐘意用武力解決。 」 再挑釁下佢就應該夠了。 我：「講埋俾你聽啦，呢位小姐係我女朋友，所以我帶佢走根本唔洗理你係咪同緊佢講野。」 我見佢咬牙切齒咁，好似想食左我咁。 我：「加上，佢好似無理你？單方面既講話根本唔可以構成「傾計」，最多只可以叫撩人，人地隨時走都可以。」 搞掂，咁應該可以啦。 偽毒：「收聲呀！」 嗯，如我所料惱羞成怒呢。 但我有少少始料未及既係，佢會推我埋牆，仲準備再揮拳。 仆街啦，一埋牆可以避既空間都會少左好多，今鋪可能要硬食佢一拳。 我見Cherry係旁邊，個樣好不知所措咁，突然好似幫我加滿油咁，一下踢走哂我心入面既不安同恐懼。 無錯，係踢走，因為我起左腳。 我係佢臨出拳個下踏左下牆，用膝頭哥撞佢個肚。 原先無故意瞄準，但我唔想拆人祠堂所以先遞高少少隻腳撞佢。 其實，諗落我都幾好人吖。 撞完佢個肚之後，我就用右手㩒住佢塊臉，一下推開佢，行番去Cherry身邊。 出奇地，我明明無郁手，但我有種好舒暢，好似如釋重負既感覺。 呀，要用比喻既話，就好似打完飛機果下咁。 一時分神，我無留意到佢已經企左起身，又準備打我。 今次真係走唔甩，唔通我要係Cherry面前俾人打？ 「啪！」 一個橙色波係我眼前經過，打中個偽毒隻手，令佢停低左。 晨哥：「到此為止，如果唔係既，下次就唔係掟手，而係掟頭。 」 晨哥拎住個籃球同子琪一齊行出門口。 佢兩個震懾全場，觀眾都開始四散。 呼，安全了，晨哥果然係最好既。 我望下Cherry，想同佢講無事啦，但發現佢臉色唔多好，鄒哂眉扁哂嘴咁。子琪好似識個偽毒，一下打落去佢個頭仲開始起勢咁鬧。 呢份氣勢，不亞於晨哥啊… 除左鬧人之外，佢都有同我仲有Cherry道歉，話係佢地既學生唔啱，叫我地大人有大量，唔好追究。 咁我又無諗住追究既，畢竟多得條友我先咁爽，拋開所有煩惱。 不過睇黎條友都應該無臉見人了。 中二d講，徹底摧毀一個人既感覺真係好爽。 講多兩句之後，我就開始同Cherry踏上歸途。 我：「哇頭先真係好驚險。 」 Cherry：「嗯…」 我：「我差少少就食左一拳，好彩有晨哥。」 Cherry：「魯路修，點解一開頭唔直接走？點解要同佢地糾纏？仲打交…我真係好怕你受傷.. 」 哇…我無預計到佢會咁… 不過，我可以答到佢。 我：「因為你係我既，以前係，而家係，將來都會係，我唔會俾任何人騷擾你。 」 我講呢句野果陣係心無旁鶩，完全無考慮其他野。 應該咁講，事到如今仲要考慮d乜？ 佢就係我面前，我仲咩好怕？ 我：「不如你唔好走，得唔得？」 我再一次問佢。 但佢再一次無答我，只係錫左我一啖。 「傻佬…」 呢個吻，係一個感動既吻。 就算佢既回答係點都好，我都唔會有任何不滿。 因為，我愛佢。

佢無答我，但我已經無所謂。 就算佢想點都好，我都樂以接受。 最重要既係，我已經向佢表明左我既心意，咁就夠，我無野後悔。 最令人心痛既係，明明係有野想講出口但又無法講，最痛莫過於此。 但我已經講左出黎，所以我已經無痛苦，而家只有單純既快樂。 至少我係咁同自己講。 又一個星期六黎到，代表住聯校ball好快就到。 然而，我仲未準備好要著咩衫。 我一大朝早就猛係度上淘寶睇suit。 唔知而家先淘寶趕唔趕得切呢？ Cherry：「今日陪我出去睇下衫好無？」 Eh？咁突然？ 算啦出下去啦，順手我都可以睇下衫。我好快就換好衫，同佢出左旺角。 陪佢行左好多間鋪，睇住佢試左好多件衫，我都開始有少少倦意。 不過每次佢換衫行出黎我都有種耳目一新既感覺，所以我咩都無講，由佢試到滿意為止。 我感覺佢唔係試左好耐，但當佢話走個陣，我發現已經五點幾。 可能咁就係「快活不知時日過」啦。 我：「試夠嗱？買左咩？」 Cherry：「唔試啦，我肚餓啦，買左兩條裙咋。」 我：「咁去食野啦，我都有少少肚餓。」 佢一話走得，我d倦意即刻湧哂上黎，忍唔住當場打左個喊露。 Cherry：「係咪好悶啊..Sorry呀要你陪我咁耐..」 我：「唔會！點會呢！唔好亂諗野！快d去食野啦我地！」 我嚇到大聲左自己都唔知，搞到其他人都望住我地。 哇真係好醜怪，唔得要速速離開此地先得。 我拖住佢，急步離開商場，行落大街。 出到外面，嘩，咁多人既，媽，我好驚呀。 我下意識回頭望下佢，發現佢望住我。 我：「做乜事？」 Cherry：「無事，只係突然覺得你好型啫。 」 一聽到「型」呢個字，我不受控咁笑左出黎。 又氹我開心。 我：「不嬲都型架啦 ，點呀食乜呀？」 Cherry：「咁多人..不如買狗仔粉返去食囉，買埋家姐個份。」 狗仔粉？聽過但係未食過，無所謂啦。 但係又要返去同美星食？我想二人世界喎。 唉，算啦，就下佢啦。 係去買狗仔粉既途中，我地經過G2000。 我先醒起自己仲未買衫。 我：「不如等我一陣？我想入去睇下野。」 我已經轉左身，準備入去，但係俾佢用力拉住。 Cherry：「唔得。」 吓？做乜呀佢？ 我：「好快就得架啦，等我一陣啦，我轉個圈就出黎架啦。」 我開始用力，嘗試行入去，但佢仍然拉住我。 Cherry：「呢度D野唔岩你，我唔鐘意你著呢度D衫。」 做乜呀佢？ 不過佢一打出「唔鐘意」三隻字，我即刻棄械投降，跟佢繼續行。 乜佢咁憎G2000架咩？買完狗仔粉，我地就坐車返屋企。 途中佢都無乜點講野，只係捉實個袋訓落我膊頭度。 望住佢訓教個樣，我忍唔住又影低左佢，感覺好似係度犯罪。 屌，你痴線架魯路修！自己女朋友黎啦！ 我差少少就大大力咁拍落自己塊臉度，只係費事嘈醒佢先無咁做。 同佢一齊，智商就會不自覺咁降低，搞到我成日好似個傻仔咁。 就好似由夜神月變成松田咁。 「你個腦裝屎架！ 」 屌，自動load左把聲出黎添。 返到屋企，果然美星係度，好似好耐無見佢返工咁。 我：「喂，食左野未，Cherry買埋你份狗仔粉。」 美星：「嗯？岩哂，我未食飯，多謝阿妹。」 Cherry：「唔洗，你地食先啦，我入房放低野先。 」 佢講完就入左房，美星即刻挨過黎我度。 美星：「喂！做乜唔係出面食埋先返？」 佢壓低把聲，好似唔想俾係房入面既Cherry聽到，我決定用相同既音量回應。 我：「屌！撚知咩！佢話買返黎食架！仲要我想行G2000都唔比添呀！」 美星：「去G2000做乜？ 」 我：「買suit去ball囉！ 」 佢突然坐直個人，開始係度暴風吸入狗仔粉，嚇撚死我以為佢撞邪。 唉，怪怪地，算，食野。 我伸手去拎碗狗仔粉，卻發現後面企左個人係度。 我抬頭一望。 嘩！ 嘩嘩嘩！ 發生咩事呀而家！！ Cherry換左條黑色連身窄身裙行左出黎呀！！ 痴線架點解可以靚到咁架！！我搵唔到形容詞去形容而家既佢呀！！ 太靚啦實在！！ Cherrry：「我諗住咁著去ball吖…靚唔靚吖… 」 我：「靚！好靚！！喂你話係咪？ 」 我諗都無諗就答，仲係度係咁拍美星膊頭，叫佢俾意見。 但我諗多左一秒，突然覺得唔對路，好大力咁拍左落美星度，幾乎搞到佢用臉食狗仔粉。 我：「唔得！你唔可以咁著！！你太靚啦肯定俾人睇蝕哂！ 」 換黎既，係兩位女性既大笑。 Cherry：「所以我需要一位好型既護花使者保護我囉。」 佢係身後拎出一個紙袋，我無記錯既話呢個袋係響佢屋企拎返黎既。 我：「咩黎架？」 Cherry：「係屬於你呢位騎士既盔甲吖，開黎睇下。」 我打開一睇，係一套suit。 嘩…原來佢一早準備好…唔怪得知唔比我去G2000啦… 點算好我而家講唔到野.. Cherry：「著住佢，陪我去ball唔好俾其他男仔撩我好無？ 」 「YES！YOUR Majesity！」呢句說話我係第一次咁大聲講，直頭係由心入面嗌出黎咁濟。 呢套suit，對我黎講就係Iron Man D suit咁，賜予我力量，同時給予我勇氣同自信。 有呢套衫，就算果日想撩Cherry既係神都好，我都會將佢斬殺！ Eh…好似有點中二病添..

我無即時換上套衫，反而係將套衫收入房。 我唔想咁快俾佢睇到我著起上黎個樣。 一黎，我怕自己著上黎唔好睇會令佢失望。 二黎，我想俾驚喜佢。 其實諗落係有少少矛盾，若然我著上黎唔好睇，又點比驚喜佢呢？ 為左防止呢件事發生，我決定偷偷地試著一次先，睇下個效果係點。 咦？出到黎又唔差喎，不過自己始終係第一次著suit，感覺有少少怪，總係覺得唔夠好。 「幾好睇喎，阿妹眼光真係唔差。」 屌！！嚇死人咩！！！ 我：「嘩真係比你嚇死，敲門先啦八婆。 」 美星：「我有敲啊，係你太入神聽唔到啫。 」 係咩？我真係完全聽唔到。 我：「咁有何貴幹啊小姐。」 美星：「差d唔記得，老豆佢地又要返黎啦，今個星期五到。」 我：「哦。 」 又返黎？今年返咁密既？ 嘛，無所謂啦，又唔係咩壞事。之後幾日都唔洗返學，我都同佢留係屋企睇佢打機。 無錯，係睇佢打機，我無份玩。 不得不提既係，佢打機個陣果個投入樣真係好過癮，我又影低左。 好快，就到ball果日。 Cherry好似前一晚同美星煲唔知咩韓劇煲到三更半夜，成十一點都未起身。 我就已經梳洗好，準備食少少野就換衫出去。 點解要咁早出去？因為我係staff囉咁簡單。 晨哥係早兩日WTS我，叫我三點左右去到子琪學校準備。 但個ball係六點先開放，七點先正式開始囉好無，早三四個鐘去托柒咩。 不過晨哥既命令一向都係絕對既，我無反抗。 晨哥特意提醒我叫我唔好直接著suit去，叫我另外帶去，睇黎係要我搬野。 啊，感覺好麻煩。 我先將套suit摺好放入紙袋，再搵左套衫換左去準備出門口，因為原來而家已經幾乎一點半。 正當我準備出門口個際，美星叫停左我。 美星：「咁早出去？唔係六點先開始咩？ 」 我：「我要去幫手set場嘛，係啦家姐，我想拜託你幫我做件事。 」 我唔敢用平時既語氣，怕美星拒絕我。 美星：「小可喎咁低聲下氣同我講野 ，講啦咩事吖。」 我：「我想你載Cherry去…我唔想佢著成咁去坐地鐵巴士。 」 美星：「幾細心喎好細佬，得啦無問題，我應承你。 」 我：「多謝你，咁我走啦。」 美星：「喂咪住先，你想就咁出去？ 」 我：「我套suit係袋啊，有乜問題？」 美星：「唉過黎啦等家姐幫你gel個靚仔頭啦。」 佢捉左我去餐檯，仲拎左塊鏡同gel野幫我gel頭。 美星：「搞掂啦，型仔哂！你覺得o唔ok？ 」 嘩，好型，塊鏡就裂。 我：「唔該哂你，我真係要走啦。」 美星：「嗯，玩得開心D。」 佢目送我出門口。 其實，呢個家姐都幾錫我吖，點解我平時感覺唔到？ 坐左陣車，我又去到子琪學校門口，晨哥佢地已經係度。 咦？肥豬，Jason，Aaron，師父，十四仲有阿偉同得仔佢地都係度既？ 晨哥：「唷，魯路修，大家都係度等你吖。 」 呃人咋？大家都去呢個ball？我唔想Cherry俾佢地睇蝕哂喎！我：「大家都去？ 」 晨哥：「唔，有少少唔岩，大家唔會全部都參加，參加既只有我，你同Jason啫。 」 我：「咁點解大家都係度？ 」 晨哥：「大家都俾面我黎幫手set場囉，作為報答，大家今晚都可以用「睇場」名義留低。 」 好明顯係因為咁先會黎幫手啦。 唉，無呢班咸濕仔收，由佢地啦。 「喂~跟我入黎啦！我同班校工講左架啦！ 」 哦？把聲係子琪喎。 大家一聽到咁就開始入去，原來子琪企左係操場。 子琪：「哇阿晨係好野喎，班到咁多壯丁，咦？魯路修你個頭好型喎，溝死女啦。 」 俾佢咁講搞到我有少少唔好意思添。 我地無再留係操場閒聊，直接去禮堂set野。 哇真係好撚多野搞，又要set堆裝飾，又要搬檯搬櫈，已經拎走左我半條命。 我都係第一次咁想咒罵人地地方大。 不經不覺已經搞到五點幾，終於搞掂。 我大字型訓左係禮堂台上，郁都唔想郁。 子琪：「魯路修。 」 我：「唔好再叫我做野啦我唔想郁啦大佬。 」 子琪：「死懶鬼，同以前一樣，夠鐘換衫啦，阿晨想你去做招待。」 大鑊，唔記得換衫添！呢個look俾人見到實笑死我！ 我狗衝去拎袋衫入男廁換衫，咁岩見到晨哥佢地都換緊衫。 晨哥：「哈，慢慢啦仲有時間。」 我：「屌！又唔叫埋我自私換！ 」 晨哥：「話時話，芷睛有無見過你著呢套suit？ 」 我：「無啊…我無比佢睇過，想比個驚喜佢。 」 晨哥：「咁我一陣直接帶佢入去，唔好比佢見到你啦。 」 喂！好喎！點解佢咁醒目？ 我：「好吖唔該你！ 」 我對佢真係好感激。 我換好衫就坐左係接待處等，無聊揭下個參加者list。 哇，我學校top class堆女都有份咁濟喎，不過都係得10個左右。 呸，分明係為溝仔啦。 六點鬆d，開始有人黎，我學校堆女都到咗，仲要一齊到，肯定約埋一齊黎。 「嘩魯路修？ 」 「呃人架gel個頭換套衫型左咁多既？」 「Cherry真係㨂左隻潛力股喎。」 「唔差得過晨哥喎，我都有少少鐘意左佢。 」 八婆們，我聽到架。 晨哥行埋黎話我知佢已經安頓好Cherry，嘩成個人即時放心哂。 「唔該…」 我：「係！ 你叫咩名？等我幫你mark低你到左。 」 我開始投入工作，揭名單。 「林穎欣。」OH SHIT… 我抬頭望，真係佢。一身白色連身裙，唔差得過Cherry。 一時之間我唔識應對，好彩肥豬行左出黎。 肥豬：「Ada你到咗嗱？我帶你入去。 」 Ada：「嗯，唔該你。 」 呼，safe~ Ada：「魯路修。」 佢突然停低叫我，嚇到我個心離一離。 「你今日幾型，咁著好岩你。 」 佢無等我答就跟左肥豬入禮堂。 廢話。梗係啦，套衫Cherry買架，一定型架。 不過佢呢款高傲既姿態，同以前我對佢既印象一樣，好型。 希望佢今晚都玩得開心啦。 就快七點，我望下名單，都幾乎到齊哂。 好，去大幹一場吧！ 我企起身，雙手推開禮堂既大門行入去搵Cherry。

嗯，呢下推門我覺得好似鳴門打開八卦封印同九喇嘛並肩作戰咁，好型。 應該會好型。 問題係，而家禮堂熄哂燈，成個場好暗，要點先搵到Cherry？ 弊啦，我feel到大家開始望住我，今鋪真係瞬間變柒頭。 唔可以再企係度，要郁先得，點都要郁左先。 突然間，有人打燈打左落人羣度，正正就係Cherry所在之處。 咦..？佢唔止著住上次條黑色連身窄身裙喎！仲搭住條白色披肩！！ 條披肩！係我上年聖誕節送比佢果條！！ 佢咁著加上化埋妝，嘩好有貴氣，靚到講唔到野。 到頭來，被驚喜既係我嗎..？ 我望下燈光控制果邊，有十四同師父係度，佢地對我打出隻手指公。 多謝你，兄弟。 我好似得到燈塔既指引咁，慢慢行去Cherry旁邊空左既座位。 睇黎阿欣同若睛都幫我唔少，力排萬難咁留左個位比我。 多謝各位，真係好多謝你地。 我行到去，問佢： 「小姐，我可以坐呢度嘛？ 」 Cherry：「當然可以，隨便。 」 我掃掃張櫈，坐左落去。 「你今日好靚。」 「你今日好型。」 我地同一時間講，結果我地都忍唔住笑。 呢個時候，晨哥同子琪都行左上台。 晨哥：「要各位久等了，Party即將開始。」 開始有音樂播出，英文歌，我唔識咩黎。 子琪：「阿晨啊，你係咪應該要跳第一隻舞，為Party揭開序幕呢？ 」 大家都拍手鼔勵，我都有份拍。 晨哥：「唔，雖然我都好想咁做，但得一pair人跳好似太單調，不如搵多pair人？」 佢炒熱氣氛的確有一手，大家都歡呼示好。 晨哥：「多謝大家！有請燈光幫我地揀多一pair人！ 」 燈光？仆街中伏。 果然，如我所料，燈光打左落我同Cherry度。 呀…老子我唔識跳舞架… Cherry好似無乜反應，唔通佢識跳？ 晨哥好快就跳左落黎，拖走左係我旁邊既阿欣。 晨哥：「係你地啦，快d唔好要其他人等啦。」 唉！仆街頂硬上啦！ 我徐徐企係身，面向Cherry，伸出我既右手。 「May I？」 佢咩都無講，只係交左隻手比我。 好，起舞吧。老老實實，我而家精神處於極度繃緊既狀態，成個人都好緊張。 我好怕出醜，因為我真係唔識跳舞，又唔係話禁個Ctrl+3就可以跳到，真係會驚。 大佬呀，我自己出醜無乜所謂呀，我怕連累到Cherry搞到佢俾人笑咋。 我每一個動作都好僵硬，十足十d上鍊機械人咁。 Cherry：「無事架..放鬆D。」 放鬆？咩黎架？食得架？ 真係架，你同一個好緊張既人講話唔好緊張就好似警察捉賊嗌唔好走一樣。 係唔會有用。 唔知佢係咪意識到呢點，佢用行動表示。 佢好大力捉緊我隻手，大力到我想嗌出聲。 之前我都有講過，痛楚好有用，可以拉人返現實，今次都唔例外。 我；「痛..」 Cherry：「痛就好，而家聽到我講野未？」 我：「聽到…」 我地兩個企係禮堂中央交談，情況好似啊媽教仔咁。 Cherry：「今次，我要你，唔止係你既世界，今次我要埋你既身體，將你既手腳都交比我。」 呢句說話，真令人懷念，又令我好想笑。 緊張感一下就無哂，成個人輕到好似一舊棉花咁。 我深呼吸左一下，將兩隻手都交托比佢。 既然佢咁有信心，我就相信佢，將所有野交比佢啦。 音樂徐徐奏起，係一首純音樂，又係我唔識既範疇。 我既身體好似已經唔屬於我既咁，開始自己郁起黎。 由始至終，我都係同佢四目交投，完全無理會過d手腳點郁。 我覺得全場人都係度望住我地兩個。 我好想有人幫手錄低呢一幕，因為我知道呢片景象一定美如畫。 我係咁諗，相信佢都係咁諗。 跳跳下，我既視綫開始糢糊。 「可能D射燈搞到我出汗掛。」 我咁同自己講，但其實我好清楚自己發生乜事。 我係度喊緊。 我為終於可以同佢跳上一支舞而感動落淚。 今次係第一次，亦可能係最後一次。 咦，點解..？ 係糢糊既視野中，我見到佢臉上有閃亮既水珠流過。 原來係咁，原來你都一樣啊。 「要好好記住呢一刻啦，知唔知吖？」 我好細聲咁同佢講。 直至呢支舞之前，我都無聽到佢把聲。 音樂停下，我地都停低，換黎既係響遍天既掌聲。 啊，咁就跳完嗱，好似只係跳左好短時間咁。 Cherry：「話左架啦，叫你交托一切比我就無事。」 佢把聲唔同左，好沙啞。 我咩都無講，只係錫左佢額頭一下就帶佢返位。 音樂再次響起，今次係比較膨拜激烈既音樂，正好用黎炒熱氣氛。 大家，都起舞吧。

呢一刻，係我腦入面幻想過無數次，但從來無諗過可以實現。 哇，好開心，好想大聲嗌出黎。 今日實在太多開心野，我甚至懹疑自己而家係咪發緊夢。 首先係我終於可以見到佢著SUIT個樣，如我所料，真係好型。 係佢身邊，好似有光包住佢咁。 啊，今晚一定要同佢影張相，要提自己。 最驚喜既都係晨哥叫我同lulu領舞，完全係預料之外。 真係好多謝佢地，無佢地，我同魯路修可能唔會咁順利，可能好快就散，邊會有今日。 不過我估魯路修佢唔會識跳舞，因為佢肯定覺得跳舞好麻煩。 果然，佢一見燈光打落我地度就成個人都呆哂，好似完全唔知發生咩事咁。 難得有呢個同佢跳舞既機會，我唔想錯過。 我原本打算由我做主動，就算夾硬拉都要拉佢出去。 但係，佢居然自己企左起身。 「May I？」 慘啦，我想喊。 要忍住呀，唔係又要佢擔心架啦。 我強忍眼淚，交左隻手。 魯路修，你勇敢左好多，換轉係以前既你，一定打死都唔肯。 見到你咁，我好開心。 或者咁係我想見到既結果之一。 就算佢明知自己唔識跳舞都好，佢都敢努力踏出第一步帶我去舞池，我好開心。 之後，就交比我啦，我知你已經盡力架啦。 佢好聽話咁將手腳都交比我，由我操縱佢既行動。 我地兩個開始伴隨著音樂而起舞。 慢慢，我開始聽唔到音樂，視界入面都只係得番佢。 每一分每一秒突然都變得好慢，啊，咁就好喇，我都想咁。 唔好喊啦..你喊既話我都會忍唔住喊架衰人… 我已經再忍唔住，由得眼涙流。 「要好好記住呢一刻啦，知唔知吖？」 嗯，我知道。 硬係覺得今日既佢成熟左好多，但無丁點陌生感，佢仍然係我認識既白癡lulu。 我滿足喇。應該再無遺憾啦。同佢跳完隻舞我地就坐埋一邊，睇大家跳舞同玩。 我地大家都無講野，只係一直暗地裏捉住大家隻手。 奇怪既係，大家都好似無想放開既念頭。 唔可以架..我明明已經下定左決心，亦都因為咁先無視你果句「唔好走」… 我想知，我地經唔經得起五年既考驗… 我想睇五年後既你會變成一個點既人.. 但我又好想一直係你身邊，睇住你… 魯路修，我係咪一個好貪心既人啊…？ 唔好用果種眼神，果種好似同我講：「你做乜我都會支持既眼神」望住我啦.. 我唔想再面對啊… 「係！兩位靚仔靚女不如影張相？ 」 一把聲將我由沉思中拉走，係子琪，佢拎住部即影即有相機。 我都未黎得切反應，lulu已經拉左我起身，面向鏡頭。 我：「等等先..」 我急急腳整下條披肩同條裙，亦幫佢整下件衫，希望以最靚最型既姿態影呢張相。 因為呢張相，可能會係我一生人最貴重既寶物。 「唔洗整啦，你同我都夠型夠靚架啦，望鏡頭啦。 」 佢一隻手攬住我條腰，另一隻手托我塊臉等我面向鏡頭。 「咔喳！」 伴隨閃光燈既一下聲，張相已經伸左出黎，lulu隨即接過張相，小心翼翼咁拎住。 但係，我覺得咁未夠，咁樣唔符合係我想要既畫面。 我：「可唔可以影多張？ 」 子琪：「唔？見係你兩個咋，準備啦！ 」 lulu：「做乜要影多..」 佢擰轉頭問我，我無放過呢個機會，一下出其不意咁錫左落去。 「咔喳！」 多謝你捕捉到呢一刻啊子琪，好多謝你。 我搶係lulu前拎走張相，唔比佢睇到。 梗係啦，呢張相係只屬於我既寶物黎架。 咁就真係足夠啦。「俾我睇下影成點啦~ 」 「唔得~ 」 「睇一眼咁多啦~ 」 「話左唔得囉~張相我架。 」 我地為左頭先張係度吵吵鬧鬧，當然係玩玩下個種啦。 係我既銅牆鐵壁下佢始終都係要投降，無再問我拎張相，轉而陪我周圍行下食下野。 音樂一首接一首咁播無停過，同大家既熱情一樣無停既一刻。 大家好似熟左咁，已經打成一片，一齊跳舞。 我拎起塊曲奇，咬左好細啖，唔，都唔夠我整果D好食既。 話時話，佢去左邊？明明頭先仲係我後面架。 「Hi…我叫Keith吖…頭先你跳得好好吖，賞臉同我跳舞嘛..？」 吓！？做咩呀？咁突然既！？ 有一個唔識既男仔突然行到我面前邀請我跳舞，搞到我唔知點好。 點算好吖，我唔識處理呢D野架… 要點拒絕佢好吖… 偏偏呢個時候lulu先唔係我身邊… 「唷~唔好意思呀！想跳舞既請你搵第二個啦！佢係我既。 」 我望下我後面，佢又突然出現返，滿臉笑容仲拎住兩杯野飲。 個男仔聽到佢咁講就自己行開左，呼，真係嚇死我。 我：「你去左邊呀！ 」 我忍唔住發佢脾氣。 lulu：「eh…拎野飲比你囉，做乜事？ 」 我：「我唔係叫你唔好俾人撩我架咩。 」 lulu：「我記得，今日我係你既騎士嘛，所以我咪趕走左佢lor。 」 啊…佢好似又岩喎.. 算啦今日我實在太易激動啦。 若睛：「喂Cherry，借魯路修比我影張相吖，難得佢今日咁靚仔。」 楚珊：「我又要我又要！」 子琪：「咁唔差左我啦，等我集下郵。」 大家唔知係邊度彈出黎，圍住我地兩個。 問心個句，我唔想借比佢地影，你當我自私啦。 今日我想佢完完全全屬於我，唔同其他人分享。 但始終都係朋友，算啦由佢地。 Lulu：「唔得，我唔影，今日我只屬於佢。 」 佢扁哂嘴仲用手打左個X字。 點解你總係要令我咁感動… 我又開始想喊啦…「又回到最初的起點…」 咦？呢把聲係晨哥？ 大家都望上台，發現晨哥係度唱歌。 大家開始歡呼助興，仲打哂拍子咁。 晨哥開左個頭，開始都有其他人接力上台唱歌，大家都無再跳舞，改為係度聽歌。 唱下唱下原來已經到尾聲，Party都應該要完。 我見晨哥同子琪拎咪上台就令我更確信Party應該要完了。 啊~今晚玩得好開心。 我：「lulu你…」 咦？佢又唔見左人既？ 搞乜呀佢成日都要人擔心既。 晨哥：「好啦各位，接下來係今晚最後一首歌啦，大家俾d掌聲先！ 」 子琪：「有請！ 」 仲有人要唱歌？ 我俾呢位「壓軸」吸引到，望左上台。 點解..lulu你會係果度.. 佢一臉尷尬咁行左上台。 lulu：「eh…我要唱既係台北下著雨的星期天…送比一個人..」 大家都即刻一片「wow~」聲，而我只係雙手掩住嘴去掩飾自己既驚訝。 「台北下著雨的星期天 你那邊現在是幾點」 唔好咁。 「享受著思念你的感覺 你和我 平行線」 我就忍唔住啦，我唔想再喊。 我咬緊牙關，嘗試唔比自己喊，但雙手仍然無離開過個嘴。 我好辛苦捱過成首歌咁濟，但始終都係功虧一簣，涙腺輸左比最後一段。 「等待再相遇那一天 你微笑的臉」 「台北下著雨的星期天 不知覺 淚已汪洋一片」 「好想你再回到我身邊 你和我 平行線 哪裡才是我們的交會點」 聽到呢段我就忍唔住爆喊，停唔到。 偏偏係呢首歌，呢d歌詞… 魯路修，你究竟想我點..？ 你係咪真係會等我？ 會想我返黎你身邊？ 想再見我笑既樣？ Party係一片掌聲中落幕。 但應該無人注意到我既哭泣聲。 今晚，超出我預期。

哇真係超緊張，個心幾乎跳左出黎咁濟。 估唔到我可以係咁多唔識既人面前唱歌，以前既我一定一定做唔到。 但因為有佢，我做到喇。 我都唔知點解自己會唱呢首歌，只係因為個腦第一時間彈左呢首歌比我，所以我就唱左呢首。 希望佢聽得開心啦，雖然我知道自己唱得唔算好。 Party完左，大家都開始散水，有D人就有下場，我就好想返屋企，因為真係好攰。 但作為一個紳士，我都係需要問下佢意見既。 我：「你會唔會想去食糖水之類..？」 Cherry：「唔喇，返去啦我地。 」 佢笑住咁同我講，但我知道佢唔係真心笑。 因為佢對眼紅哂，把聲都唔同哂。 佢又喊過黎？因咩事？太開心？ 我諗唔通，實在諗唔通。 出到門口，我發現有一架好熟悉既車係門口。 係美星架車。 哇因乜解究佢今日咁好死包接送？ 美星：「唷兩位靚仔靚女，我黎接你地啦。 」 我：「咁你幫我開車門啦仲企係度。 」 我諗咁多人係度，佢唔會打我掛？ 我錯了，佢係會照打我既。 美星：「我可以幫你開既只有車尾箱門，你係咪會坐車尾？ 」 我：「Sorry係我錯，當我無講過。 」 美星：「咁就快d去幫阿妹開門啦阿騎士先生。 」 我：「知道知道。」 我匆匆行去後座，幫Cherry開門。 我：「我既女王，請~ 」 佢笑住咁行前左一步，突然好似恍然大悟咁停低左，仲回頭走向人羣。 我頭上有十萬個問號，完全唔知佢做緊乜。 過左兩三分鐘，佢係人羣度行番出黎，仲拖住一個人。 係Ada。 你到底想做乜野..？Cherry：「反正都順路..不如載埋人..？」 美星：「好吖。 」 嘩乜你答得咁快既，你有無腦..呀，我意思係你有無諗過架。 不過司機都話好，咁我都無野好講。 作為一個紳士，我當然要俾兩位女仕上車先啦。 等佢兩個都上哂車，我就同晨哥佢地揮手道別再上車。 全程車大家都無講野，靜得恐怖令我好唔舒服。 好不容易終於返到屋企，等美星泊好車就可以返屋企，可以解脫。 泊好車我就第一個跳落車，幫Cherry佢開門。 Cherry：「唔該，你自己返上去先啦，我有D野想同Ada講。」 我：「吓我點可以俾你地兩個女仔咁夜自己行. .」 美星：「咁我陪佢地啦，你返上去啦。 」 我好唔願意，但又再搵唔到理由留低，唯有返屋企。 Cherry你究竟想做乜啊。 返上樓既路，我不停係度猜想佢地會傾d乜？ 會唔會出事架？不過有美星佢係度應該無事既，佢都叫做係個大人。 我拎起鎖匙，打開屋企大門。 咦有光既？美星有無搞錯，出去都唔熄燈？ 「返黎嗱？咦佢兩個呢？ 」 喂你兩個點解會係度.. 我老豆老母突然出現係我屋企。 唔係話星期五先到架咩？我當然有即刻問佢地啦，但得到既回答係咁。 「掛住你地咪早少少返黎囉。」 Bull Shit，居然想用呢d答案敷衍我。 我：「講啦，點解會早左兩日返。」 父：「老婆呢個仔真係唔可愛。」 母：「唉你兩仔爺真係…我地早左做完野咪早d返黎囉。」 我：「哦..咁點解黎左我度？」 父：「想見下屋企人唔洗理由架，而且呢d野唔重要，重要既係你啊，魯路修。」 我？我有咩重要？ 母：「美星話哂我地知啦。」 係咩.. 父：「魯路修，你仲記唔記得我同你講過乜？」 我當然記得啦… 我：「發生咩事都好，都要盡力維持呢段關係，唔好失去佢..」 父：「嗯，記得你就真係記得啦，但你有無咁做呢？」 做咩啫而家，特登上黎笑我咁話囉？ 我有呀，我仲好辛苦添呀！ 我唔敢直接講出黎。 我自己都唔知點解，可能我覺得自己根本無盡力啦。 呢個時候，Cherry同美星都返左黎。Cherry：「Uncle Auntie？」 父：「Hi~住呢度慣唔慣呀？ 」 我：「喂！ 」 我想阻止佢，唔比佢亂講野。 母：「嚇親人喇，Sorry呀阿妹，我地好耐無見喇。 」 Cherry：「呃..係吖我地好耐無見喇，你地兩位最近幾好嘛？」 母：「好，當然好。」 父：「真係好有禮貌呢，好乖。」 美星：「喂你兩個咁夜上黎做乜？唔係單純為左見我地掛？」 嗱，美星就說出個重點來喇。 父：「唔，係喎都夜喇，咁我都無謂轉彎抺角喇，你兩個，到底想點？」 我：「咩意思？」 母：「即係問你地係咪真係打算分開五年？」 呀媽咁講完即刻成個靜哂，無人出聲。 明明已經就呢個問題有左共識，但每次提起都總係唔想開口。 或者我可能係度期待緊有變數？ 父：「老實講，我已經當左阿妹你係我地既一份子，係我屋企人。」 「以屋企人既角度，當然希望你以讀書為重啦。」 呢個男人到底想點呀？ 「但同時，魯路修都係我個仔，我希望佢過得開心，你可唔可以應承我，五年後點都要返黎搵佢？」 我一直都唔敢咁同Cherry講，怕咁做會束縛住佢。 老豆咁做，我都唔知係好事定壞事，我只係靜待Cherry既答覆。 Cherry：「絕對無問題，我保證。」 佢好快就答左，好似無思考過咁。 八個字，勝過千言萬語，我成個人安樂哂。 爸：「非常好，有你呢句就夠。咁我地都走啦，唔阻你地。」 兩老企左起身，應該準備走。 父：「魯路修，送我出去。」 吓？唉是但啦。 我送左佢兩個去lift口，陪佢地等lift。 等lift果陣大家都無出聲，又deadair，好麻煩。 打破deadair既又係佢，睇黎佢同我一樣好唔鐘意deadair。 父：「魯路修。」 我：「係，我響度。」 父：「我幫你講左心入面一直想講果句喇，而家你應該無迷惘啦？」 佢睇穿左我諗乜？ 我無出聲，佢繼續講落去。 父：「根本由你知道佢要走果一刻開始你就無諗過要留佢。」 「因為你太善良，認為自己會阻住佢，但又偏偏放唔低佢，先會搞到自己心情咁複雜。」 「聽到佢咁講，你應該做到最後既決定喇？」 呢個時候，lift門打開左，佢兩個行左入去。 母：「你果然係個溫柔既人呢乖仔，我好開心你咁為人設想，就算明知自己會受苦都好。」 lift門好快就關上，留低我一個。 嗯，果然係一家人呢，佢地完全睇穿左我諗乜。 亦因為咁，佢地幫左我好多。 由她去吧。

啊，被人睇穿既感覺猶如被人偷窺一樣，極度令人討厭。 睇穿我既人仲要係我父母，對於處於反叛期我係一件無法接受既事。 心入面既果句都被佢讀左出黎，唉，麻煩。 我一個人企係lift口，無返到入去。 「根本由你知道佢要走果一刻開始你就無諗過要留佢。」 無錯，佢講得岩，我的確由一開始就無諗住留Cherry。 我知道左件事之後，第一時間係提出要一齊住，盡量係剩餘既時間見多大家幾臉。 當時我以為咁做可以拖延下做選擇既時間，逃避一下現實。 但原來自己都無意識到，自己暗地裏已經做左選擇。 唉，而家諗起又係既，人地有機會去外國讀書，點可以阻住人呢。 比起自己既幸福，我寜願成全人地既前途。 乜野「我一個人改變到D乜」全部都只係自己用黎開脫既藉口。 因為佢值得擁有美好既前途，仲有機會遇上比我好千倍萬倍既男仔，無必要為左一個毫無價值既我放棄一切。 我地都太年輕，目光太短淺，太易做錯決定，所以我要理智，收埋自己既情感。 但同佢住既呢一段時間，我居然無辦法控制自己既感情，開始動搖唔想佢走。 所以我呢段時間掙扎得好辛苦，一方面同佢玩得好開心，一方面就… 死喇，點解我又無啦啦喊既..「啊…」 我抬高頭，係走廊嘆氣。 「唔想佢走，想繼續咁同佢落去」呢種念頭係同佢一齊住之後就開始慢慢萌芽。 明明知道咁係唔可以，咁係唔好既，但我仍然無辦法阻止自己唔咁諗。 呢排我製造左咁多唔同既回憶，原意係希望唔好令大家有遺憾。 但而家反而令我更加放唔低，真係諷刺。 佢明明仲係我面前，但我已經係度擔心緊佢五年後會唔會返黎。 係記起朱雀件事之後，我甚至打破左自己既禁忌，叫佢唔好走。 我真係一個好自私既人，居然講左出口。 明知開左聲只會增加大家，唔係，係增加佢既痛苦。 「算啦，放手啦魯路修，由佢走啦，等佢五年啦。」 「但佢五年後會唔會返黎架？留住佢好d！」 我最近係呢兩個選擇中苦惱緊，我怕做錯決定會後悔，甚至毀左人既前途。 我唔敢開聲問佢五年後會唔會返黎搵我，因為我怕又會令佢有負擔。 但好彩有老豆，佢開左口問，令我唔洗再自己一個煩。 原來佢係會返黎搵我既。 咁我，就應該相信佢啦。 作為男朋友，應該相信女朋友既說話架嘛。 啊，好口渴，可能身體流失得太多水分啦，好想飲水。 我走向屋企，推開鐡閘同大門。 「我返黎啦。」 相信，要相信。返到入去，我發現氣氛好沉重，抖啖氣都覺得困難。 我句「我返黎啦。」無人應，佢兩個都頭dup dup，但又唔係玩緊電話喎。 唉，又做咩呢。 我一下就坐落梳化，係正Cherry旁邊。 我：「喂~可唔可以倒杯水比我呀？ 」 Cherry：「哦！好..我而家去倒比你！」 即使我已經用一個好溫柔既語氣同佢講，但好似仍然都係嚇親佢。 我睇住佢戰戰競競咁走入去廚房，美星就即刻坐過黎我旁邊。 美星：「喂。」 我：「做乜啊？」 美星：「你會點做？留佢？定係..？ 」 我：「啊..唔留啦，既然佢都咁有信心，話五年後一定會返黎搵我，我都無理由阻佢啦。」 美星：「係吖..阻佢吖…點都好啦，你想點家姐都支持你。 」 佢欲言又止，唉個個都係咁。 Cherry：「嗱，水啊..」 佢雙手捧住隻杯係廚房度行出黎。 我：「唔該哂~坐低啦。 」 我企起身接過杯水，扶佢坐低。 我飲左一啖水，個嘴即刻舒服左好多，又可以講野了。 我：「睇你個樣，好似有野想同我講？ 」 我好似正中佢既紅心，佢即刻成個人坐直咁望住我。 我：「講啦，而家我無野接受唔到。 」 死啦，我好似係度串緊佢？我絕對無咁既意思架。 Cherry：「魯路修…我地會點？ 」 我：「會點？ 無野架，只要大家心入面有大家，咩都唔會變。 」 「我信你，所以我會等你，所以你一定要返黎搵我，OK?」 Cherry：「好.. 」 佢又開始喊，我可以做既，就只有將佢抱入懷裏，好好安撫佢。 至少係佢面前，我要堅強，如果唔係大家都可能會崩潰。 五年啫，過左去就可以啦，我可以做到既，為左佢。 大概。

我地係個日之後無再提起呢件事，因為我知道再提起只會令大家都唔開心。 我唔想佢唔開心，所以我唔會主動提起。 而且，大家都已經對於呢件事都有左共識，根本無需要再提。 而家就比我地好好咁過日子啦。 唉，因乜解究我仲係會咁唔開心，個心好唔舒服，好似俾人緊緊握住咁。 之後個幾日都要返學，不過都只係返半日，處理下暑期作業，結業禮仲有IES。 IES，又係一個學生既惡夢，好彩我一早做好哂，乜都唔洗煩。 返到學校，我坐低陪師父佢地吹水 師父：「痴線想留我堂？無可能！絕不OT！ 」 Jason：「好似走既話會記缺點，快手做好佢啦。 」 師父：「痴線！缺點咋嘛！有乜所謂？」 肥豬：「吓IES計DSE分架喎，你真係唔做？」 師父：「DSE？無所謂啦，反正而家讀乜都係死路一條。」 我聽到呢句就覺得師父已經係超越左所有野，可以話完全係「無畏無懼」。 呢個時候，班主任同教通識既Miss Leung入左黎班房。 我：「唉你今鋪死啦，佢入黎捉人。 」 Miss Leung：「相信大家都知道我黎係為乜架啦，讀名既跟我走。」 Miss Leung開始讀左一堆名，當中當然有師父個名啦。 師父好似二戰既猶太人咁被人捉走，但佢無反抗，屌得把口，正契弟。 被帶走既竟然有半班人咁多，成班死懶鬼。 得番半班人既班房，真係得啖笑，班主任都呆左一呆先繼續講野。 班：「好喇…今日係結業禮既彩排，聽到名既同學而家去禮堂啦..」 唉，又讀名，搞到我好眼睏。 我完全無聽Miss讀名，托住個頭係度訓覺。 「魯路修。」 咪搞啦，我想訓陣啊。 「魯路修！」 唔好嘈啦。 「喂魯路修！」 屌你老母！邊個搭我膞頭！？ 我一feel到有人搭我膊頭就成個人醒哂，望下邊個搭我膞頭，發現大家都望住我。 我：「做乜？」 晨哥：「上禮堂啦傻仔。 」 我：「我？點解？」 晨哥：「自己諗啦。」 唔通我有獎攞？嘩呢個真係預料之外，我居然有獎攞。 雖然話最後個考試同UT我都係Cherry既嚴格指導下有超好既成績，但我真係無諗過有獎拎。 我跟住晨哥入禮堂，哇好多人。 禮堂入面有好多人，由F1到F5既都有，照道理應該都係黎拎獎既。 我覺得自己係度顯得好格格不入，我唔係屬於呢度咁。 呢個時候有個阿sir行埋黎問我地咩班咩名，話要話我地知我地有乜獎拎。 晨哥：「5C，藍洛晨。」 sir：「嘩，睇下先…你有中，英，數，通，物理同生物學科獎..仲有中五全級第一，一共七個獎。」 痴撚缐，七個奬。 Sir：「咁你呢同學？」 我：「5C，魯路修。」 我諗我應該都係拎歷史同ICT架啫，頂盡兩個獎。 Sir：「你話你係魯路修？」 吓，你聾架老闆？我咪話左我係囉。 屌，如果唔係學校長期提倡「尊師重道」我真係開左聲屌柒佢，聽個名都聽唔清楚。 我：「係啊。」 sir：「原來就係你。」 屌對住佢真係火都黎，拖拖拉拉成個女人咁。 我：「咁請問我拎咩獎呢？ 」 sir：「唔..歷史同資訊與通訊科技學科獎..」 果然係呢兩個，正，估岩左。 我轉身準備跟晨哥走，點知俾個呀sir叫住。 Sir：「咪走住，仲有。」 我：「仲有 」 邊有可能啊？ Sir：「中五全級第二，跨級進步獎仲有傑出學生，五個獎。」 我有成五個獎！？ 我全級第二？ 仲有跨級進步獎同傑出學生？ 咪住先，「傑出學生」呢個獎我從未聽過喎… 「喂~lulu你都有獎拎？ 」 係Cherry把聲。原來Cherry岩岩先到。 我：「係吖，多得你呢個星級補習天王囉。 」 Cherry：「知就好啦，咁有咩獎？ 」 我一一數哂比佢聽，佢聽完同我反應一樣，呆左幾秒。 佢亦都有同我相同既疑問。 Cherry：「咩係傑出學生？ 」 我：「我都唔知，第一次聽。 」 我地一齊望住有最多拎獎經驗既晨哥，期待佢可以解答我地呢d無知屁孩既疑問。 晨哥：「唔好咁望住我，我都未聽過呢個獎。 」 What The Fuck？居然會有晨哥都唔知既獎？ 我原先有諗過去問番頭先個阿sir，但佢已經去左搵其他岩岩到既學生，算啦唔好搞佢。 我地三個行到去禮堂台前坐低聽另一個老師9up，嘩屌差少少訓著，好彩Cherry係我旁邊提我唔好訓。 其實講黎講去都係果d流程野，上學期拎歷史獎個陣已經知道哂咁濟。 只係今次規模大d，又即將要面對好多人令我唔舒服啫。 不過上次ball我都可以係咁多人面前唱歌又跳舞啦，今次應該無問題既。 係輪到我上台彩排練拎獎果陣，有另一個miss走埋黎搵我。 Miss：「你係咪拎傑出學生果位同學？」 咦睇黎呢位miss知道呢個獎D野喎，等我問下佢先。 我：「係吖，我想問下其實咩係傑出學生？呢個獎我讀左五年都未聽過。 」 Miss：「哦~呢個獎其實未必年年有架！係校長揀一位佢認為優秀既學生，佢睇唔岩就冇。」 哇，好大既官威呀。 我：「咁多數係用咩準則？」 我對呢個獎真係愈來愈好奇。 優秀既學生，點解唔㨂晨哥揀左我？ Miss：「eh…多數係一d成績突然好左好多好多既學生，俾呢個獎去肯定佢地既努力掛。」 我：「吓咁同跨級進步獎有乜分別？ 」 Miss：「咁可能代表你既努力已經唔可以只用跨級進步黎形容囉，講番正題先！你要準備大約三分鐘既演講，聽日交份稿比我。」 吓？屌你呀？ 我拎個獎已經覺得麻煩，你仲要我演講？ 你不如一槍打死我算。

「你分享下點解突然間成績好左咁多同你將來有乜目標，鼓勵下其他同學就得喇。」 個miss咁同我講。 鼓勵人呢d野，唔係我專長，雖然我好正能量。 成績點解會好左咁多啊..因為有佢係我身邊掛.. 將來有乜目標？無啊..想繼續咁同佢落去囉..有佢就乜都夠.. 講黎講去，其實我而家幾乎所有野都係因為佢。 你話無左佢既話，我會變成點？ 打回原形？定係會保持現狀？ 我都唔知道答案，未來既野點會有人知道。 啊，咁不如趁今次呢個機會多謝下佢都好。 反正我都好似無好好多謝過佢，為而家既一切多謝佢。 就當係一份禮物咁送比佢啦。 我開始落筆寫份講稿，但愈寫愈嬲。 屌，得獎感受而家梗係由心而發架啦，寫講稿有乜意思？ 寫講稿其實本來都唔係乜野問題，問題係學校一定會審查份稿架嘛！ 你又要我講，又唔俾我講某d野，咁你即係玩我啫。 所以呢，我決定左啦，我唔寫份稿。 取而代之既係，我搵Cherry幫我寫。 佢知我要演講，開心到暈，仲係咁問洗唔洗佢代筆。 岩哂，正合我意。 佢用左十分鐘就起左份稿，我第日就交左俾個miss，佢好似好滿意，叫我背熟份稿。 Bull Shit，邊個會同你背，我甚至唔會用呢份稿添啊。 我突然覺得呢次將會變成一個好大既驚喜，送俾Cherry既驚喜。 後果會點？唔理啦，學師父話齋，讀乜都係死路一條，何必下下循規蹈矩？ 開心最重要，佢開心更重要。 That’s right motherer。 時間又過去左幾日，今日就係結業禮。 睇住Cherry佢呢幾日好期待個樣，令我更加期待。今朝起身又有Cherry既早餐食。 我今朝明明已經好早起身，但佢居然可以仲早過我。 我係度諗：其實佢有無訓？ 應該唔會吖，佢個樣咁精神，似訓左餐飽。 Cherry：「慢慢食啦，今日大把時間。」 我：「你又會咁好心情咁早起身煮早餐既。」 Cherry：「咁今日你要拎獎嘛，我咪想你食飽野精精神神上台囉。」 我：「我一定會記得多謝你既。」 仆街口快快添！ Cherry：「你話咩話？」 我：「無！我話d炒蛋好食啫，多謝你份早餐。」 Cherry：「岩食就好啦，係呢，你背好份稿未？」 稿？傻啦我唔會用架，雖然咁做好似浪費左佢一番心機。 不過佢聽完應該會開心既，應該唔會嬲我。 Cherry：「喂~你套校服放左係邊呀？」 咦，把聲咁遠既。 我抬頭望下，佢唔見左人！ 我又望下我間房，見到佢係我房打開左個衣櫃。 雖然佢唔係用我電腦，但我都係即刻跑入房。 大佬真係會驚架。 我：「你搵我套校服做乜？」 Cherry：「幫你熨下佢囉，整齊d好睇d嘛。」 哇，呢個女仔真係細心，值得表掦。 我無拒絕佢既好意，拎左套校服比佢由佢熨。 我好耐無著一套咁整齊唔皺既校服，搞到我行步路都就住就住。 返到學校俾師父佢見到我套校服都問我發生乜事。 睇黎我平時形象都係好hea唔整齊，有必要檢討下。 嘛，結業禮都差唔多要開始喇，我同晨哥佢地都俾人叫上禮堂。結業禮，唔經唔覺已經係第五個結業禮。 往年我都係同師父佢地坐係離場無雷公咁遠既位置睇人拎獎，估唔到我今次居然有份拎。 啊，咁又一年，出年就DSE，呢五年我究竟做過D乜，因乜解究D時間好似過得咁快。 不過呢一年係充實既，做左好多未做過既野，仲拍左人生第一次拖。 以前覺得一年時間好長，但偏偏今年覺得過得好快。 唔知之後五年我會覺得過得快定慢呢.. 「請各位起立，唱校歌。」 「校董致辭」 「程序四，頒獎。」 啊，來了。 學科獎由Form1頒起，我都叫有排等。 以前我就只可以拍手恭喜人，今次唔知有無人會拍手恭喜我呢。 啊，仲有個演講，係時候組織下要講下乜好。 Cherry，Cherry，Cherry。 我而家滿腦子都係Cherry，真係真係好想一陣大叫佢個名。 「喂，到我地啦，行啦。」 吓，乜咁快呀？我未ready好喎！ 屌，諗得太入神，唔記得而家只係學科獎添。 我跟住晨哥佢去排隊，但個腦仲係諗緊演講d野。 「以下將頒發中五級中文科學科獎，5c班藍洛晨。」 一聽到晨哥個名全場就已經響起掌聲，嚇到我以為發生乜事。 「藍同學同時獲得英文科，數學科，通識科，物理科以及生物科學科獎。」 掌聲變得更響，仲有人大叫「男神」之類既野。 但晨哥不為所動，poker face咁拎左六個獎，笑都無笑。 哇之後就到我啦。 「歷史科學科獎，5c班魯路修。」 掌聲明顯無咁響，嗯我都明既我又唔係佢。 「魯路修！！  」 呢把聲？係師父？ 我一路行上台一邊望下台下，見到師父佢地幾個企左起身拍手，好多人望住。 嗯，多謝哂各位兄弟。 我對住佢地拍左自己心口兩拳以表謝意。 無錯，唔止係Cherry架，兄弟朋友們都係值得多謝，佢地陪我行左五年。 我諗好一陣要點講了。 我接過兩份獎狀，返到台下。 晨哥：「影相個下好靚仔喎。」 我：「又笑我，你先係最靚仔。 」 之後果兩個獎，我都係咁拎，師父佢地照樣企左起身拍手。 「以下將會頒發最後一個獎項，有請校長頒發傑出學生。」 「本年度傑出學生，5C班魯路修！」 我徐徐行上台，突然受到掌聲既瘋狂轟炸，同頭先既完全唔同。 我下意識第一時間搵Cherry，發現佢拍得最肉緊。 嘻，傻婆。 我係校長手上接過獎狀，影左張相之後就行左去演講台。 呼，要黎啦，有d緊張添。

黎啦黎啦，佢要講啦。 今日既佢睇落成個人好精神，都係多得我份早餐同幫佢熨校服咋。 我一手培育..可唔可以用培育呢？ 總之，我都叫做幫佢做到「傑出學生」，唔知佢係咁多人面前會唔會多謝我呢？ 應該唔會啦，我同佢寫果份稿都無提到要多謝人。 講起份稿，唔知佢有無背好份稿呢？ 我估佢背好左啦，行路咁有自信又無拎住貓紙。 「校董，校長，各位老師，各位同學，大家好，我係5C班既魯路修。」 唔，岩啦，無搞錯先後次序。 你知啦，佢好容易搞錯呢d細節架，我怕佢出醜比人笑，擔心左我好耐。 「首先，我對於校方頒發呢個「傑出學生」俾我而深感榮幸，多謝校長肯定我呢一年既努力。」 「或者在座既各位會諗，咩係傑出學生？我起初都有呢個問題。」 咦？我份稿入面無寫呢D野架喎。 佢即場諗到既？又講得幾好幾得體喎傻佬。「有老師同我講，呢個獎唔係年年有，係用黎肯定學生既努力。」 「的確，我成績係有所進步，進步幅度大到可能嚇親人。」 「當然，我為左咁付出左相當大既努力，但係咪只靠努力就可以令成績突飛猛進？」 「係咪只係得「努力」呢個途徑先可以令成績突飛猛進？」 「我既答案係「NO」。」 「我絕對唔係鼓吹大家唔努力讀書，我既意思係，努力當然重要，但比起努力，我認為朋友更重要。」 吓？冋我份稿完全唔同既？ 「我有一班好朋友，呢五年黎佢地一直都支持住我。」 「朋友，係我既動力來源之一，大家互相競爭，互相勉勵，令大家進步。」 「除此之外，朋友亦會係你失意時扶你一把，令你振作，係你開心時替你高興。」 「我想講既係，因為有朋友，係讀書既途上先唔會覺得孤單，大家要好好珍惜你既朋友。」 嗯，講得岩。 「除此之外，我仲好想藉著呢個機會多謝一個人，係邊個我唔講啦，佢應該知。」 佢係台上面望住我，同我四目交投，佢仲對我眨左一下眼。 Oh my god，佢講緊我？「之前既四年，我同台下大多數同學一樣，每次結業禮都只可以睇人攞獎。」 「但佢呢一年不斷鼓勵我督促我，令我改變左好多，更令我終於提起勁讀書。」 「我拎到呢個獎，唔多唔少都係因為佢，我好多謝佢。」 慘啦，我好想喊。 唔喊得架。 「係佢俾我睇到我自己身上既可能性，令我覺得「原來我都可以做到」，所以我先會咁努力。」 「我今後都會繼續努力，我唔想辜負佢對我既期望，同時亦想對得住呢個獎。」 「啊，唔記得講重點添。 」 佢咁講惹黎全場大笑。 「總言之，我希望大家可以好好珍惜時間同身邊人，同時係學業上努力。」 「傑出學生呢個稱號係學校給予我既一個肯定，但我唔認為只要有好成績，有大進步就係傑出學生。」 「只要大家盡力讀書，對得住自己同支持你既人，我相信各位就可以成為其他人心目中既傑出學生。」 「希望下一個傑出學生會係台下既你，大家一齊努力。」 「多謝各位。」 佢深深咁對台下鞠躬，換黎台下既熱烈掌聲。 我始終忍唔住，流左少少眼淚。 魯路修，你今日成熟左好多。 以前既你，一定會用D好唔耐煩既語氣黎講，不過你無咁做。 雖然你完全無用到我比你份稿，但你講出黎既道理，絕對唔比份稿差，甚至更好。 最重要既係，你無忘記到一直支持你，令你有呢一日既人。 我一直都同你講，朋友好重要，睇黎你無忘記到。 你係咁多人面前多謝我，我好開心，雖然我有幻想過多謝我既畫面，但始終不及真係聽到咁有衝擊力。 你，係咪已經變成左一個成熟既男仔？ 不過我唔討厭啊，你變成點都係我既魯路修。 你係我既，你既世界都係我架。

屌，我到底講左D乜。 我好似做錯野？無吖，如果我係講左d唔岩既野，班訓導就已經捉左我落台啦。 大家都拍手，應該因為同意我講既野？ 但點解我硬係有種唔舒服既感覺？ 呢種係失落..？ 我講完之後就坐返低，司儀都話結業禮到此結束，學生返班房等解散。 呼，終於結束啦，真係麻煩。 咦，今日我好似無講過「好麻煩」之類既說話？ 可能因為成朝都集中哂d精神係個talk度啦，無時間分心落諗其他野度。 有獎拎既人永遠係最後先走得既人，又要等，我都係坐多陣先。 晨哥：「喂。」 我：「唔？做乜？」 晨哥：「頭先講得好好，好有feel。」 我：「屌，講乜feel，你由一開始已經係成功個堆人，都唔洗人肯定。」 晨哥：「我係話朋友果part。」 我：「哈，心底話黎架。」 晨哥：「我知，我當然知啦，話說暑假有無諗住去邊度玩。」 暑假..？去邊度都好啦，反正只要有佢去邊都得，留係屋企我都可以。 只要呢個幾月佢一直係我身邊就夠喇。 咦，話時話，佢呢？唔見左人既？ 我周圍望左右隔離，但都見唔到佢。 可能去左廁所掛。 「喂，行啦魯路修。」 晨哥拍我個頭咁講，原來終於走得，咁算啦放學先搵佢啦，而家返班房先啦。我拎住幾張獎狀跟住晨哥尾返班房，沿途有唔少人望住我地。 咁又係既，我前面果個人又靚仔讀書又叻，頭先仲要拎成七個獎，多人望都係係正常。 呢個時候，有個女仔揸住部電話行過黎，睇個身高應該係Form3左右。 女：「eh..可唔可以同我影張相？ 」 哇，而家d後生女咁進取既。 睇下晨哥點俾反應先。 晨哥：「當然可以啦，我好樂意吖。 」 唔，配埋佢呢個笑容真係絕殺，抵佢咁受女仔歡迎。 我：「拎你d野黎啦阿藍晨，我幫你拎住先。 」 我特登唔講個洛字，玩下佢咁。 佢揮手示意唔洗，走埋去個女仔旁邊。 唉，咁算啦，我做下好人啦，幫佢地影。 我：「咁我幫你地影啦。」 我伸出手，示意叫個女仔比部電話我。 但個女仔好似好唔想咁，仲同晨哥細細聲講左幾句。 搞乜我今日係咁食檸檬 ，咁搞一搞令我無哂心情，想返班房了。 我：「你應該都有排搞架啦，我返去先啦。 」 晨哥：「喂~企係度先。 」 我唔想睇你攬女影相吖，我會好提子架。  不過晨哥既命令係絕對既，我只好乖乖轉身。 我：「咩事呀。 」 我扁起嘴，仲索鼻索左兩下，表示我而家好傷心。 晨哥：「人地話想同埋你一齊影吖on9仔。」 eh!?同我影相？好吖好吖！求之不得啦！ 有女女撩我影相，我好興奮吖！！ 唔得，唔可以表現得好開心，要cool D。 我：「好囉我無乜所謂。 」 就係咁，我同晨哥夾住個女仔影左幾張相。 我無乜點笑，因為我知我一笑得大幅度d就成個on9仔咁。 不過而家成個人都飄飄然咁，好容易就忍唔住笑到四萬咁口，搞到我表情管理得好辛苦。「我又要影！」 「我都要影！」 一個接一個咁黎，有男有女，幾乎要排隊咁濟。 我見勢色唔對，就同晨哥打個眼色，叫佢諗下辦法。 晨哥：「Sorry呀各位，我地都要返去啦，有機會既下次再影啦，我一定會同你地影既。」 佢講完就轉身走，我都急急腳咁跟住佢。 我：「屌影左成五分鐘。 」 晨哥：「你咪撚同阿欣講添呀，佢知道我同咁多女仔影相肯定會打死我。」 我：「你怕條鐵咩，你認真既邊個會敢郁你。」 晨哥：「佢肯定敢，我已經比佢打過兩次。 」 屌，又好似係，阿欣係唯一可以剋制晨哥認真mode既人。 行行下，原來已經去到班房，兩條友吹吹下水都唔知添。 未入去已經聽到師父係度鳩叫，唔通已經開始派成績表？ 我打開門睇，又唔係吖，大家都無拎住野，只係企係度傾計。 我：「門口都聽到你叫啦師父，咩事呀？ 」 師父：「Yo~你兩條友捨得返黎啦咩~」 晨哥：「多事啦，我去左同魯路修談心咋嘛。 」 全班：「Gay~~~ 」 有時就係咁，全班可以突然同一時間講同一句野。 可能係因為大家已經熟左，思想都開始變得類似。 不過咁樣幾好吖，大家會更合拍，周不時又可以有笑料。 我之後番埋位坐，問Jason點解師父鳩叫，原來係因為知道左班際比賽總冠軍係我地班。 我聽到呢個消息其實唔意外，因為多得晨哥，我地一場班際比賽都無輸過，總冠軍預左架啦。 不過，都有幾分開心既，因為話哂係同佢地奮鬥左一年既成果。 好奇怪，我以前都唔會有咁既感覺，係今年先有。 過左一陣，班主任帶住個獎盃同成績表上左黎班房。 大家都接過成績表，但無人特別在意，大家都掛住影相，成班放個獎盃係中間影左張大合照。 我同師父佢地都影左幾張，擺D on9 pose，我仲俾佢地抬起左。 嘩，又真係幾開心，衰鬼我笑到停唔到。 呢一年，結束啦，中五結束啦，九月我就中六啦。 暑假都要開始啦，我同佢唯一一個暑假要開始啦。 「喂，lulu，出面。」 若睛走過黎叫我留意出面，原來Cherry已經係出面等緊我。 全班人異口同聲咁叫我快D走，搞到我哭笑不得。 我臨走前，係黑板前對大家講左句「多謝大家呢一年既照顧，祝大家暑假玩得開心」就走左。 呢一年，呢一班其實留俾我好多美好回憶。 我之後就同Cherry走左，開始我地既暑假。

暑假，一個好熱既暑假已經開始左一段時間，而家已經係七月尾。 呢段期間，我地邊度都無去，日日都留係屋企，一齊煲劇同打機。 因為天氣真係好熱，落一落街都會成個人溶左咁濟。 煲劇其實都只係陪下佢，我自己其實無乜興趣。 睇班韓仔唔知up咁爭女，好悶。 打機就不時同佢開ps3咁對打，玩火影咁。 咁既生活，若然係一般既情況下，我當然會好開心啦。 但問題係，我而家得番應該一個月都無既時間呀。 日日都睇劇打機，好快就會到八月尾，佢要走架啦。 我唔想就咁完結吖，我唔可以俾我地兩個最後既日子係咁既生活下完結呀！ 我要點做先好吖！有無人可以話我知？「喂，我地食乜好吖？我有少少肚餓喇。」 啊，佢肚餓啦，陪佢食左野先再諗啦。 我：「哦，咁不如出街食啦？你想食乜？」 Cherry：「我想食韓國野呀，附近有無？」 又係韓國，佢好似已經上哂腦。 算啦順下佢意，一餐半餐我都可以接受既。 我：「附近有間School Food，食唔食？」 Cherry：「School Food啊…算啦照食啦，我去換衫先！ 」 一聽到有韓國野食，佢成個人精神哂。 唉，佢開心就好，我都當出下去轉換下心情先。 天氣咁熱，我當然短袖上陣啦，佢都係短䄂短裙就算。 出到去街，屌，真係好熱，拎左我半條命咁濟。 另外個半條命就吊在係佢隻手度，因為佢拖到我實一實。 好以驚緊有野會搶走我咁。 要驚都係我驚啦，呀唔係，根本唔需要驚，已經有野會搶走佢... 唉，明明唔想諗起，但偏偏無辦法唔諗起，我真係無撚用。 個心好痛，我笑唔出，但我要笑，如果唔係既話佢就會發現我唔開心，咁可能會搞到佢都唔開心。 我唔想咁，所以我迫自己保持笑容。 去到果間「School Food」見到好多人係度等位，大部分都係女仔。 果然韓風既對象無錯呀…女仔真係可以一日三餐完全都係韓國野… Cherry：「啊~好多人呀點算好啊。 」 我：「等啦，你鐘意食嘛，反正我而家都唔係好肚餓。 」 係鬼，我而家又餓又攰呀。 Cherry：「你真係好，咁我去攞飛先！ 」 佢一手甩開左我，跑左去攞飛。 唔知點解，佢甩開我個下令我深受衝擊。 我呆左咁望住個隻被佢甩開既手。 佢頭先，無一絲猶豫咁就甩開左我… 去到果一日，佢會唔會都會咁甩開我..？ 我摸住自己隻手，一個人企埋一邊dup低頭自己發傻。 個心直頭好似被人插左兩刀咁，好想嗌出黎。 有無人可以救我..？ 「唷，魯路修，自己一個係度做乜？ 」 邊個..？知道我叫咩名..？ 我抬起頭望下係邊個叫我，但眼前既唔係一個人，而係兩個人。 係晨哥仲有阿欣。阿欣：「魯路修..？ 」 死喇唔可以再發呆，唔係既就會比晨哥佢發現到。 我即刻迫個人笑容出黎，就好似平時咁。 我：「喂，乜咁岩呀 ，兩個人黎呢頭拍拖？ 」 阿欣：「係吖，岩岩行左陣覺得肚餓咪搵野食囉，咦？Cherry呢？ 」 我：「佢啊..佢話想食韓國野咪出黎陪佢食囉，佢去左攞飛，有無興趣一齊食？ 」 阿欣：「好喎，阿晨你點睇？」 我望一望晨哥，發現佢牛咁眼咁望住我，好得人驚。 晨哥：「我無所謂。 」 我下意識咁避免同佢有眼神接觸，望返去阿欣度。 佢係因為唔鐘意食韓國野而啤我吖，定係因為其他？ 呢個時候Cherry都行返過黎，見到晨哥佢地好似好開心咁。 Cherry：「咦你地係度既？ 」 我：「係吖佢地拍拖搵緊野食啊，我叫左佢地同我地一齊食啦，你話好唔好？ 」 Cherry：「好吖好吖，多d人食可以試多幾款野食添吖！我去再拎過飛先！ 」 咁興奮都有既呢個傻婆，真係無佢收。 阿欣：「我陪你去吖。」 阿欣跟住Cherry穿過一大班人，去接待處拎飛，留得我同晨哥兩個。 哇，有種好尷尬既感覺。 雖然話係兄弟，但岩先我好似俾個陷阱佢踏，佢可能唔鐘意食韓國野架嘛。 啊，我而家唔敢面對佢吖，尤其係係佢啤完我之後。 晨哥：「喂魯路修，你究竟搞乜？」 一聽到佢叫我，我就即刻立正，好似軍訓咁。 唉，要俾佢屌獲甘了。我「Sorry囉，一時無諗到你會唔鐘意食泡菜野。 」 做人最緊要係識認錯，嗯。 晨哥：「吓？你講乜？」 唔？ 我：「你唔係因為我提議話一齊食韓國野，所以先啤我咩？ 」 晨哥：「痴線根本唔關呢件事事，我食乜都無所謂既。 」 吓，乜原來佢唔討厭食泡菜野架？咁佢頭先因乜事咁樣望我望到實一實？ 我：「咁你問我搞乜係咩野意思？」 晨哥：「我係想問你，點解要迫自己笑，你到底搞乜。」 唉，結果都係被佢睇穿左我係度扮笑。 我好似除低個面具咁，收返埋扮出黎既一臉笑容，對住晨哥嘆左一口長氣。 我：「除左扮笑，我又可以做乜吖…唔通對住佢苦口苦臉咩.. 」 睇下晨哥會俾咩意見我先，佢總係比到D好有用既意見我。晨哥：「我真係唔明你呢份人，乜都要收收埋埋。」 我：「唉…」 晨哥：「你永遠都選擇犧牲自己，真係好咩？」 「我唔係話你放佢第一位唔好，只係..你排得自己太後。」 「我發現你太著重其他人既感受，永遠都係咁。」 「你會因為想人地好而去努力做一樣野，但你無諗過自己會點。」 「到你開始察覺到自己既感受果陣，你發現已經返唔到轉頭，而你又會因為咁而煩惱，就好似而家咁。」 「你又會再一次作出選擇，過程無變，你又會以人地感受行先。」 「你會選擇頂硬上，為左人地開心，你寧願自己辛苦D，損手爛腳都無所謂。」 「仲有，以免人地知道左會唔開心，你唔會被人知自己既情感，咩都收埋自己頂。」 「所以，你而家為左唔比芷睛知，先勉強自己笑，有無錯？」 完全正確，我而家既處境就係咁。 我：「啊啊，係咁既我又可以點做？唔通走去同佢講，「我唔開心呀！ 」咁咪只會令大家都唔開心。 」 慘啦，我傻撚左，居然向晨哥發脾氣，佢會唔會開認真mode教訓我？ 但佢無咁做，只係輕輕咁打左我心口一拳，擺出佢個招牌笑容。 晨哥：「Why Not？呢個就係你另一個弊病，你永遠以為自己係受哂所有苦果個。」 唔，咁講係咩意思？ 晨哥：「佢地返黎啦，一陣我再搵個機會同你講。」 我望向餐廳，無錯，佢兩個返緊過黎。 咁唯有一陣先講啦。 我地四個人等多陣就有檯，兩個女既好似唔洗錢咁起勢叫野食，又年糕又飯糰又炸雞咁。 睇Cherry佢食得好滋味，我更加好奇究竟點解女仔咁迷韓風，明明D野食唔係特別好食。 特別係果D泡麵，一個公仔麵夠膽收老子我成$60，好過去搶。 不過睇佢地食得開心，我都不自覺咁開心起黎。 朋友一齊食飯，都係想咁啫。 餐飯好快就食完，晨哥提議不如四個人一齊行街，Cherry同阿欣都話好。 咁我都無理由話唔好掃佢地興啦，而且我仲有野想由晨哥果度知。 佢口中既「我另一個弊病」究竟代表咩野？ 所以我都贊成，應該話無反對一齊行街。 我要搵出答案，咁我先可以真正繼續前進。

佢地兩個女仔走左入一間成間粉紅色既鋪頭，好似叫乜68定69？我費事入去，就係出面等。 晨哥都無入去，陪我係出面等。 都好，可以趁機會問清楚所有野。 我：「喂晨哥，繼續頭先未完既然話題啦好無？」 晨哥：「哦？好吖，不過我講到邊？我唔記得左。」 屌那星，都唔係過左好耐啫，居然同我講唔記得左。 我：「你話咩我另一個弊病吖。」 晨哥：「哦，呢樣，我講得唔清楚咩？」 我： 「你當我傻又好咩都好啦，你講清楚咁係代表D乜啦。」 晨哥：「哦…我明白啦，我由頭講起啦咁。」 我忍唔住吞一啖口水，以準備迎接可能有既衝擊。 晨哥：「魯路修，點解你會認為受苦既只係自己？」「虛假既眼淚會傷害到人，而虛假既笑容會傷害到自己，呢句你一定好清楚。」 的確，呢句係C.C.講既，身為《Code Geass》 Fans既我一定知。 我：「嗯，我知，咁又點？」 「其實虛假既笑容唔止會傷害到自己，仲會傷害到其他人。」 「尤其係果d好清楚你既人。」 「佢地會知道你地既笑容只係扮出黎，咁樣反而令佢地更唔開心。」 「你成日諗住自己頂哂就算，但又有無諗過人地唔想見到你咁？」 「至少我唔想你咁，我想你坦承d面對自己，唔好下下都諗左人先。」 「有時候，乖乖咁表露下自己既感情，同人講下自己想點並唔係一件壞事吖。」 我：「但係提出要求唔會好自私咩？我覺得自己一直都只係做緊正確既選擇..」 無錯，我一直都認為係咁，我唔想自私。 晨哥：「咁不如你話我知，咩先係正確？」 「你眼中既正確，又係唔係人地眼中既正確？」 「無論答案係點，其實都會顯得你自私。」 「結果你都係要人接受你認為係正確既選擇，唔理人感受。」 「你又有無諗過，人地未必想你咁做，人地可能都會因為你既選擇而受傷？」 晨哥：「講到呢度，你再蠢都應該明啦？」 明，我真係明喇。 我一直至來，做既都只係我一廂情願以為係正確既事。 只係我自己認為係正確..

「隨心所欲啦魯路修，唔好諗得太多。 」 呢句係臨分別前晨哥同我講既野。 Cherry有問過我咁係咩意思，我就扮無知話我都唔知。 實情係我都唔知而家應該做乜好。 我好想再製造多一次類似結業禮果種衝擊比佢。 但要做D乜先可有番果種衝擊力？ 美星：「喂lulu，你有速遞喎。 」 我有速遞？ 我出去收件簽個名，睇下張單，原來係之前係amiami訂既野，終於寄到。 Cherry：「有乜係入面架？ 」 我：「我都唔記得自己訂左D乜喇，開黎睇下先。 」 希望入面唔會有咸野啦，如果唔係就好尷尬啦。 一打開個紙箱，入面有隻1/1小埋毛公仔同埋一堆Blu-ray碟。 Cherry：「哇~Umaru！！  」 睇到佢個表情我就記起喇。 暑假開始左無耐果陣每日都同佢煲動漫，《干物妹》係其中一套，佢仲睇得好high。 Cherry：「Umaru好得意吖！！ 」 果陣睇完佢每日都咁講，所以我就上amiami買左隻毛公仔，順手買左幾套Blu-ray，其中一套係《干物妹》。 我：「買黎送俾你架，仲有套Blu-ray俾你可以隨時重溫。 」 Cherry：「真架！？多謝你吖錫哂你！ 」 佢抱住隻小埋咁錫左我塊臉一啖，搞到我又飄飄然。 Cherry：「我會好好珍惜佢架啦，見到佢就會諗起你。 」 又講呢D野，我以微笑作反應。 不過今次呢個笑容唔係扮出黎，係因為我真係開心。 事到如今，我唔會再刻意收埋或者掩飾自己既感情架啦。 因為我相信Cherry佢一定唔會再想我咁，佢想我開心做人。 Cherry：「咦..呢套係..？ 」 唔？佢個樣做乜好似有D出奇？唔通我真係訂左咸野咁大鑊？ 我慢慢挨埋佢果邊，偷偷地睇下佢到底拎住套咩碟。 哦，《Cyber Formula》套OVA Blu-way啫，仲以為真係咸碟，想嚇死我咩。 不過點解佢會對呢套野有反應？正常女仔應該唔會睇呢套架喎。 妖，又犯老毛病，自己諗有撚用咩，佢成個人棟係我面前點解唔直接問佢拎個正確答案。 我：「你識呢套？乜你有睇過呢套架咩？我印象中無同你一齊睇過喎。 」 Cherry：「有吖，呢套係你最愛嘛，排名仲高過高達系列嘛。 」 我：「你又知既。 」 我無再刻意管理表情，o起個嘴望住佢。 Cherry：「身為你女朋友呢D野梗係要知啦，呢套動畫我最鐘意係《ZERO》！睇隼人同明日香好感動…」 我：「一齊拉Booster果下！  」 我大聲打斷佢講野，因為我而家好激動，原來佢真係有睇。 Cherry：「係吖係吖！仲有最後加賀同隼人係「ZERO領域」入面鬥又係好深刻！個分鏡好好！  」 哇，佢居然記得咁多scene，我有D surprise添。 對我黎講，佢就係我既明日香，一直都支持住我。 啊，不如… 我：「喂，你幾時走..？ 」 佢由好活躍突然變到一言不發，面色仲好難睇，成個過程歷時三秒都無。 慘啦我好似又講錯野。 黎啦！「ZERO既領域」！俾我搶先佢一步既力量啦！ 我搶係佢開口之前講野。 我：「我唔係話想勾起D唔開心野，我只係有個主意，想睇你有無興趣啫。 」 Cherry：「主意..？咩主意？ 」 我：「不如係你走之前，我地一齊去日本一次。 」 嗯，我而家真係隨心所欲啦晨哥，我乜都無諗。

「去日本？點解係日本既？韓國唔好咩？ 」 對於lulu突然提出話要去日本，我有少少驚訝。 Lulu：「因為我想去日本囉，點呀快d話我知啦，你幾時要走。」 好少聽佢用咁硬既態度講野，佢做乜事？ 我：「20/8走囉..」 lulu：「咁得啦，我地8/8出發，13/8返黎，好唔好？」 佢真係好少咁積極話要做一件事，好似一定要做到咁。算啦唔好潑佢冷水啦，應承佢啦。 雖然俾我揀我會揀去韓國，不過日本都唔算差吖，最緊要佢開心。 我：「好吖，但今日已經係1/8，你sure你買到機票同book酒店？ 」 lulu：「eh…你肯同我去既，我會搞掂所有野，你完全唔洗擔心！ 」 佢拍左自己心口一下，好似想話我知佢好有信心可以處理好咁。 正一傻仔，成個細路仔咁。 好啦，就將所有野都交俾佢啦。 我：「咁就拜託你啦，我去打個電話返屋企講聲先。」 其實我都唔知媽咪佢地俾唔俾我同魯路修兩個人自己去日本。 不過既然魯路修佢都講到出口咯，我都要努力D先得。 就算佢地反對，要點鬧我，我都無所謂，我唔可以要魯路修佢失望。 難得佢肯同我講佢想點，又肯自己搞掂哂機票酒店既野，令我只要同屋企講一聲就可以成行。 試問我又點可以失敗呢？所以我一定要做到，就算我承受咩後果都要做到。 咁講又好似誇張左少少，同佢去個旅行啫，應該唔會有嚴重後果既我諗，哈哈。 不過我都係有少少緊張。 我走入我間房，關上門，打左比媽咪。 「喂？有乜事吖乖女？」好似好耐無聽過媽咪把聲，有少少錯愕添。 我：「無吖，有少少事想同你地講聲啫。」 媽：「咁係咩事吖？」 我：「我呢..想下星期同lulu佢去日本，13號返。」 通話突然靜止左落黎，無人講野。 我由電話裏隱約聽到媽咪佢同唔知邊個講野。 「阿女話要同果個男仔去日本喎。」 睇黎佢應該係同Daddy講緊野。 我：「媽咪？」 我大聲左少少，希望佢將注意力放番過黎。 呢招果然有效，我聽到佢拎番起電話既聲。 「阿女，我話你知，我地唔放心你地兩個自己去日本。」 呢把聲唔係媽咪，係Daddy。 我都估到佢地會咁，但我唔係一個咁輕易放棄既人。 如果我係一個咁輕易放棄既人，我又點可能爭取到呢一年既時間？ 我：「我要去，如果係安全既問題既話，你唔洗擔心，我保證我可以照顧好自己。」 「而且呢個係一個好機會，等我可以適應一下無你地係我身邊既生活。」 我嘗試用道理去說服Daddy，即使我知道成功既可能性好低。 Daddy：「唔可以，你兩個去實在太危險，我唔可以批准。」 我：「唔好再阻住我！！ 」 我忍唔住發脾氣，因為我實在心急到無左耐性。 我唔可以俾人阻住我同魯路修。 「我已經得番二十日時間左右，每一分每一秒都變得好珍貴，點解你仲要阻住我.. 」 「明明我已經應承左你會去讀書，點解你連比我地兩個係最後自己去一次旅行呢個咁簡單既要求都唔比？」 「咁樣一D都唔公平，明明只係一個咁簡單既要求你都唔比… 」 我忍唔住開始抱頭痛哭，電話果邊亦再次靜左落黎。 係我無防備既一刻，有人係我耳邊拎走左部電話。 「兩個人去唔比，咁三個人去得啦掛。 」 咦..呢把聲係..？ 我抬起頭，擦擦眼淚望下眼前既人係邊個。 原來係魯路修既爸爸。佢對我揮一揮手，好似想我出去咁。 我都未俾得切反應就被人帶左出廳，佢仲關上房門，令我睇唔到佢。 而帶我出去既人，係魯路修既媽媽。 「唷，好似好耐無見喇阿女。」 我：「Auntie..?點解你地會係度既..？」 lu媽：「無呀，原本我地兩個係想上黎搵你地三個食lunch既，但上到黎就見到佢忙緊。」 佢？忙緊？ 我周圍搵魯路修，發現佢同家姐係房上緊網，好似好忙咁。 我：「Uncle好似聽到哂我講電話..」 lu媽：「一部分啦我諗，因為你真係幾大聲哈哈，我諗係房入面果兩個先聽唔到。」 呢個應該係笑話，但我笑唔出，仲開始係捽眼。 「無事既，諗定到時去邊度玩好過啦傻女。」 Auntie輕輕咁摸我個頭，令我突然變得好安心。 但Uncle係咪真係可以說服到我Daddy架.. 「屌你要坐一定係坐ANA架喇！ 」 「屌！咪撚係我耳邊大叫呀八婆！你又無份去關你差事咩！  」 佢地鬧緊交？咁大聲既。 我望入佢房，見到佢兩個係度拉拉扯扯。 我諗住入去勸交，但被Auntie阻止。 Lu媽：「由佢兩個喇，無事架。」 呢個時候，我房門都打開左，Uncle拎住我部電話行出黎，表情好輕鬆。 Lu爸：「搞掂啦阿妹，你爸爸批准左啦，比番部電話你先。 」 佢雙手遞部電話比我，我都用雙手接過。 佢究竟係點做到… 我見佢都應該傾左五分鐘，佢同Daddy講左D乜？ 「美星！」 美星：「咩事吖老豆。」 家姐一聽到Uncle叫佢就即刻係lulu間房行左出黎。 Lu爸：「你同佢兩個一齊去日本。」 美星：「吓點解要我。 」 lu爸：「吓乜你唔想去？仲諗住洗費我包添，算啦唔好勉強 ，喂魯路修！你有無朋友想去日本？」 美星：「喂我無話唔去！ 我去吖！ 」 lu爸：「一時一樣 ，快d去訂酒店機票啦。」 家姐都無聽完Uncle講完就已經衝返入lulu房。 美星：「喂我都有份去吖而家！訂ANA！酒店要新宿京皇！呢間好正！ 」 lulu：「八婆！！  」 lulu呢句令係廳既我地三個都哭笑不得。 Lu爸：「咁而家無問題啦，記得玩得開心d吖阿女。」 Uncle好細聲咁同我講。 魯路修都有幾分似佢，一樣咁關心人，一樣咁幽默，唔知日後魯路修會唔會變成Uncle咁呢？ 「好！而家我地就去食飯喇，我肚餓喇！ 」 Uncle係廳度拍左一下手，好似示意我地要動起來咁。 呼，多得Uncle日本之旅總算成行。 希望魯路修可以令我好好享受下呢個trip啦，因為所有野都係佢plan，我只負責去。

正，可以同Cherry去旅行，仲要係日本，直頭係完美！ 不過點解老豆要叫美星一齊黎呀！我打算二人世界架嘛！ 唉，諗起都嬲，個死人港女咩都話哂事，又話要住咩酒店坐咩航空公司，麻煩！ 好彩佢唔阻我plan行程咋，唔係我實發佢脾氣。 不得不提呢個港女真係去旅行去到熟哂，結果book酒店同機票都係佢搞掂哂，我乜都無做過。 話咁快，聽日就飛了，早機，05:30要去到機場。 行李喼已經準備好哂，我都已經pack好哂行李，隨時準備好出撃。 不過時晨就未到，我就先去召喚峽谷跑一趟先。 始終都係要同師父佢地夾先好玩，同街場玩無乜feel。 諷刺既係，我又停唔到手，係咁troll人。 「D野執成點吖。」 哦？係Cherry把聲喎。 我擰轉身望，原來佢企左係我房門口。 我：「唔？一早執好哂啦，你睇。」 我好有自信咁打開個喼比佢睇。 換黎既卻係佢既沉默。 我：「係咪有乜問題..？」 Cherry：「唉..你咁叫執好行李？全部都就咁塞哂入去就算？」 吓，執行李唔係都係咁既咩。 我：「咁我應該要點做呢老師？」 Cherry：「拎埋個喼出黎！我睇住你執！ 」 我：「吓但我打緊LOL喎.. 」 佢離遠望一望我個mon，鄒左一下眉就跨過個喼行到黎我面前，仲搶左我keyboard打左幾個字。 「抱歉，去拉個屎。」 我見到真係哭笑不得，ok u win。 Cherry：「行啦。 」 我：「Yes Your Majersity。」 我輕輕蓋上個喼，推出客廳。 Cherry：「首先同我拎哂所有野出黎，之後摺好D衫！ 」 我：「係既係既。」 我唔敢反抗呀，我怕死。 我一件衫接一件衫咁摺，哇真係攰死人，突然覺得好眼訓。 唔知摺左幾多件終於摺好哂，我就眼定定咁睇佢眼色。 Cherry：「唔，得啦，逐件逐件整齊咁放入喼啦。」 佢好似軍訓D軍官check你洗野洗得乾唔乾淨咁check我D衫，真係好嚴格。 好彩無叫我重新摺過，如果唔係真係會死人。 我逐件逐件咁放入喼，結果出乎我所料。 奇怪啦，個喼多左咁多位既.. 我望望周圍睇下有無衫漏左無放，係無既，全部都已經放哂入去。 我：「點解既..」 Cherry：「係咪唔同哂呢？執行李就係想咁，盡可能減少所佔空間，就可以放多d野入去啦。」 哇，我懂啦。 我：「謝謝大大無私的分享。 」 Cherry：「又係度玩啦？ 夜啦快d去訓啦聽日早機。」 我望一望鐘，嘩原來已經十一點半，都係去訓好d。 我：「咁你都早d訓啦，聽朝見。」 Cherry：「嗯，聽朝見啦。」 我地講完早抖之後就各自返房，唔知係咪因為有體力勞動，我好快就訓著左。 誇張到要佢兩個打我我先識醒。 我地三個好準時到機場，搞掂哂寄行李D野就入左禁區。 食埋個早餐，我地就去到登機閘口等上機。 又等左一排終於有得上機，原來我地三個坐哂係左邊，我仲以為三個人一定係坐中間添。 我：「Cherry你坐窗口位睇下風景啦，我坐中間。」 Cherry：「哦..哦好吖。」 美星：「屌真係當我無到，好彩我唔鐘意坐窗口位。」 我就係知道你唔鐘意坐窗口位先叫Cherry坐窗口位，方便我親近佢唔洗理你呢個電燈膽。日本，等我吖我好快到。 

暫時所有野都好順利，無任何阻滯。 無咩唔見行李，過唔到關之類既事。 我地三個好順利咁到達日本。 一踏上日本既土地，我難掩興奮之情，笑左出黎。 「日本啊，我又返黎啦。 」 令人興奮既並唔止係黎到日本咁簡單，而係有佢係度。 可以同個咁靚既女友同遊日本，實在係太令人興奮了吧。 美星：「喂魯路修，推行李上車。」 嘖，美中不足既有佢係度。 佢知我係大部分情況下都唔會係Cherry面前發脾氣，今個trip肯定會洗死我。 唔知Cherry係咪見到我既表情，主動走過黎話幫我手。 Cherry：「我幫你吖。」 我：「唔洗，呢d小事我搞得掂。 」 緊係唔可以俾佢幫啦，我係男人黎架。 不過都係有d重，地球既重力真係麻煩。 我地坐巴士直到酒店，打算先放低行李再決定去邊。 Check in呢家野交左比美星負責，因為好似要俾錢先。 我同Cherry就坐左係lobby，望下呢間酒店既裝潢。 衰鬼，又幾大幾靚喎，美星條友又幾識揀。 Cherry：「哇呢度好似好大。」 我：「這是當然der，要襯得起你呢位美女，當然要一間又大又靚既酒店啦。 」 趁機會調戲下佢先。 Cherry：「又口花花，咁一陣你plan左咩行程吖？」 我：「第一日我無plan行程吖..都唔知幾點先到，唔敢亂plan。」 呢個時候美星係counter行返過黎，睇個樣應該已經搞掂哂。 好快有兩個bellboy唔知係邊度彈出黎拎走左我地既行李，仲叫我地跟住佢地。 兩位哥哥帶我地去搭lift，仲引領我地去到房間，鞠哂躬先走。 日本人真有禮貌，I love Japan。 唉都係唔好講咁多，快d入去放低行李洗個臉先。 美星好似都有呢個諗法，拎左兩張匙卡出黎。 但佢望住我，唔係，係望住我同Cherry奸笑，令我有唔好既預感。 美星：「喂你兩個係咪要同一間房[hehe] 」 屌，叫我呢D純情小毒撚點答。 呢個問題由屋企人問真係特別尷尬。 之但係，今次個trip既目的完全唔係為左呢d野，只係純粹想開心咁玩。 所以我好快好決斷咁答佢。 「你都shortshort地，老子我要自己一間房，sorry喇Cherry，要你同個麻煩友一間房~ 」 咁答係最好既，尤其係配合我果種好摟屌既語氣。我一手係美星手上拎走哂所有匙卡，逐張試下開門，之後將開唔到門既卡比番美星。 成個過程我都無望過佢地，可能係我怕羞掛。 入到房，嘩，正，大床，仲要兩張，D野鳩放都得。 我洗左個臉就撻落張床度，哇軟棉棉好舒服。 挨左一陣，好似半個鐘左右，房既電話就響。 我：「喂？」 美星：「喂，差唔多五點半啦，出去行下之後食野啦。」 我：「哦，我隨時行得。」 美星：「咁就行啦。」 佢無等我覆就收線，真係無禮貌。 之後我地三個就離開酒店，向新宿站果邊行。 果邊沿途都幾多野行，有間類似百貨公司既野叫yodobashi，有幾棟building，好多野行。 淨係賣玩具都有一棟獨立building，真係世界級，我決定要觀摩一下。 哇，正，地底成層都係賣模型，好想買哂返屋企。 唔得，要忍手，呢d香港都有得賣，之後仲會去中野，到時先買。 「喂，你行得未？」 咦有人講廣東話既？有香港人係度？ 唔係喎，呢把聲係？ 我回頭望下，原來係美星。 我：「搞乜呀，唔係話六點半係十字路口等咩，你話要同Cherry佢睇女人野嘛。」 美星：「而家七點啦哥仔。 」 七點？我望下隻錶，咦又係喎，行到唔知時間添。 我：「Sorry囉，行到唔知時間，但你又知我係度既？」 美星：「阿妹話你一定會係賣玩具既地方，所以我地咪黎呢度搵你囉。」 咁都被Cherry估到，認真厲害。 我不禁搖頭嘆息，呢個女仔實在太了解我。 我：「咁行啦去食飯啦，佢係邊？」 美星：「果度。」 佢指住我右邊，我望過去，見到佢拎住盒野。 我走埋去睇，又係小埋，佢究竟有幾鐘意小埋？ 我：「做咩吖？」 Cherry：「lulu你睇！呢隻Umaru好多配件又多表情，好得意吖！  」 佢對眼發哂光，好似叫我買比佢咁。 我係佢手上拎走盒野，係幾得意既，4700Yen唔算貴，買比佢啦。 不過就算係貴，我都會買比佢架啦，鬼叫我想見到佢開心個樣咩。 我一隻手拎住盒野，另一隻手拖住佢走去Cashier比錢，途中一句野都無講，直至上返地面。 我將盒野交俾佢，佢好似仲未load到。 我：「拎住啦傻婆。」 Cherry：「人地都無話要買，你做乜亂洗錢啫。 」 吓？你講呢d？你頭先明明俾哂signal我叫我買架喎！  Cherry：「不過既然唔買都買左咯，我就勉為其難咁收左佢啦。 」 呢D係咪就係傲嬌？我第一次見。之後我地就去食飯，一間係樓上既居酒屋。 可以同你講，就算唔識日文都可以叫到野食，因為果度有好多台灣大陸留學生打工，你用國語都OK。 叫左好多野食，食到好飽，爽，無得頂。 Cherry仲要一邊食一邊開隻小埋黎玩，明明頭先仲鬧我亂買野，真係無佢收。 埋單大概六百幾港紙，抵過食和民，只係feel都贏哂。 食完我地就捧住個肚行返酒店，Cherry就繼續攬實盒小埋，可惡好妒忌，早知真係唔買。 行到去間Familymart，美星突然停低左，引起我地兩個注意。 我：「咩事？ 」 美星：「魯路修，你有幾多張匙卡係身？」 我：「兩張拎哂出黎囉，做乜？」 美星：「俾一張我，我帶左一張出黎only，但我想係度嘆杯咖啡先，你同阿妹返酒店先啦。」 係度講句先，匙卡除左開門之外，亦都係用黎搭lift上客房的。 我：「麻煩，拎住啦，自己一個人要小心d，有咩Whatsapp我啦，雖然我唔會救你。」 美星：「得喇走喇，我未淪落到要個細佬救我。」 嘖，態度真係差。 佢拎走我一張匙卡之後就走入FamilyMart，我同Cherry就繼續返酒店。 由於佢攬住盒小埋，無手比我拖，所以我只可以雙手插袋咁行。 我無聊抬頭望個天，咁岩月亮係正我面前。 我：「三日月..」 Cherry：「真係好靚呢，I mean個月亮。」 我即刻望下佢，原來佢都望緊個天。 我笑左一笑，再望返個天。 「嗯，真係好靚，希望我可以記得呢個時刻。」 「我就一定會記得啦，個月亮咁靚，仲要有你係我身邊。」 衰鬼又講埋d咁感動既野，不過我唔會咁易喊既。 之後我地就上左樓，係兩間房前道別。 我：「同美星講聽朝10點出去食早餐啦，早抖啦，聽朝見。」 Cherry：「嗯，聽朝見。」 我目送住佢入房我先入房，之後就沖涼刷牙睡覺。 第朝我係自然醒，可能因為早訓啦。 望一望個鐘，而家先九點半，仲係太早。 等我感受下日本既陽光先。 我一手拉開窗簾，哇，好靚既陽光，好靚既城市。 「おはよう，日本。 」 我對住個窗咁講，諗落都覺得自己傻仔。 「おはよう…」 咦？有聲既？ 邊個！？ 我擰轉頭一睇，見到有兩隻手係另一張床上既被入面伸出黎。 我：「邊個？」 「おはよう，魯路修。 」 呢把聲係.. 果兩隻手拉開D被，果然無錯，係佢… 係Cherry。 點解Cherry會係我間房！？

「點解你會係我間房.. 」 我o哂嘴咁問佢。 但佢好似唔太在意，繼續伸懶腰。 我：「喂，答我吖。 」 我唔敢發佢脾氣吖，怕有反效果，但我真係好想知點解佢會係我間房。 Cherry：「雙人房訓兩個人好正常啫。 」 吓？咩答案黎架。 我：「咁你點解要我度訓先？你果邊都應該係雙人房黎架。」 Cherry：「唔係吖。」 佢邊梳頭髮邊同我講。 吓？唔係？ 我：「唔係係咩意思？你地唔係雙人房？」 Cherry：「三個人又點會book兩間雙人房吖傻佬。 」 唉，屌！點解我果陣諗唔到！ 我捂住自己對眼，開始係度鬧自己on9。 Cherrry：「你咁大反應做乜，又唔係同一張床訓，行啦出去食野啦我肚餓啦。 」 哇一言驚醒洛克人，又係喎，分床訓架嘛，我咁驚做乜？我仲係一個純潔既小毒男。 我再打左自己一下，原因都係一樣，我on9。 不過都應該同我講聲嘛，我可以調房架嘛。肯定又係美星既主意。 真係唔係好想俾Cherry痴得美星咁多，被美星教壞哂。美星：「尋晚訓得好唔好？ 我一個人訓好舒服。 」 你咁分明係挑我機架啫。 Cherry：「好吖，只係今朝比個傻瓜嘈醒啫。」 我：「Sorry囉，只係太衝擊啫，最衰都係美星你個賤人。」 美星：「怪我囉？ 我好心比你地製造下美好回憶啫。 」 Cherry：「唔準咁話家姐。 」 佢突然出力踩我一腳，痛死我。 我：「Sorry囉。 」 Cherry：「唔好有下次啦，咁今日有咩行程呢？lulusama？」 叫我「sama」又咁對我，真係令人哭笑不得。 我：「今日呀..去銀座好唔好？慢慢行，行完再返新宿。」 Cherry：「好吖，周圍行下囉咁，我地會唔會去迪士尼架？ 」 我：「會，聽日去。」 Cherry：「Good！ 」 美星：「銀座呀..你慘啦魯路修。 」 我開頭只係以為佢嚇下我，結果我錯了。 佢一去到銀座就瘋狂購物，咩都買，係咩都買，衫，化妝品，野食都買。 仆街既係，佢叫埋Cherry一齊買，真係遺害人間。 買衫既過程中Cherry係咁問我邊件邊件靚唔靚，我全部都話靚，結果俾佢鬧我hea。 喂大佬吖，咁真係靚吖嘛！唔通叫我講大話咩？  我有一刻驚過佢會唔會因為我件件都話靚而買哂所有衫，好彩佢仲有理性，無咁做。 不過都係買左好多野，兩條友笑到咔咔聲。 緊係開心啦，所有野都係我拎。 我拎住一袋二袋係銀座跟住佢兩個，先體會到美星所講既意思。 今鋪自己捉蟲添，攰死我啦屌，仲要好肚餓。 佢地又入左一間鋪睇，唉我就死啦，唔好再買啦好嘛。 我已經放棄左希望，搵左張櫈，成個矢吹丈咁坐低左。 Cherry：「喂。」 我：「行得嗱？而家去邊度行？」 死啦我諗野好似太負面，應該諗下佢地係咪已經買夠走得。 Cherry：「我知你肚餓架啦，買俾你食架，紅豆包你應該鐘意食。 」 嗚…好感動，佢竟然知我肚餓.. 正當我打算放低手上既野去接猶如上天恩賜既紅豆包之際，佢叫停左我。 Cherry：「唔洗咁麻煩啦，我餵你啦。 」 佢將個包放係我嘴邊。 哇我差D就係條街度喊左出黎。 我：「咁我唔客氣啦。」 我一啖咬落去，好味，兩三啖就食哂，可能因為我肚餓掛。 個紅豆包好甜，係好味既甜，唔係膩。唔止因為紅豆既味，仲要加上佢餵我，令呢個包有種幸福既甜。 呢個紅豆包，係我一生人食過最好食既甜野。食過紅豆包，我成個人有返精神，又可以再戰個十年。 但係佢地兩個居然同我講買夠啦，而家返新宿食飯，真係屌出聲。 不過咁都好既，佢地起碼識停。 我原先係打算返新宿直接食野先返酒店咁直落，但而家睇落係無可能架喇，我拎住太多野喇。 我：「喂，返一返酒店先喇好嘛，拎住太多野去食飯唔係太好。」 Cherry：「好啦返酒店一次先再去食飯啦。」 美星：「傻妹黎既，洗乜三個人一齊返去啫，等佢一個人返去咪得囉，我地去睇定食咩先。」 哇，咁賤既野你居然可以面不改容咁講出黎既？ Cherry：「咁好似唔係幾好喎..」 嗱呢D就人話啦！ 美星：「有乜唔好啫！我地去幫佢叫定野食等佢一黎到就有野食咪仲好！」 唔好聽佢D歪理呀Cherry！這是不對的呀！ Cherry：「又好似係喎..咁一陣見喇lulu，我會幫你叫定野食架啦！ 」 What the !你點可以咁易聽人唆擺架！！ 美星：「聽到啦，速去速回啦你，我一陣會Whatsapp你話你知我地係邊食。」 可惡！你個惡魔！！ 唉，我唔想再係呢D事到爭論，太麻煩啦，好啦我做啦。 我：「記得幫我叫埋呀。 」 美星：「得啦煩。」 就係咁，我同佢兩個暫時分別，自己一個人返酒店放低D野先。 我已經快手快腳咁來回，結果都追唔上佢兩個，佢地已經去左間燒烤店坐低左。 今晚呢餐又係好滿足既一餐，好飽好飽。 食完又返酒店，今次Cherry好自然咁跟住美星，我諗聽朝應該唔會嚇親架啦。 美星：「喂，聽日去迪士尼？幾點？」 我：「早少少囉，去完可以去下outlet行。」 美星：「ok，好好訓一覺啦，今日辛苦你啦。」 妖，而家先講呢D野有鬼用咩，我唔會再信你架啦。 我返左入房，沖左個涼，坐係床邊，plan緊之後既行程。 「嘟！」 開門聲？ 吓，唔係又黎吖嘛？我望實個門口，睇下係邊個開我門。 果然又係佢。 Cherry：「唷~仲未訓？係度做緊乜？ 」 我即刻拎支茶遮住檯面上既紙，唔想俾佢睇到。 我：「唷..你又黎吖？ 」 Cherry：「係呀過黎訓覺囉，吖~今日好攰呀我。 」 「過黎訓覺囉」 點解你講得咁輕鬆。唉我唔理了。 我：「累就快d訓啦。」 Cherry：「嗯，就訓啦我。」 佢爬上佢果張床，揭開D被捐入去。 我見到佢上左床就開始執好檯面D野，以免佢半夜起身會發現到。 「魯路修。」 佢突然叫我個名，我一下子就提高戒備，唔通佢發現左？ 「我今日好開心吖。」 屌，嚇死我。 我繼續執野，背對住佢咁同佢講野。 我：「開心就好啦，聽日去迪士尼你仲開心吖。」 Cherry：「呀唔知有無機會去睇下富士山呢哈哈？」 我再次提高警戒。 因為我plan好左會有一晚去富士山對面既酒店，睇富士山之餘，浸下溫泉。 佢咁講，會唔會只係單純既巧合？ 定係佢一早睇穿哂我所有plan？

迪士尼，好多人。 日本既迪士尼都唔例外。 人山人海，好多日本妹，好撚正。 呀，不過都係唔夠旁邊個位小姐靚。 日本既迪士尼同香港果個真係兩個次元，大好多之餘又多好多野玩。 我地玩左好多野，又怪獸公司，鬼屋，小熊維尼之類之類。 特別值得一提既係，今次我終於都突破左自己既心理關口，同佢玩左次過山車。 我都唔知自己邊度黎既勇氣。 「越礦飛車」 一世都會記得呢個名。 以後叫我玩過山車我都只會玩「越礦飛車」，沒有其他。 真係除左「開心」之外我都諗唔到其他形容詞去形容呢幾日我既心情。 每日都係食食玩買訓食食玩訓買買買買買買買買買。 感覺同係香港好唔同，係呢度舒服好多好多，完全唔想走。 我地呢幾日去左中野，築地，原宿，食左好多野，亦買左好多野。 唔經唔覺，今日已經係旅程既第五日，亦係我地留係日本既最後一晚。 今晚，我plan左去富士湖酒店住。 我打算係最後一日朝早可以俾佢見下富士山。 今次我都係同佢一間房。 原先我係開中左間單人房，但最後都係被美星搶左，迫我同Cherry一間房。 真係唔明呢個家姐諗乜。 不過D房真係幾正，有個好似日本歷史劇入面既客廳，好和式feel。 Cherry一入到房就跳上張床，郁都唔郁。 Cherry：「吖，今日都好攰呀~~ 」 我：「係咪太chur你唔開心？」 佢一聽到我講即刻彈起身。 Cherry：「唔係唔係！我玩得好開心呀！一D都唔Chur！ 」 佢可能以為我聽到佢話攰唔開心先咁大反應，傻既，玩下佢咋。 我摸摸佢個頭，笑笑口咁同佢講。 我：「唔洗咁大反應喎，我睇得出你玩得好開心。」 緊係開心啦買左咁多野。 Cherry：「咁你開唔開心？」 我？我都開心。 有你同我一齊，我梗開心。 我：「OK呀，我都買左唔少野。 」 唉，老毛病又發作，又就住就住咁講野添。 Cherry：「開心就好喇，開心就夠，其他咩都唔重要。」 佢突然係床上跳落黎攬住我，有少少嚇親。 佢係咪又睇穿左我諗緊乜..？ 咦，有野un住我既？我輕輕推開佢，捉住佢隻手睇。 原來佢去日本都戴住我送既戒指。 我：「嘩..你..隻戒指..」 我突然無辦法完整咁講一句野。 Cherry：「唔？係吖，我一直都有戴住架，你唔好同我講你無戴吖。 」 邊有可能。 我決定用行動代替言語，直接係摷條鏈show比佢睇。 Cherry：「咁就乖喇。 」 我：「咁有無獎勵？ 」 又調侃下佢先。 Cherry：「你..」 佢只係講左一個字，房電話就響。 電話係正佢旁邊，所以順理成章係佢聽。 我睇住佢說「嗯」，「真架？ 」，「好吖！ 」，「而家去啦！ 」之後就收缐。 我一臉疑惑，完全唔知發生咩事。 我：「係咪美星？有咩事？ 」 Cherry：「家姐話酒店D人同佢講可以去湖邊放煙花吖！行喇我地！」 佢捉住我隻手開始行去房門口。 煙花？OK喎美星，真有你的。 我都無諗過有煙花放添，呢個應該會係一個唔錯既回憶。去到湖邊，雖然天色已暗，但都可以隱約見到富士山個形。 聽朝應該可以見到一個好靚既富士山景。 講返個湖先，都有十幾人係度，我估大部分都係香港人，因為我聽到佢地講廣東話。 唔少都係一pairpair情侶，應該都係想放煙花玩。 都係唔好理人地太多，顧掂自己先。 我拎出頭先係酒店買既煙火，將其中幾支仙女棒連埋火機交左比美星同Cherry，而自己就行埋左一邊。 你問我點解唔玩？傻既，老子先唔會成個傻仔咁渣住碌仙女棒舞來舞去，太低級了。 要玩一定玩大佢，一支點夠玩。 我一個人手執不下十支仙女棒，一下點住哂佢地，令原本漆黑一片既湖突然光起上黎。 突然出現既光，總會引起人既注意，唔止Cherry，在場既其他人都望住我。 Cherry：「嘩！lulu點解你果d咁光既？呢度用左幾多支吖？ 」 我：「我諗十五支到啦。」 我用一個毫不在乎既語氣講，但其實我心入面係非常興奮，好想講：「係咪好威呢。 」 不過，就算你用幾多支仙女棒都好，煙火都係會有熄滅既一日。 好快，我手上既十幾支仙女棒全部都熄哂，湖邊頓時暗左好多。 Cherry：「唉，咁快就熄左… 」 我：「咁就一定架啦 ，煙花既價值就在於佢只有一瞬間既美麗嘛傻婆。 」 Cherry：「又好似係吖可哈哈，我好似太貪心。 」 佢反省？小可喎。 「永恆中既剎那。」 我：「唔？你講咩？」 Cherry：「無，只係覺得呢一刻係我地永恆回憶中既一剎那啫。」 我：「哈哈做乜無啦啦扮文學少女。 」 佢無答我，只係靜靜咁望住個湖。 我feel到佢好似唔開心，我feel到。 我想佢開心，我願意做任何野。 我拎起所有剩低既仙女棒，插哂係附近既沙地，逐一點燃佢。 我故意鋪成一個心形，令沙灘出現一個心形既煙火。 佢再次比煙火既光吸引到，回頭望向我。 而我只係默默咁企係堆仙女棒旁邊。 我：「為左回應你既貪心，我再次為你帶黎呢一剎那啦。 」 佢今次都係無講任何野，但佢做左一件事。 佢衝左過黎錫我一啖。 Cherry：「多謝你，魯路修。」 對於我黎講，呢一刻就係我既「永恆中既剎那。」 我無再留意旁邊既仙女棒，美星甚至係在場既其他人。 我既大腦提醒我：「一定要好好記住呢一刻」 我用上我所有既感官去記住呢一刻，眼，嘴唇，鼻都同時save緊。 黎左日本幾日，呢一刻令我最深刻，卻亦係我最心痛既一刻。

究竟點解會心痛？我自己都唔知。 只係個心好唔舒服，好似有人緊緊握住我個心咁。 玩完煙花，我地三個就返去酒店。 美星在前，我同Cherry係後面跟住。 我拖住佢，但大家一句野都無講，只係一直默默咁行。 我相信，有時候無須講太多，安靜一下都係一個唔錯既選擇。 寂靜最終由美星打破，係入房前既一刻。 美星：「喂阿妹，不如上澡堂浸下？」 唔知係咪習慣左靜，Cherry好似嚇親，我從佢隻手感覺到佢個人震左一下。 Cherry：「好吖。」 佢用一個好平和既語氣答美星。 我係一邊睇，唔知點解有一種莫名其妙既心酸。 點解我覺得佢係度死撐咁既… 久違既直覺，我信唔信你好？ 美星：「咁不如而家就拎野去，我好想快d沖涼浸下熱水。」 Cherry：「好吖，lulu你開門啦。」 佢仍然用個好平靜既語氣講，平靜到好可怕。 究竟佢咩事？明明頭先睇煙花仲係好開心架？點解突然會唔同哂？ 係咪我又做錯左D乜？ 我一路開門，一路諗自己有乜位做錯左。 結果我完全搵唔到自己做錯D乜，唉好煩吖好想問佢呀！ 但我又問唔出口，成個人傻傻咁企係度望住佢執野。 Cherry：「你自己係房沖？定係會去澡堂？」 面對佢突如其來既提問，一下子我唔知點答好。 但混亂亦只有一瞬間，我既思緒好快就整理好。 我：「咁難得有澡堂，緊係去澡堂啦傻。」 我唔知係邊度搵到個笑容出黎答佢。 明明有野煩緊應該笑唔出，但只因為對象係佢，我好自然就笑到。 可能，我都係度勉強緊自己？ 我好快咁拎左所需物品，等埋Cherry就出去準備去搵美星。 一出到去已經見到美星著住套浴衣企左係度。 美星：「行得嗱？咦你又去咩？ 」 佢所指既「你」擺明係講緊我啦。 我：「唔洗沖涼咩，有得去澡堂就緊係去澡堂啦。 」 美星：「吖咁串既你，醒你一拳先。 」 佢走埋我度，輕輕打左我個肚一下，仲挨個頭埋我膊頭度，好細聲咁同我講左句野。 「去露天果個池，我會盡力比你聽到你想知既答案。」 ！？ 佢… 佢無等我俾反應就轉返身去搵Cherry。 美星：「咦做乜阿妹你唔換埋套浴衣？係咪因為佢係度怕羞呢~ 一陣家姐幫你著！ 」 佢又用返個個無忽正經既態度，令我好困惑。 佢睇穿左我已經唔係咩值得困惑既事，我困惑既係，佢想做乜同埋點做？我地係澡堂前分別，我帶住疑惑同一個滿身㚖汗既身體走入男湯。 按照美星既吩咐，我沖一沖個身就行左出去露天浴池。 一出到去，見到左邊有幅石牆，我留意到石牆後有同呢度類似既燈光，仲有蒸氣。 石牆後應該就係女湯啦，距離咁近唔怪得美星叫我出黎，留心d既一定聽到佢地講野。 呼，好彩呢個家姐都叫細心啫，今次終於有用。 我搵左個最近石牆既位置坐低浸，開始等待佢地。 浸左一陣左右，我聽到有兩把講廣東話既女聲，毫無疑問係佢兩個。 好啦，靠你喇，我既聽覺，我要你幫我搵出原因。 「而家呢度得番我同你喇，話俾家姐知點解頭先突然唔開心？」 唔，呢把聲係美星，岩喇係佢地喇。 我合上雙眼，以隔絕其他干擾。 Cherry：「唔開心？我？點解咁講？我個樣好唔開心咩？」 美星：「你突然咁平靜，好似變到另一個人咁，係人都feel到你有野傻妹。」 Cherry：「唉，始終都暪唔到家姐你，我係有少少感觸啫，希望lulu佢發現唔到啦。」 Sorry，我已經發現左，其實好難發現唔到。 感觸，有乜好感觸呀佢？「lulu頭先咪放左個煙花陣既，就係因為果個陣令我好感觸。」 吓，果個陣係想令佢感動，而唔係想感觸架喎。 美星：「點解會感觸？正常都應該係感動先岩架。 」 係囉係囉。 Cherry：「我突然覺得，我同佢會唔會好似D煙花咁，係最靚果一刻就消逝..」 又係咁，又係呢個問題。 我俾唔到安全感佢？點解佢又會諗返起呢D野。 美星：「呢D可唔可以叫做觸景傷情呢可..不過你對佢無信心？你覺得佢會被人搶走？」 Cherry：「我唔係咁既意思…我只係度諗，我地好快就要分開五年，五年之後我地可唔可以順利咁係返埋一齊，定係好似煙花咁，消失得無影無蹤…」 「我成日聽人講，異地戀最終都係失敗收場..」 「我走左之後，佢會變成點？我返黎之後，佢會唔會再接受我？呢D問題係睇完個煙花之後就突然爆哂上黎..」 老實講，我自己之前都有諗過同樣既問題。 可能頭先我心痛都係因為咁，多得佢無啦啦提咩「永恆中的剎那」。 不過而家知道佢為乜而態度突變，我總算放心左小小。 我甚至有小小開心，原來佢同我擔心緊同一樣野。 Cherry：「家姐你可唔可以唔好同lulu佢講吖，我唔想俾負擔佢，我想佢開心。 」 Oh shit… 美星：「唉~而家D後生個個都咁蠢既，永遠都想自己咩哂上身自己煩。」 我同意吖。 美星：「好喇我之後唔會同佢講架，你可以放心，我地都差唔多走啦，浸太耐唔好。」 嗯，唔洗你之後同我講喇，我已經聽到哂。 好喇，我都走喇，浸夠啦。 聽日仲要送最後一份禮物比佢。我係澡堂外面等佢兩個，我仲飲左枝牛奶，嘩爽。 等左一陣佢地都出左黎，嘩，兩個人都著住浴衣，好日本妹feel。 美星：「唷~等左好耐？」 我：「又唔係等你，我等Cherry咋架。 」 我扮到完全唔知佢地講過d乜咁，用平時個種好搏打既語氣講。 美星：「嘖，有必要好好糾正下你既態度，話哂我都係你家姐。 」 Cherry：「係吖，對家姐要好D，你得呢個家姐架咋！要好好珍惜。」 比起美星，我更想珍惜你啊傻婆… 我越來越覺得我地好似，諗法好多時一樣，甚至連煩既野都一樣。 好難得先覺得你再唔係遙不可及，居然係係你就快走之前先感覺到，太可惜啦.. 呢一切都黎得太遲.. 不過！遲到總好過無到！而且我信你會返黎我身邊架！我信你！ 到時候我一定會同你一齊，一定會！ 所以…你去啦，開開心心咁去讀書啦！唔好煩呢D野啦！因為… 我都想你開心。就係咁簡單。 Cherry之後先去左美星房一趟，話要換番件衫同執行李。 都唔知點解要換，明明套浴衣著得佢咁靚。 但我無問佢，因為問既好似好咸濕咁。 我自己一個返房先，執下行李，較左個鬧鐘就上床訓覺。 唔知係咪因為有個目標，我好快就訓著左，一睜開眼已經天光。 我望望隔離張床，睇下佢訓醒未。 果然，佢未醒，之前幾日都係我醒先。 我放輕腳步，降低聲浪咁行去窗邊。 我打開小部分窗簾，睇下窗外既景色。 一望出去就見到大大個富士山係度，哇仲要係正中間，可以話一覧無遺。 比我預期既仲要好啊個view..咁就perfect池了。 呢個就係我想送比佢既禮物。我行去佢床邊，輕輕咁拍佢，試下叫醒佢。 佢都好合作，唔係用左好多時間，佢就醒左。 Cherry：「咩事吖…我尋晚同家姐執行李執到好夜我好眼訓吖.. 」 我：「我有野想送比你吖，唔好訓啦。 」 Cherry：「送比我..？」 佢卒下對眼，之後就落左床。 Cherry：「咁份禮物係邊..？ 」 佢仍然用把未訓醒既聲缐講野，好得意。 我：「follow me。 」 我笑住咁牽起佢隻手，引領佢到窗邊。 我：「禮物就係窗簾後，自己打開睇喇。 」 佢聽到我咁講就好無力，好懶洋洋咁拉開窗簾。 「嘩… 」 預期中既反應呢。 我深呼吸左一下，望住個富士山講：「富士山，係我係呢個trip送比你既最後一份禮物。」 「你之前話想睇架嘛，呢個係我地第一次一齊去旅行既最後時刻啊，你要好好記住吖。」 「換句話講，呢個moment亦可以話係最初既最後。 」 我從富士山既景色中抽身，再次將注意力放番落佢度。 原來佢已經涙流滿臉。 我笑左一笑，將佢收入我既懷裏。 「但係，呢個moment唔會係我地既最後，一定唔會，我向你保證。」 我開始聽到佢既喊聲，仲隱約聽到佢叫我個名。 今次既日本之旅，亦在此告終。 即使知道分別在即，但我仍然玩得好開心，亦有好多回憶，所謂既「永恆中的剎那」。 當初有隨心所欲實在太好了。

返香港之後，佢好忙，好多事要處理。 佢成日都要同屋企人出去，可以話係無時間理我。 見到佢咁忙，我都好唔忍心，我有叫過佢不如搬返去住，唔洗兩邊走。 但佢話唔洗，而家咁就好，佢handle到。 佢又真係handle到，每日都可以返黎同我仲有美星一齊食飯，一齊睇劇。 咁亦令我無話可說，只好睇住佢每日咁忙呢樣忙果樣。 日子慢慢咁過去，七日，六日，五日..咁倒數，佢亦開始收拾行裝，將佢係我屋企既野封箱。 我咩都無講，只係一直係默默咁睇住佢pack野。 我有諗過幫手，但美星叫我唔好，話由得佢。 睇住佢執野，照道理我應該會唔開心，但我居然無呢種感覺。 我反而有種開心滿足既感覺，好似覺得應做既野都已經做哂，無遺憾咁。 呢種感覺..係真心定係虛假，我自己都分唔到。 去到最後兩日，佢間房已經棟左一個又一個大紙箱。 Cherry：「呼，終於執好哂，原來我帶左咁多野過黎。」 我：「你去日本都買唔少喇。 」 Cherry：「又係你話靚我先買既，係你唔好。 」 我：「怪我囉？ 我話我靚仔你又會唔會買我？ 」 Cherry：「駛乜買，你原本已經係我既，自己既野仲駛乜買。 」 「我想要你，仲有你既世界。」 呢句野又再次係我個腦度repeat。 我從來無忘記個呢句野，佢講既聲缐，當時既環境我仍記得好清楚。 每一次，有咩重大事件我都會諗起呢句野。 但今次諗起呢句野係因為D乜？只係因為佢咁岩提起？「lulu?」 佢叫我個名，將我拉回現實。 我：「係！有咩事？ 」 Cherry：「你係咪有咩事..？ 」 我：「無吖，只係一時發呆啫，咦你又話執好野既，隻小埋毛公仔仲係度既？ 」 我急急轉移話題，唔想佢發現。 Cherry：「哦，佢地就聽晚先執啦，反正我帶埋去。」 我：「你傻架帶埋去，俾人笑吖你。 」 Cherry：「邊個敢笑Umaru！ 你送既我緊係要帶係身邊啦。 」 屌，講呢D。 我：「好好好，你鐘意啦，你又話約左Uncle Auntie搬野既？幾點？」 Cherry：「頭先佢地打過比我，話就到架啦。」 我：「要唔要我幫手搬？」 Cherry：「唔洗啦，都係三四個箱啫，我Daaddy同呀哥可以搞得掂。」 Dennis會黎？嘖，唔想見到佢。 我：「咁不如我同美星去拎位等你食飯？想食咩？」 「韓國野！ 」 唉我都估到，算喇就下佢啦。 我：「行喇美星，去攞位先。」 美星：「吓出去食？我仲諗住沖咖啡添，算，行喇。」 我：「咁一陣你記得鎖門喇，電聯喇我地。」 Cherry：「嗯，一陣見喇。」 就係咁，我留低左佢，同美星去搵附近既韓國野。 一落到樓，就見到Ada，今個暑假第一次見到同學。 我出於禮貌，向佢揮手，佢亦向我點頭示意，不過大家都無再進一步交談。 唉，都係行快兩步先，費事撞到Dennis搞到心情唔好。 搵左間韓國野坐低無耐，Cherry就打電話黎，再過左無耐就到埋，開始大吃大喝。 睇住佢食野個樣，真係好開心，仲開心過自己食。 如是者，又過一日，聽日就最後一日。 最後一日有乜做？睇親電視劇d男主角都會帶女主角周圍去，但我又唔想喎。 我直頭係邊度都唔想去，只想留係屋企。 不過若然佢有地方想去，我都好樂意陪佢去既~ 所以我好早就起左身，諗住隨時候命。 但又唔夠佢早，一出到廳已經聽到佢係廚房煮緊野。 「咦？起左身嗱，好快有得食架啦。」 佢用把聽落好溫柔既聲講呢句，搞到我個心酸左一下。 可惡，想喊。 唔可以喊！Be a man呀魯路修！ 而且呢件唔係一件值得喊既事！女朋友煮早餐係比自己食係一件開心事！唔應該喊！我懷住一個幾複雜既心情去食呢份早餐，既開心但又心痛。 明明應該係我為佢做野令佢開心，居然變成係佢為我煮早餐。 我真係好無用，點解我好似咩都做唔到，無辦法為佢做任何野咁？ 即使我係度埋怨自己既無用，我仍然保持笑容咁好好享用呢份早餐。 人地咁早起身煮呢份早餐比我，我又點可以愁眉苦臉咁去食？咁太失禮啦。 食完之後，我地兩個就坐左係梳化睇電視，大家咩都無講，好安靜咁睇blu-ray。 呢個情境，好似似曾相識。 我忍唔住沉默同好奇心，開左口。 我：「你有無邊度想去？」 Cherry：「無吖。 」 我：「唔想去睇戲？」 Cherry：「唔啦呢排都無戲好睇。 」 我：「你有無約世伯伯母？話哂今日係..」 Cherry：「Stop，夠喇，魯路修，唔好再講啦。」 佢用一個比較嚴厲既語氣喝停我，嚇左我一跳。 「做乜你今日好似咁想我出去？你唔想見到我？」 我：「緊係唔係！ 」 我不自覺咁大聲左。 Cherry：「咁做乜係咁叫我出去？ 」 佢用個審犯既語氣問我。 唔知點解我又乖乖咁認低威喎，我用個好慚愧既語氣答佢。 我：「因為今日係你係香港既最後一日嘛..你應該會有好多野想做先係..唔應該只係留係屋企。」 我甚至唔敢直視佢，dup低左頭望住地板。 點知佢伸手摸我塊臉，仲叫我個名。 「魯路修，望住我。」 「Yes, Your Majersity…」 我第一次咁細聲講呢句野，細聲到我覺得只有自己先聽到。 呢個野既作用好似係一個Boost咁俾自己勇氣去望住佢。 一抬起頭，發現佢塊臉同我距離好近，我甚至feel到佢既呼吸聲。 Cherry：「係我眼入面，見唔見到你自己？」 緊係見到啦，距離咁近。 我：「見到..」 「夾死你！夾死你！夾死你！ 」 佢突然係咁眨眼。 屌！我Get到啦！好on9呀屌！   我忍唔住係度喪笑。 Cherry：「笑返就好啦，你始終都係笑先好睇。 」 我：「嗯，Sorry要你特登氹我開心。」 Cherry：「唔洗Sorry啦傻佬，你開心我都開心。」 我：「咁其實你今日有無咩想做？我今日已經Ready好去哂全香港架喇。」 Cherry：「無喇，想做既你都已經陪我做哂，我今日只係想靜靜咁陪住你過。」 點解好似變到我先係主角咁既。 Cherry：「我只係想係你身邊咋，邊度都唔好去，留係屋企好唔好？」 我：「好，當然好。」 佢都咁講囉，點有拒絕既理由？ 原來大家諗既都一樣，有對方係自己身邊就夠，邊度都可以唔洗去。 但係我知道，自己要準備對佢講一個大話。 一個「最後的謊言」。

呢一日，看似漫長卻又很短暫。 我按照佢既意思，全日都留係屋企陪佢。 除左食飯，沖涼去廁所之外，我都同佢一齊坐係梳化睇碟。 佢一直都挨係我膊頭，大家都無乜點講野。 我就因為覺得無聲勝有聲先唔特別搵話題，但佢諗乜我就唔知喇。 煲碟以馬拉松式既方式進行，當中從無暫停，直至第朝太陽伯伯出黎我先醒覺原來已經天光。 嗯..膊頭好攰…俾佢責左咁耐唔慌唔攰… 我：「喂..天光喇…你快D去check下有無野漏喇…」 佢無任何反應，繼續挨係我膊頭，郁都唔郁下。 我伸個頭望下佢，原來佢訓著左。 佢明明已經訓著左，但仍然緊緊咁攬住隻1/1 小埋毛公仔，想拎走都無辦法。 睇黎佢真係好鐘意隻小埋呢。 我小心翼翼咁將佢個頭由我膊頭上移開，再用個枕頭墊住佢個頭，等佢可以繼續係梳化度訓。 望住佢抱住隻小埋係梳化度訓個樣，十足十一個睡公主。 我好想影低佢呢個樣，但我無咁做到。 我個心叫我唔好咁做。 「唷，醒左嗱？」 我被人係背後拍左下頭，又係美星。 尋日美星完全無理過我地，自己一個出左去，一返黎就入左房，為我地盡可能製造更多獨處既時間。 我心入面幾感激佢，我講真。 我：「細聲D，佢仲訓緊。」 美星：「咁你而家諗住做乜？等佢醒？」 呃…其實我都無諗過而家做乜好，只係因為天光，個膊頭又攰先放低佢企起身鬆下筋骨。 我：「無idea啊..或者打鋪機等佢醒去食早餐掛… 」 我又食左美星一掌。 我：「做乜打我呀！ 」 美星：「你on9咪打你囉，呢d時候仲打機，食懵左？ 」 我：「吓咁我做乜好？落街買早餐比佢？ 」 美星：「買你條命咩買！自己煮啦懶撚！ 」 我：「吓但係我唔識煮早餐喎..」 美星：「而家又唔係要你煮酒店水準，最重要係份心意呀魯路修！ 最多家姐係你旁邊教你！」 佢開始推我入廚房，我無反抗。 其實我都有諗過煮早餐，畢竟佢煮過咁多次野比我食，至少最後煮返比佢一次都好，但我怕自己煮唔掂。 而家美星話會幫我，咁就無問題啦。我係美星「親切」既指導下，一手一腳咁整緊份早餐出黎。 多士同煎火腿就完全唔係問題啦，問題係炒蛋，對我黎講好麻煩。 「唔好比D蛋殻跌落去！」 「打蛋打快D啦你男人黎架！」 呢D就係我所講既「親切指導」，我俾美星鬧到一臉屁。 不過我都無諗住反駁，因為我而家需要佢先可以做好眼前既呢份早餐。 唔知出左幾多汗同受左幾多下罵之後，我終於用自己既力量整好份早餐。 我：「呼…終於搞掂… 」 美星：「快D拎出去再叫醒阿妹食啦。 」 我：「嗯。 」 我好想快D俾佢試下，好似以前幼稚園整完手卷想第一時間俾阿媽食咁。 我小心翼翼咁捧住份早餐出去，佢仍然躺係張梳化上，郁都無郁過一下。 我放左份早餐係餐檯上面，擦擦對手就行過去準備叫醒Cherry。 問題又黎啦，用咩方法叫醒佢好？ 可以的話，我想用個比較特別既方式叫醒佢。 唔知錫啖佢，佢會唔會醒呢？ 諗多無謂，試下咪知，反正最多俾佢笑兩下鬧兩句。 我撥開佢額頭前既頭髮，深呼吸左一下就輕輕錫左落去。 但佢咩反應都無，仍然郁都唔郁。 果然唔得呢..我真係傻..又唔係咩童話故事，有乜可能錫一啖就醒。 算啦都係拍醒佢啦。 「嗯~~」 唔！？ 佢突然發出奇怪既聲音，嚇到我即刻退後兩步。 我：「你醒左架..？ 」 Cherry：「係吖~聽到你係咁俾家姐鬧，嘈醒左。 」 我：「咁做乜仲詐訓。 」 Cherry：「想睇下你想做乜囉，係咪有野想比我呢。 」 嘖，咁咪冇哂驚喜囉，豈有此理。 我擺出一個無哂引既樣，展現俾佢睇為佢準備既早餐。 話說，今次好似係我第一次煮野比屋企人以外既人食，莫名其妙有少少緊張。 我：「呢份係魯路修流早餐，請隨便享用。 」 Cherry：「噢… 」 佢好似有少少感動，計劃通。 Cherry走到去餐檯前坐低，望實份早餐郁都唔郁。 做咩呢佢？ 美星呢個時候都係廚房行出黎，仲拎住一個好靚既杯。 美星：「係咖啡黎架，專登配合阿妹你既口味去調配，當係家姐我既小小心意啦。」 美星一邊講，一邊將杯野放係餐檯。 但Cherry無任何表示，仍然傻傻咁望住餐檯上既兩樣野。 我：「芷睛..？」 唔知係咪因為我叫佢中文名，佢好似回過神黎。 Cherry：「啊…唔知講乜好添…  」 佢開始傻笑，開始拎部電話出黎影低係佢眼前既野。 我一直係佢後面望住，佢好似突然恍然大悟咁成個人震左一下，擰轉面望住我同美星。 Cherry：「不如我地自拍一張？ 」自拍？咁麻煩我唔想喎。 講下笑啫，佢開到口我又點會拒絕。 我默默咁企左係佢後面，擺出一個V字手勢，仲專登單眼扮型。 佢亦都嘟起個嘴，用港女十式影相。 至於美星？我無留意呀，點會留意佢。 影完相之後，Cherry終於開始品嚐我份早餐。 佢好優雅咁用刀叉切開火腿同分開堆炒蛋再放入口，成個畫面都好靚。 我望佢食望得太入神，到回過神黎個陣佢已經食完，飲緊美星杯咖啡。 我：「點啊？好唔好食？」 Cherry：「唔..還可以喇，家姐杯咖啡就好好飲。 」 還可以咋？唉我仲諗住會好食到爆衫添。 算啦起碼佢無話難食，無留個壞印象比佢。 我dup低頭，望住個地板自言自語。 「不過，好多謝你吖，魯路修。」 唔？ 我即刻將視線重新放番係佢身上，但佢並無望住我，只係好專心咁飲美星既咖啡。 Cherry：「好喇，我都應該要行嗱，媽咪叫我今日晏就陪佢地飲茶，我而家返去先。」 佢放低個咖啡杯，行過去門口個喼度，仲拎起左隻小埋毛公仔，完全係一個走既signal。 「呢幾個月，多謝你地既照顧。」 我好似尊佛咁棟左係度，咩都無做，咩都無講。 美星：「我車你去啦阿妹。」 Cherry：「咁我就恭敬不如從命啦。 」 「Bye Bye啦，魯路修。」 「嘭！」 佢兩個就咁離開左屋企，留低我自己一個係度。 我究竟係度做乜… 我頭先就好似中左卡莎碧雅大招咁，咩都做唔到，只可以眼白白睇住佢地走。 唉..我果然好無用..佢兩個出左去之後，我一個人坐左係梳化。 我頭先點解咩都唔做… 呀！！！ 我好似德國瘋小孩咁係屋企大叫，怨自己既無用。 嗌到喉嚨都痛我先停低，坐係間客房入面發呆。 果間兩個鐘前仲屬於佢既房。 呢間房仲有少少佢既氣味。 我打開電話，睇番佢既相。 呢一刻我先發現，我電話入面好少同佢既合照，大部分都係我偷拍佢。 我唔甘心，我摷銀包，拎番子琪係ball幫我地影既合照出黎。 唔拎由至可，一拎我就突然崩潰，無端端開始爆喊。 果然，我係唔想佢走。 但我想佢開心。 我知佢都想我開心，所以只要一日仲見到佢，我就會扮到毫不在乎，好似好接受到咁。 呢個亦係「最後的謊言」既其中一環。 就算晨哥叫我隨心所欲，但我去到呢個關頭我都係選擇左隱藏左自己既情感。 始終，我都唔想佢咁掛心，去到外國都仲有咁多牽掛嘛。 有時候，其他人既感受係重要過自己既情感。 尤其果個係你愛既人。 呢個時候，我聽到開門聲。 美星條友，車Cherry返去洗唔洗兩個鐘啊，肯定又唔知去左邊度行街。 我離開間客房，輕輕咁關上道門，走出街廳，迎接美星並準備鬧佢一餐。 但我完全比眼前既景象嚇親。 美星唔係一個人返黎，身後仲有兩個人。 晨哥仲有阿欣。 晨哥：「唷~魯路修，成個月無見喇我地。 」我：「點解晨哥你會黎我屋企…」 晨哥：「嘛..我被人拜託去拯救迷途既小羔羊，所以就黎左嗱。 」 啊…應該係講緊我。 我：「返去啦，呢度無人需要你救。」 晨哥：「咁不如你話我知，你甘心就咁係度完？」 「你甘心連一句再見都唔同佢講就俾佢走？」 「你唔想再見佢一次？再聽到佢叫你個名一次？再攬住佢一次？」 我：「我想吖！但我驚呀！我怕自己會忍唔住係佢面前喊呀！我唔想令佢傷住心咁走呀！ 」 我忍唔住大聲喝晨哥。 晨哥：「所以你就連機都唔諗住送？」 呢句直頭插到入我心最深處。 因為我到呢一刻仲猶豫緊去唔去送機。 晨哥：「果然係咁，我就估到。」 晨哥：「白癡，你覺得你唔去送機，佢會更加好過？ 」 晨哥：「去啦，我保證你去左唔會後悔，當我係兄弟既就信我。」 我：「不過..」 晨哥：「你到時候就唔會喊，我寫包單。」 「因為你總係會顧及其他人既感受，所以你一定唔會喊。」 「你唔去，佢一定會更加傷心同失望，可能五年後就唔會返黎搵你架啦~你諗你啦~ 」 我一聽到咁即刻登大對眼。 晨哥：「唉我都唔想講咁多，要講既都講哂，你唔去既我只能話我睇錯人。 」 嘩你講到咁？我無得唔去啦咁。 講下笑啫，聽完佢講我就已經下左決心。 果然我係個死蠢，自以為好顧及人地感受，但又睇得唔夠徹底，總係忽略左唔少野。 我居然無諗到我唔去送機既話佢會點諗我，會對我有幾失望。 我要去送佢機，好好咁將所有仲想做一次既事盡量做埋佢。

「五點，五點佢就會入禁區。」 美星突然插嘴，令全部人都望住佢。 美星：「今次我唔會車你去，你要自己去。」 我：「吓點解呀？你唔去送機？ 」 美星：「我當然會去，只係，我覺得我唔應該車你去。」 我望一望個鐘，而家已經三點過少少，我無乜時間再同佢爭論落去。 我：「唉，好，，算，咁我自己去。」 我馬上入房換衫，隨便咁揀左套衫就換上身。 我：「咁我出去喇。」 美星：「嗯，一陣機場見喇。 」 晨哥：「一陣見喇魯路修。 」 我：「吓晨哥你都去？」 晨哥：「咁我都係芷睛既朋友黎架嘛，去道別都好正常。而且有野我想親眼見證。 」 又講埋哂D莫名其妙既野，唉我唔理喇，機場巴士班次好疏，要捉緊時間。 著好鞋，拎好銀包鎖匙同電話之後我就直奔去巴士站。 好彩我只係等左五分鐘左右就有車，Thanks God。 睇黎今日天係係我果邊既。 我坐左係上層，插上耳機，開始聽歌以打發無聊既車程時間。「從未怕我會失禮　為我勞苦都不計 還在說我如上天賞給你的獎勵 其實我那算寶貴　尚有你寵先珍貴 眼看今天一切統統都靠你先可發揮」 啊…偏偏係呢首歌。 係個唔好既時候走左出黎呢…《幸運兒》… 究竟我係唔係「幸運兒」呢？ 被佢係咁多男仔之中揀中，可以同佢一齊。 但偏偏可以一齊既時間只有一年都無。 即使係咁，我諗我仍然係幸運既。 雖然時間唔多，但呢段時間無疑係我生命中最開心既日子。 可以同佢去咁多唔同既地方，有咁多唔同且深刻既回憶。 呢D機會，可以話係萬中無一，中既機會率應該仲低過六合彩。 作為初戀黎講，我直頭係一個幸運到過分既傢伙。 我開始因為咁而沾沾自喜，一剎那間將所有煩惱都拋諸腦後。 咦，原來已經到左機場嗱？ 我望望窗口，見到一架架飛機。 再拎出電話一睇，而家係16:20，仲趕得切。 好喇，要去邊度先搵到佢呢？ 呢個時候，我收到一個Whatsapp，係晨哥sd黎既。 「去D行，間航空公司櫃位係D行。」 晨哥真係料事如神，時間仲要岩岩好，直頭好似一個神咁一直望住我既一舉一動，搞到我有少少驚。D行啊..？唉係左面盡頭，好遠呀.. 儘管口裏說很麻煩，但身體仍然很誠實咁跑起上黎。 千辛萬苦終於比我跑到去D行，嘩咁撚多人既屌你老母。 諗落又岩既，而家都仲係暑假，多人都係正常。 屌你而家唔係理性分析現象既時候吖！我要快D搵到佢吖！ 我用我果對唔輸比寫輪眼既眼開始搜尋佢既身影，一個又一個人咁望。 差唔多搵哂成個D行，我都係搵唔到佢既身影。 照道理應該好易搵架，佢一定同佢父母一齊架。 唔通晨哥搞錯左？唔會吖晨哥係絕對唔會錯架。 大佬而家點好吖！？16:35啦！ 「別阻住道！ 」 吖屌你老母死人大陸佬撞鳩我？ 唔係見呢度人多？我晨早就打左你啦。 我啤住頭先撞到我果個大陸佬，視線跟住佢走，卻有意外既驚喜。 我搵到佢喇。 原來佢企左係Self Check-in部機旁邊。 我同佢四目交投，我甚至覺得呢一刻世界只有我地兩個。 我深呼吸左一下，鼓起勇氣向前行，縮窄我同佢之間既距離。 好快，我就去到佢面前。 Cherry：「你黎左嗱？我以為你唔會黎添。」 啊，俾佢搶先一步開口添。 我嘆左一口氣，抬起頭望住佢，用個好堅定既眼神望住佢。 我：「為左你，我黎咗喇。 」自以為好型既說話，=16px卻換黎佢既嘲笑。 Cherry：「哈哈你知唔知你自己講呢句野個樣好好笑。 」 我：「嘖，乜你咁架。 」 我擺出一個嬲樣比佢睇。 Cherry：「玩你咋，好多謝你吖，魯路修。 」 我：「洗乜多謝，我係你男朋友黎架嘛，呢D事係我份內事。 」 Cherry：「份內事呀..」 仆街好似講錯野！ 我：「我意思係！我好想同你走到最後！所以我就黎送你機！」 我急急解釋，但好似越做越錯，又引起佢一番大笑，我仲感覺到途人開始望住我。 Cherry：「你真係好傻仔吖，你咁係同我求婚吖？」 求婚？我頭先講左D乜？ 我：「我岩岩講左D乜..？ 」 Cherry：「無野喇，果然係你既風格，家姐呢？你地唔係一齊黎？」 去到呢個時候都仲收收埋埋，都唔知佢諗乜。 我：「佢叫我自己黎，話佢一陣都會黎，應該到咗架喇。」 果然，美星一行人好似電視劇式係Cherry後面登場。 「你睇，就講就到。」 Cherry見我咁講就擰轉臉，仲開始行過去美星果邊。 我亦跟住佢行，望住佢個背影咁行。 奇怪，點解我而家既心情咁平靜既？ 我既心情就好似平時同佢一齊果陣咁，係果種「唉好麻煩」既感覺。 我發生咩事..？Cherry：「點解晨哥你地都黎左既？我應該無話俾你地知我今日走架。 」 晨哥：「作為你既朋友又點可以唔送你機呢？至於我點知？我係拯救一隻迷途小羔羊果陣知既~ 」 晨哥邊講邊望住我笑，唉得喇我認我係迷途小羔羊啦。 Cherry：「哈哈唔係好知你講咩，不過都多謝你黎送我。」 而阿欣就咩都無講，只係深深咁抱住Cherry。 啊…俾佢搶先一步添。 「喂你仲企係度做咩呀？你唔係有好多野想做架咩？」 美星唔知幾時走到去我後面好細聲咁同我講。 我：「仲有時間，唔洗急。」 其實我個腦而家係一片空白。 真係好奇怪，未見到佢之前明明有好多野想同佢講，但呢D念頭見到佢之後就突然間無哂。 我今日真係好奇怪… 「咦你地黎送芷睛機吖？」 突然有把男聲係我地右邊出現，引走哂我地既注意力。 原來係Cherry既父母，仲有Dennis。 Dennis：「好耐無見啦喎lulu。」 嘖，氣氛破壞者。 我：「啊，哦。」 我無視Dennis，繼續望住Cherry佢同晨哥佢地傾計。 我望下隻錶，而家已經係16:50，佢就黎要入禁區啦！快D諗下有乜要同佢啦魯路修！ 我雙腳開始不由自主咁震，我仲feel到自己開始不停咁流汗。 唔可以咁咁無用架魯路修！錯過今次機會要等幾耐你知架！ 五年呀！係五年呀！夠你睇兩屆奧運啦on9仔！！ 我開始微微咁張開口，好似想講D野。 慘啦，我既身體好似已經唔唔屬於自己既咁。 Cherry爸：「咦我睇都差唔多時間喇..係時候要入去啦芷睛..」 Cherry：「嗯，我知啦。」 唔好呀！Cherry：「咁，我要走喇，多謝你地黎送我。」 Cherry開始轉身步向離境入口。 佢既身影開始漸漸遠去。 快D做D野啦魯路修！ 我好辛苦先踏出左一步，準備上前去追，但有個人行左出黎阻住左我既去路，果個人係Dennis。 Dennis：「嘛，睇黎某D人既夢都係時候要醒喇，玩夠喇細路，這些機會不是屬於你的。」 嘖，而家諗落原來佢一早就知最後會咁先咁睇小我。 同美星講既一樣，呢條友簡直係賤人，以玩人為樂，同Cherry係天淵之別。 咦..？ Dennis突然仆左係度，表情仲相當驚訝。 「你太狂妄了。」 晨哥！！ 係晨哥kick低佢？ 在場既個個人都好驚訝，但無人出聲，亦無人出手阻止。 晨哥：「老實講我上次見到你已經好想咁做，警告你，唔好笑我朋友。」 晨哥！！ 就算講到去呢個地步，Cherry既父母仍然無任何行動。 可能佢地都唔鐘意Dennis咁做掛。 晨哥：「你仲係度等咩？你應該有野要做架？ 」 晨哥用個好有殺氣既眼神望住我，直頭好似想食左我咁。 毫無疑問，呢個係認真mode，仲要係好認真果種。 個眼神帶左種恐懼比我，但同時比左種動力我。 我發現我對腳已經無震，成個身體都放鬆番哂。 可能係係因為恐懼令我唔再緊張掛。 真不愧係晨哥，一個眼神就解放左我。 我：「嗯，多謝你。」 我跨過仍然仆起地下既Dennis，直奔向離境入口。 我穿過一個又一個人羣，終於比我係離境條隊前搵到佢。 好彩暑假多人去旅行，條隊特別長我先截到佢。 果然今日上天係我既朋友。 我：「Cherry！」 我用力叫佢個名，比我搏得佢既注意同回頭。 佢回頭個樣，加上佢果把長髮，成個畫面都好深刻。 佢離開條隊，帶住笑容咁走向我。 佢每行一步，我既心跳就好似進行一次二段加速咁，當佢行到我面前果陣，我個心就好似要跳出黎咁。 Cherry：「咩事吖。 」 佢用平時既溫柔語氣問我，令我心跳更加快。 我：「我..我..」 死啦又開始緊張啦，明明頭先已經無哂緊張感架啦，點解偏偏而家又緊張呀！ 我無時間啦大佬！唔好再緊張啦唔該！ 我：「我將五年後所有既時間都比哂你！所以！作為交換，你都要都將五年後所有既時間都比哂我！ 」 今次，我總算知道自己講緊乜了。 呢D就係所謂「鋼鍊」式既表白啦應該。 我柒到唔敢直視佢。「真係似你既風格呢，魯路修。」 「估唔到你比我更貪心啊，唔只要我既世界，仲想要埋我既時間。」 啊，又講起呢件事。 Cherry：「不過，無問題吖，五年後，我既一切，都係你架喇。」 呃.. 我忍唔住抬起頭望佢，發現佢同我既距離已經去到幾乎臉貼臉咁濟。 我下意識縮左一縮，但佢無絲毫既退避，緊緊咁抱住我，仲伸個頭埋黎，鍚左落黎。 呢個kiss勾起左好多野，最重要既係令我諗起第一次同佢kiss果陣。 感覺大慨都係咁架可..？ kiss果下既感覺只有幸福，並無半分既悲傷。 即使係kiss完之後，我亦再無任何傷心既感覺。 Cherry：「所以，等我吖，魯路修，五年後見啦我地。 」 佢開始向後退，但仲未放開手，仍然捉到我好實。 我：「嗯，我會等你。」 Cherry：「嗯。」 聽到我咁講之後佢先放開手，轉身走向入口。 佢無再回頭，一直遠去。 就算係咁，我都一直保持笑容咁目送佢，直至佢消失係我既視線中。 點知突然有人拍我個頭，我回頭一望，原來係美星，仲有晨哥阿欣係後面。 美星：「你已經做得夠好架啦，想喊既就喊啦，唔洗再忍啦。 」 佢呢句說話直頭係一個淚缐炸彈，我聽到之後就有如泉湧般係眾目睽睽之下爆喊。 美星：「傻仔。」 美星將我收入懷內，仲不斷輕輕掃我個頭。 我知佢咁做係想安慰我，但我真係喊到停唔到。 可能因為積壓得太耐掛。 一如晨哥所料，去到最後我都無係Cherry面前喊。 佢係我面前既話，我根本無理由要喊。 我喊，係因為我意識到， 她真的走了。

佢走左喇。 唔係返屋企果種走，而係，去左好遠地方果種走。 啊，五年呀，我捱唔捱到呢？ 無左佢，我真係可以繼續生活？ 所有野都貌似回歸原點，我變返一個單身死毒撚。 但都只係似，其實好多野都唔同左。 我個心好似俾人挖去左一部分咁，成個人感覺都唔完整。 失去左既部分，可能係佢帶走左掛。 畢竟，佢要左我既世界嘛。 美星車左晨哥同阿欣返去之後就同我直返屋企。 啊，好羨慕佢兩個，可以咁樣成日係埋一齊。 我開始係度傻笑，仲笑得好大聲。 笑並唔係因為我開心，而係我已經再無眼淚可以流，頭先已經流哂。 而且再喊都無再辦法解決D乜，反而會令身邊既人擔心我。 所以我只可以笑。 美星：「喂你無野呀？ 」 我：「會有乜野啫我，開心咪笑囉我。」 美星：「開心？有乜好開心？」 我：「咁幾好吖，終於都結束啦，我又自由啦。」 美星無再理我，繼續專心揸車，雖然都係揸到成架「凰呀」咁。 好辛苦先返到屋企，我就咩都唔諗準備直接行入房。 但係入房之前，我停低左一下。 我望向間已經無人既客房。 「哼。」 我拋下一個單字，就行左入房。 我將自己鎖係房入面，一個人攤係床上。 啊~好攰呀，攰到標哂眼水添，都係訓陣先。 我拉起被，一下就及過自己個頭，將自己收埋係被窩入面。 只有咁，我先覺得安心。 訓到咁上下，有人揭開左我張被。 我有一刻，只係一刻，以為揭開既人會係Cherry。 當然，咁只係幻想，現實邊會有咁夢幻。 揭開被既人係美星。 我：「咩事呀俾我靜下啦。」 美星：「你有朋友黎搵你。」 朋友？邊個？ 我急急腳行出廳，睇下係邊個搵我。 係Ada，佢坐低左係餐檯前，身邊仲有一個紙箱。 我：「你搵我..？」 Ada：「嗯，受人所托。」受人所托？邊個托佢？ 我原本已經好心煩，而家仲要加多咁多問號落我度，我真係想死。 算啦我都係唔諗太多喇，再諗又唔知會死幾多腦細胞，直接問佢好過。 我：「邊個委託你？ 」 Ada：「你女朋友啊，Cherry。」 Cherry！？ 我聽到即時瞪大雙眼望住佢。 我：「你幾時見過佢？」 Ada：「兩日前，佢叫我今日黎搵你，呢箱野都係佢叫我交俾你既。」 我隨即將視線放係佢身邊個箱度。 Ada：「佢話你睇完呢箱野就會明架啦，咁我走先啦，學校見喇。」 我：「唔該哂你，麻煩到你真係唔好意思。」 我望住個箱講。 Ada：「舉手之勞啫魯路修。」 「不過...佢真係好鐘意你…我..比唔上。」 eh… 我唔敢望佢。 「所以，唔好令我失望呀，我知你得架。 」 「嘭！」 美星：「佢走咗啦。」 我：「嗯，我知道。」 美星：「咁你想自己一個人拆，定係我同你一齊拆..？」 我：「唔洗啦，我自己一個拆就得。」 我知佢擔心緊我。 我都擔心緊自己，我唔知自己開左呢箱野會有乜反應。 嘛，擔心咁多都係無用，老子甚麼鬼都不怕！開黎見我！ 一打開個箱，發現有本簿，一個美國隊長既盾牌，仲有一個盒仔。 呢D係咩黎…美國隊長個盾同個盒都吸引唔到我既注意力，反而本好平凡既簿深深咁吸引住我。 本簿就好似有魔性咁吸引住我。 我伸出手，拎起本簿，好快咁揭左幾頁。 頁頁都係字海。 原來呢本係日記。 我真係好想靜靜咁睇哂呢本日記，但好可惜，而家既我無辦法做到，我個心好亂，靜唔到。 但我決定點都要睇一篇先，所以我揭到去最後一頁有字既黎睇。 「魯路修。 如果我無估錯既話，呢一頁應該係你睇既第一頁，我有無估錯？」 只係第一句，我已經嚇左一下，佢咁都估到？ 「呢篇，係我最後寫既日記喇，雖然比起日記，呢篇更似係信。 我估去到20/8，我會有好多野好想同你講，但我知道自己到時候一定咩都講唔到。 所以我就寫左呢篇野，請Ada到時連埋兩份禮物一次過交比你，希望比你知道我既諗法。」 禮物？果兩件野係比我既禮物？ 我繼續睇落去。 「其實，我唔想走。可以的話，我想留係你身邊，陪你考DSE，升大學。」 「但奈何我應承左我屋企人，無得反口，Daddy仲叫我呢五年唔可以搵你，當係一個考驗。」 「而且我知道，若然我唔走，你一定會好內疚，覺得係因為自己拖累左我，影響左我既前途。」 「所以我最後都係決定走，為左你可以好過D。」 「不過，應承我，唔好因為咁而唔開心，唔好將所有野都攬哂上身，我唔想你咁。」 「我應承你，五年後就會返黎接你，所以，等我。」 「我好想同你講，我真係好需要你。」 「P.S，箱入面果兩件係你呢兩年既生日禮物吖，原本想買哂五年既份量比你架，但一時之間我真係搵唔到咁多禮物比你。」 「五年後，我一定會補番比你，所以等我。」 「記住呀，魯路修，你同你既世界，都係我架。」 嗯，我知道。 我會等你，係呢個無妳既世界等你返黎。 心情平靜得奇怪，無想喊既念頭，亦無開心既念頭。 我要搵D野做。 我打開箱入面個盒，發現入面裝住《Cyber Formula》 Asurada既車匙吊飾。 啊，兩份禮物都係我鐘意既野。 果然，佢太了解我。 咁叫我點離開佢呢？叫我點過呢五年？ 我對住天花板長嘆一聲。 「我要開開心心咁過呢五年，為左見到五年後既佢。」 我唔敢dup低頭，怕眼淚會流。 沒有妳的世界，不是我想要的世界。

因為小弟一時失誤無發佈到165篇而先發佈左166篇請各位睇返165篇先睇第166~Thanks~

五年，話長唔長，話短唔短。 DSE過後，大家都各㪚東西，行上自己既路。 晨哥入左PolyU，阿欣就入左HKCC，兩個仍然非常甜蜜，仲話一定要結緍。 Jason，師父，肥豬就去左Ive讀，仲要同一科，自稱ive三劍客，其實係Ive三傻就真。 至於Ada佢，唉，我都唔知，放榜之後就失去聯絡。 我？我好好彩俾OU收留左，叫做係一個「大學生」。 不久之後，我都脫離左「學生」呢個身份，跟左美星去學沖咖啡，叫做有份職業，不過都係當兼職咁做。 畢左業之後，我見距離果一日仲有少少時間，我決定四圍去，睇下唔同既野。 呢五年黎，因為佢五年前最後既說話，我都冇去搵佢。 「等我吖，魯路修，五年後見啦我地。」 當時一度令我喊爆既說話，而家諗返起都想笑。 每次同同學或者朋友share呢件事，都係得到兩個答案； 男既大多會笑我傻仔，女既大多會話成件事好浪漫。 可能係我天真啦，居然真係會為左佢無辦法接受到其他女仔。 呢幾年，都叫有兩三個女仔向我表白。 我嘗試係佢地身上尋找Cherry既影子，我覺得自己好賤，所以我最後都係拒絕左佢地。 其實又唔止因為咁既，係五年間，我有幾次見到個同佢有九成似既人，令我更放唔低佢。 我總感覺佢係我身邊，所以我等落去，決定等夠五年。 呢五年黎，我拒絕接收所有有關「Cherry」既資訊，ig又好，fb又好我都無睇。 唯獨係Whatsapp，我有留住。 佢留俾我既野，有果本日記，果條戒指頸鏈，果條頸巾，果套西裝，果兩份禮物，仲有數之不盡既Whatsapp同回憶。 眼見身邊既中學同學好多都唔同哂，我發現自己竟然原地踏步，毫無改變。 或者我潛意識驚緊，驚改變左會令Cherry唔認得自己。 我唔想亦唔敢知道佢既最新近況，因為我怕。 我怕佢已經有新既男朋友。 雖然讀過果本日記就知道佢想我安心咁等佢，但五年喎？邊個知會發生乜事？ 係過往五年，就連我都有兩三個女仔向我表白，更何況佢？ 我而家只可以活係自己既幻想入面，諗起以前佢個樣，佢把聲去安慰自己。 每年既9月20號，我都會去果個公園懷念一番，因為呢日係一切既開始。 每次去都有唔同既感受。 第一年， 係悲傷。 第二年， 係絕望。 第三年， 係麻木。 第四年， 係感慨。 今年係第五年，應該係時候劃上句號，係時候死心了。 20/9，我再次返黎呢個公園呆坐。 「啊，話咁快就四年…好掛住同師父佢地一齊on9既日子…」睇黎今年既感受係懷念呢。 我坐坐下，不經不覺咁訓著左，張開眼已經可以見到黃昏。 「今日既黃昏比果日既仲靚呢...」 我居然開始對自己講大話，明明有佢既黃昏先係最靚。 我四圍望望，公園裏仍然係得我一個人。 佢果然無出現，唉我真係傻，人地邊有可能記得我呢d毒撚。 算啦，係時候要放低架啦魯路修。 我企起身，望多個公園最後一眼，準備離開。 我大概唔會再返黎呢度架喇… 喊都已經喊夠，等左五年，叫對自己有個交代，係時候要放低向前行喇… 我摸摸頸上既頸鏈，我好唔想除低佢.. 算啦，留低佢啦當飾物咁戴都好.. 我又係度呃自己，明明就放唔低。 「你哭著對我說，童話裏都是騙人的..」 我開始係度唱歌，睇黎我已經傻左。 「魯路修。」 一把聲劃破只有我既公園既寧靜。 邊個？呢把聲係邊個？ 叫我係一把女聲，會唔會係佢？ 我成個人都興奮起黎，開始搵把聲既來源。 我好似癲左咁係個公入面四圍搵佢，但結果我都係搵唔到佢。 「我係度啊，魯路修。」 同一把聲，再次出現，今次我好肯定把聲係我背後。 我無一刻既猶豫，馬上轉身。 我見到佢，仲有另一個男仔。 Cherry：「對唔住呀，魯路修。」 啊….果然係咁啊…佢無乜點變，只係高左少少，其他都同五年前差唔多。 嗯，咁就夠了。知道佢而家點就夠了。 雖然佢而家有男朋友，但起碼佢仲記得係呢日黎搵我吖。 嗯，咁就夠喇。 可能咁都係我渴求既結局啦。 我唔會怪佢，因為始終都過左五年，咩都可以變。 我默默咁走向佢兩個，準備離開。 我要快D走先得，唔係我怕我會喊。 我：「嗯，祝你地幸福。」 「要走呀？ 」 個男仔突然開聲，嚇到我停左係度。 男：「佢應該未講完架喎。 」 未講完？ 我望住個男仔，佢滿臉笑容，搞到我好想打佢。 得喇你贏左啦，俾我走喇好無。 咦，咪住先，佢個樣咁熟口面既？好似係邊度見過… 「喂。」 今次係Cherry叫我。 呀..咁樣好尷尬吖…快d放我走啦。 我：「咩事..？」 我唔敢望佢，只係一味望住個鞦韆。 「望住我。 」 佢捉住我個頭，迫我望住我。 佢同個男仔一樣，滿臉笑容，反而更加令我難過。 我好想避開，唔想同佢四目交投，但我每避一次，佢就越大力捉住我。 最後，我選擇左放棄，乖乖地望住佢。 近睇佢我就越想喊…佢個樣同五年前可以話無分別… 搞到我一下子就諗返起好多往事… 我：「你仲有咩想同我講…」 我深呼吸左一下先敢講，因為我要調整心情，唔係既話我怕我會講講下喊。 Cherry：「傻佬。」 好耐無聽過人咁叫我喇…畢竟會咁叫我既人就只有佢一個… 「對唔住吖，要你等我咁耐。」 吓…？ 「我返黎啦，魯路修。 」 eh…發生咩事..？我而家好混亂，完全唔知發生咩事。 佢..話「我返黎啦。」？ 係咩意思？ 我：「你…」 Cherry：「你係咪以為佢係我男朋友？」 我：「係吖..」 我直接認左。 佢一聽到就開始笑，係捧腹大笑個種，個男仔都跟住一齊笑，留低我一個on99唔知發生咩事。 不過佢都只係笑左一陣，好快就開口講野。 Cherry：「係吖，我係有男朋友吖，果個咪你囉，一直都係。」 老實講，呢句野對其他人黎講可能無乜用，但對我就好有用，尤其係「一直都係」呢句，正中紅心。 我好想即刻上前抱佢，但我個心仲係有野卡住，令我無辦法咁做。 咁個男仔係邊個？ 我咁樣問Cherry，個男仔就笑左一笑，好似係度等Cherry介紹佢咁。 Cherry：「記唔記得我係日記入面提到會補番三年份量既生日禮物比你？」 當然記得啦，本日記我周不時會番睇懷念下舊時架。 Cherry：「佢，就係其中一份禮物。」 男：「用「禮物」稱呼我過分左少少喎。 」 Cherry：「為左我男朋友開心，你就委屈下啦。」 我：「禮物？佢係禮物？點解？佢係邊個啫？」 今次真係十萬個為什麼。 男：「係我吖，我係朱雀吖，魯路修。 」 朱雀…？我：「你係朱雀…？」 Cherry：「嗯，佢係朱雀吖，係你果個無見好多年既朋友。」 朱雀：「好多年無見啦，魯路修。」 我越來越困惑了。 兩個無見好多年既人，居然同時出現係我眼前，佢地仲要係識既。 我：「究竟係咩一回事…？」 朱雀：「長話短說啦lulu，你女朋友去到加拿大係機緣巧合下識到我女朋友，之後就識左我。」 Cherry：「我見佢個名同lulu你以前提過既「朱雀」一樣，所以我就膽粗粗問佢識唔識你。」 朱雀：「之後我就俾佢捉左番黎香港當禮物咁見你喇。」 Cherry：「大致上係咁啦，所以佢就係你第四年既生日禮物喇。」 原來係咁… 我再控制唔到自己既情感，係朱雀面前緊緊抱住Cherry。 我：「多謝你無唔記得我…」 Cherry：「嗯，我都好多謝你仲記得今日。」 朱雀：「哇好閃呀屌！ 」 我：「屌你咩朱雀笑我。 」 Cherry：「喂，講粗口？ 」 佢突然一腳踩落我度，痛痛到我媽媽聲。 雖然係痛，但係我好開心，因為所有野都返哂黎啦。 唔止係佢返左黎，我五年來一直缺少左既果一部分都返左黎。 因為佢要左我既世界嘛，而家佢返左黎，我既世界終於可以完整返。 果然，無佢既世界，唔係我想要既世界。 咦，咪住先？有野唔啱喎！我：「咁其餘兩年既禮物呢？ 」 Cherry：「估到你個貪心鬼會咁問。 」 佢擺出一個不屑既樣，好得意。 「第三年既禮物，係一把lightsaber，我已經放左係你屋企，家姐都知架啦。 」 美星知？豈有此理，佢見過Cherry居然唔話我知。 不過算啦，而家咁仲好，有驚喜更開心。 Cherry：「至於第五年既禮物呢…」 佢開始摷佢個手袋，拎左張紙出黎交左比我。 我睇下張紙，發現係結婚通知書。 我成個人呆左咁望住佢，但佢始終都係保持微笑，猶如一個天使。 Cherry：「魯路修，同我結婚啦。 」 我已經控制唔到自己既淚線，眼淚鼻涕開始一直流。 而佢就好似一個天使咁將我收入懷裏，仲輕掃我個頭安慰我。 「我愛你吖，魯路修。 」 佢係第一次同我講「我愛你」，我好清楚。 呢句「我愛你」加上而家氣氛同環境，令到佢既衝擊力非常非常大，勁過核彈。 原來呢五年，我無白等。 我既付出，終於得到回報，仲要連本帶利咁返黎。 我都愛你，Cherry。 我暫時忍住眼淚同鼻涕，仲擠左個笑容出黎。 我：「我想要你，仲有你既世界。所以，嫁比我啦。 」 我仍活著實在太好了。 [Final] 我愛你

「誤會」 五年後就可以再見返佢，可以重新同佢一齊喇。 上飛機果一刻，我係咁樣諗。 但我好傻，居然會認為佢真係會乖乖咁等我。 點解我會咁講？呢一切都係係我走左之後既第三年，當時我Yr1，佢Yr2。 我每年既暑假都會返黎香港，不過我唔會去搵佢，因為我要遵守同Daddy既承諾。 直至讀完書返黎，我都唔可以同佢見面，如果唔係我就唔可以同佢結婚。 「見面，係雙向既，若然我只係偷偷咁離遠望佢，咁就唔構成見面啦。」 我當時就有呢個諗法，所以我決定左一於咁做。 不過我亦規限左自己一年只可以咁做一次，因為我知道自己見得太多的話我一定會唔捨得。 我第一年返黎係係旺角見到佢，當時佢自己一個人係火車站橋底咁行，我係後面跟住佢。 第二年我係尖沙咀搵到佢，佢自己一個人係文化中心對出望維港，眼神好似好空洞咁。 呢兩次都係家姐話我知佢會係邊度出現既。 但第三次，亦即係第三年，我未搵家姐問邊度可以見到佢之前，已經係無意中見到佢。 我當時同父母仲有阿哥去將軍澳食飯，我見未有位住，所以想一個人行下街先。 行行下街，我見到佢。 佢拖住一個女仔，笑得好開心。 起初我都以為自己睇錯，所以我決心行近少少睇。 無論係眼，耳定係口鼻都同魯路修一樣，只係頭髮長左，好難說服到我佢並唔係魯路修。 就算真係咁岩有個人同佢咁似樣都好，世事總無理由會巧合成咁掛？ 點解我會咁講？因為係呢個「魯路修」旁邊既女仔我係識既，以前仲好熟添。 無錯，個女仔係Ada林穎欣。 咁樣令我更加確信佢係魯路修，畢竟我知道Ada佢一直都鐘意魯路修。 一個巧合可以話係巧合，兩個巧合可以話係奇蹟，但三個巧合就已經唔可以再呃自己。 我必須要面對事實。 我見佢地兩個拖住手，笑得好開心，就好似以前我同魯路修一齊果陣咁。 啊… 一時之間唔知講咩好添… 心情好複雜，唔識形容。 我係咪應該要嬲？但我嬲唔落。 比起嬲，我覺得自己而家係傷心。 因為我個心好痛，好似俾人緊緊握住咁。 魯路修，我地唔係約定左要五年後再係返一齊架咩..？點解你… 算喇，我唔怪佢，要佢等我五年可能真係太長喇… 俾我知道而家同你一齊既人係佢就夠喇…起碼我知道佢係真心鐘意你… 我而家真係好想衝上去問佢點解要咁做，但我怕。 我怕得到既答案會令我更加傷心。 算喇…係我傻，係我太天真信五年唔見唔連絡都可以keep到… 算喇… 我開始轉身離開，因為… 因為我見到佢地準備kiss… 唉… 個心真係好痛好想喊… 要幸福啊，魯路修… 之後我無再搵家姐，因為已經再無搵佢既需要。 就係咁，我自己係果邊繼續讀書，之後兩年都無返香港。 呢兩年，我好想拍拖，但始終拍唔到。 個心始終放唔落其他人。 我搵唔到放低佢既方法。 我有諗過dup哂所有佢既野，但我做唔到，因為咁即係意味著我要捨棄成個中學時代。 原來，佢早已充斥係我既世界入面。 所以，我決定左係果日返去開始既地方，了結呢一切。 如果佢真係會等我，果日一定會出現係果度。呢個係令我死心既最後方法。

呼。 我而家係咪可以叫做無左個女朋友呢？ 正，可以去溝新女。 講笑搵第樣喇，我呢D毒撚又邊可以溝到女吖。 佢肯㨂我，已經可以話係一個神蹪啦。 所以我都應該好好回報佢，乖乖咁等佢五年。 佢應該會返黎搵我掛。 我懷住呢種信念咁去過呢五年。 你問我辛唔辛苦？話唔辛苦就呃你喇。 明明係有女朋友，但要自己去面對DSE，無佢係我身邊陪我為我打氣。 明明身邊都有唔少靚女FD單身，但自己就係無feel去追佢地。 甚至試過有個friend倒追我，但我都只可以拒絕。 我個心始終無辦法放另一個人入去。 所有異性全部都被我直接friendzone哂。 佢既出現同離開，影響左我呢五年黎既人生。 初戀總是深刻的，我終於都明點解D人會咁講。 佢已經深深咁刻係我既生命入面，係一個無辦法輕易磨走既刻印。 同佢一齊既果一年，可以話說係我目前人生中最快樂，最幸福既一年。 亦因為咁，所以先深刻。 縱使有人同我講LD唔會有好結果，尤其係我呢個case，叫我儘快放低，但我始終放唔低。 我始終留左一個希望比自己。 「佢五年後會返黎。」 就算已經出左黎做野，我亦無改變呢個諗法。 今日，已經係佢離開左既第五年。 我決定要返去六年前開始既地方。 時間，真係會改變好多野。 人會被時間改變，地方亦會因時間改變。 學校附近既商場，裝修過，唔同哂。 以前同佢食燒賣既小食店無左，變左順豐。 商場的確係靚左好行左，但就係無左果種feel。 果種名為「回憶」既feel。 我一路行，一路係腦入面比較商場既樣貌。 我始終係鐘意以前既多d，可能因為有人情味d？而家好似好冷冰冰咁。 我終於明白點解近年d人會係咁提「集體回憶」，我都開始有同感。 皇后碼頭，天星碼頭拆我都無乜感覺，到成日去既商場唔同哂先有感覺。 我可能都係港豬喇.. 啊，好似講遠左添，都係時候上去喇。 「唷~魯路修！好耐無見喇我地！」 唔，邊個叫我？ 我四圍望，睇下係邊個仆街大街大巷咁大聲叫我。 咦，有個女仔行緊過黎我呢邊喎，仲望住我，係咪佢？ 但我唔認得佢喎。 「你仲係無變喎，同grad果陣一樣。」 邊位呀你？ 我一時忍唔住，直接講左出黎。 「我吖，若睛吖。」 佢係弱智？ 時間真係可怕，只係幾年，若睛成個人都唔同哂，索左MK左，好正。 不過就算佢咁正，我都唔會有feel，因為我又會諗起佢以前中學既事。 咁搞到我有少少期待Cherry會變成點添。 我：「喂喂喂，你唔同左好多喎弱智，你唔叫我真係唔會知係你！」 若睛：「係咩哈哈，你就完全無變囉。係呢？你返黎做乜？探miss？」 我一五一十咁同若睛講哂我既意圖。 若睛：「哦…係喎，已經五年嗱…」 我：「係吖，喂唔講啦，我要上去啦。」 若睛：「喂我同你一齊上去啦，反正我無野做。」 嘛，無所謂啦，當敘下舊囉。 沿途行去後山我同若睛一直係度傾呢幾年大家過成點，佢仲話自己大把人追，搵鬼信咩。 上到去公園，得個阿伯係度。 唉… 若睛：「喂魯路修…」 睇黎若睛已經想安慰我，都係要收起自己既情感先，唔好要朋友擔心我。 我：「我無野吖，你可唔可以走先？我想自己一個人係度一陣。」 若睛：「eh…」 我：「唔該你吖。」 我望住佢對眼講，用一個堅定既眼神。。 若睛：「咁好喇，有咩事就call我吖，食飯吹水都可以call我架！下次見喇。」 佢一邊向後退一邊講，真可愛。 等若睛離開左之後我就自己一個係度圍住個公園行。 「同上年無乜分別呢…」 我之所以會咁講，係因為我每年既呢一日我都會返離呢度。 啊… 出乎意料既平靜呢我。 可能我自己都一早做好心理準備會有呢個結局啦… 我只係想再見佢一次啫，好過分咩呢個要求？ 我行去鞦韆果度，想話懷念下舊日回憶同重拾童新，卻被我發現到一封信係上面。 信上面寫住「給魯路修。」。 係佢？ 我急忙拆開封信，見到入面只有四個字。 「要幸福啊。」 呢手字，無疑係佢。 我周不時會睇佢寫既日記，所以我認得。 咁即係點…？ 叫我要幸福..？ 即係講分手..？ 「呢封信係今日有個女仔放係度架哥仔。」 一直係公園另一邊既阿伯唔知係幾時行左過黎。 今日？即係Cherry今日黎過？ 我：「咁個女仔幾時走架？」 阿伯：「唔…你地到之前五分鐘左右喇我估，你地途中可能遇過，個位小姐著白色裙。」 白色裙..？ 講起我就有少少印象！頭先行上黎果陣有見過有個女仔全程dup低頭咁落山！ 屌！ 我即時想去追，但又停低左。 阿伯：「唔去追？」 我：「分左手啦，無謂搞到人喇。」 我一邊拎住封信係度fing，一邊苦笑。 算喇，可能佢已經遇到一個比我更好既人呢？ 可以同佢擦過就夠喇。 我係咁同自己講，但眼淚就係停唔到落黎。 完了吧，如無意外…

「錯過」 「或者，係我誤會左佢，世事真係可以咁巧合。」 「若然當日我無掛住同若睛吹水，我就唔會只係同佢擦過。」 「如果我肯做多少少，我地既結局或者唔會咁…」 可惜既係，一切都只係如果，若然呢D假切性既野。 佢地兩個，就咁錯過左，係一點交疊過之後就此錯開，再無交會點。 其實大概係兩年前開始，我就應該察覺到件事有古怪。 阿妹連續兩年無搵我，我就應該主動去搵佢，問佢係咪有乜事。 所有野都係我唔好，係我無做好自己應該要做既事先會搞到而家咁。 若然我有做多一步，問阿妹發生左乜事，做乜突然唔搵我，或者就可以解開佢既誤會。 係我既錯，令我兩個最愛既人無法繼續相愛… 明明佢兩個係鐘意對方，仲等左對方五年，但就只係因為一個誤會同埋擦過，而錯過左一切… 如果當時我係果度… 「喂，過黎幫手啦。」 魯路修一句說話將我拉返去現實。 我：「咩事？」 魯路修：「幫我拎出邊果兩個紙箱入黎。」 我：「哦哦。」 最近佢都一直係執野又pack箱，唔知佢搞乜。 果日之後佢既反應平淡得出奇，簡直就好似無野發生過咁。 唔係佢中學同學話我知我都唔會知原來阿妹無係佢地既「約定之日」出現。 正常黎講佢應該會好唔開心，喊到豬頭咁先係架嘛，但佢咩反應都無，同平時一樣咁生活。 咁樣我反而仲驚。 我寧願佢喊出黎，等我知道佢係唔開心，總好過而家咁，我唔知佢諗緊乜。 我拎住兩個紙盒入佢房，發現佢間房好亂，一地都係野。 我好快就發現係地下既野都有一個共通點。 全部都係有關阿妹既野。 我：「喂魯路修..你想做乜…」 魯路修：「嘛…執走D無用既野囉…」無用既野…？ 我：「喂你覺得呢堆野無用？呢堆都係…」 魯路修：「啊我知道啊，但係都過左去啦。」 我：「喂…」 魯路修：「既然佢都叫我要幸福，咁我都要向前行先可以。」 佢接過我手上既紙箱，開始一件一件咁將地下既野放入箱。 我：「咁你即係會dup哂佢？」 我唔知點解直接就講左出黎，明明自己覺得唔應該講。 不過，我收到出乎意料既反應。 佢突然停哂手，好似停左格咁。 唉，傻仔… 明明個心就係放唔低，但又要迫自己放低。 阿妹啊，你係邊啊… 魯路修最後並無dup到箱野，只係將佢收起衣櫥頂。 之後既日子，我都搵唔到阿妹。 佢改左電話，搬左屋，Facebook同ig都block哂我地。 直頭可以話係消失左係我地既生命入面咁。 非常之絕情，居然可以狠到去呢個地步，到底係因為咩事… 之後好快又過左七年，魯路修都步入30歲。 呢幾年，佢都係幫我打理café，等我唔洗一個人顧兩間鋪。 最近呢一年，我見自己打理開果間開始上軌道，所以我決定交俾我班班底打理，我返去魯路修果間。 我以為咁會令魯路修無所事事，但原來唔係。 原來佢已經成為左呢間鋪既招牌之一。 班常客話我知，魯路修佢近呢幾年唔止管理間鋪，仲有份沖咖啡。 我好奇問下佢地乜魯路修沖咖啡真係咁好飲咩，居然會有fans，仲要大部分係女人。 本小姐我都未有fans，佢居然會有，唔通真係青出於藍？ D客就答我唔只咖啡好飲，咖啡背後既故事仲好睇。 聽落去原來魯路修佢最近一年開始寫一個故仔，叫做「我想要你，仲有你既世界。」 呢個故仔每日下晝三點會出新一篇，買一杯咖啡就有一份hardcopy送，送完就無。 我開頭以為個死仔咁識搞gimmick搞旺個場，令每日都咁多人黎幫趁。 直至我係櫃檯見到今日會出既新章，章名叫「開玩笑」。 我好快就睇哂，個心不禁寒左一寒。 呢個對佢黎講並唔係一個虛構故事，而係佢親身經歷過既事… 你仲係放唔低..所以決定寫出黎？ 三點鐘就快到，佢亦係café既窗邊位起身，帶住部macbook慢慢走向水吧。 佢將macbook放入自己既袋，之後就行左去櫃檯整理一陣要派既hardcopy。 搭正三點，客人開始排隊，條隊好長，好似等吉野家下午茶咁。 當中大部分係女性，有學生又有OL，都有男人既，後生仔特別多。 「唔好sad end呀。」 「俾佢兩個係埋一齊啦。」 「sad end既以後唔黎架。」 呢D都係客人落單既時候同魯路修講既野。 你地都係因為唔知呢個故事係真既先可以咁輕鬆咁講出黎… 佢又何嘗唔想自己可以有個Good Ending? 但魯路修無任何表示，只係不斷隔住個口罩講多謝，然後就去沖咖啡。 魯路修你個傻仔…你知唔知家姐真係好擔心你… 

咖啡一杯接住一杯咁賣，D文好快就派哂，但人龍無因為咁而大減，魯路修仍然係忙個不停。 佢不斷收到班客對佢個故既意見同期望，不過佢無乜表示，只係低住頭咁專心去做每一杯咖啡。 去到四點半左右，開始無乜人排隊，個個人都係度專心睇文同玩電話。 魯路修見到咁亦將手上既工作交俾另一位同事，自己帶住部電腦慢慢行返去頭先坐緊既窗邊位。 佢只係放左自己對腳上檯同望住外面堆高樓大廈，除此之外，佢咩都無做。 直頭好似一尊雕像咁。 好多人都望住佢，但無人出聲亦無人敢埋去。 聽個同事講，佢每日都係，係果個位坐到訓著，訓醒先去做其他野，日日如是。 佢究竟睇到D乜..？ 我亦唔理得咁多，因為仲有貨要點，只好一陣先再去同佢傾。 我覺得我要好好同佢傾下。 我開始明白點解佢呢幾年都係無女朋友。 執貨執到不知時日，直至有同事叫我我先係個倉到行返出黎。 我：「搵我咩事？」 同事：「呢位小姐搵魯路修啊，佢話約左做訪問，我唔知係咪真所以問下你先…」 我望一望個女仔，唔？幾熟口面。 我：「哦…得喇無你既事喇，我會處理。」 我望望坐係窗邊既魯路修，原來佢已經醒左，仲用緊電腦。 「eh…我之前用email約左魯路修先生做訪問架…」  個女仔突然開聲，拉返我既注意力過黎。 把聲好似係邊度聽過..？ 可能係錯覺掛.. 我：「哦佢係果邊，戴住黑色口罩用緊macbook果個就係佢。」 女：「唔該你。」 佢見到魯路修之後就開始慢慢行過去，坐左係魯路修對面，兩個仲握左下手。 我之後就無再特別留意佢地，係間鋪周圍行下就算。 不過偶然都會係執檯既時候會望到佢地既。 個女仔好專心咁拎住支筆問魯路修野，而魯路修就keep住佢對死魚眼答問題，連口罩都無除。 點解個氣氛好似怪怪地..？ 我決定要埋去八下。 我見到個女仔無帶野飲，我就知道自己搵到理由埋去喇。 我精心咁沖左一杯我最拿手既咖啡，再沖多一杯大吉嶺紅茶比魯路修。 我：「Hey~飲杯野先啦傾左咁耐。」 女：「唔該你。」 魯路修：「過黎做乜。」 我：「唔好起哂槓咁啦，想八卦你地訪問D乜啫，沖左大吉嶺比你啊。」 魯路修：「哦唔該，呢位小姐係黎訪問我個個故架。」 佢一邊除口罩一邊講。 我：「個個故有乜好訪問？」 女：「魯路修先生而家係網上好有名氣架，「寫出動人故事既咖啡師」係我地今期書既主題。」魯路修：「太過獎了，我只係無聊先隨便寫下啫。」 之後都係一連串既對答。 女：「咁最後我想知，應該好多人都想知，呢個故事係咪真人真事？」 我忍唔住望住魯路修，想知佢會點答。 佢並無望住果位小姐，只係望住個窗飲左一啖紅茶。 「唔知呢，不過，我希望個結局可以係真人真事。」 一個模棱兩可既答案，但對方又好似收貨。 女：「我同各位讀者都會期待你既結局。」 佢講完就企左起身，似乎係準備離開。 我：「杯咖啡好唔好飲？」 我隨口咁問。 「嗯，好好飲，同以前一樣。」 嗯..？ 魯路修：「送呢位小姐走喇美星。」 我：「哦哦..」 魯路修突然開聲打斷左我既思考。 我按照魯路修既吩咐，好快就送左呢位小姐落到樓下。 我：「辛苦哂你啦，佢份人係比較難相處…」 女：「唔係吖，我傾得好開心。」 佢向路邊揮手，截左一架的士埋黎，仲開埋門。 「見返家姐你，我真係好開心，咖啡既味都仲係一樣。」 佢背住我講，講完就上左車走。 佢係Cherry..？ 難怪頭先望住佢就有一種好怪既感覺… 我即刻想衝返上樓，話呢個消息俾魯路修知。 但當我一轉身，已經見到魯路修企左係度。 我：「魯路修你…」 魯路修：「嗯，我知係佢，一開始已經知係佢。」 我：「咁點解你唔講？你呢七年唔係都係…」 魯路修：「已經唔知可以講咩好了。」 「明明未見到之前有好多野想講，但最後居然一句都講唔到。」 「可能，我已經錯過左修補既時機，一切都已經太遲。」 「我可以見到佢就已經足夠了。」 呢兩個人，明明知道自己仲在意對方，但只係因為一d小事而… 變成左大人，失去左當初不顧一切追尋愛情既勇氣…？ 佢兩個，係一點交會過，之後又再次分開，以後都會咁樣落去，各自過自己既人生，但又會記掛住對方，一世咁痛苦落去… 

是咁的，由於小弟6月會開始再寫野為左方便大家追我文(?)，所以厚面皮既小弟就開左個fb page喇希望大家可以俾一個like我，支持下我，追下我文lulu會好感謝大家的多謝各位6月見喇各位，到時還請大家多多指教同包容https://www.facebook.com/hkglelouch

好啦好啦過多十日左右我又準備寫野啦大家想睇咩先?外傳?另一個結局?話我知你想點啦~可以用紙言留言或者去我FB Page度話我知架~

咳咳..唔好意思個故完左咁耐仲推返上黎。eh...最近收到唔少人問我點解一時lulu同Cherry係返埋一齊，一時又無，所以我再講多次啦。「最終章」呢篇係Good ending而「誤會，擦過，錯過」呢就係bad ending大家可以跟自己想要既結局去睇，兩個結局係唔相關的(當然我歡迎大家睇哂啦)至於後續既外傳「空白的五年」係由「最終章」呢個Good Ending延續落去，所以大家係睇之前都係睇左「最終章」先啦。多謝大家，唔好意思推舊故上黎
[校園][應該純愛][友情]「我想要你，仲有你既世界。」